
FORORD. 


Den  oprindelige  Hensigt  med  nærværende  Afhandling  var 
den,  at  gjøre  Rede  for  de  Iagttagelser,  som  en  ret  udstrakt  An- 
vendelse af  Trøjebehandlingen  har  givet  Lejlighed  til  at  indhøste. 

Efterha anden  viste  det  sig  imidlertid,  at  en  saadan  Rede- 
gjørelse  for  at  stifte  Gavn  maatte  suppleres  med  en  Sammenstillen 
med  andre  Rehandlingsmaader,  som  kan  komme  til  Anvendelse 
ved  de  Læsioner,  mod  hvilke  den  nævnte  Methode  fortrinsvis 
benyttes. 

Men  en  saadan  Sammenstillen  er  atter  kun  mulig,  eller  frem- 
byder  i hvert  Tilfælde  kun  da  det  nødvendige  Grundlag  for  en 
kritisk  Vurdering  af  Methoden,  naar  den  støtter  sig  til  en  Udvik- 
ling af  samtlige  Indicationer  for  Behandlingen  af  de  Affectioner, 
hvorom  det  drejer  sig. 

Som  Følge  af  dette  maatte  den  oprindelige  Opgave  betydeligt 
udvides.  — Det  blev  da  nødvendigt  at  udfylde  Iagttagelserne  og 


Erfaringerne  saaledes,  at  de  kunde  give  Grundlag  for  en  samlet 
Fremstilling  af  de  paagjældende  Læsioners  Therapi,  særligt  af  dennes 
mekaniske  Side,  eftersom  det  Maal,  jeg  fra  Begyndelsen  af  havde 
sat  mig,  at  lade  mit  Arbejde  helt  og  holdent  hvile  paa  Selvsyn , 
afskar  mig  fra  at  bygge  paa  andres  Iagttagelser.  Dertil  kom,  at 
ikke  blot  selve  Trøjebehandlingen  men  ogsaa  hver  enkelt  af  de 
Modificationer,  som  er  skildrede  i det  efterfølgende,  er  ny  og  maatte 
underkastes  selvstændige  Undersøgelser,  samt  endelig,  at  den  hele 
Lære  om  de  tvende  vigtige  Deformiteter,  hvorom  nærværende  Ar- 
bejde handler,  i de  seneste  Aar  paa  mange  Punkter  er  under- 
gaaet  indgribende  Forandringer,  som  maatte  prøves  og  sammen- 
holdes med  egne,  direkte  Iagttagelser. 

Af  alle  disse  Grunde  har  det  ikke  kunnet  undgaaes,  at  Ud- 
arbejdelsen af  denne  Afhandling  er  trukken  længe  ud. 

Det  er  mit  Haab,  at  det  maatte  være  lykkedes  mig  ved  dette 
Arbejde  at  give  Gollegaer  en  ej  unyttig  Anvisning  til  Behandling 
af  alvorlige  og  hyppige  Affectioner.  Men  selv  om  denne  Bog  ikke 
bragte  andet  selvstændigt  og  nyt  end  Iagttagelsen  og  Skildringen 
af  det  Symtom,  som  jeg  har  givet  Navnet  de  scoliotiske  Smerter, 
saa  troer  jeg  dog,  at  dette  i og  for  sig  vilde  være  nok  til  at  sikre 
mit  Arbejde  nogen  Betydning  for  Læren  om  de  Læsioner,  den  om- 
handler. 

Jeg  kan  ikke  sende  dette  Arbejde  ud  i Verden  uden  at  led- 
sage det  med  en  Tak  til  Forskj ellige , som  har  gjort  dets  Udgivelse 


mulig : til  den  højtærede  Bestyrelse  for  den  Raben-Levetzauske  Fond , 
der  har  støttet  den  med  et  Tilskud  fra  denne  Fond,  og  til  Besty- 
relsen for  Samfundet , som  antager  sig  vanføre  og  lemlæstede  Børn > 
der  har  givet  mig  fri  Haand  til  at  anstille  Iagttagelserne  og  til  at 
offentliggjøre  dem. 

Juni  1884. 

F orfatteren. 


V 


V • • 


' 


. 


; 


- 


■ 


* 


. 


* 


■ 


Indledning. 


Den  af  den  fremragende  amerikanske  Chirurg  Sayre  angivne 
Methode  til  Behandling  af  Sygdomme  og  Deformiteter  af  Rygsøjlen 
bestaaer  deri,  at  de  paagjældende  Patienter  bliver  ophængte  ved  Ho- 
ved og  Skuldre,  og  at  dernæst  den  derved  fremkaldte  gunstige  Position 
og  Stillingsforbedring  bliver  fæstnet  ved  Hjælp  af  en  plastisk  Bandage, 
som  omslutter  hele  Thorax  (Trøjen). 

Da  denne  Methode  første  Gang  offentliggjordes  i Midten  af 
forrige  Decennium,  vakte  den  strax  megen  Opmærksomhed.  Men 
sin  store  Berømmelse  og  overordentlige  Udbredelse  vandt  den  dog 
først,  idetmindste  her  i Europa,  da  Sayre  havde  demonstreret 
den  for  engelske  Collegaer  paa  et  Lægemøde  i Manchester  i Aa- 
ret  1877. 

Herfra  bredte  dens  Ry  sig  med  overordentlig  Styrke  og 
Hurtighed.  Rundt  omkring  paa  Kliniker  og  chirurgiske  Servicer  i 
England  og  senere  i Frankrig  og  Tyskland  indførtes  den;  og  alle- 
vegne fra  lød  der  strax  de  største  Lovtaler  over  Methodens  For- 
trin og  over  de  gunstige  Resultater,  som  med  den  kunde  opnaaes. 
Den  hilsedes  overalt  som  et  af  Chirurgiens  betydeligste  Frem- 
skridt. Den  var  Gjenstand  for  en  ligefrem  extatisk  Roes.  Man 
paralleliserede  den  med  Listers  Antiseptik,  idet  man  betegnede  Trøje- 
behandlingen som  den  vigtigste  Manifestation  af  Chirurgiens  Frem- 
skridt i Halvfjerdserne,  ligesom  Listers  Antiseptik  havde  været  det  i 
Treserne.  Paa  Lægemøder,  i chirurgiske  Selskaber,  i Tidsskrifter,  ja 
endog  i Dagspressen  var  i Aarene  1878  og  1879  dens  overordent- 

lige  Betydning  idelig  paa  Tale,  og  dens  Opfinder  var  Gjenstand  for 
den  mest  ubetingede  Roes  og  Anerkj endelse.  I det  hele  taget 
har  neppe  nogensinde  før  eller  senere  en  Behandlingsmethode  vun- 
det en  saa  hurtig  Udbredelse  og  en  saa  beredvillig  og  almindelig 
Anerkjendelse. 

Den  Berømmelse,  som  Methoden  saa  hurtigt  vandt,  beroede 
sikkerligt  paa  flere  sammenstødende  Omstændigheder. 

Først  og  fornemmeligst  skyldtes  den  selvfølgeligt  Methodens 
gode  Egenskaber,  den  Fuldkommenhed,  hvormed  den  løser  sine 
Opgaver.  Dernæst  fremkaldtes  den  ved  den  Omstændighed,  at  Trøje- 
behandlingen var  historisk  correct,  at  den  sigtede  paa  Problemer, 
som  paa  det  Tidspunkt,  da  den  fremkom,  efterhaanden  særligt  havde 
trængt  sig  frem  til  Løsning.  Og  endelig  beroede  dens  hurtige 
og  store  Ry  paa  den  opsigtvækkende  Maade , hvorpaa  den 
blev  publiceret,  og  paa  den  eiendommelige  Varme  og  Enthou- 
siasme,  som  Opfinderen  forstod  at  overføre  fra  sig  selv  til  dem, 
for  hvem  han  først  demonstrerede  sin  Methode,  og  som  atter  fra 
disse  forplantedes  videre  til  andre. 

Følgen  af  dette  var,  at  der  i meget  kort  Tid  paa  mange  for- 
skj'ellige  Hænder  blev  indsamlet  et  overordentlig  stort  Materiale  til 
Oplysning  om  Methoden,  hvilket  lige  strax  blev  benyttet  som  Grund- 
lag for  en  Række  Meddelelser,  „foreløbige"  Bemærkninger,  af  ori- 
stiske Artikler  i Tidsskrifterne,  Foredrag  o.  s.  v.,  som  i de  nævnte 
to  Aar  fandtes  spredte  i den  periodiske  Litteratur  i alle  Europas 
Lande,  og  som  saa  i de  efterfølgende  Aaringer  suppleredes  med 
enkelte  større,  mere  indgaaende  Arbejder. 

Den  righoldige  Litteratur,  der  derved  er  fremkommen,  inde- 
holder imidlertid  ikke  udelukkende  fordelagtige  Domme  om  Trøje- 
behandlingen. Thi  den  Opsigt,  som  Methoden  vakte,  og  den  store 
Tilslutning,  den  vandt,  ledsagedes  hurtigt  af  en  tilsvarende  Reac- 
tion, hvis  fordømmende  og  forkastende  Udtryk  nøje  holdt  Skridt 
med  Anerkj  endelsen.  De,  som  begejstret  hyldede  Methoden,  fandt 
hurtigt  en  Modvægt  i andre,  som  uforbeholdent  fordømte  den;  og 
Haand  i Haand  med  de  gunstigste  Udtalelser  seer  vi  efter  ganske 
kort  Tids  Forløb  de  haardeste  Fordømmelser. 

Resultatet  af  disse  Modsætninger  foreligger  den  Dag  i Dag 
saaledes,  at,  hvis  man  vilde  forsøge  at  vurdere  Methoden  efter  de 
Bedømmelser,  som  nu  findes  paa  henimod  hundrede  Steder  i Litteratu- 
ren, saa  vilde  man  staa  overfor  en  Opgave  af  særegen  Vanskelig- 

hed,  idet  man  vilde  møde  en  saadan  Variation,  ja  saa  diametralt 
modstaaende  Yderpunkter  i Dommene,  at  det  ikke  ad  denne  Vej 
vilde  være  muligt  at  naa  det  Maal  at  komme  til  en  almindelig  An- 
skuelse om  Methodens  Værd.  Spørger  man,  for  at  nævne  Exem- 
pler,  om  Trøjebehandlingens  Værd  i Spondylitis,  om  den  ved  denne 
Læsion  i al  Almindelighed  er  heldbringende  eller  ej,  saa  lyder 
Svaret  snart  ubetinget  gunstigt  (fra  Madelung,  Walzberg , Coulomb 
o.  fl.),  snart  ubetinget  forkastende  (Heather  Bigg , Steffens,  Sonnen- 
burg  o.  fl.),  snart  betinget  (Fisher,  Volhmann  o.  fl.);  stiller  man 
det  samme  Spørgsmaal  med  Hensyn  til  Scoliosis,  træffer  man  ganske 
tilsvarende  Modsætninger ; snart  er  Methoden  hér  fortræffelig  (Sonnen- 
burg,  Volhmann  o.  fl.),  snart  absolut  forkastelig  (Adams,  Guérin, 
Drachmann).  Og  Vanskelighederne  paa  dette  Punkt  vil  forøges 
ved,  at  Uenigheden  ikke  blot  gjælder  saadanne  fundamentale  Spørgs- 
maal som  Methodens  Værd  ligeover  for  de  Læsioner,  ved  hvilke 
den  kommer  til  Anvendelse,  men  at  den  strækker  sig  ned  til  og 
lader  sig  paavise  over  for  hver  lille  Enkelthed  i Tekniken. 

Undersøger  man  nu,  hvad  Grunden  er  til  en  saa  overordentlig 
paafaldende,  vistnok  enestaaende  Divergens,  saa  vil  det  vise  sig, 
at  ogsaa  denne  skyldes  flere  sammenstødende  Omstændigheder. 

Skjøndt  som  nævnt  den  Maade,  hvorpaa  Methoden  blev  publi- 
ceret, bragte  den  Fordele  i en  stor  og  almindelig  Tilslutning, 
saa  lader  det  sig  paa  den  anden  Side  ikke  nægte,  at  disse  Fordele 
viste  sig  at  være  dyrekjøbte.  Thi  var  der  dem,  der  reves  med  i 
den  store  Enthousiasme,  saa  var  der  til  Gjengjæld  ogsaa  dem,  som 
den  frastødte;  var  der  dem,  som  Begejstringen  gjorde  til  Parti- 
gjængere  istedetfor  til  lidenskabsløse  Undersøgere,  saa  var  der  ogsaa 
dem,  som  den  gjorde  til  Methodens  Fjender  istedetfor  til  kritise- 
rende Dommere.  Og  senere  fik  disse  sidste  Tilslutning  af 
dem,  der  oprindelig  havde  været  varmt  stemt  for  Methoden,  og  som 
i Tillid  til  Opfinderens  vidtgaaende  Forsikringer  om  dens  For- 
træffelighed havde  givet  sig  til  at  anvende  den  som  et  Slags 
Universalmiddel  for  alle  Tilfælde  af  Scoliosis  og  Spondylitis, 
men  som  naturligvis  derved  maatte  komme  til  paa  mange  Punkter 
at  lide  Skuffelser.  Dertil  kommer,  at  de  talløse  Artikler  i Jour- 
naler fra  Methodens  første  Tid  ofte  ikke  besidder  synderligt  Værd; 
de  er  mere  Udtryk  for  den  store  Opsigt,  som  Methoden  vakte,  og 
for  Bestræbelser  efter  paa  en  eller  anden  Maade  at  knytte  sig  til 
dens  Berømmelse,  end  Vidnesbyrd  om  taalmodige  Undersøgelser, 
der  kan  vejlede  Efterfølgere;  de  hviler  ofte  paa  altfor  faa  Erfarin- 

ger,  eller  rettere  paa  altfor  kortvarige;  thi  paa  Grund  af  de  Syg- 
dommes Natur,  hvilke  fortrinsvis  bliver  behandlede  med  Methoden 
— Spondylitis  og  Scoliosis  — , paa  Grund  af  disse  Læsioners  over- 
ordentlig langvarige,  ofte  snigende  Forløb,  paa  Grund  af  den  Rig- 
dom af  Faser,  som  hvert  enkelt  Tilfælde  oftest  frembyder, 
er  det  nødvendigt,  at  der  hengaaer  ikke  Uger  og  Maaneder, 
men  en  Række  af  Aar,  inden  en  Behandlingsmethode  for  disse  Læ- 
sioner lader  sig  ganske  i Almindelighed  bedømme.  Og  det  kan 
egentligt  ikke  forundre,  at  Domme,  fældede  efter  saa  kortvarige  For- 
søg, maa  komme  til  at  dissentiere,  al  den  Stund  der  af  de  anførte 
Grunde  løbes  stor  Risico  for,  at  disse  Domme  gjælder  de  forskjel- 
ligste  Ting.  For  at  forstaa  denne  oftnævnte  Afvigelse  i Dommene 
om  Methoden,  maa  det  endvidere  erindres,  at  dens  Anvendelse 
gjælder  Læsioner,  der  altid  har  været  Gjenstand  for  de  mest  af- 
vigende og  modstaaende  Opfattelser.  Indtil  for  ganske  faa  Aar 
siden  var  der  den  dybeste  Uenighed  om  Spondy litens  Natur  og 
Væsen,  og  den  Dag  i Dag  er  der  det  om  Scoliosens.  Ingen  kan 
under  disse  Forhold  forbauses  over,  at  naar  man  ud  fra  saadanne 
Forudsætninger  giver  sig  til  — hvad  enkelte  have  gjort  — at  dømme 
en  Behandlingsmaade  uden  direkte  Forsøg,  blot  i Kraft  af  theore- 
tiske  Deductioner  fra  en  ofte  individuel  Opfattelse  af  selve  Læ- 
sionen, at  saadanne  Domme  da  kommer  til  at  divergere.  Ende- 
lig maa  man  være  opmærksom  paa,  at  selve  Methoden 
meget  hurtigt  blev  underkastet  en  stor  Mængde  Forandringer  og 
Modificationer,  der  visselig  for  den  mindste  Parts  Vedkommende 
var  berettigede  ved  Mangler  i den  fra  Sayre  foreliggende  Teknik, 
og  som  langtfra  gjennemgaaende  kan  ansees  for  „Forbedringer". 
Derved  kommer  de  forskj ellige  Domme  ofte  til  at  gjælde  forskj ellige 
Methoder,  Methoder,  der  kan  kaldes  Sayre’ s,  og  saadanne,  der  i Virke- 
ligheden kun  med  megen  Urette  kan  kaldes  saa  — alt  i Flæng ; og 
det  er  i denne  Sammenhæng  værd  at  bemærke,  at  fra  de  conservative 
franske  Chirurger,  der  i det  hele  nøjagtigst  følger  Sayre’ s Teknik, 
lyder  gjennemgaaende  de  gunstigste  Domme. 

Jeg  har  anvendt  denne  Methode  siden  Midten  af  Aar  et  1878. 
Jeg  har  i de  siden  da  forløbne  5b/2  Aar  bl.  a.  i 'Samfundet,  som 
antager  sig  vanføre  og  lemlæstede  Børn"  (1ste  Afdeling)  anlagt  22 5 
Trøjer  af  Gibs,  samt  endvidere  anvendt  forskj  ellige  Erstatnings- 
midler for  Gibsen,  navnlig  „poroplastic-felt",  et  Antal  Gange,  der 
ved  tilsvarende  Opsummering  vilde  fordoble  ovenstaaende  Tal;  ende- 

lig  har  jeg  i dette  Tidsrum  foretaget  omfattende  Forsøg  og  Iagt- 
tagelser med  en  Del  af  Methoden,  som  benævnes  „ suspension  “ 
(Hejsning),  hvilken  jeg  daglig  har  anvendt,  paa  Individer  i Hundre- 
devis, af  alle  Aldere,  begge  Kjøn,  og  de  mest  forskj ellige  Legems- 
tilstande, paa  Sunde  og  paa  Syge,  paa  Individer  med  Scoliosis  og 
Spondylitis  i alle  Stadier.  Paa  de  derved  indvundne  Erfaringer 
hviler  den  i følgende  Afsnit  givne  Fremstilling  af  Methodens  Teknik. 

Trøjebehandlingen  har  jeg  anvendt  paa  52  Individer,  alle  Børn 
under  16  Aar. 

Af  disse  havde  28  Spondylitis,  24  Scoliosis. 

Ved  Behandlingens  Begyndelse  var  de  (3)  yngste  2 Aar,  den 
ældste  15  Aar. 

Af  de  28  Børn  med  Spondylitis  var  14  Piger,  14  Drenge. 
Med  Undtagelse  af  et  Par,  der  behandledes  lige  i den  allerførste 
Tid,  befandt  de  sig  alle  paa  Sygdommens  tidligere  Stadier  eller 
frembød  i hvert  Tilfælde  sikre  Tegn  paa,  at  Sygdommen  endnu 
ikke  var  afløben.  Hos  4 af  dem  havde  Affectionen  helt  eller  del- 
vis sit  Sæde  over  6te  Dorsalhvirvel,  hos  Resten  under  dette  Punkt. 
Ingen  havde  spondylitis  cervicalis  (sensu  stricto). 

Af  de  24  Børn  med  Scoliosis  var  22  Piger,  2 Drenge.  Hos 
21  af  dem  var  Processen  endnu  i Udvikling,  hvorimod  3 befandt 
sig  paa  Affectionens  seneste  eller  afløbne  Stadium. 

De  Erfaringer,  som  af  dette  Undersøgelsesmateriale  har  kun- 
net uddrages,  og  de  videre  Slutninger,  som  naturligen  fremgaar  af 
dem,  danner  Grundlaget  for  de  Anskuelser  om  Trøjebehandlingens 
Betydning  og  for  de  Domme  om  dens  Værd  i Behandlingen  af  de 
to  oftnævnte  Læsioner,  hvilke  i efterfølgende  Afhandling  • nærmere 
skal  udvikles.  Som  Resultat  af  disse  fremgaaer  den  Opfattelse: 
at  Sayres  Behandling  af  disse  Affectioner  betegner  en  Foranstalt- 
ning af  stor  therapeutisk  Værdi;  at  den  orthopædiske  Chirurgi 
ved  denne  Methode  er  bleven  beriget  med  et  Middel,  der  paa«  en 
meget  vægtig  Maade  supplerer  de  Behandlingsmaader,  som  kan  komme 
til  Anvendelse  ved  de  nævnte  Læsioner ; at  man  ved  denne  Methode 
formaaer  at  løse  Opgaverne  for  den  mekaniske  Behandling  af 
disse  Sygdomme  paa  en  saa  grundig  og  fyldestgjørende  Maade,  at 
de  portable  Apparater,  som  i samme  Øjemed  hidtil  har  været 
anvendte,  maa  træde  i Skyggen  for  denne.  Den  overtræffes  i 
denne  Henseende  kun  af  det  permanente  Rygleje;  men  den  har  i 
Sammenligning  med  dette  to  vigtige  Fortrin:  den  lader  sig  nemlig 
anvende,  hvor  dette  under  forskjellige  Forhold  ikke  kan  etableres; 

og  — hvad  der  er  af  langt  større  Betydning  — den  frembyder 
meget  bedre  Betingelser  for  Opfyldelsen  af  en  anden  Side  af  disse 
Læsioners  Behandling,  den  hygieiniske. 

Methodens  Fortrin  er  dog  ikke  dermed  helt  udtømte ; den  har 
endnu  dette,  at  ved  den  ene  Del  af  den  — den  saakaldte  suspen- 
sion (Hejsning)  — er  en  ældre  Behandlingsmaade  paany  kaldt  til 
Live,  videre  udviklet  og  systematiseret,  en  Behandlingsmaade, 
som  ikke  blot  er  af  næsten  uovertræffelig  Virkning  med  Hensyn 
til  Fremkaldelsen  af  en  Correction  ved  de  oftomtalte  Deformiteter, 
men  som  tillige  er  af  den  allerstørste  Betydning  for  Behandlingen 
af  de  Processer,  der  ligger  til  Grund  for  disse,  og  som  endelig  i 
talrige  Tilfælde  for  mig  har  vist  sig  at  have  en  overmaade  heldig 
Indflydelse  paa  Almentilstanden  gjennem  en  Virkning,  der  kan  an- 
sees for  rent  medico-gymnastisk.  Jeg  vil  dog  her  strax  tilføje,  at 
for  at  suspension  skal  fremkalde  disse  gunstige  Virkninger,  er  det 
nødvendigt,  at  den  udføres  med  en  særlig  Omhu  og  med  Iagttagelse 
af  visse  Forsigtighedsforanstaltninger. 

Skjøndt  jeg  saaledes  altsaa  i det  hele  taget  stiller  mig  i Række 
blandt  dem,  som  sætter  Trøjebehandlingen  meget  højt,  har  jeg  paa 
den  anden  Side  ikke  overseet,  at  der  kan  rejses  vægtige  Indven- 
dinger baade  mod  Methoden  selv  i den  Form,  hvori  den  er  skildret 
af  dens  Opfinder,  og  mod  flere  af  de  Paastande,  der  af  andre  af 
dens  Beundrere  er  fremsatte  om  den.  Methoden  er  f.  Ex. 
ikke  saa  „nem  og  simpel",  som  den  i Begyndelsen  havde 
Ord  for;  den  rummer  en  Del  tekniske  Vanskeligheder,  som 
vel  kan  overvindes,  men  som  i hvert  Tilfælde  maa  kj en- 
des, forinden  de  kan  besejres,  og  som  ikke  formindskes  derved, 
at  man  dækker  over  deres  Tilværelse  og  fremhæver  Methodens 
særdeles  Nemhed.  Methoden  er  endvidere  ingenlunde  en  „billig" 
Behandling,  som  det  til  dens  Roes  er  sagt;  tværtimod,  den  med- 
fører flere  direkte  Udgifter  og  meget  mere  Anvendelse  af  Lægens 
Tid  end  en  hvilken  som  helst  anden  tidligere  kjendt  Methode  til 
mekanisk  Behandling  af  Sygdomme  i Golumna. 

Endelig  lader  det  sig  med  nogen  Føje  sige  om  denne 
Methode,  at  om  den  end  er  et  højt  talende  Vidnesbyrd  om  dens 
Opfinders  Genialitet,  saa  er  det  dog  sikkert,  at  den  Fremstilling *)  af 


*)  Spinal  disease  and  spinal  curvature,  their  treatment  by  suspension  and  the 
use  of  plaster  of  Paris  bandage,  by  Lewis  A.  Sayre.  London  1877. 

dens  Teknik,  som  han  har  givet  i sit  Hovedværk  om  dette  Emne, 
neppe  er  fuldstændig  udtømmende,  at  den  lader  mangfoldige  Spørgs- 
maal  ubesvarede,  som  under  Methodens  Udøvelse  frembyder  sig  til  Be- 
svarelse, at  den  omgaaer  Vanskeligheder  ved  at  benægte  dem,  og 
at  den  endelig  paa  et  enkelt  Punkt  rummer  en  Mangel,  som  paa 
en  indgribende  Maade  nedsætter  dens  Virkning,  og  som  derfor  maa 
afhjælpes,  naar  Trøjebehandlingen  skal  stifte  sin  fulde  Gavn. 


Første  Afsnit. 

Om  Trøjebehandlingens  Teknik. 


Sayres  Trøjebehandling  omfatter  to  Afsnit:  Hejsningen  og 
Anlæggelsen  af  selve  Trøjen.  Dens  Betydning  og  Ejendomme- 
lighed saavel  som  dens  Originalitet  beroer  paa  Combinationen 
af  disse  to  Faktorer ; thi  hver  for  sig  har  de  været  kj endte  og  be- 
nyttede længe  før  Sayres  Tid  — ja  Hejsningen  skal  endog  være 
anvendt  i Middelalderen  af  Glisson  og  Nuck  og  er  i hvert  Tilfælde 
i Begyndelsen  af  dette  Aarhundrede  indført  i England  af  John 
Shaw , der  i franske  Klostre  havde  seet  den  udføre.  Den  plastiske 
Trøje  (uden  samtidig  Hejsning)  har  derimod  forhen  været  anvendt 
af  Englænderen  W alker  og  Tyskeren  Heinecke  (Erlangen). 

Efter  at  den  Sayre’ske  Methode  kun  kort  Tid  havde  været 
publiceret,  blev  den  navnlig  i Tyskland  underkastet  en  stor  Rig- 
dom af  Modificationer  ligefra  særdeles  ubetydelige  til  overmaade 
indgribende,  hvilke  alle  gaa  under  den  fælles  Benævnelse:  Trøje- 
behandling; det  bliver  derfor  nødvendigt,  som  den  skarpsindige 
franske  Ghirurg  Saint-Germain  gjør  opmærksom  paa,  for  en- 
hver, som  forelægger  et  Materiale  med  dertil  knyttede  Meninger 
og  Domme  angaaende  denne  Methode,  at  gjøre  Rede  for  alle  En- 
keltheder i den  Teknik,  han  har  benyttet,  fordi  det  ellers  vil  være 
umuligt  at  afgjøre,  hvorvidt  de  Resultater,  han  er  kommen  til,  bør 
henføres  til  den  Sayre’ske  Methode  eller  til  andre,  der  ikke  har 
andet  tilfælles  med  den  end  Navnet. 

Hejsningen  („suspension “)  er  den  Del  afMethoden,  der  efterat 
Sayre  paany  havde  indført  den  i den  orthopædiske  Ghirurgi,  har 
været  Gjenstand  for  de  hæftigste  Angreb.  Man  har  i stærke  Ud- 

tryk  fremhævet  alle  dens  Ulemper,  dens  Gavnløshed,  ja  endog 
Skadelighed;  man  har  stemplet  den  som  et  brutalt,  uhensigtsmæs- 
sigt, dødbringende  Indgreb.  Man  har  derfor  modificeret  Hejsningen 
(Barwell);  eller  man  har  ganske  opgivet  den  (Walker,  Owen) ; eller 
man  har  foreslaaet  kun  at  anvende  den  paa  chloroformerede 
Individer  (Langenbech).  Men  alt  dette  er  urigtigt  og  ufornødent 
og  kun  at  opfatte  som  et  Udtryk  for  den  stundesløse  Mangel  paa 
Taalmodighed,  som  i Begyndelsen  paa  alle  Punkter  gjorde  sig  gjæl- 
dende  ligeoverfor  denne  Methode,  og  som  i sidste  Instans  skyldes 
den  Maade,  hvorpaa  den  blev  baaren  frem.  Det,  som  man  har 
anført  imod  den,  kan  for  den  største  Part  henføres  til,  at  man  er 
gaaet  for  hastigt,  kritikløst,  maaske  ogsaa  for  brusque  til  Værks 
med  den. 

Dens  Ulemper  kan  let  reduceres  til  intet.  Dens  prætenderede 
Uhensigtsmæssighed,  der  naturligvis  kun  gælder  ligeoverfor  Spon- 
dylitis,  men  aldeles  ikke  ligeoverfor  Scoliosen,  har  i hvert  Tilfælde 
kun  principiel  Gyldighed  for  dem,  der  i Følge  Volkmanns1)  Ord 
„frygte  for,  at  man  ved  Distraction  af  den  spondylitiske  Hvirvel- 
søjle eller  ved  en  Slags  Opspærring  (Aufklaffen)  af  Knækket  skulde 
forhindre  Helingsprocessen,  — en  Frygt,  som  er  naturlig  for  den, 
som  ikke  har  den  rette  Forestilling  om  det  anatomisk  faktiske  saa- 
vel  under  den  fremadskridende  Destruction  som  under  Helings- 
processen/ 

Og  hvad  endelig  de  ved  Ophejsningen  fremkaldte  Dødsfald 
angaaer,  saa  frembyde  de  en  Opfordring  til  Varsomhed  og  Forsig- 
tighed, men  er  ingenlunde  et  Argument  for  dens  Utilstedelighed, 
efterdi  de  for  det  første  er  forsvindende  faa  (neppe  flere  end  6) 
og  alle  skrive  sig  fra  Methodens  første  Tid,  da  man  jo  som  sagt 
gik  noget  dristigt  frem  med  den,  og  fordi  der  endvidere  ikke  fore- 
ligger noget  Middel  til  at  bedømme,  hvorledes  Hejsningen  er  fore- 
taget i disse  Tilfælde,  altsaa  heller  ikke  til  at  erkjende,  om  denne 
ikke  maaske  har  været  for  barsk. 

Om  to  af  de  under  Ophejsningen  døde  foreligger  der  Sections- 
beretninger  (Langenbech2),  Buzzard3),  af  hvilke  det  fremgaaer,  at 
Døden  i begge  Tilfælde  skyldtes  en  ved  Hejsningen  fremkaldt  plud- 
selig Sænkning  af  Gongestionsabscesser,  der  havde  foraarsaget  Com- 


9 Centralbl.  f.  Chirurgie  Nr.  23.  1880. 

2)  Sonnenburg:  Verhandl.  VII.  Versammel.  deutsch.  Chirurg.  Berlin  1878. 

3)  Lancet  6/3.  80.  Pg.  367. 

pression  af  trachea  og  medulla.  Ligesom  disse  Tilfælde  vise  — 
hvad  der  kun  er  naturligt  — at  man  ved  Hejsningen  paa  forskj el- 
lig Maade  vil  kunne  løse  Abscesser  fra  deres  Position,  hvad  enten 
de  er  indkapslede  eller  ej,  og  ligesom  de  bekræftes  ved  Erfaringer, 
som  ogsaa  vi  har  kunnet  gjøre,  om  at  Gongestionsabscesser  ofte 
viste  sig  fremme  (rigtignok  paa  heldigere  Steder)  umiddelbart  efter 
Paabegyndelsen  af  Trøjebehandlingen  (se  f.  Ex.  Sygehist.  IV.), 
saaledes  er  de  ogsaa  en  yderligere  og  alvorlig  Paamindelse  om  at 
udføre  Hejsningen  med  Varsomhed  og  Omsigt;  men  de  frembyde 
i og  for  sig  ingenlunde  Anledning  til  at  anse  Hejsningen  for  sær- 
lig farefuld. 

Denne  sidste  Paastand  er  for  mit  Vedkommende  en  Over- 
bevisning, der  støtter  sig  til  en  omfattende  Række  Iagttagelser. 
Thi  som  alt  nævnt,  har  jeg  udført  Hejsning  daglig  i 5 — 6 Aar,  paa 
Hundreder  af  Individer,  frembydende  de  mest  forskj ellige  Stadier 
og  Former  af  Spondylitis;  og  naar  jeg  ved  disse  mange  Iagttagelser 
ikke  en  eneste  Gang  har  oplevet  blot  den  allerringeste  „incident", 
naar  jeg  end  ikke  derved  har  seet  blot  en  eneste  af  de  Besvimel- 
ser, om  hvilke  andre  (Willet)  berette,  at  de  indtræffe  1 Gang  ved 
4 Ophejsninger,  saa  mener  jeg  at  være  berettiget  til  at  udtale,  at 
Hejsningen  som  Regel  er  fareløs.  Men,  vil  vi  tilføje,  for  at  sikre 
sig  mod  Fare  og  Ulempe,  saavel  som  for  i det  hele  taget  at  faa 
den  fulde  Nytte  af  Hejsningen  og  for  at  komme  til  Erkjendelse  om 
dens  heldige  Virkninger,  er  det  nødvendigt  at  gjennemføre  den  med 
en  vis  Taalmodighed  og  Omhu,  navnlig  at  udføre  den  saaledes , at 
den  ikke  medfører  Smerter  for  Barnet,  men  at  den  tvertimod  bliver 
en  Foranstaltning , der  skaffer  det  Lindring,  og  til  hvilken  det  hen- 
giver sig  uden  Angst. 

For  at  opnaa  dette,  maa  man  først  og  fremmest  have  sin  Op- 
mærksomhed henvendt  paa  Constructionen  af  selve  Slyngen.  De, 
som  i Reglen  anvendes,  baade  den  af  Sayre  afbildede,  og  de,  som 
er  angivne  af  Glisson  eller  i den  nyere  Tid  af  Berkley-Hill,  have 
det  fælles  Uhensigtsmæssige,  at  Barnets  Hage  under.  Ophejsningen 
kommer  til  at  hvile  i en  Skaal  af  Metal.  Derved  løbes  der  Fare 
for,  at  man  enten  tilføjer  den  ophejste  en  ofte  ret  stærk  Smerte, 
eller  at  man  i Bestræbelsen  for  at  undgaa  dette  kommer  til  at 
polstre  Skaalen  for  stærkt,  saa  at  den  vanskeligt  ligger  fast,  men 
forskyder  sig  og  gjør  Barnet  usikkert  og  uroligt.  Dette  undgaaes 
ved  at  vælge  en  Slynge  af  blødt  Materiale,  som  let  smøger  sig  om 
Hagen  og  nøje  lader  sig  coaptere  til  denne  uden  at  trykke.  Denne 

Fordring  lader  sig  let  fyldestgjøre;  med  et  Flanelsbind  og  et  Koste- 
skaft har  man  Materialet  til  for  den  enkelte  Gang  at  improvisere 
en  meget  god  Slynge;  og  naar  jeg  henleder  Opmærksomheden  paa 
den  Slynge,  som  jeg  har  ladet  construere  (se  Afbildningen  PI.  II  Fig.  3), 
er  det  ikke  saameget,  fordi  der  ved  denne  antages  at  være  løst  en  stor 
Vanskelighed,  som  fordi  den  opfylder  den  Fordring  om  billig  Pris 
og  Nemhed  med  Hensyn  til  Reparationer,  som  nødvendiggjøres  af 
dens  udstrakte  Anvendelse  til  Selvhejsning. 

Har  man  nu  valgt  denne  eller  en  anden  blød  Slynge,  maa 
der  sørges  for  dens  rette  Applicering:  den  maa  ikke  lægges  for 
langt  frem  paa  Hagen,  for  ikke  under  Hejsningen  at  glide  frem 
paa  Ansigtet,  og  den  maa  ej  heller  — hvad  der  er  det  sædvan- 
ligste — lægges  for  langt  tilbage,  saa  at  den  let  glider  bagtil,  tryk- 
ker paa  Larynx  og  fremkalder  Suffocation.  Undertiden  volder  ca- 
rierede  Tænder  megen  Vanskelighed  og  danne  en  Hindring  for,  at 
Barnet  kommer  til  at  hænge  frit;  Dilatatorier  af  Træ,  Ben  (eller 
Sukker)  eller  Extraction  er  de  Midler,  som  maa  hjælpe  ud  over 
disse  Vanskeligheder. 

Gaaer  man  derpaa  over  til  selve  Ophejsningen , som  foregaaer 
ved  Hjælp  af  Taljeværk  („Flaschenzug"),  der  er  ophængt  i en  Krog 
i en  Dørkarm  eller  Loftet,  saa  maa  man  altid  erindre,  at  dette  er 
en  Manøvre,  der  i hvert  Tilfælde  i Begyndelsen  volder  den  ophejste 
Ulempe;  selv  et  fuldstændig  rask  og  modigt  Barn  vil,  naar  Hejs- 
ningen begynder,  imponeres  og  vise  Frygt.  Af  denne  Grund  kan 
man  ikke  strax  extendere  fuldt  ud;  men  det  er  nødvendigt  at  be- 
gynde lempeligt  og  varsomt,  med  det  foreløbige  Formaal  for  Øje 
at  vænne  den  Paagjældende  til  Manøvren.  Som  Indledning  til  hele 
Methoden  vil  der  derfor  fordres  et  Tidsrum,  i hvilket  man  ind- 
exercerer  Patienten  i Ophejsning;  og  naar  Talen  er  om  Børn,  vil 
dertil  i Reglen  kræves  i det  højeste  et  Par  Minuter  daglig  i en 
Uges  Tid.  For  de  Tilfælde,  vi  have  til  Behandling,  er  det  en 
Grundlov,  som  aldrig  brydes,  at  Trøjen  ikke  maa  anlægges  paa  et 
Individ y den  første  Gang  han  ophejses. 

Tager  man  sig  den  fornødne  Tid  til  at  vænne  Patienten  til, 
vil  man  ofte  kunne  se,  at  Børn,  der  til  at  begynde  med  var  uro- 
lige, grædende,  ja  ligefrem  ustyrlige  ved  den  allerlæmpeligste  Op- 
hejsning, blive  ikke  blot  fuldstændig  rolige,  men  næsten  fornøjede 
derved,  saa  at  det  er  hævet  over  al  Tvivl,  at  Hejsningen  for  dem 
er  bleven  fra  et  pinligt  og  smertefuldt  Indgreb  til  en  Foranstalt- 
ning, der  skaffer  Lindring.  Og  man  vil  da  tillige  kunne  iagttage, 

at  den  Forandring  i Stemning,  som  Hejsningen  fremkalder  hos  Pa- 
tienten, paa  det  nøjeste  holder  Skridt  med  Indtræden  af  „ Slaphed “ 
eller  Ophør  af  Gontraction  af  alle  Muskler.  Man  vil  kort  sagt  se, 
at  der  i alle  Tilfælde  baade  af  Scoliosis  og  Spondy litis  kræves  no- 
gen Tid  og  Indøvelse  til  fuldt  ud  at  løse  Hejsningens  Opgave,  til 
at  opnaa,  at  Legemet  under  Ophejsningen  bliver  fuldstændig  „ pas- 
sivt “,  saa  at  dets  Tyngde  kommer  til  at  øve  sin  hele  extenderende 
Virkning.  Og  dette  er  Hejsningens  hele  Formaal. 

Det  bliver  da  i og  for  sig  uden  Vigtighed,  til  hvilken  Højde 
man  for  at  naa  dette  maa  hejse  Patienten,  om  han  kommer  til 
at  støtte  paa  Tæerne,  paa  „Neglene*,  eller  om  han  hænger  ganske 
frit;  thi  det,  der  i denne  Henseende  skal  blive  det  afgjørende,  er 
kun  dette,  at  det  Punkt  er  naaet,  da  Patientens  Udseende  viser, 
at  han  føler  sig  vel,  og  da  al  Muskelcontraction  er  ophævet.  Først 
da  kommer,  som  ogsaa  Sayre  med  stor  Styrke  fremhæver,  Hejs- 
ningens Virkning  til  sin  Ret. 

De  samme  Regler  for  nøjagtig  Anlæggelse  af  Slyngen  og  for 
sindig,  indexercerende  Fremgangsmaade  ved  selve  Ophejsningen 
gjælder  ogsaa  Hejsningens  anden  Form:  Selvhejsningen  (selfsuspen- 
sion).  Denne  foregaaer  — naar  Patienten  er  udlært  — - paa  føl- 
gende Maade:  Naar  Slyngen  er  anlagt,  fatter  Barnet  med  højre 
Haand  den  frie  Tougende  af  Taljeværket  („Flaschenzug*)  3 Tom- 
mer over  Hovedet,  trækker  ned,  indtil  Haanden  kommer  ud  for 
Panden,  og  holder  fast;  derpaa  fatter  han  Touget  med  den  anden 
(venstre)  Haand  ligeledes  3 Tommer  over  Hovedet,  samtidigt  med 
at  den  højre  slipper,  trækker  ligeledes  ned  med  denne  Haand,  ind- 
til den  er  kommen  ud  for  Panden,  og  holder  fast;  derpaa  tager 
han  igjen  fat  med  højre  Haand  paa  samme  Maade,  trækker  atter  med 
den,  indtil  den  naaer  Panden,  og  saaledes  videre,  indtil  Barnet  har 
hejset  sig  op  til  den  ønskede  Højde,  d.  v.  s.  indtil  Gontraction  af 
Kroppens  og  Underextremiteternes  Muskler  er  ophørt,  eller  med 
andre  Ord,  indtil  Barnet  hænger  frit.  Naar  denne  Højde  er  naaet, 
skal  Patienten  holde  sig  fast  med  begge  Hænder,  og  den  ene  (i 
Reglen  højre)  Haand  skal  da  være  ud  for  Panden,  den  anden 
(venstre)  lige  ovenpå a.  Saaledes  hænger  da  Barnet,  førende  Al- 
buerne godt  udad  til  Siden,  i 30 — 50  Secunder,  indtil  det  begynder 
paa  Nedhejsningen.  Denne  foregaaer  derved,  at  øverste  (venstre) 
Haand  slipper,  fatter  Touget  længere  nede  lige  ud  for  Hagespidsen 
og  strækker  i Albuleddet,  saaat  Haanden  paany  kommer  i Højde 
med  Panden,  samtidigt  med  at  den  anden  (højre)  Haand  slipper; 


13 


med  denne  sidstnævnte  fattes  nu  ligeledes  Touget  lige  ud  for  Ha- 
gen, tilsvarende  Albu  strækkes,  indtil  denne  Haand  er  kommen  i 
Højde  med  Panden,  samtidigt  med,  at  den  første  (venstre)  slipper, 
og  saaledes  langsomt  videre,  indtil  Barnet  staaer  sikkert  paa  Gul- 
vet, hvorpaa  det  trækker  Vejret  3 Gange  langsomt  og  meget  dybt. 
Hele  denne  Manøvre  med  Ophejsning,  Hængning,  Nedhejsning  og 
Aandedrætsøvelser  gjentages  3 — 4 Gange  i ét  Træk  og  foretages  i 
Reglen  2 Gange  daglig,  om  Morgenen  før  Paaklædningen  og  om 
Aftenen  efter  Afklædningen.  Man  maa  passe  paa,  at  Selvhejsnin- 
gen foretages  nøjagtigt  som  angivet,  navnlig  er  det  vigtigt  gjen- 
tagende  og  strængt  at  indskærpe,  at  Nedhejsning,  hvad  der  saa 
end  hænder,  aldrig  maa  foregaa  paa  anden  Maade,  især  ikke  saa- 
ledes, at  man  lader  Touget  løbe  igjennem  Hænderne;  og  for  at 
paasé  dette  samt  for  at  sørge  for,  at  Øvelsnrne  i det  hele  taget 
foretages  samvittighedsfuldt  og  forsigtigt,  er  det  nødvendigt,  at  en 
paalidelig  Voxen  altid  overværer  denne.  Man  maa  endvidere  ikke 
forsømme  af  og  til  at  controllere  Virkningen  ved  selv  at  iagttage 
den  afklædte  Patient,  foretagende  Øvelsen.  Undertiden  vil  man  da 
maaske  finde  Anledning  til  at  foretage  smaa  Modificationer  eller 
til  at  supplere  Øvelsen  med  nogle  corrigerende  Haandgreb  (se  Slut- 
ningscapitlet : Gymnastik). 

Hvis  man  nu  ved  nogen  Omhu  og  Taalmodighed  er  naaet  til 
at  gjøre  sig  til  Herre  over  de  — dog  vel  i hvert  Tilfælde  ikke 
meget  betydelige  — Fordringer,  som  Ophejsningens  Teknik  i begge 
Former  synes  at  stille,  og  som  vi  her  har  henledet  Opmærksom- 
heden paa,  saa  vil  man  i Reglen  hurtigt  faa  Lejlighed  til  at  er- 
kjende,  at  man  derved  behersker  en  Forholdsregel,  der  ikke  blot 
er  af  stor  Betydning  som  direkte  mekanisk  virkende  (corrigerende) 
Middel,  men  som  tillige  er  et  Indgreb,  der  i rent  medico-gymna- 
stisk  Henseende  er  meget  virksomt,  idet  man,  som  nævnt  ofte,  vil 
kunne  iagttage,  at  den  blotte  Ophejsning  har  en  overraskende  gun- 
stig Virkning  paa  Almenbefmdendet  hos  Patienter  af  de  Kategorier, 
som  her  er  paa  Tale,  — en  Virkning,  der  vel  skyldes  Hejsningens 
Betydning  som  Factor  i Aandedrætsgymnastiken  (jvfr.  Sygehistorie 
V.).  Og  man  vil  da  tillige  neppe  kunne  værge  sig  mod  Forestil- 
lingen om,  at  de  uheldige  Virkninger  af  Ophejsningen,  hvilke,  som 
vi  har  seet,  enkeltvis  er  iagttagne,  maaske  helt  skyldes  den  Om- 
stændighed, at  man  er  gaaet  noget  for  hastigt  og  voldsomt  til  Værks 
med  denne  Del  af  Methoden. 

Førend  man  fra  Hejsningen  gaaer  over  til  Methodens  andet 
Afsnit,  Anlæggelsen  af  Trøjen,  er  der  visse  Foranstaltninger  at 
træffe,  som  vi  vil  sammenfatte  under  Benævnelsen  Toilettet,  og  som 
for  største  Delen  har  det  Formaal  at  gjøre  Patientens  Hud  skik- 
ket til  at  bære  Bandagen  og  at  forhindre  Læsioner  af  den.  Til 
den  Ende  er  det  hensigtsmæssigt  at  benytte  de  Dage,  som  behøves 
til  Indexercering  i Hejsning,  til  en  samtidig  Soignering  af  Huden 
ved  nogle  lunkne  Bade  eller  Vaskninger  og  ved  omhyggelig  Be- 
handling af  alle  Excoriationer,  Rifter  o.  s.  v.  Da  man  ikke  kan 
lægge  Bandagen  umiddelbart  paa  Huden,  men  i Reglen  vil  vælge 
at  lægge  den  over  en  Uldtrøje  — hvad  der  ubetinget  er  det  bedste 
— , vil  man  endvidere  kunne  benytte  den  nævnte  Forberedelses  Tid 
til  at  vænne  Barnet  til  at  bære  en  saadan  Uldtrøje,  hvis  det  ikke 
plejer  at  gjøre  dette.  Uldtrøjerne  maa  ikke  anvendes  umiddelbart, 
som  man  kjøber  dem  i Butikkerne,  fordi  de  i Reglen  er  altfor  løst 
forarbejdede,  men  de  maa  i Forvejen  være  vaskede;  de  skal  end- 
videre være  forsynede  med  Snor  i Løbegangen  foroven  samt  med 
Bændler  langs  begge  Sider,  ét  for  og  ét  bag,  som  er  bundne  i 
Sløjfe  over  Skulderen,  og  som  skal  tjene  til  at  forhindre,  at  Ban- 
dagen eventuelt  synker  nedad.  Spørgsmaalet  om,  hvorvidt  og  i 
hvilket  Omfang  man  skal  polstre  Uldtrøjen,  rummer  en  af  de  stør- 
ste Vanskeligheder  ved  Methoden,  fordi  man  paa  dette  Punkt  let 
bliver  stillet  imellem  to  Alternativer , enten  at  polstre  for  meget,  hvad 
der  vil  compromittere  Bandagens  nøjagtige  Tilslutning,  eller  at 
polstre  for  lidt,  hvorved  man  løber  Risico  for  at  faa  TJsurer  under 
Bandagen.  Disse  sidste  er  det  vel  saa  godt  som  umuligt  helt  at 
undgaa  i Begyndelsen;  men  naar  jeg  i det  sidste  Aars  Tid  saa 
godt  som  slet  ikke  seer  Usurer,  medens  de  forhen  hørte  saa  at 
sige  til  Dagens  pinlige  Orden,  saa  kan  dette  maaske  skyldes  den 
større  Øvelse  i Anlæggelse  ganske  i Almindelighed,  men  jeg  troer 
ogsaa,  at  det  hidrører  fra  den  Maade,  paa  hvilken  jeg  i dette  Tids- 
rum anvender  Polstring.  Denne  bestaaer  i et  Stykke  glat,  blødt 
Lærred  umiddelbart  paa  Kyfosen,  og  uden  paa  dette  Lærred  et  lille 
Lag  Bomuld  af  en  Haands  Tykkelse,  hvilket  er  syet  fast  til  den 
mod  Huden  vendende  Flade  af  Uldtrøjen;  naar  der  er  en  stærkt 
prominerende,  angulær  Kyfose,  kommer  der  til  dette  en  eller  to 
overskaarne  „Knystringe",  som  klæbes  direkte  paa  Huden.  Med 
denne  Polstring  er  det  som  sagt  lykkedes  næsten  helt  at  undgaa 
den  ulidelige  Plage  med  Usurer.  Disse  vil  det  i Reglen  være  let 
at  diagnosticere  under  Bandagen.  Smertens  Natur  og  Sæde  samt 

dens  Forværrelse  ved  Forsøg  med  lette  Forskydninger  af  Bandagen 
er  vejledende  i denne  Henseende  saavel  som  med  Hensyn  til  Af- 
gjørelse  af  Usurens  Sæde.  Usurerne  indicerer  forøvrigt  ikke  Ban- 
dagens Aftagelse,  men  kun  Fenestrering  af  den;  og  det  vil  i Reg- 
len være  rigtigt  strax  at  fenestrere  over  Usur  en  ved  de  næstføl- 
gende Trøjer,  selv  om  solutio  continui  er  helet,  fordi  Huden  paa 
saadanne  Steder  i lange  Tider  holder  sig  overmaade  skjør.  Til 
Toilettet  kan  endvidere  henføres  Anbringelsen  af  smaa  Puder  over 
mamæ,  samt  Mavepuden  („dinner  pad"),  den  store  Polstring  paa 
selve  Underlivet  under  Uldtrøjen.  Denne  Polstring,  der  ligesom 
Puderne  over  mamæ  atter  fjernes,  inden  Bandagen  er  helt  tør, 
har  til  Hensigt  at  give  Plads  for  Underlivet,  hvis  Rumfang  vexler 
dels  med  Opfyldningen,  men  fortrinsvis  med  Respirationen.  Sayre 
nærer  den  Anskuelse  — som  Ruter  betegner  som  „heldigvis" 
usand  — , at  man  med  Gibstrøjen  decideret  immobiliserer  Rib- 
benene, og  han  mener  derfor,  at  Respirationen  bliver  udelukkende 
abdominel  endog  i den  Grad,  „at  man  seer  Perinæum  hvælve  sig 
frem  under  hver  Inspiration,  saa  at  det  stundom  har  været  nød- 
vendigt at  lade  Patienten  sidde  paa  en  Krans,  fordi  han  ellers  fik 
Kvælningsanfald" ; som  Følge  deraf  tillægger  han  naturligvis  Mave- 
puden  den  største  Vigtighed.  I Modsætning  hertil  angive  andre 
(Warf vinge) , at  den  er  ganske  overflødig  og  uden  Skade  kan  und- 
væres. Jeg  for  mit  Vedkommende  har  vel  aldrig  mødt  saadanne 
Phænomener  i Perinæum,  som  Sayre  omtaler  — hvad  der  vel  er 
et  Udtryk  for,  at  jeg  ikke  har  naaet  hans  Fuldkommenhed  med 
Hensyn  til  Teknik  — ; men  jeg  har  dog  ofte  haft  Lejlighed  til  at 
iagttage,  at  Abdominalvæggen  under  Trøjen  foretager  overordentlig 
store  respiratoriske  Excursioner,  langt  stærkere  i hvert  Tilfælde, 
end  jeg  ventede,  førend  jeg  ved  til  direkte  Forsøg  i den  Anled- 
ning at  fenestrere  Trøjen  over  Underlivet  ofte  havde  faaet  det  at 
sé.  Paa  den  anden  Side  er  det  sikkert,  at  jeg,  medens  jeg  under 
Paavirkning  af  disse  Iagttagelser  anvendte  en  stor  Mavepude,  oftere 
saa  Patienter,  som  behandledes  med  Gibstrøje,  faa  ret  betydelige 
Lordoser.  Efter  at  jeg  først  var  bleven  opmærksom  paa  dette, 
var  det  ogsaa  let  at  indsé,  hvorfor  man  maa  fremkalde  Lordose, 
naar  man  gjør  Mavepuden  for  stor.  Som  Følge  af  disse  to  Ræk- 
ker Iagttagelser  troer  jeg  paa  den  ene  Side,  at  man  ikke  bør  gaa 
saa  vidt,  at  man  helt  bortkaster  Mavepuden,  medens  man  paa  den 
anden  Side  maa  være  varsom  med  at  gjøre  den  for  tyk.  Jeg  har 
altid  flere  Mavepuder  i Forraad  af  en  stor  Haands  Tykkelse,  og 

af  disse  anvender  jeg  1— -3  efter  det  foreliggende  Tilfældes  Krav, 
idet  jeg  lader  Individets  Størrelse,  Underlivets  Fremhvælving  og 
den  Omstændighed,  om  Barnet  for  nylig  har  indtaget  et  Maaltid, 
være  det  afgj ørende  ved  Bestemmelsen  af  Antallet  af  disse  Puder. 

Efter  at  man  har  iagttaget  de  Forholdsregler,  som  hér  er 
sammenfattede  under  Betegnelsen  Toilettet,  og  efter  at  man  paa  an- 
givne Maade  har  hejset  sin  Patient  op,  kan  man  skride  til  selve 
Bandageringen.  Man  anvender  dertil  ikke  for  lange  (5  Al.)  og  ikke 
for  brede  (3 — 4 Fingersbred)  Bind,  der  paa  sædvanlig  Maade  er 
imprægnerede  med  god,  friskbrændt  „fransk"  Gibs,  saaledes  som 
denne  faaes  (i  Reglen  ikke  paa  Apothekerne  og  ikke  hos  Gibserne, 
men  bedst  og  billigst)  i Stukfabrikerne.  Før  man  anlægger  den 
første  Tour,  skal  man  endnu  engang  overbevise  sig  om,  at  Pati- 
enten hænger  rigtigt,  at  den  opnaaede  Gorrection  er  vedligeholdt, 
og  at  alle  Polstringer  endnu  er  paa  Plads.  Anlæggelsen  begynder 
med  en  Tour  rundt  om  det  smalleste  Sted  af  Livet,  og  man  stiger 
derfra  nedad,  saaledes  at  den  ene  Tour  altid  dækker  Kanten  af 
den  overliggende,  og  idet  man  passer  paa  ikke  at  trække  i Bindet 
(hvad  man  i Reglen  vil  være  tilbøjelig  til,  naar  man  forhen  kun 
har  anlagt  de  stærkt  vatterede  Bandager  paa  Extremiteterne) ; me- 
dens man  med  den  ene  Haand  lempeligt  fører  Bindet  rundt  om 
truncus,  skal  den  anden  stadigt  følge  efter,  pressende  Bindet  ind 
i alle  Fordybninger  og  i det  hele  taget  sørgende  for  den  nøjagtigst 
mulige  Goaption.  Naar  man  saaledes  er  naaet  lidt  nedenfor  spin. 
il.  ant.  sup.,  bagpaa  omtrent  til  rima  og  forpaa  ud  for  Sym- 
fysen,  lægger  man  en  extra,  særdeles  godt  sluttende  Tour  og  bry- 
der derpaa  af  hér,  for  at  gaa  over  til  Anlæggelsen  af  den  øverste 
Halvdel.  Denne  foregaaer  ganske  paa  samme  Maade,  idet  man  fra 
Midten  stiger  opad  mod  Axilerne;  men  naar  man  kommer  her, 
skal  man  passe  paa,  at  Armene  ikke  er  fjernede  for  langt  fra  Krop- 
pen; thi  derved  vil  Mm.  pectorales  og  latissimus  være  spændte  og 
Brystomfanget  momentant  forøget.  Naar  hele  truncus  saaledes  er 
beviklet  med  et  enkelt  Lag  Bind,  anbringer  man  longitudinelt  en 
Række  tynde,  1 Tomme  brede  Skinner  af  Blik,  Pap  eller  Spaan. 
Oftest  vil  det  være  tilstrækkeligt  at  anvende  i alt  4 saadanne,  nem- 
lig 1 paa  hver  Side  af  Columna  og  1 i hver  Axilærlinie.  Uden 
paa  disse  Skinner  kommer  nu  en  ny  Bevikling,  der  foretages  gan- 
ske paa  samme  Maade  som  den  første,  (der  bruges  saa  godt  som 
aldrig  Gibsgrød  uden  paa  Trøjen);  — og  Trøjen  er  færdig. 

Ifølge  Sayres  Angivelse  kan  man  nu  efter  at  have  fjernet  Mave- 
puden  og  Puderne  for  mamæ  ligestrax  tage  Patienten  ud  af  Slyn- 
gen og  lægge  ham  hen  paa  en  Seng  til  Trøjens  Tørring.  Men  paa 
dette  Punkt  er  det,  at  Opfinderens  Fremgangsmaade  rummer  en 
vigtig  og  indgribende  Ufuldstændighed.  Flere  Forfattere  har  gjort 
opmærksom  paa,  at  selve  Nedhejsningen  i dette  Øjeblik  frembyder 
store  Vanskeligheder  og,  naar  Talen  er  om  Voxne,  neppe  kan  fore- 
gaae,  uden  at  Trøjen  derved  ødelægges;  der  er  derfor  af  flere  con- 
strueret  særegne  Apparater  til  Hjælp  for  Nedtageisen,  saaledes  af 
Berkley  Hili1),  Bigg2 3)  og  Konig'6).  Af  disse  er  sidstnævntes  det 
simpleste,  idet  det  kun  bestaaer  af  et  Bordbrædt  med  en  retvinklet 
stillet  Fodplade,  hvilket  bliver  stillet  op  bagved  den  hængende  Pa- 
tient og  sænket  fra  det  verticale  til  det  horizontale  Plan,  samtidigt 
med  at  der  bliver  losnet  paa  Taljerne.  Men  en  endnu  væsent- 
ligere Omstændighed  træder  hindrende  i Vejen  for  at  tage  Patien- 
ten ud  af  Slyngen  umiddelbart  efter  Afslutningen  af  selve  Anlæg- 
gelsen; den  nemlig,  at  man  i saa  Tilfælde  slipper  Extensionen , gi- 
ver Afkald  paa  den  corrigerende  Factor , længe  forinden  Trøjen  er 
tilstrækkeligt  tør , fast  og  i Stand  til  at  fixere  den  opnaaede  Correc- 
tion.  At  man  derved  er  udsat  for,  at  en  stor  Del  af  den  Virkning, 
man  tilsigtede,  gaaer  tabt,  trænger  neppe  til  nærmere  Udvikling; 
og  at  Forholdet  virkelig  er  saaledes,  er  det  let  at  erkjende.  Thi 
selve  Anlæggelsen  vil  i Reglen  kunne  fuldendes  i c.  5 Minutter,  og 
Ophængningen  bør  neppe  udstrækkes  over  andre  5 Minutter;  men 
i Løbet  af  10  Minutter  vil  ingen  Trøje  kunne  være  saa  fast,  at 
den  kan  modstaa  Legemets  Bestræbelser  efter  at  indtage  den  Hold- 
ning, som  man  ved  Ophængningen  har  corrigeret.  Bandagen  kan 
vel  ved  Beføling  synes  tør  og  fast  udvendigt,  men  at  den  alligevel 
er  blød  og  fugtig  i Dybden,  kan  sees  deraf,  at  den  vil  vedblive 
at  afgive  Vand  i 1 til  5,  stundom  8 Timer  efter  Anlæggelsen,  alt 
efter  Gibsens  Kvalitet,  den  anvendte  Vandmængde  og  Luftens  Fug- 
tighedsgrad.  Og  et  Udtryk  for,  at  Trøjen,  saalænge  den  afgiver 
Vand,  tillige  giver  efter  for  Trykket  af  de  nævnte  Bestræbelser, 
kan  man  faa  frem  ved  sammenlignende  Maalinger  af  de  Partier  af 
Golumna,  som  er  indfæstnede  i Trøjen.  Jeg  har  ved  saadanne 
Maalinger  gjentagende  havt  Lejlighed  til  at  se,  at  naar  man  ved 


0 Lancet  d.  2/2  78. 

3)  Centralbl.  f.  Ghirurgie  Nr.  7.  81. 

Ophejsningen  f.  Ex.  havde  fremkaldt  en  Forøgelse  paa  4 Gtm.  af 
Afstanden  mellem  et  fint  Mærke  ved  den  syvende  Halshvirvel  og 
et  lignende  ved  øverste  Grænse  af  rima  nat.,  saa  formindskedes 
denne  Forøgelse  atter  meget  ofte  til  2,5  Gtm.,  naar  man  umiddel- 
bart efter  Anlæggelsen  tog  Patienten  ud  af  Slyngen;  og  medens 
Patienten  laa  til  Tørring  udstrakt  paa  en  haard  Madrats,  tiltog 
denne  Formindskelse  i Løbet  af  2 Timer  ofte  med  yderligere  1 
Gtm.,  saa  at  Summen  af  den  hele  Strækning  af  Golumna  stundom 
paa  denne  Maade  reduceredes  til  1,5 — 1 Gtm.  Men  hertil  kommer, 
at  Ophejsningens  extenderende  Virkning  ingenlunde  alene  viser  sig 
paa  Columna,  men  tillige  — og  som  oftest  nok  saa  meget  — paa 
selve  Thorax,  navnlig  paa  Ribbenene,  om  hvilke  det  kan  siges,  at 
saa  godt  som  hvert  eneste  ved  Ophejsningen  bliver  forrykket  fra 
sin  oprindelige  Position  og  ved  Bandageringen  bliver  fixeret  i en 
ny.  Ogsaa  denne  Virkning  vil  selvfølgelig  være  udsat  for  at  gaa 
tabt,  naar  Extensionen  opgives,  forinden  Bandagen  helt  igjennem  er 
tør  og  stiv  nok.  Naar  man  nu  har  den  bestemteste  Overbevisning 
om  de  gavnlige  Virkninger  af  Methodens  extenderende  Egenskaber, 
naar  man  derfor  anseer  Ophejsningen  som  et  uundværligt  Deside- 
rat  ved  denne,  saa  kan  man  ikke  slaa  sig  til  Taals  ved  en  Teknik, 
hvorved  denne  i væsentlig  Henseende  altereres.  Nødvendigheden 
af  at  gjøre  Correctionen  saa  fuldstændig  som  muligt  og  af  at  fixere 
den  saaledes,  at  den  vedligeholdes  i sin  fulde  Udstrækning , er,  som 
det  gjentagende  er  fremhævet , det  centrale  Krav  for  Methodens  Tek- 
nik; og  til  Fyldestgjørelsen  af  dette  Krav  maa  der  bringes  alle  de 
Ofre,  som  Methoden  i Følge  sin  store  kurative  Betydning  naturligt 
i al  Almindelighed  fordrer.  For  at  undgaa  de  væsentlige  Ulemper, 
der  — som  vi  nu  har  seet  — klæber  ved  den  for  tidlige  Opgi- 
velse af  Extensionen,  bruger  jeg  i Stedet  for  den  af  Sayre  angivne  Tre- 
fod et  Apparat,  som  er  afbildet  under  Figg.  1 og  2,  PI.  I og  II.  Det  be- 
staaer,  som  Afbildningen  viser,  af  en  stor,  rectangulær  Ramme,  der  er 
saaledes  anbragt  paa  et  Fodstykke,  at  den  let  lader  sig  vende  fra  det 
verticale  Plan  til  det  horizontale;  midt  paa  Rammens  øverste  Side 
findes  en  Krog,  i hvilken  Taljeværket  anbringes;  og  paa  dens  ne- 
derste  Side  findes  et  Fodbrædt,  der  kan  stilles  i forskj ellig  Højde. 
Patienten  ophejses  paa  sædvanlig  Maade  i denne  Ramme,  i Reglen 
saaledes,  at  hans  Tyngdepunkt  kommer  til  at  ligge  i Forbindelses- 
linien mellem  Rammens  Ophængningspunkter,  og  saaledes  at  Taa- 
spidserne  lige  berører  Fodbrædtet ; Bandagen  anlægges  derpaa  efter 
den  beskrevne  Fremgangsmaade,  idet  Operateuren  staaer  bagved 

Patienten,  og  en  Assisterende  foran.  Naar  Trøjen  er  anlagt,  og 
Mavepuden  ,(samt  Polstringer  over  mamæ)  er  fjernet,  ophænges 
der  bagved  Patienten  en  tynd  Krølhaarsmadrats  forsynet  med  et 
glat  Betræk,  og  bagved  denne  forenes  de  to  Halvdele  af  en  Sort 
Persienne ; derved  er  Rammen  bleven  omdannet  til  et  (lodret  staa- 
ende)  Leje.  Dette  lader  sig,  som  sagt,  let  bringe  fra  den  lodrette 
til  den  vandrette  Stilling,  og  ved  en  nem  lille  Mekanisme  kan  det 
fæstnes  paa  et  hvilketsomhelst  Punkt  af  denne  Bane,  saaledes  at 
man  altsaa  kan  give  det  en  hvilkensomhelst  Heldningsvinkel,  man 
ønsker.  Det  vil  nu  formentlig  let  indsees,  at  denne  sidsnævnte 
Manøvre  ikke  i allermindste  Maade  kan  paavirke  Afstanden  mel- 
lem Slyngen  og  Fodbrædtet,  at  denne  Afstand  med  andre  Ord  vil 
blive  ganske  uforandret,  hvor  stejlt  eller  hvor  plant  Lejet  er  stil- 
let ; deraf  følger,  at  saalænge  Hovedet . er  i Slyngen  og  Fodspidserne 
paa  Skammelen,  kan  Extensionens  Grad  ikke  være  forandret.  Det 
er  nu  ved  talrige  Iagttagelser  (jeg  har  anlagt  over  200  Gibstrøjer 
i dette  Apparat)  godtgjort,  at  Taaspidserne  ikke  fjernes  det  mindste 
fra  Fodbrædtet  ved  denne  Overgang  fra  den  lodrette  Stilling  til 
det  vandrette  Leje,  naar  man  blot  iagttager,  at  den  ikke  foregaaer  plud- 
seligt og  paa  éngang;  men  man  skal  først  (ved  Hjælp  af  Skruen) 
fæstne  Lejet  saaledes , at  Afvigelsen  fra  den  lodrette  Linie 
kun  er  ganske  ringe , og  derpaa  gradvis  forøge  denne  Af- 
vigelse, indtil  Lejet  i Løbet  af  en  Time  er  stillet  vandret.  Man 
vil  da  sé  to  Ting,  nemlig  at  Barnet  paa  denne  Maade  taaler  Ex- 
tensionen  saa  at  sige,  saalænge  det  skal  være,  og  at  den  opnaaede 
Extension  ikke  forandres,  idet  Patienten,  hvis  Hoved  jo  er  fæstet 
i Slyngen,  ikke  fjerner  Fødderne  fra  Skammelen,  selv  om  man  la- 
der ham  ligge  saaledes  en  halv  eller  en  hel  Dag.  Jeg  troer  saa- 
ledes, at  mit  Apparat  har  løst  den  Opgave,  jeg  har  stillet  det,  at 
vedligeholde  Extensionen , indtil  Trøjen  er  tør  og  fast  nok  til  at  fir- 
ere denne;  (og  det  hører  ikke  herhen  at  paavise,  hvorledes  dette 
Apparat  tillige  kan  faa  mangfoldige  andre  Anvendelser  som  ortho- 
pædisk  Seng,  Undersøgelsesleje  og  Operationsbord).  — Efter  at  Pa- 
tienten har  ligget  udstrakt  om  muligt  et  Døgn,  gaaer  man  over  til 
Beklipning  langs  Kanterne  og  til  Fernisering,  der  foretages  bedst 
— men  dyrest  — ved  Hjælp  af  en  spirituøs  Opløsning  af  Skjæl- 
lak;  ved  smaa  urenlige  Børn  anvendes  det  saakaldte  „Natron- Vand- 
glas “,  der  er  overordentlig  billigt. 

Hvori ænge  kan  en  Trøje  holde?  hvorofte  skal  den  fornyes? 
I Reglen  gaaer  Trøjen  snart  itu  over  Underlivet,  dels  fordi  Børnene 

hviler  med  dette  over  Kanten  af  Møbler  o.  dslg.,  dels  ogsaa  fordi 
Trøjen  over  Underlivet  mangler  fast  Underlag  og  derfor  paa  dette 
Punkt  er  mere  skjør.  Imidlertid  behøver  Trøjen  af  denne  Grund 
ingenlunde  at  kasseres;  dens  Virkning  lider  derved  aldeles  ikke 
noget  Skaar;  ja  det  kan  tværtimod  stundom  være  ganske  heldigt, 
at  den  over  Underlivet  ligesom  danner  en  Panserskjorte,  der  kan 
tillade -en  gavnlig  Redressering  af  en  for  stramt  anlagt  Bandage. 
Ejheller  behøver  Usurer  at  indicere  Trøjens  Fjernelse,  efterdi  de 
blot  kræver,  at  man  efter  at  have  diagnosticeret  deres  Sæde  (s.  o. 
Pag.  15)  udskjærer  et  lille  Fenestrum,  stort  nok  til  at  tillade  An- 
læggelsen af  de  smaa  Forbindinger.  Naar  derimod  Trøjen  er  øde- 
lagt i større  Udstrækning,  navnlig  naar  der  er  cirkulære  Revner 
gjennem  hele  Trøjens  Tykkelse,  saa  vil  man  i Reglen  mærke,  at 
Trøjen  ikke  længere  virker  saa  godt  som  forhen ; og  dette  er  netop 
det  definitivt  afgj ørende  Moment  med  Hensyn  til  Fornyelsen.  Hvor 
tidligt  et  saadant  Tidspunkt  indtræffer,  vil  jo  i Almindelighed  af- 
hænge af  den  Omhu,  hvormed  den  behandles ; hos  Børn,  som  gaaer 
i Skole,  vil  det  f.  Ex.  i Reglen  indtræffe  langt  tidligere  end  hos 
Børn,  der  ligger;  men  selv  om  Trøjen  er  fuldstændig  hel,  lader  vi 
den  i Spondylitis  aldrig  ligge  længere  end  sex  Uger. 

Vi  vil  her  tilføjende  minde  om,  at  det  er  nødvendigt,  at  Pa- 
tienten forud  for  hver  Anlæggelse  af  en  ny  Trøje  paany  indexer- 
ceres  i og  vænnes  til  Ophejsning.  Og  vi  gaaer  derefter  over  til  Frem- 
stillingen af  Anlæggelsen  af  et  Supplement  til  Trøjen, 

Galgen  (jury-mast  apparatus,  Sayre):  Denne,  som  anvendes 

i Tilfælde  af  Spondylitis,  der  har  Sæde  i de  øverste  Ryghvirvler 
eller  i Halshvirvlerne,  bestaaer  af  tvende  lodrette  Stykker  Smede- 
jern, forbundne  ved  et  Par  Tværstykker  og  nøjagtigt  formede  efter 
Ryggens  Bøjning : paa  den  nederste  Halvdel  af  disse  er  der  fæstet 

3 — 4 vandrette  Strimler  af  stærkt,  bøjeligt  Metal  (Jernblik),  hvilke 
er  gjenneinhuggede,  saa  at  de  bliver  rue.  Til  den  øverste  Endøaf 
de  lodrette  Jernstænger  er  der  fæstet  en  slank,  lodret  staaende 
Stang,  ligeledes  af  Smedejern  og  lang  nok  til  at  naa  op  over  Pa- 
tientens Hoved,  ovenover  hvilket  den  ender  i en  Bue.  Denne  Jern- 
stang er  sammensat  af  to  Stykker,  der  er  falsede  ind  i hinanden 
og  forskydelige  mod  hinanden,  saa  at  Stangens  Længde  kan  for- 
andres efter  Ønske.  I den  frie  Ende  af  Stangen  anbringes  en 
Slynge,  hvori  Hovedet  hviler. 

Anlæggelsen  af  dette  Apparat  foregaaer  paa  den  Maade,  at 
man  først  anlægger  en  sædvanlig  Gibstrøje  efter  den  ovenfor  givne 

Fremstilling ; naar  man  har  fuldendt  den  inderste  Bevikling  i denne, 
anbringer  man  jury-mast- Apparatet  saaledes,  at  de  vandrette  Strim- 
ler kommer  til  at  gaa  rundt  om  truncus,  medens  den  lodrette  Del, 
som  maa  være  formet  nøjagtigt  efter  Ryggen,  kommer  til  at 
løbe  parallelt  med  spina  dorsi;  derefter  befæstes  Apparatet  ved 
den  yderste  Bevikling,  og  den  lange,  krumme  Stang  med  Slyngen 
anbringes  paa  Stativet.  For  at  kunne  faa  den  nøjagtigst  mulige 
Extension  og  for  at  kunne  foretage  denne  uden  at  udsætte  Patient 
og  Bandage  for  altfor  pludselige  og  stærke  Ryk,  er  det  rigtigst 
ikke  at  lade  den  lange,*  buede  Stang  ende  i en  Krog,  i hvilken  man 
hænger  Slyngen,  men  at  forbinde  disse  tvende  Dele  ved  en  „Skrue 
uden  Ende",  der,  alt  som  den  forkortes  eller  forlænges,  tillader 
den  fineste  Indstilling  uden  nogensomhelst  Vold. 

Efter  at  jeg  nu  har  givet  en  Fremstilling  afMethoden  for  An- 
læggelsen af  Gibstrøjen,  saaledes  som  jeg  foretager  denne,  og  efter 
at  jeg  derved  har  stræbt  at  vise,  at  jeg  troer,  at  det  er  rigtigt  at 
holde  sig  saa  meget  som  muligt  i det  Spor,  som  Opfinderen,  Sayre, 
har  anvist,  gaaer  jeg  over  til  Fremstillingen  af  nogle  af  de  talrige 
Modificationer  af  Methoden , som  i Tidernes  Løb  er  fremkomne. 
Vi  vil  med  Hensyn  til  disse  følge  den  samme  Fremgangsmaade, 
som  har  været  den  ledende  ved  ovenstaaende  Fremstilling  af  selve 
Gibstrøjen,  idet  vi  vil  indskrænke  os  til  at  beskrive  de  Modifica- 
tioner, hvorom  vi  ved  tilstrækkelig  Erfaring  har  været  i Stand  til 
at  danne  os  en  Mening.  Jeg  forbigaaer  derved  en  Hærskare  af 
Forslag  til  Forandringer  og  Forbedringer,  der  for  en  stor  Del  sy- 
nes lige  saa  futile  som  overflødige,  og  som  for  største  Delen  skriver 
sig  fra  de  to  første  Aar,  da  denne  Methode  kom  frem  (i  1878  og 
1879);  thi  da  var  der  jo  nemlig,  som  nævnt,  overalt,  i Tyskland 
som  i England,  en  overmaade  intensiv  Bestræbelse  efter  ved  en 
„Forbedring"  at  knytte  sig  til  denne  Methodes  Berømmelse. 

Anderledes  forholder  det  sig  med  de  mange  Forslag,  der  gaaer 
ud  paa  at  gjøre  Trøjen  amovibel;  thi  om  dem  kan  det  siges,  at  de 
sigter  paa  et  Krav,  som  det  af  mange  forskj  ellige  Grunde  og  i mang- 
foldige Tilfælde  under  Anvendelsen  af  Methoden  viser  sig  nødven- 
digt at  fyldestgjøre.  Det  er  for  det  første  fra  mange  Sider  og  med 
stor  Bestemthed  fremhævet,  at  det  er  betænkeligt,  i saa  lang  Tid 
at  indelukke  en  saa  stor  Del  af  Legemet,  uden  at  man  i dette 
Tidsrum  kan  faa  Lejlighed  til  at  se,  hvad  der  foregaaer  under 
Bandagen;  og  det  kan  ikke  nægtes,  at  saadanne  Betænkeligheder 

støttes  ved  Erfaringer,  som  man  har  kunnet  gjøre  f.  Ex.  ved  et  af 
vore  Tilfælde  (se  Sygehist.  V.),  hvor  der  engang,  da  Trøjen 
fjernedes,  fandtes  8 Glasperler,  der  fra  et  Halsbaand  var  gledne 
ned  under  Bandagen  og  dér  trykkede  fast  ind  i Huden,  dannende 
et  lille  blaat  Perlebroderi,  som  havde  foraarsaget  8 smaa  Usurer; 
eller  flere  andre,  hvor  der,  naar  Trøjen  blev  taget  af,  fandtes  Kj ær- 
ner af  Æbler,  Appelsiner  o.  dslg.,  hvilket  altid  havde  givet  Usur 
og  naturligvis  forvoldt  de  smaa  Patienter  megen  Ulempe  og  Smerte. 
Hertil  kommer  endnu  Hensynet  til  Trøjebehandlingens  Svøbe,  Pedi- 
culosen,  hvilken  uden  sikkert  Resultat  har  været  forsøgt  bekjæmpet 
— ogsaa  i vore  Tilfælde  — ved  at  lade  Uføftrøjen  ligge  i Garbolvand 
eller  Sublimatvand  i 24  Timer,  inden  man  bruger  den.  Men  Nød- 
vendigheden af  at  gjøre  Trøjen  amovibel  træder  os  desuden  i mange 
Tilfælde  i Møde  som  en  bestemt  Indication,  f.  Ex.  henimod  Slut- 
ningen af  en  Spondylitis,  hvor  det  er  ønskeligt  at  danne  en  Over- 
gang til  anden  Behandling  og  gjennem  Øvelse  af  Kroppens  Muskler, 
Vaskninger  o.  lign.  at  vænne  Patienten  til  delvis  at  undvære  Støtte- 
bandage. Og  paa  en  ganske  uafviselig  Maade  fremstiller  det  nævnte 
Krav  sig  ved  Behandling  af  Scoliosen } hvor  - — hvad  ogsaa  tiltrædes 
i den  nyeste  Tid  af  Sayre  selv  — den  inamovible  Trøje  kun  sjel- 
dent  kommer  til  Anvendelse  (se  nedenf.  i 4de  Afsnit),  men  hvor 
tvertimod  den  amovible  Bandage  er  den,  der  hyppigst  bruges. 

Forinden  vi  gaaer  over  til  Fremstilling  afMethoder  til  at  gjøre 
Trøjen  amovibel,  vil  vi  fremhæve  den  bestemte  Erfaring,  at  hvil- 
ken af  disse  Methoder  man  end  anvender,  saa  vil  man  derved  al- 
tid faa  en  Bandage,  der  med  Hensyn  til  alle  mekaniske  Virkninger 
staaer  tilbage  for  den  faste  (inamovible)  Trøje. 

Den  simpleste  Methode  til  Forfærdigelsen  af  en  „løs"  (amo- 
vibel)  Trøje  er  sikkerligt  den,  at  anlægge  en  almindelig  fast 
Trøje,  skjære  den  op  paa  Midten  og  forsyne  den  med  Snøre- 
huller og  Snørebaand.  Men  det  tidspildende  Besvær,  hvor- 
med Opskjæring  af  Gibsbandager  i Almindelighed  er  forbunden, 
forøges  her  ved  Nødvendigheden  af  at  gjøre  dette  saaledes, 
at  Trøjen  derved  ikke  tager  den  allermindste  Skade.  For  at 
overvinde  denne  Vanskelighed  har  jeg  fulgt  den  af  Port1) 
givne  Anvisning  til  Opskjæring  af  Gibsbandager.  Denne  Frem- 


J)  Centralbi.  f.  Chirurgie  1880  Pg.  452. 

gangsmaade,  hvorved  den  nævnte  Opfinder  egentlig  har  tilstræbt 
„at  rehabilitere  Gibsbandagen  i Krigskirurgien",  bestaaer  deri,  at 
man  „ved  sammentvunden  Staaltraad  (omtrent  Nr.  20 — 22)  impro- 
viserer en  Saug,  som  med  største  Lethed  gjennemskj ærer  Bandager 
saavel  af  Gibs  som  af  Vandglas.  Anbringer  man  ved  Anlæggelsen 
af  Bandagen  en  saadan  Saug  imellem  Gibsbindet  og  Polstringen, 
kan  man  senere  gjennemsauge  Bandagen  indvendig  fra  som  med 
en  Kjedesav.  Man  maa  kun  være  opmærksom  paa  to  Ting,  nem- 
lig, 1)  at  Saugen  ikke  ruster  fast,  og  2)  at  Saugen,  som  ved  Op- 
skj æringen  bliver  meget  varm,  ikke  brænder  Patienten.  Begge 
disse  Ulemper  kan  man  undgaae,  naar  man  indgnider  Traadsaugen 
med  Olie  og  vikler  den  ind  i et  Papirshylster,  som  er  indrettet 
saaledes,  at  det  paa  den  Side,  som  vender  mod  Underlaget,  be- 
staaer af  flere  Lag  Papir,  medens  den  Side,  der  vender  mod  selve 
Gibsbindene,  kun  har  ét".  — Jeg  har  altid  saadanne  smaa  Traad- 
sauge  i Forraad  (se  Fig.  4);  de  bliver  i den  senere  Tid  lavede  af 
Messingtraad,  fordi  derved  al  Rust  er  udelukket,  og  navnlig  fordi 
man  derved  faaer  dem  saa  stærke,  at  man  ikke  behøver  at  sange 
dem  igjennem  Bandagen,  men  mere  sikkert  og  bekvemt  kan  slide 
dem  igjennem  (omtr.  som  Urtekræmmeren  gjennemskj  ærer  Ost).  De 
anbringes  uden  Hylster  lige  udenpaa  Uldtrøjen  og  fæstes  med  den  før- 
ste Tour  af  Gibsbindene.  De  har  vist  sig  overmaade  hensigtsmæssige 
ved  de  Bandager,  som  her  er  paa  Tale,  medens  jeg  efter  en  for  lille  Er- 
faring ikke  tør  fastslaa  noget  om,  hvorvidt  de  uden  videre  Modificatio- 
ner  vil  være  lige  saa  anvendelige  ved  Opskj æringen  af  de  faste  Banda- 
ger paa  Extremiteterne.  I Reglen  har  jeg  ved  Trøjerne  kun  anvendt 
en  enkelt  Traadsaug,  som  da  lagdes  lige  i Midtlinien  paa  Forfladen; 
men  i de  Tilfælde,  hvor  det  er  ønskeligt  at  gjøre  Trøjen  lettere 
haandterlig,  kan  man  foruden  denne  anbringe  én  i hver  Axilær- 
linie.  Naar  man  da  slider  alle  disse  tre  igjennem  og  tillige  klipper 
den  underliggende  Uldtrøje  igjennem  langs  den  midterste,  saa  har 
man  en  af  tre  Stykker  sammensat  amovibel  Gibstrøje ; og  man  har 
saaledes  paa  en  overmaade  nem  (og  billig)  Maade  løst  en  Opgave, 
som  andre  (Beely)  bruger  et  meget  omstændeligt  (og  kostbart)  Ap- 
parat til  at  realisere. 

Gibsbandagen  vil  imidlertid  i Reglen  vise  sig  at  være 
for  lidet  elastisk  og  altfor  skjør  til,  at  man  i Længden  kan 
anvende  den  som  løs  Bandage;  den  vil,  naar  den  jevnligt 
skal  tages  af,  hurtigt  miste  sin  Form  og  ødelægges.  Som 

Følge  deraf  har  man  forsøgt  at  erstatte  Gibsen  med  andre 
plastiske  Stoffer,  der  skulde  besidde  større  Elasticitet  i For- 
bindelse med  større  Holdbarhed.  Man  har  til  den  Ende  foreslaaet 
Bandager  af  Parafin  (Macewen  *),  af  Limpapir  (Vance,  New  York* 2), 
af  ferniseret  Lærred  ( Hutchison 3).  Størst  Udbredelse  og  Anven- 

delse har  dog  de  fra  England  udgaaede  Trøjer  af  plastisk  Filt 
faaet.  Dette  Stof,  „ por  o-plastic  felt“,  som  er  opfundet  af  og  pa- 
tenteret for  en  engelsk  Tekniker,  Cooking , har  i en  Del  Aar  været 
benyttet  paa  Londoner  Hospitalerne  til  Forfærdigelsen  af  Skinner; 
men  almindeligere  bekjendt  ogsaa  uden  for  sin  Hjemstavn  er  det 
dog  først  bleven,  efter  at  det  blev  exploiteret  af  den  engelske  Ban- 
dagist Ernst  til  Forfærdigelsen  af  Trøjer,  der  kunde  remplacere 
Sayres  Gibstrøjer.  Anvendelsen  af  saadanne  Trøjer  er  indført  i 
Lægeverdenen  af  Adams  og  Fisher.  Fra  England  blev  Filttrøjen 
hurtigt  indført  paa  de  større  chirurgiske  Servicer  i Tyskland,  saa- 
ledes  at,  medens  denne  Bandagering  for  3 — 4 Aar  siden  knapt 
kjendtes  udenfor  Forhandlerens  Butik,  findes  der  nu  foruden  flere 
store  Fabriker  i selve  England  desuden  saadanne  i Bonn,  Kønigs- 
berg,  Hejdelberg  og  maaske  fl.  a.  St.,  der  alle  producerer  mange 
Trøjer,  ligesom  man  hos  Bruns  i Tiibingen  stadigt  paa  Afdelingen 
selv  forfærdiger  Trøjer  af  poro-plastic  felt,  der  er  tilberedt  efter 
Afdelingens  egen  Recept. 

Poro-plastic  felt  er  Filt,  der  er  imprægneret  med  Lak ; det  er 
haardt  som  ♦Træ,  men  naar  det  i nogle  Minutter  udsættes  for  en 
meget  høj  Temperatur,  bliver  det  blødt  og  smidigt,  saa  at  det 
indenfor  visse  Grænser  kan  formes  efter  Legemet ; det  stivner  atter 
i Løbet  af  faa  Minutter.  Det  bærer  sit  Navn  ikke  fuldstændigt  med 
Rette ; thi  det  er  aldeles  ikke  porøst  og  kun  lidet  plastisk.  Det  be- 
sidder kun  ringe  Elasticitet,  netop  saa  meget,  at  man,  naar  det  er 
stivnet,  med  nogen  Varsomhed  kan  bøje  Trøjens  frie  Kanter  saa- 
vidt  til  Siden,  at  den  kan  tages  af,  og  at  man,  naar  det  er  blødt, 
i nogen  Grad  kan  forme  det  efter  Fladen,  idet  man  dog  maa  erindre, 
at  det  ved  skarpe  Bøjninger  meget  let  knækker.  I sidstnævnte 
Henseende  overgaaes  det  langt  af  Guttapercha;  men  det  har  paa 
den  anden  Side  Fortrinet  for  dette  med  Hensyn  til  Haardhed  og 


*)  Glasgow  med.  Journ.  79. 

2)  Vierteljahrsch.  f.  årtzl.  Polytechn.  1881.  Pg.  38. 

3)  Lancet  31/s.  78. 

Varighed,  samt  ved  at  det  er  uden  Lugt,  men  navnlig  derved,  at 
det  fordrer  en  langt  højere  Temperatur  (60 — 70°  R.)  for  at  blive 
blødt;  og  det  er  fornemmelig  paa  denne  sidste  Egenskab,  at  dets 
Betydning  beroer.  Naar  man  vil  anvende  en  saadan  Filttrøje,  maa 
man  først  i hvert  enkelt  Tilfælde  forskaffe  sig  den  fra  det  nær- 
meste Oplag,  idet  man  dertil  indsender  nøjagtige  Maal,  som  er 
tagne  paa  den  i Slyngen  ophængte  Patient.  Det  er  rigtigst  at  tage 
tre  saadanne  i begge  Dimensioner,  nemlig  Omfanget  omkring  Bry- 
stet, Livet  og  Bækkenet,  samt  Længden  forpaa,  i Axilærlinien  og 
bagpaa;  er  der  betydeligere  Krumning  og  Deformitet  i det  sagitale 
Plan  (Kyfose),  bør  man  tillige  lade  følge  en  Afbildning  af  denne, 
taget  ved  Hjælp  af  en  Lamel  af  Bly. 

Anlæggelsen  foregaaer  da  saaledes : Patienten  indexerceres 
og  ophejses  ganske  paa  samme  Maade,  som  det  ovenfor  er  angivet. 
Ogsaa  her  maa  han  have  en  tæt  og  godt  siddende  Undertrøje  af 
Uldgarn,  Flanel  el.  lign.  Al  Polstring  (med  Undtagelse  af  Puder 
til  Beskyttelse  af  mamæ)  vil  i Reglen  kunne  undværes.  Medens 
Patienten  gjøres  i Stand  og  hejses  op,  udsætter  man  Filttrøjen  i 
fem  Minutter  for  en  meget  høj  Temperatur.  Man  vil  oftest  finde 
angivet,  at  en  Varmegrad  af  60 — 70°  R (160 — 180°  F)  er  den  der- 
til passende;  jeg  troer  dog,  at  det  i Reglen  vil  være  godt  at  gaa 
lidt  højere,  til  80 — 100°  R,  særligt  ved  den  første  Formning.  Der- 
til kan  man  selvfølgeligt  meget  godt  bruge  en  sædvanlig  Comfur- 
ovn,  hvad  jeg  ofte  har  gjort;  men  i vor  Klinik  har  vi  en  dertil 
indrettet  lille  portabel  Ovn,  der  kan  opvarmes  med  et  Gas-  eller 
Sprit- Apparat.  Naar  Trøjen  (i  Løbet  af  3 — 5 Minutter)  er  fuld- 
stændigt gjennemvarmet  og  helt  igjennem  ganske  blød  som  tykt 
Klæde,  bliver  den  anlagt  med  stor  Omhu  og  Nøjagtighed  paa  den 
ophængte  Patient.  Da  den  er  brændende  varm,  og  da  den  stivner 
meget  hurtigt,  maa  selve  Anlæggelsen  foretages  ligesaa  varsomt 
som  hurtigt.  Naar  man  ikke  har  meget  øvet  Assistance,  kan  man 
lettere  faa  for  meget  end  for  lidet  af  denne ; thi  naar  mange  Hæn- 
der samtidigt  er  i Gang  paa  Bandagen,  vil  de  let  komme  til  at 
modarbejde  hinanden  og  fremkalde  Foldning  af  Stoffet,  hvilket 
ubetinget  bør  undgaaes.  Bedst  foregaaer  Formningen  derved,  at 
man  bagfra  stryger  Stoffet  fortil,  smøgende  det  rundt  om  truncus, 
og  stræbende  at  komme  ind  i alle  Furer  og  Fordybninger,  medens 
Assistenten  samtidigt  bevikler  Trøjen  med  stramt  anlagte,  vaade 
Flanelsbind,  med  hvilke  man  begynder  midt  om  Livet  og  derfra 

hurtigt  gaaer  henholdsvis  opad  og  nedad.  Disse  Bind  fjernes  atter, 
umiddelbart  efter  at  Beviklingen  er  fuldendt,  og  Trøjen  vil  da 
være  ganske  stiv.  Hvis  den  er  for  høj  i Axilerne  eller  for  lang, 
saa  at  den  forhindrer  Patienten  fra  at  sidde,  eller  for  vid,  saa  at 
de  frie  Ender  forpaa  gaaer  formeget  over  hinanden,  kan  man  fjerne 
alt,  hvad  der  saaledes  er  formeget,  ved  Hjælp  af  en  almindelig 
Lommekniv;  thi  Stoffet  lader  sig  med  stor  Lethed  skjære  igjennem, 
naar  man  kun  passer  paa  at  stille  Knivsbladet  saa  fladt  som  mu- 
ligt. Trøjen  fæstnes  med  en  Rem  med  Spænde  over  hver  Skulder 
samt  med  4 — 5 brede  Remme  nedad  Forsiden.  Den  tages  af  ved 
at  spærre  de  frie  Ender  forpaa  ud  fra  hinanden  og  derpaa  dreje 
den,  saa  at  Legemet  kan  komme  igjennem  den  derved  frembragte 
Aabning  med  sin  mindste  Diameter  (den  sagitale).  Denne  Manøvre 
maa  foretages  med  Varsomhed,  da  Trøjen  ellers  let  knækker  paa- 
langs  nedad  Ryggen.  Det  maa  ved  alle  de  amovible  Trøjer  erin- 
dres, at  om  de  end  uden  videre  lader  sig  fjerne,  saa  kan  man  i 
hvert  Tilfælde  aldrig  paany  give  Patienten  dem  paa  uden  under 
Ophejsning 7 da  de  jo  kun  passer  den  Form,  som  fremkommer  ved 
Hejsningen.  Begrænsede  Knæk  og  Brud  kan  man  bøde  paa  ved 
Anbringelsen  af  Lapper,  som  maa  syes  paa  Trøjen.  Trøjen  op- 
varmes paany  med  Mellemrum  af  4 — 10  Uger  alt  efter  Deformite- 
tens Grad  og  Stoffets  Kvalitet;  véd  de  følgende  Opvarmninger  be- 
høver man  neppe  saa  høj  Temperatur,  eftersom  Formningen  da  i 
Reglen  ikke  er  saa  gjennemgribende.  Trøjen  holder  i 8 — 12  Maa- 
neder  og  taaler  gjennemsnitligt  6 Opvarmninger.  Jeg  har  ialt  an- 
vendt 32  Trøjer  af  poro-plastic  felt,  som  jeg  fik  dels  direkte  fra 
England,  dels  fra  et  Oplag  her  i Byen.  Prisen  for  disse  Trøjer 
incl.  Remme  o.  s.  v.  varierede  fra  16  til  50  Kroner  efter  Størrelse 
og  Kvalitet. 

Den  Form,  jeg  i de  sidste  Aar  fortrinsvis  giver  den  løse  (amo- 
vible) Trøje,  er  som  „Skjold"  eller  „Skjoldcorset" } hvortil  anvendes 
saavel  poro-plastic  felt  som  Gibs.  Med  denne  Benævnelse  betegner 
jeg  en  paa  sædvanlig  Maade  anlagt  Trøje,  paa  hvilken  Forstykket 
bliver  skaaret  bort  og  remplaceret  af  tvende  Stykker  stærkt  Cor- 
settøj,  nøjagtigt  tilskaarne  og  vel  tilpassede.  „Skjoldet"  maa  gaa 
1—2“  frem  foran  forreste  Axilærlinie  og  ligesaa  langt  foran  spina 
ilei  ant.  sup.;  det  er  forbundet  med  Forstykkerne  med  almindelige 
Snørelidser  (se  iøvrigt  Figg.  8 og  9,  PI.  IV).  Denne  Bandage  frembyder 
store  Fortrin  ved  den  Lethed,  hvormed  den  (hver  Morgen)  kan  ta- 
ges af  uden  at  udsættes  for  nogensomhelst  Formforandring  oguden 

at  knækkes;  den  er  desuden  langt  behageligere  for  Patienterne; 
og  dens  mekaniske  Virkning  vil  i Reglen  være  fyldestgjørende,  hvor 
der  ikke  foreligger  betydelige  Deformiteter. 


Vi  vil  ikke  forlade  Trøjebehandlingens  Teknik  uden  at  til- 
føje, at  naar  den  her  er  skildret  saa  detailleret,  hidrører  dette 
fra  Ønsket  om  derved  at  kunne  yde  et  Bidrag  til,  at  denne  Me- 
thode  indføres  blandt  de  Bandageringer,  hvorover  enhver  Læge 
er  Herre. 


Andet  Afsnit. 

Om  Trejebehandlingens  mekaniske  Virkninger. 


aar  man  stiller  sig  bagved  et  afklædt  Individ,  som  man  har 
hejst  op  ved  Hjælp  af  den  Sayre’ske  Slynge  paa  den  Maade,  som 
i foregaaende  Afsnit  er  angivet,  vil  man  iagttage,  at  der  ved  selve 
Hejsningen  foregaaer  en  overmaade  stor  Forandring  af  Formen  af 
den  Paagjældendes  Legeme.  Denne  Forandring  bestaaer  deri,  at 
alle  Contourlinier  er  udvidede  efter  Længden,  hvorimod  de  præsen- 
terer sig  formindskede  efter  Bredden;  med  andre  Ord,  den  ophej- 
ste  bliver  længere  og  smallere.  Denne  Formforandrings  Grad  va- 
rierer meget  hos  de  forskj ellige  Individer;  den  er  uforholdsmæssigt 
meget  stærkere  hos  Børn  end  hos  Yoxne  og  stærkest  hos  Børn  i 
Alderen  fra  3 til  12  Aar.  Den  fremtræder  endvidere  i forskj  ellig 
Grad  og  paa  forskjellig  Maade  i Legemets  forskj  ellige  Regioner;  i 
Halsregionen  er  den  egentlige  Forlængelse  det  mest  fremtrædende; 
regio  thoracica  derimod  præsenterer  sig  paa  den  Ophejste  som  me- 
get mindre  bred;  og  i regio  lumbalis  endelig  kommer  Paavirknin- 
gen  i begge  Dimensioner  tydeligt  frem,  idet  denne  Del  af  Legemet 
viser  sig  baade  længere  og  smallere.  Virkningen  paa  selve  Hvirvel- 
søjlen er  hos  alle,  men  særligt  hos  Børn  overmaade  stærk  og  i 
Øjne  faldende.  Den  viser  sig  hurtigst  og  mest  fremtrædende  paa 
de  tre  saakaldte  fysiologiske  Krumninger.  Hos  et  Barn,  hvor  disse 
Krumninger  alt  er  tydeligt  udviklede,  men  hvor  de  dog  endnu  ikke 
er  altfor  fast  consoliderede,  med  andre  Ord  i Reglen  altsaa  hos  et 
normalt  Barn  paa  4 — 5 Aar,  vil  man  kunne  se,  at  de  ved  Ophejs- 

ningen  saa  at  sige  helt  forsvinder,  og  Columna  (i.  e.  linea  spinosa) 
præsenterer  sig  næsten  som  en  ret  Linie ; hurtigst  og  stærkest  frem- 
træder dette  Forhold,  som  naturligt  er,  ved  den  øverste  fysiologiske 
Krumning  (Lordosen  i regio  cervicalis),  senest  og  mindst  i den  mel- 
lemste (Kyfosen  i regio  dorsalis).  Den  Forlængelse  altsaa,  som 
ligestrax  fremkommer,  beroer  — særligt  hos  unge  Individer  — paa 
Udglatning  af  disse  Krumninger ; og  først  efterat  dette  er  foregaaet, 
kan  den  videre  Forlængelse  henføres  til  selve  Hvirvelsøjlen,  til  In- 
tervertebralbrusk,  Ligamenter,  Muskler  o.  s.  v.  Det  er  vigtigt  at 
erindre  sig  dette  af  to  Grunde;  for  det  første  fordi  man  da  vil 
indse  Nødvendigheden  af  at  udføre  Ophejsningen  med  den  Taal- 
modighed,  som  vi  nu  gjentagne  Gange  har  fremhævet  som  uom- 
gjængeligt  nødvendig;  for  det  andet  fordi  man  da  yil  være  garderet 
mod  vildledende  Opfattelser,  forsaavidt  man  ønsker  den  fremkaldte 
Forlængelse  af  Columna  udtrykt  ved  Tal,  som  er  fremkomne  ved 
Maalinger.  — Det  er  nemlig  meget  benyttet  at  vise  Methodens 
gunstige  Virkninger  ved  sammenlignende  Maalinger  af  de  paagjæl- 
dende  Individers  Højde  før  og  efter  Behandlingen;  den,  der  nu 
erindrer,  hvilken  Rolle  Udglatningen  af  Hvirvelsøjlens  normale  Krum- 
ninger spiller  ved  de  stundom  ret  pompøse'  Forøgelser  af  disse  In- 
dividers Højde,  vil  forstaa  at  vurdere  Tallene  paa  rette  Maade. 
Den  virkelige  (reelle)  Forlængelse  af  selve  Columna  ved  Hejsningen 
vil  altid  hos  ikke  deforme  Individer  være  meget  lille  (hos  Børn 
neppe  nogensinde  mere  end  0,5— 1,5  Ctm.).  Foruden  paa  selve  Co- 
lumna virkes  der,  som  nævnt,  ved  Ophejsningen  ogsaa  paa  thorax, 
hvis  Form  derved  bliver  i høj  Grad  forandret,  idet  den  gjennem- 
gaaende  viser  sig  smallere  end  oprindeligt.  Denne  Formforandring 
beroer  fortrinsvis  derpaa,  at  Ribbensrummene  bliver  bredere,  d.  v. 
s.  at  Afstanden  mellem  Ribbenene  forøges.  Naturligvis  rammer 
denne  Afstands-Forøgelse  ikke  alle  Ribbenene  ligeligt,  men  er  størst 
for  de  midterstes  Vedkommende.  Ej  heller  er  den  jevnt  fordelt 
over  det  enkelte  Ribbensrum,  idet  den  i Overensstemmelse  med  de 
anatomiske  Muligheder  er  forsvindende  ved  begge  Tilhæftnings- 
punkter  af  Ribbenene,  men  derimod  stærkest  udviklet  paa  Midten  i 
Egnen  omkring  angulus,  ja  stundom  maaske  endog  indskrænket  til 
selve  dette  Parti.  Derved  vil  den  sagitale  Diameter  af  Thorax- 
rummet  blive  noget  formindsket,  Længden  derimod  forøget  (en  modi- 
ficeret Inspirations-Position).  Afstanden  mellem  Ribbenscurvatu- 
ren  og  crista  ilei  sees,  som  omtalt,  altid  meget  stærkt  forlænget. 

Hele  denne  meget  betydelige  Forandring  af  Formen  af  truncus, 
som  her  i det  enkelte  er  skildret,  er  et  Udslag  af  en  kraftig  Stræk- 
ning eller  Udspænding  eller  — hvis  man  vil  bruge  en  fremmed 
Betegnelse  — Extension  eller  Distension.  Og  dette  bliver  da 
Trøjebehandlingens  første  Effect. 

Hvis  det  ophejsede  Individ  ikke  er  normalt,  men  scoliotisk , 
saa  vil  Ophejsningens  Virkning  i alle  Tilfælde,  hvad  enten 
Deformiteten  er  ringe  eller  betydelig,  hvad  enten  den  er  „frisk" 
eller  „consolideret",  være  den,  at  Deformiteten  præsenterer  sig  for- 
bedret. I alle  Tilfælde  uden  Undtagelse  vil  Sidekrumningen  af  Co- 
lumna afflades,  Kyfoidet *),  hvis  det  findes,  formindskes,  og  Hofterne 
komme  i Niveau.  Hvis  Sidekrumningen  er  ringe,  vil  den  ved  Op- 
hejsningen  ganske  forsvinde;  og  det  er  i denne  Henseende  vigtigt 
at  vide,  at  dette  i mange  Tilfælde  ikke  skeer  strax;  men  at  det 
ofte,  ja  oftest,  hænder,  at  begyndende  Sidekrumninger,  som  ikke 
helt  svinder  i de  første  Uger,  ved  en  Fortsættelse  af  Manøvren 
igjennem  Maaneder,  ja  om  fornødent  igjennem  Aar  kan  bringes  til 
helt  at  forsvinde.  Man  har  som  bekjendt  fra  gammel  Tid  rubriceret 
Scolioserne  i 3 Grader,  saaledes  at  med  1ste  Grad  betegnedes  de  Til- 
fælde, der  forsvinder  helt  ved  aktiv  Stillingsforandring  eller  ved  ringe 
mekanisk  Paavirkning  (Tryk  o.  dslg.) ; med  2den  Grad  de,  der  for- 
bedres, men  ikke  svinder  helt  under  disse  Forhold;  og  endelig  med  3die 
Grad  de,  som  aldeles  ikke  bliver  paavirkede  under  nævnte  Forhold. 
— Vil  man  bibeholde  denne  Inddeling,  saa  kan  man  betegne  det 
sidstnævnte  Forhold,  at  Hejsning  formaaer  at  bringe  Deformiteter, 
som  i Begyndelsen  ikke  helt  forsvinder,  til  senere  at  vige,  saaledes : 
at  man  ved  fortsat  Hejsning  formaaer  at  omdanne  Scolioser  af 
2den  Grad  til  Tilfælde  af  1ste. 

Hvis  det  ophejsede  Individ  har  Spondylitis,  saa  vil  Ophejsnin- 
gens Virkning  ogsaa  i dette  Tilfælde  være  den,  at  Deformiteten 
derved  forandres  til  det  bedre;  men  Virkningen  vil  dog  her  være 
end  mere  forskj ellig  efter  Affectionens  Stadium.  Er  Affectionen 
frisk  og  Processen  endnu  i Udvikling,  vil  nemlig  selve  Deformiteten, 
Kyfosen,  blive  meget  betydeligt  formindsket,  om  den  end  næsten 
aldrig  vil  bringes  til  at  forsvinde;  særlig  vil  dette  være  Tilfældet, 
hvor  den  kyfotiske  Prominens  er  buet,  strækkende  sig  over  et 


1)  Yi  følger  overalt  i denne  Afhandling  Kormanns  Forslag  om  en  Nomenclatur, 
der  skjelner  imellem  den  ved  Spondylitis  opstaaede  Deformitet  (Kyfosis)  og 
den  tilsvarende  ved  Scoliosis  (Kyfoid). 

større  Parti  af  Columna;  mindre  fremtrædende  er  derimod  denne 
udglattende  Virkning  i saadanne  Tilfælde,  hvor  Kyfosen  er  kort, 
skarp,  angulær.  For  at  controllere  denne  Ophejsningens  Virkning 
paa  de  kyf otiske  Krumninger  plejer  man  at  bruge  lange,  flade, 
tynde  Lameller  af  Bly,  som  lægges  langs  linea  spinosa,  og  hvis 
Contour  derpaa  aftegnes  paa  et  Papir.  Naar  man  gaaer  til  Værks 
med  nogen  Varsomhed  og  Omhu,  kan  man  paa  denne  Maade  samle 
sig  et  godt  Materiale  til  Bedømmelse  af  Hejsningens  Virkning  paa 
de  spondylitiske  Kyfoser,  fornemmelig  paa  de  Kyfoser,  som  endnu 
ikke  er  consoliderede.  Men  naar  Talen  er  om  faste  Kyfoser,  om 
Kyfoser,  der  er  Resultat  af  en  forlængst  afløben  Proces,  saa  maa 
der  anvendes  nogen  Kritik  paa  disse  Tegninger  efter  Blylameller, 
for  at  undgaa  Skuffelser.  Thi  ved  Ophejsningen  af  disse  faste  Ky- 
foser, særlig  ved  de  betydelige,  gjælder  netop  det  samme  som  vi 
ovenfor  har  skildret  med  Hensyn  til  Hvirvelsøjlens  normale  (fysio- 
logiske) Krumninger.  Der  vil  nemlig  altid  ved  nogenlunde  betyde- 
lige Kyfoser,  fornemmelig  naar  paagjældende  Individ  i nogen  Tid 
har  gaaet  om  med  saadanne,  udvikle  sig  saakaldte  compenserende 
Krumninger  (Lordoser)  over  og  under  Kyfosen ; og  disse  sekundære 
Krumninger,  hvis  Størrelse  og  Udstrækning  vil  være  afhængig  af 
Regionen  og  den  primære  Krumnings  Størrelse,  vil  altid  strax  give 
efter  for  Hejsningens  udglattende  Virkning ; hvorimod  selve  Kyfosen, 
hvis  den  er  af  gammel  Dato,  saa  godt  som  aldrig  og  i hvert  Til- 
fælde kun  i ringe  Grad  paavirkes  ved  Ophejsningen.  Hvis  man 
ikke  er  opmærksom  paa  dette,  bliver  den  Virkning,  som  Tegninger 
efter  Lameller  i saadanne  Tilfælde  tilsyneladende  skildrer,  i høj 
Grad  vildledende;  og  der  er  saa  meget  mere  Anledning  til  atgjøre 
opmærksom  paa  dette,  som  der  i Sayres  (citerede)  Hovedværk 
blandt  de  talrige  Gjengivelser  af  saadanne  Tegninger  findes  en 
Del,  paa  hvilken  den  fremkaldte  Forbedring  er  saa  formidabel,  at 
der  er  al  Grund  til  at  formode,  at  det  nævnte  Forhold  er  bleven 
overseet,  eller  at  man  er  kommet  til  at  henføre  Formforandringer,  som 
skyldes  de  compenserende  Krumninger,  til  Kyfosen.  Dette  kan  nemlig 
overmaade  let  skee,  idet  en  ganske  lille  Forskydning  af  Lamellen  under 
Aftegningen  er  tilstrækkelig  til  at  fremkalde  en  saadan  Forvexling. 
— Men  om  der  nu  end  altsaa  er  Mulighed  for,  at  Ophejsningens 
Virkning  paa  Kyfosen  kan  formodes  større,  end  den  i Virkeligheden 
er,  fordi  denne  Virkning  viser  sig  hurtigst  og  stærkest  paa  de 
compenserende  Krumninger,  saa  er  det  dog  hævet  over  al  Tvivl, 
at  de  fleste  Kyfoser  vil  formindskes  noget,  ja  de  „friske"  endog 

ret  betydeligt  ved  Ophejsning  — noget,  hvorom  talrige  Profil- 
tegninger, tagne  ved  Hjælp  af  Blylamel,  har  bragt  mig  uimodsige- 
lige Vidnesbyrd. 

Den  Virkning  paa  Deformiteter,  hidrørende  fra  Scoliosis  eller 
Spondylitis,  hvilken  vi  her  har  skildret,  er  blot  en  Manifestation 
af  den  selv  samme  Virksomhed,  som  ovenfor  er  betegnet  som 
Trøjebehandlingens  extenderende  Virkning,  der  i disse  Tilfælde  alt- 
saa  bliver  eorrigerende. 

Den  videre  Virkning  af  Methoden  fremkommer  ved  Anlæggel- 
sen af  selve  Trøjen , som  anbringes  paa  den  ophejsede  Patient. 

Dennes  første  Virkning  bliver  at  fæstne  eller  vedligeholde  den 
ved  Hejsningen  opnaaede  Extension.  Den  virker  med  andre  Ord 
først  og  fornemmeligst  som  en  Contentivbandage  — ganske  paa  samme 
Maade  som  en  hvilkensomhelst  anden  fast  Bandage,  der  anlægges 
for  at  vedligeholde  en  Position,  som  man  før  Anlæggelsen  har  gi- 
vet vedkommende  Legemsdel.  Idet  vi  anlægger  Trøjen  paa  den 
ophejsede,  fæstner  vi  den  derved  opnaaede  Forlængelse  af  Columna, 
Forandringen  i Stillingen  af  Ribbenene,  Forøgelsen  af  Brystkassens 
Længdediameter,  Correctionen  af  tilstedeværende  Deformiteter  o.  s.  v., 
fordi  det  anvendte  plastiske  Stofs  Stivhed,  Fasthed,  Cohæsionsevne 
forhindrer,  at  de  opnaaede  Forandringer  atter  ophører  sammen  med 
selve  Ophejsningen. 

Trøjen  virker  fremdeles  immobiliserende  paa  de  Partier,  den 
omfatter,  — atter  paa  samme  Maade  som  en  hvilkensomhelst  anden 
fast  Bandage.  Der  kan  være  Uenighed  om,  i hvilken  Grad  den 
immobiliserer,  idet  man  som  Sayre  kan  mene,  at  den  totalt  im- 
mobiliserer  det  hele  Thoraxskelet  inclusive  Ribbenene,  eller  som 
Euter,  at  Immobilisationen  i hvert  Tilfælde  i det  højeste  kun  ram- 
mer selve  Hvirvelsøjlen;  men  det  er  dog  i hvert  Tilfælde  sikkert, 
at  Trøjens  immobiliserende  Virkning  er  absolut  talt  meget  betyde- 
lig og  relativt  langt  mere  energisk  end  saa  at  sige  ethvert  andet 
mekanisk  Hjælpemiddel,  der  i denne  Henseende  staaer  til  vor  Raa- 
dighed,  samt  endelig  at  Trøjen  immobiliserer  i samme  Grad,  som 
den  sidder  godt.  Dens  Evne  i denne  Henseende  betegnes  maaske 
correctest  derved:  at  den  giver  Patienten  selv  Mulighed  for  at  im- 
mobilisere  en  hvilkensomhelst  Bel  af  det  Parti  af  Truncus,  som  er 
omsluttet  af  Trøjen ; — men  for  nærmere  at  forstaa  den  i denne 
Betegnelse  udtrykte  Tanke  bliver  det  nødvendigt  først  at  henvende 
sit  Blik  paa  en  anden  af  Trøjens  Virkninger. 

Der  sigtes  herved  til  den  Virkning  af  Trøjen,  som  fortrinsvis 
fremkommer,  hver  Gang  Individet  indtager  den  oprejste  Stilling, 
til  Virkningen  som  Støtteban  dage.  Under  den  daglige  og  alminde^ 
lige  Anvendelse  af  Betegnelsen  Støttebandage,  som  nu  engang  ved 
Sprogbrug  og  ved  at  være  indgaaet  i den  almindelige  Bevidsthed 
har  vundet  en  bestemt  Hævd,  gjør  man  sig  ikke  altid  Rede  for  den 
elementær  mekaniske  Virksomhed,  som  man  ved  dette  Ord  betegner. 

Naar  man  vil  støtte  en  Mur  og  til  den  Ende  sætter  Stivere 
til  den,  saa  foretager  man  sig  i mekanisk  Henseende  dette : at  man 
forlægger  Byrden  eller  en  Del  af  Byrden  af  Muren  fra  Funda- 
menterne andet  Steds  hen ; naar  en  Mand,  der  har  et  sygt  Fodled, 
vil  støtte  sig  til  en  Stok,  saa  bruger  han  denne  tilligemed  sin  Arm 
som  en  Stiver  til  at  forlægge  en  Del  af  Byrden  af  sit  Legeme  fra 
den  syge  Fod  andet  Steds  hen ; og  naar  man  vil  støtte  en  syg  Ryg 
ved  en  Bandage,  saa  foretager  man  akkurat  det  selv  samme,  man 
befrier  den  fra  en  mekanisk  Byrde  og  stræber  at  overføre  denne 
til  en  Region,  der  er  i Stand  til  at  bære  eller  til  i mekanisk  Hen- 
seende at  remplacere  den  syge  Ryg. 

At  støtte  vil  altsaa  sige  at  stræbe  at  forlægge  en  mekanisk 
Byrde,  at  flytte  den,  at  overføre  den.  Men  det,  som  det  kommer 
an  paa  at  erindre,  er,  at  man  ikke  kan  tage  en  Byrde  bort  ét  Sted 
uden  at  anbringe  den  et  andet.  Dette  elementær-mekaniske  For- 
hold oversees  ofte,  eller  det  glemmes,  — glemmes  saa  fuldstæn- 
digt, at  man,  naar  man  skal  til  at  forklare  sig  en  Bandages  støt- 
tende Virkning  undertiden  kommer  paa  de  vildsomste  Afveje.  Saa- 
ledes  er  det  f.  Ex.  gaaet  Beely,  en  Forfatter,  som  har  arbejdet 
en  Del  med  Trøjebehandlingen,  og  i hvis  Hænder  den  er  bleven 
en  meget  combineret  Methode.  Han  har  i forskjellige  Indlæg1) 
gjort  Rede  for  sin  Teknik  og  for  enkelte  kliniske  Iagttagelser 
Blandt  disse  nævner  han  især  Trøjens  fortræffelige  Virkninger  ved 
florid  Spondylitis  i pars  lumbalis  columnæ ; og  idet  han  nu  stræber 
at  forklare  denne  Virkning,  kommer  han  til  det  rigtige  Resultat, 
at  den  beroer  paa  Trøjens  gode  Egenskab  som  Støtte  bandage,  men 
til  det  urigtige,  at  den  støttende  Virkning  er  at  opfatte  som  en 


*)  F.  Beely:  „Ueber  Anfertigung  articulirter  zwei-  und  dreischåliger  Gypsverbånde 
zur  Behandl,  der  Krankheiten  d.  Wirbelsåule.“  Berlin.  Klin.  Wochenschr. 
1882  Nr.  15—16.  F.  Beely:  Zur  Behandlung  d.  Pott’schen  Kyfose  mittelst 
tragbarer  Apparate.  Yolkmann:  klin.  Vortråge  Nr.  199.  1881. 

comprimerende  Virkning.  Denne  Identificering  af  comprimerende 
Virkning  og  støttende  Virkning  er  en  mekanisk  Anomali.  Hvis 
man  virkelig  ved  Tryk  paa  Bugvæggen  var  i Stand  til  at  støtte 
Columna,  saa  vilde  den  Vej,  ad  hvilken  man  opnaaede  dette,  i 
hvert  Tilfælde  ikke  være  nogen  mekanisk,  men  derimod  en  endnu 
ikke  opklaret.  Thi  der  existerer  ikke  nogen  Kjendsgjerning,  ejheller 
nogen  Lov  eller  kjendt  Virksomhed  eller  Kraft,  som  hjemler,  at 
Tryk  — momentant  eller  vedholdende  — paa  Underlivet  (eller 
„ Tarmene  ",  som  nævnte  Forfatter  siger)  skulde  kunne  støtte  Hvir- 
velsøjlen. Hvis  det  virkelig  forholdt  sig  saa,  vilde  jo  den  fuld- 
komneste „mekaniske"  Behandling  af  disse  Tilfælde  være  den,  at 
lægge  de  paagjældende  Patienter  hen  med  en  Blyplade  paa  Maven; 
og  intet  Apparat  kunde  da  være  mindre  hensigtsmæssigt  ved  Spon- 
dylitis  lumbalis  end  netop  Trøjen,  der  jo  — som  vi  har  seet  — 
just  paa  Underlivet  slutter  allermindst  eller  i hvert  Tilfælde  aller- 
mindst constant,  eftersom  den  paa  dette  Sted  er  fjernet  fra  Krop- 
pen ved  det  Rum,  som  under  Anlæggelsen  indtages  af  „Ma ve- 
puden". Naar  derfor  den  nævnte  Forfatter  fra  sine  Erfaringer  om 
Trøjens  Virkninger  ved  Spondylitis  i den  nævnte  Region  og  fra  sin  For- 
klaring af  disse  Virkninger  mener  at  kunne  slutte,  at  Trøjens  Virkning 
som  Støttebandage  ogsaa  i andre  Regioner  og  ganske  i Almindelighed 
er  at  opfatte  som  et  Resultat  af  dens  Evne  til  at  udøve  „eine 
gleichmåssige  Compression",  saa  kan  vi  blot  betragte  dette  som 
en  Conclusion  af  en  urigtig  Forudsætning  eller  som  en  Forglem- 
melse af  det  før  nævnte  mekaniske  Grundforhold,  ifølge  hvilket  man 
ved  at  „støtte"  ikke  gjør  andet  end  flytte  en  Byrde. 

For  at  en  Støttebandage  i al  Almindelighed  skal  kunne  reali- 
sere sine  Formaal,  maa  der  altsaa  forlanges  to  Ting,  nemlig  for 
det  første  et  Terrain  i,  eller  udenfor  Legemet,  der  kan  bære  den 
Byrde,  for  hvilken  man  vil  befri  det  syge  Organ,  og  for  det  andet 
en  Construction , hvorved  man  formaaer  at  overføre  den  størst 
mulige  Del  af  denne  Byrde  til  det  fremmede  Terrain.  Og  naar 
Opgaven  er  at  construere  en  portabel  Støttebandage  for  Columna , 
maa  den  første  Bestræbelse  altsaa  gaa  ud  paa  at  finde  et  Omraade 
udenfor  Rygsøjlen,  hvilket  besidder  saadanne  mekaniske  Egenskaber, 
at  det  kan  gjøre  den  Tjeneste,  man  forlanger  af  det. 

I denne  Henseende  vil  Tanken  strax  ledes  hen  til  Bækkenet. 
Det  er  sikkert,  at  Bækkenringen  frembyder  ganske  særdeles  gunstige 
Betingelser  for  at  kunne  tjene  som  Støttepunkt  for  en  Bandage; 
dens  Bredde,  dens  Fasthed,  dens  store  Flade,  dens  fremspringende 

faste  Punkter,  dens  sikre  Understøttelse,  dens  Beliggenhed  i umid- 
delbar Nærhed  af  Legemets  Tyngdepunkt  — alt  dette  er  Forhold, 
der  gjør  Bækkenringen  særligt  skikket  til  at  danne  Understøttelses- 
flade, til  at  være  Fundament  for  en  mekanisk  Gonstruction.  Og 
det  viser  sig  jo  ogsaa,  at  alle  Rygbandager  er  construerede  efter 
det  Princip  at  drage  Nytte  af  Bækkenet  som  Støttepunkt,  — for- 
saavidt  de  da  overhovedet  er  construerede  efter  noget  Princip.  I 
Reglen  har  de  jo  nemlig  som  Grundlag  et  Bælte  af  Læder  eller 
Metal,  der  i større  eller  mindre  Udstrækning  omslutter  og  hviler 
paa  Bækkenet,  og  fra  dette  Bælte  udgaaer  da  — eller  rettere  sagt, 
paa  dette  hviler  da  atter  én  eller  flere  longitudinelle  Skinner,  som 
ved  at  omfatte  Axilerne  eller  ved  at  tage  et  andet  Angrebspunkt 
paa  selve  Thorax  tilsigter  at  overføre  dettes  Byrde  til  Bæltet. 

Det  er  nu  let  at  indse,  hvilket  overordentligt  Fortrin  den  pla- 
stiske Trøje  bringer  i Sammenligning  med  disse  hidtil  kj endte 
Støttebandager.  Thi  for  det  første  udnytter  den  ganske  anderledes 
grundigt  det  givne  Fundament  (Bækkenringen),  idet  den  coapteres 
til  dette  i den  største  Udstrækning  og  med  den  største  Nøjagtighed, 
som  det  overhovedet  er  muligt.  Ikke  et  eneste  Punkt  af  Bække- 
nets Flade,  som  i det  hele  taget  lader  sig  benytte  til  Støtte, 
gaaer  tabt  for  den  godt  siddende  Trøje  — i.  e.  for  den  Trøje,  som 
er  saaledes  anlagt,  at  man  har  sikret  sig,  at  den  sidder  urokkeligt 
og  uforskydeligt  fast  omkring  Bækkenet.  Derfor  er  det  af  Vigtighed 
at  have  sin  Opmærksomhed  henvendt  paa  dette  Forhold  under 
selve  Anlæggelsen  (se  Pag.  16).  Men  et  end  væsentligere  Fortrin 
frembyder  Trøjen  derved,  at  dens  Gonstruction  medfører,  at  den 
paa  en  meget  energisk  Maade  overfører  Byrden  til  dette  gode  Fun- 
dament. Det  er  jo  ved  Trøjen  ikke  enkelte  som  Stræbepiller  vir- 
kende Skinner,  der  anvendes  til  dette  Øjemed;  ikke  spredte  Støtter, 
som  kun  bærer  enkelte  Punkter,  hvilke  ofte  er  langt  fjernede  fra 
Hvirvelsøjlen  og  kun  løst  forbundne  med  denne;  men  det  er  en 
stor,  sammenhængende,  stiv  og  fast  Gonstruction,  som  nøjagtigt 
smøger  sig  om  hele  Thorax,  bærende  og  støttende  med  sin  hele 
Flade  hvert  eneste  Punkt  af  Skelettet  og  Overfladen,  som  i det 
hele  er  i Stand  til  at  lade  sig  bære  og  støtte.  Det  er  en  Støttecon- 
struction,  som  i mekanisk  Henseende  er  saa  fuldendt,  og  som  re- 
præsenterer en  saadan  Hensigtsmæssighed,  at  der  ikke  kan  være 
Tvivl  om,  at  dette  ved  Trøjen  indførte  Princip  for  Gonstruction 
af  Støttebandager  neppe  nogensinde  vil  kunne  overtræffes,  — hvilke 
Modificationer  med  Hensyn  til  Materialet  end  Tiden  vil  bringe. 

Ved  den  store  Rigdom  af  Understøttelsespunkter,  som  denne 
Gonstruction  formaaer  at  benytte,  gives  der  de  paagjældende  Indi- 
vider mangfoldige  Muligheder  for  at  give  efter  for  instinctive  Be- 
stræbelser efter  at  vexle  med  disse  Understøttelsespunkter ; thi  hvil- 
ket af  disse  de  end  maatte  vælge  i givne  Øjeblikke,  vil  Byrden 
strax  overføres  fra  dette  til  den  faste  Trøjes  hele  Masse  og  fra 
denne  atter  over  paa  de  andre  Støttepunkter  og  paa  Bækkenringen. 

Det  vil  deraf  kunne  indsees.  at  naar  den  Totalitet,  som  den 
faste,  sammenhængende  Trøje  danner,  paa  en  eller  anden  Maade 
brydes,  saa  formindskes  Antallet  af  disse  Muligheder,  og  saa  for- 
ringes Trøjens  støttende  Evne.  Deraf  følger,  at  de  Constructioner, 
som  vi  ovenfor  har  skildret  under  Benævnelsen  „løse  Trøjer“,  — 
hvad  vi  alt  dér  har  berørt  — har  mindre  Værdi  som  Støtte- 
bandage end  de  faste  Trøjer,  og  at  af  disse  løse  Trøjer  atter  de 
støtter  mindst,  som  frembyder  de  største  Lacuner,  at  med  andre  Ord 
den  for  os  ejendommelige  Gonstruction,  som  vi  har  benævnt 
„Skjoldcorset“,  er  den,  som  har  den  allermindste  støttende  Effect 
blandt  de  Trøjer,  hvis  Teknik  vi  har  beskrevet. 

Det  Forhold,  at  Trøjen  frembyder  saa  mange  Understøttelses- 
punkter, vil  endvidere  bevirke,  at  dens  immobiliserende  Kvalitet  for- 
øges, idet  den  ogsaa  i denne  Henseende  hjælper  paa  de  paagjæl- 
dende Individers  instinktive  Bestræbelser.  Saadanne  uvilkaarlige 
Anstrængelser  for  at  immobilisere  Columna,  kan  jo,  som  den  kli- 
niske Erfaring  ofte  nok  viser,  være  overmaade  energiske.  Vi  seer 
ofte  f.  Ex.  Børn  med  begyndende  Spondylitis  forraade  denne  Læ- 
sion, der  jo  kan  være  saa  overordentlig  latent,  netop  ved  visse  Be- 
vægelser eller  en  vis  Holdning,  som  er  Udtryk  for  en  Bestræbelse 
efter  at  undgaa  enhver  Bevægelse  af  Hvirvelsøjlen.  Vi  seef^  hvor- 
ledes de  til  den  Ende  under  de  forskj ellige  Stillinger  og  Forhold 
ganske  instinktmæssigt  benytter  sig  af  en  Mængde  Omstændigheder 
og  frembyder  en  Overflod  af  bestemte  og  characteristiske  Tegn  paa 
den  Iver,  som  de  anvender  paa  at  skaane  Hvirvelsøjlen  for  Bevæ- 
gelse. Vi  seer,  hvorledes  de  ofte  spænder  Ryggens  Muskler  — f.  Ex. 
Mm.  sacrospinosi  og  Mm.  qvadrat.  lumbor.  — saa  at  disse  træder 
frem  som  smaa  haarde,  pølseformede  Prominenser  paa  Siderne  af 
de  afficerede  Hvirvelpartier;  hvorledes  de,  naar  de  skal  tage  noget 
op  fra  Gulvet,  bøjer  sig  ned  i Knæene  og  ængsteligt  undgaaer  at  bukke 
sig  i selve  Ryggen;  hvorledes  de  gaaer  paa  en  ejendommelig  for- 
sigtig, skridende  Maade  med  let  bøjede,  fjedrende  Knæ  og  stiv, 
urokkelig  Ryg;  hvorledes  de,  naar  de  kjører  i skumplende  Vogne 

(Omnibusser),  stundom  med  begge  Hænder  griber  fast  ind  i Siden, 
som  om  de  vilde  holde  fast  paa  selve  Hvirvelsøjlen,  eller  klynger 
sig  op  til  den  Voxne  og  presser  sig  ind  imellem  dennes  Ben  o.  s. 
v.  — Det  er  saadanne  Bestræbelser,  Trøjen  støtter;  det  er  Mu- 
ligheder for  disses  Variationer  og  Forøgelse,  den  fr  emby  der,  og 
det  er  paa  denne  Maade,  det  maa  forstaaes,  at  den,  som  vi 
ovenfor  sagde,  „giver  Patienten  selv  Mulighed  for  at  immobilisere  en 
hvilkensomhelst  Del  af  det  Parti,  som  er  omsluttet  af  Trøjen.  “ 

Dette  sidst  berørte  Forhold  kan  endvidere  anføres  som  et  Ex- 
empel  paa,  hvorledes  en  Bandage,  som  støtter  Ryggen,  tillige  immo- 
biliserer  den,  hvorledes  disse  to  mekaniske  Functioner  griber  ind  i 
hinanden  og  forudsætter  hinanden,  saa  at  man  ofte  ikke  kan  udføre 
den  ene  uden  eo  ipso  at  udføre  den  anden.  Vi  vil  faa  Lejlighed 
til  at  komme  tilbage  til  dette  Forhold  i det  følgende  Kapitel. 

Som  et  Sammendrag  af  de  her  fremsatte  Betragtninger  an- 
gaaende  Trøjebehandlingens  mekaniske  Virkninger  paa  Hvirvelsøjlen 
gjentager  vi,  at  disse  kan  sammenfattes  i følgende  tre: 

1.  en  extenderende  (event,  cor  rig  er  ende), 

2.  en  immobiliserende  og 

3.  en  „ støttende “ Virkning. 


Tredie  Afsnit. 

Spondylitis  og  Trøjebehandlingen. 
Indledende  Bemærkninger. 


Det  bliver  nu  Opgaven  at  vise,  hvorledes  og  i hvilketOm- 
fang  de  Virkninger,  som  i Følge  omstaaende  Udvikling  maa  tillæg- 
ges Trøjebehandlingen,  kan  komme  til  Anvendelse  i Behandlingen 
af  Ryggens  tvende  vigtigste  Deformiteter. 

Og  idet  vi  da  først  tager  Spondylitis  for  og  gjennem  de  Er- 
faringer, som  det  forhen  (Pag.  5)  nævnte  Materiale  har  givet  Lej- 
lighed til  at  indhøste,  stræber  at  vurdere  Methoden  og  at  bestemme 
Grænserne  for  dens  Anvendelighed,  forudskikkes  den  Bemærkning, 
at  en  saadan  Bestemmelse  af  en  Behandlingsmethodes  Rækkevidde 
selvfølgeligt  forudsætter  Kjendskab  til  alle  de  Indicationer,  som  Be- 
handlingen af  denne  Læsion  overhovedet  kræver  fyldestgjort,  og  at 
et  saadant  Kjendskab  jo  atter  hviler  paa  Kjendskab  et  til  Affec- 
tionens  hele  Pathologi,  dens  ejendommelige  Habitus,  dens  Udvik- 
ling, Forløb,  Afslutning  o.  s.  v. 

Det  er  imidlertid  neppe  fornødent  her  at  komme  ind  paa  en 
indgaaende  Skildring  af  alle  disse  Forhold,  særligt  ikke  af  det  hele 
kliniske  Billede  af  Læsionen,  der  forudsættes  bekjendt,  og  angaaende 
hvilket  jeg  i hvert  Tilfælde  kan  indskrænke  mig  til  Henvisning  til 
enhver  god  chirurgisk  Haandbog,  hvor  dette  Emne  . lige  siden 
Boyer's  Dage  finder  en  udtømmende  Udvikling. 

Kun  med  Hensyn  til  Spondylitens  pathologiske  Anatomi 
kunde  det  være  ønskeligt  at  gjøre  en  Undtagelse  og  forsøge  en  Re- 
capitulation  af  et  Par  Hovedpunkter,  fordi  de  Resultater,  som  den 
moderne  Videnskab  paa  dette  Omraade  har  indvunden,  har  for- 
aarsaget,  at  flere  tidligere  Opfattelser,  der  har  havt  Betydning  for 
den  mekaniske  Behandling  af  denne  Læsion,  er  bleven  afficerede,  og 
at  der  sikkerligt  er  vundet  et  fastere  Grundlag  for  denne  Behand- 
lings Indicationer  og  derigjennem  en  Mulighed  for  en  præcisere 
Formulering  af  disse. 

Hvis  man  vil  kaste  et  Blik  paa  de  Anskuelser,  som  har  været 
fremsatte  angaaende  Spondylitens  pathologiske  Anatomi  i de  hun- 
drede Aar,  som  er  forløbne,  siden  Pott  ved  sine  tvende  navnkun- 
dige Afhandlinger  gav  Stødet  til  den  rette  Opfattelse  af  den  Læ- 
sion, som  i lange  Tider  har  baaret  hans  Navn,  saa  vil  man  finde, 
at  i visse  Henseender  har  Opfattelsen  af  Affectionen  for  saa  godt 
som  alle  Forfattere  — som  rimeligt  er  — været  paa  det  nøjeste 
afhængig  af  deres  Opfattelse  af  Benbetændelsen  i Almindelighed. 
Den  Maade,  hvorpaa  denne  sidstnævnte  Proces  blev  opfattet,  var 
for  de  fleste  Ghirurger,  især  de  engelske  og  tyske,  bestemmende 
for  den  Kategori,  hvortil  de  henførte  Spondylitis;  og  derfor  seer  vi 
i Tidernes  Løb  Spondylitis  eller  malum  Pottii  betragtet  og  beskre- 
vet snart  som  ostitis,  snart  som  periostitis,  som  nekrosis,  som 
arthritis  eller  som  caries  med  dennes  mange  Varianter,  — alt  i 
den  fuldeste  Overensstemmelse  med  det  Standpunkt,  som  vedkom- 
mende Forfatter  indtager  til  disse  pathologiske  Begreber  i Alminde- 
lighed, uden  nogen  character  is  er  ende  Skjelnen.  Og  den  viden- 
skabelige Udvikling  i Læren  om  Spondylitens  pathologiske  Anatomi 
er  derfor  i en  vis  Henseende  ensbetydende  med  den  Udvikling, 
som  Læren  om  disse  pathologiske  Exponenter  gjennemgaaer.  Mere 
individualiserende  for  Spondylitis  blev  Læren  om  Bentuberculose, 
saaledes  . som  denne  i de  første  Decennier  af  Aarhundredet  blev 
fremsat  af  franske  Pathologer,  og  saaledes  som  den  særligt  af 
Nichet  og  Nélaton  blev  exploiteret  for  den  Læsion,  hvorom  her  er 
Tale.  Den  sidstnævnte  Autoritets,  saavel  som  hans  Elevers  Be- 
stræbelser for  at  godtgjøre,  at  den  spondylitiske  Proces  var  iden- 
tisk med  Tuberculose  paa  den  Maade,  som  den  franske  Skole 
histologisk  opfattede  denne,  blev  jo  imidlertid  mødt  med  afgjort 
Modstand;  og  efterhaanden  udviklede  Opfattelserne  og  Menings- 
ulighederne angaaende  Læsionens  Histologi  sig  saaledes,  at  det 
videnskabelige  Problem  paa  dette  Punkt  helt  og  holdent  kom  til 

at  dreje  sig  om  Spørgsmaalet : Caries  eller  Tuber cler?  Og  med  no- 
gen Reservation  kan  man  vel  sige,  at  medens  den  første  Opfat- 
telse var  den  almindelige  i Tyskland  og  England,  saa  var  den 
sidstnævnte  den  sædvanligt  antagne  i Frankrig.  Men  medens  nu 
altsaa  en  Del  videnskabelige  Brydninger  paa  dette  Omraade 
i sidste  Instans  hvilede  paa  en  Opfattelse  af  Spondylitis  som 
en  Rcrølidelse,  saa  lader  derimod  en  anden  Række  Spørgsmaal, 
som  fremkaldte  Divergens  mellem  Ghirurgerne,  sig  henføre  til  Op- 
fattelsen af  Spondylitis  som  Ledsygdom.  I denne  Henseende 
gjaldt  Meningsforskj ellen  blandt  andet  Læsionens  Udgangspunkt, 
om  hvilket  nogle  mente,  at  det  var  at  tinde  i selve  Hvirvelen, 
andre  derimod,  at  det  burde  søges  i de  intervertebrale  Væv,  — 
atter  i Overensstemmelse  med  eller  afhængig  af  den  Opfattelse, 
som  vedkommende  nærede  angaaende  disse  Forhold  ved  Ledbetæn- 
delserne i Almindelighed. 

Men  alle  disse  Spørgsmaal,  baade  de,  der  beroer  paa,  at 
Spondylitis  opfattes  nærmest  som  en  Affection  af  selve  vertebræ, 
og  de,  der  hidrører  fra,  at  den  henføres  til  Ledaffectionernes  Kate- 
gori, alle  disse  Spørgsmaal,  der  saa  længe  og  saa  skarpt  har  delt 
Forfatterne  i forskj ellige  Lejre  og  givet  Anledning  til  videnskabe- 
lige Kampe,  som  med  den  største  Varme  er  førte  lige  op  til  vor 
Tid  og  til  Dels  føres  endnu,  alle  disse  mange  Stridsemner,  der  har 
sat  saa  mangfoldige  Spor  i Spondylitens  hele  Pathologi,  ikke  mindst 
i de  foreslaaede  Behandlingsmethoder,  — alt  dette  kan  siges,  nu- 
tildags at  have  tabt  sin  Aktualitet  eller  i hvert  Tilfælde  at  være 
paa  gode  Veje  til  det.  Thi  den  nye  epokegjørende  Lære  om 
Lokaltuber culose,  saaledes  som  denne  i de  senere  Aar  er  udgaaet 
fra  Tyskland,  inaugureret  ved  Arbejder  af  Koster , Volkmann,  Ko- 
nig  o.  fl.  og  suppleret  ved  Undersøgelser,  der  er  fremkaldte  af  Op- 
fattelsen af  Tuberculosens  Afhængighed  af  en  specifik  Bakterie 
(Koch),  har  fremkaldt  Synsmaader,  der  er  i Stand  til  fuldstændigt 
at  forlige  alle  de  nævnte  Divergenser. 

Denne  nye  Lære,  der  sikker  ligt  betegner  et  af  vor  Tids 
største  Fremskridt  paa  det  chirurgisk-pathologiske  Omraade,  vil 
ventelig  have  lettere  ved  at  vinde  Tilslutning,  naar  Talen  er  om 
Spondylitis,  end  lige  over  for  nogen  anden  af  de  Affectioner,  hvor- 
paa  den  lader  sig  applicere,  al  den  Stund  den  særligt  om  denne 
Læsion  ikke  lærer  noget  helt  ud  nyt.  Thi  selv  om  denne  nyere 
(tyske)  Opfattelse  af  den  osteale  Tuberculose  i histologisk  Hen- 
seende er  forskj  ellig  fra  den  ældre  (franske),  saa  er  den  dog  enig 

med  den  i det  med  Hensyn  til  Behandlingen  saa  overmaade  væ- 
sentlige Punkt,  at  den  — som  hin  — erkj ender  det  nøje  Sammen- 
hæng, der  finder  Sted  mellem  den  lokale  Proces  og  den  univer- 
selle Tuberculose,  — at  den  osteale  Affection  paa  et  hvilketsomhelst 
af  sine  Stadier  kan  1)  signalisere,  2)  for  aar  sag  e eller  3)  være  Led 
i en  universel  Infection  af  Tuberculose. 

En  videnskabelig  Erkjendelse  — i denne  Sammenhæng  af  sær- 
lig Betydning  — som  i Ly  af  Læren  om  Localtuberculose  Dag  for 
Dag  vinder  mere  Terrain,  og  til  hvilken  der  ved  Hjælp  af  denne 
stadigt  indvindes  nye  Argumenter,  gaaer  ud  paa,  at  Spondylitis 
hos  Barnet  i histologisk  Henseende  ikke  er  en  Affection  sui  gene- 
ris, at  den  histologisk  seet  ikke  er  forskj  ellig  fra  den  i samme 
Alder  optrædende  fungøse  Arthroitis,  men  at  hin  som  denne  er 
pathologiske  Processer  af  tuberculøs  Natur.  Flere  og  flere  bliver 
de  Undersøgelser,  hvis  Resultater  taler  for  Identiteten  af  disse  Læ- 
sioner, for  deres  Ensartethed  med  Hensyn  til  Kvalitet,  Udgangs- 
punkt, Forløb  o.  s.  v.  Thi  skjønt  Indsamlingen  af  Materiale  til 
Løsning  af  herhen  hørende  Spørgsmaal  for  Spondy litens  Vedkom- 
mende støder  paa  særlige  Vanskeligheder,  fordi  man  her  oftest  er 
henvist  til  Undersøgelser  paa  Ga  daver,  til  Præparater  af  den  i 
højere  eller  ringere  Grad  forløbne  Proces,  men  i Reglen  vil  være 
afskaaren  fra  saadanne  Oplysninger,  som  for  Arthroitens  Vedkom- 
mende kan  hentes  fra  Præparater  fra  Arthrotomier,  Resectioner  og 
Amputationer,  kort  sagt  fra  den  endnu  floride  Proces,  saa  forelig- 
ger der  dog  allerede  talrige  Bidrag,  der  viser,  at  Spondylitis  hos 
Barnet  som  oftest  optræder  med  de  histologiske  Ejendommelig- 
heder, der  ansees  for  characteristiske  for  den  tuberculose  Affection, 
naar  de  forekommer  i Rørknoglernes  Epifyser  og  i de  store  Ar- 
ticulationer,  og  som  endvidere  kan  paavises  i de  fra  disse  Læsioner 
udgaaende  Gongestionsabscesser.  Volkmann1)  har  allerede  i den 
Afhandling,  der  har  givet  Læren  et  saa  mægtigt  Stød,  beskrevet 
en  Gongestionsabsces  fra  Spondylitis,  i hvilken  han  havde  kunnet  paa- 
vise Tuberculosens  Kj endetegn;  og  senere  er  der  som  nævnt  i denne 
Henseende  blevet  indsamlet  en  Del  mere  directe  argumenterende 
Data,  saaledes  bl.  a.  af  Feurer2),  som  har  offentliggjort  Undersøgelser 
af  Præparater  fra  12  Sectioner  af  spondy  litiske,  af  hvilke  de  9 


J)  Ueber  den  Character  u.  die  Bedeutung  d.  fungosen  Gelenkentziindungen. 

Klin.  Vortråge  168—169,  Pg.  20. 

2)  Virch.  Arch.  B.  82,  Pg.  88,  o.  ff. 

tydeligt  og  utvivlsomt  frembød  Tuberculosens  mikroscopiske  Bil- 
lede; medens  der  i den  nyeste  Tid  tillige  er  paavist  „ Tuberkel- 
baciller “ i en  Congestionsabsces  hidrørende  fra  Spondylitis1). 

Selvfølgeligt  er  det  ikke  blot  med  Hensyn  til  disse  mikrosco- 
piske og  bakteriologiske  Forhold,  at  den  nævnte  Identitet  af  den 
fungøse  Arthroit  og  Spondylitis  manifesterer  sig.  Processen  vil  na- 
turligvis i vertebræ  følge  de  samme  Hovedregler  for  Udvikling  som 
i Rørknoglerne.  Dér  som  hér  vil  der  saaledes  være  visse  Regioner 
af  Knoglen,  hvorfra  den  fortrinsvis  vil  tage  sit  Udgangspunkt } og 
hvorfra  den  da  breder  sig  videre  og  videre,  destruerende  Vævet 
paa  sin  Vej;  dér  som  hér  vil  det  fornemmeligen  være  i de  Zoner 
af  Knoglen,  hvortil  de  osteoplastiske  Processer  er  knyttede,  at  vi  vil 
have  at  søge  efter  Affectionens  Udgangspunkt.  Og  derfor  vil 
Spondylitens  focus  i Reglen  kunne  findes  dels  i de  centralt  belig- 
gende Partier  af  corpus  vertebr.  nær  Intervertebralbruskene,  hvor- 
fra Væxten  i Højde  udgaaer,  dels  i de  mere  perifert  beliggende 
osteoplastiske  Lag  under  Periost  paa  Hvirvelens  Forflade,  som  til- 
lægges Betydning  for  Knoglens  Væxt.  i Tykkelse  (Vogt)2).  Fra 
disse  tvende  Udgangspunkter  vil  da  Processen  hurtigt  forplante  sig 
paa  den  ene  Side  til  de  intervertebrale  Væv  og  paa  den  anden 
Side  til  Partierne  bagved  og  til  Siden  for  ligamentum  longitudinale 
anticum,  hvor  de  da  som  oftest  ved  Sectionerne  bliver  paaviste, 
saaledes  som  man  jo  altid  har  vidst  det. 

Grunden  til,  at  Processen  i Reglen  relativt  hurtigt  udbreder 
sig  til  disse  tvende  nævnte  Punkter,  Grunden  til,  at  Spondylitis  i 
det  hele  taget  som  oftest  har  Tilbøjelighed  til  at  antage  en  stærk 
destructiv  Character,  til  at  de  cariøse  Former  af  Processen  maa 
siges  at  være  mere  fremherskende  ved  Spondylitis  end  f.  Ex.  ved 
tumor  albus,  er  utvivlsomt  blandt  andet  den  Omstændighed, 
at  Processen,  naar  den  optræder  i Hvirvelsøjlen,  som  oftest  staaer 
under  et  langt  stærkere  mekanisk  Tryk  end  paa  de  fleste  andre 
Steder  i Skelettet.  Thi  derom  er  alle  Forfattere  og  Undersøgere 
enige,  at  den  pathologiske  Proces,  hvorom  her  er  Tale,  vinder  i 
Udbredning  og  tager  til  med  Hensyn  til  destructiv  Virksomhed,  i 
samme  Grad  som  den  udsættes  for  mekanisk  Tryk,  Friction,  Stød 


J)  Senhardt  und  Krause:  Ueber  das  Vorkommen  der  Tuberkelbacillen  u.  s.  w. 

Fortschr.  d.  med.  Wissensch.  B.  1.  Nr.  9.  1883.  Pg.  277. 

2)  P.  Vogt:  Moderne  Orthopædik.  1ste  Udgave.  Stuttgart  1880.  Pag.  2. 

o.  s.  v.,  ja  nogle  Forfattere,  som  f.  Ex.  Ollier1)  o.  fl.  a.,  tillægger  jo 
disse  mekaniske  Factorer  den  allerstørste  Betydning  ej  blot  for 
saadanne  Processers  Udvikling,  men  endog  for  deres  Opstaaen. 


Indicafionerne  for  den  mekaniske  Behandling  af  Spondylitis. 

I Besvarelsen  af  Spørgsmaalet  om,  hvilken  Indflydelse  disse 
Forhold  kan  faa  paa  Behandlingen  af  Spondylitis,  vil  vi  her  fore- 
løbigt se  bort  fra  de  Indicationer,  som  maatte  sigte  mod  en  direkte 
Behandling  af  den  til  Grund  liggende  Tuberculosis ; endvidere  vil 
vi  ganske  forbigaa  de  særlige  Indicationer,  som  frembyder  sig  af 
de  enkelte  Symptomer,  en  operativ  Behandling  af  Abscesserne,  en 
elektrisk  af  Paralyserne  o.  s.  v.,  og  begrænse  os  til  Besvarelsen  af 
Spørgsmaalet:  hvilken  Betydning  har  de  oven  fremstillede  For- 
hold med  Hensyn  til  mekanisk  Behandling  af  denne  Læsion? 

Svaret  paa  dette  Spørgsmaal  ligger  lige  for  Haanden. 

Vi  har  jo  seet,  at  Processens  Udvikling  begunstiges  af  visse 
mekaniske  Potenser,  af  et  „Tryk“,  der  ikke  blot  hører  med  til  de 
Omstændigheder,  som  kan  fremkalde  og  udvikle  Processen,  men 
som  tillige  har  Indflydelse  paa  dennes  specielt  deletære  Form. 
Dette  „Tryk“  paa  den  afficerede  Knogle  er  kun  et  Udslag  for  den- 
nes Betydning  som  mekanisk  Factor;  det  staaer  i ligefremt  For- 
hold til  denne  Factors  Kvantitet,  saaledes  at  jo  større  Rolle  Knog- 
len spiller  i mekanisk  Henseende,  jo  oftere  den  virker  paa  denne 
Maade,  desto  mere  og  desto  hyppigere  er  dens  enkelte  Partikler 
udsatte  for  „Tryk“.  Derfor  maa  der  træffes  Foranstaltninger,  som 
kan  modvirke  eller  udelukke  disse  mekaniske  Potenser;  derfor  maa 
der  institueres  en  mekanisk  Behandling , som  gaaer  ud  paa  at  sætte 
den  afficerede  Hvirvel  ud  af  mekanisk  Function;  at  hort  eliminere 
den  som  mekanisk  Factor. 

Hvirvelens  mekaniske  Function  er  overmaade  mangeartet  og 
neppe  til  at  specificere  for  hver  enkelts  Vedkommende;  men  i denne 
Sammenhæng  er  det  tilstrækkeligt  at  minde  om,  at  den  i Hoved- 
sagen er  et  Product  af  følgende  tre  mekaniske  Forhold:  For  det 
første  er  hver  enkelt  Hvirvel  et  Led  i den  hele  Hvirvelsøjle,  og 


*)  De  Fentorse  juxta-epiphysaire  et  de  ses  conséquences  immédiates  ou  éloig- 
nées  au  point  de  vue  de  Finflammation  des  os.  Revue  de  chirurgie.  I.  Nr.  10. 


44 


den  har  som  saadant  sin  Del  at  udføre  af  den  mekaniske  Func- 
tion,  som  tilkommer  denne  in  toto;  den  maa  bære  sin  Part  af  den 
hele  Byrde  af  de  til  Golumna  ophængte  Legemsdele,  af  Hovedet, 
Overextremiteter,  Bryst  og  Underliv,  samt  af  Byrden  af  det  Tryk, 
der  fremkaldes  ved  disse  Deles  Bevægelser  (indirecte  Tryk);  for 
det  andet  bærer  hver  Hvirvel  Byrden  af  den  overliggende  (directe 
Tryk);  og  for  det  tredie  er  den  punctum  fixum  ved  Gontraction  af 
de  Muskler,  som  er  insererede  til  den. 

Mod  disse  tre  mekaniske  Factorer,  som  altsaa  i det  væsent- 
lige betinger  Hvirvelens  mekaniske  Betydning,  skal  den  mekaniske 
Behandling  i Hovedsagen  virke,  naar  der  med  den  tilstræbes  at 
sætte  Hvirvelen  ud  af  mekanisk  Function. 

Hvis  man  vil  betegne  denne  mekaniske  Opgave  ved  et  en- 
kelt Ord  — hvad  der  kunde  være  ønskeligt,  fordi  den  samme  Op- 
gave gjør  sig  gjældende  paa  flere  af  den  orthopædiske  Ghirurgis 
Omraader  (se  f.  Ex.  under  Scoliosen)  — , vilde  man  med  et  saa- 
dant Ønske  vises  udenfor  vort  eget  Sprogs  Grænser ; thi  vi  besidder 
ikke  paa  Dansk  noget  Ord,  som  dækker  vor  Opgaves  Begreb.  Vi 
vælger  et  fremmed  Ord,  der  — idetmindste  tilnærmelsesvis  — 
tilfredsstiller  denne  Fordring;  og  med  Ordet  dechargere  betegner 
vi  i det  følgende  den  mekanisk-therapeutiske  Opgave,  der  gaaer  ud 
paa  at  befrie  en  Legemsdel  (in  casu  Hvirvelsøjlen)  for  alle  dens  me- 
kaniske Functioner.  Hvis  man  erindrer  den  Opfattelse,  som  vi  i fore- 
gaaende  Afsnit  (Pag.  33)  har  gjort  gjældende  angaaende  det  me- 
kaniske Indgreb,  som  i Almindelighed  tilsigter  at  „ støtte ",  vil  man 
se,  at  de  to  Begreber  dechargere  og  støtte  vel  for  en  stor  Del 
falder  sammen  og  ofte  vil  kunne  bruges  i Flæng,  særligt  naar  Ta- 
len er  om  jportative  Apparater;  men  de  er  ikke  fuldstændigt  iden- 
tiske. „Dechargere"  har  en  videre  Betydning,  betegner  en  Opgave ; 
„støtte"  derimod  en  snevrere,  betegner  nogle  af  Vejene  til  denne 
Opgaves  Løsning,  maaske  de  fleste,  men  ikke  alle.  Her  i Spondylitis 
vil  f.  Ex.  en  „støttende"  Behandling  ikke  være  fuldt  ud  dechar- 
gerende; men  den  maa  for  at  blive  dette  suppleres  1)  med  saa- 
danne  Foranstaltninger,  der  mere  directe  eller  kraftigt  holder  den 
syge  Hvirvel  ud  fra  den  eller  de  overliggende,  der  altsaa  tilsigter 
en  Udspænding  eller  Extension  af  Golumna,  og  2)  med  saadanne, 
der  mere  energisk  kan  forhindre  al  Bevægelse  af  det  syge,  altsaa 
immobilisere  det.  (Se  forøvrigt:  2det  Afsn.  Pag.  37). 

Indicationen  for  Extension  og  Immobilisation  træder  os  for- 
øvrigt ogsaa  i Møde  ad  anden  Vej,  idet  Destru  etionen  af  Hvirvel- 

legemerne  ofte  vil  medføre,  at  tvende  usurerede  Flader  kommer  til 
at  hvile  saa  haardt  imod  hinanden,  at  der  derved  ikke  blot  virkes 
fremmende  paa  Destructionen,  men  tillige  forhindrende  eller  i hvert 
Tilfælde  forhalende  paa  Reproductionen,  hvilket  end  yderligere  vil 
være  Tilfældet,  naar  saadanne  Usurer  ved  Bevægelser  kommer  til 
at  øve  Friction  mod  hinanden. 

Sammenfatter  vi  nu  det  her  fremsatte,  vil  altsaa  Opgaven  for 
den  mekaniske  Behandling  være  at  sætte  de  syge  Partier  ud  af 
mekanisk  Function  (dechargere) ; og  de  Midler,  som  dertil  kommer 
til  Anvendelse,  vil  være  saadanne,  som  virker 

støttende , 
extenderende  og 
immobiliserende 

paa^  Golumna. 

Vi  skal  endnu  blot  tilføje,  at  om  end  alle  Indicationer  for 
denne  Behandling  rammes  ved  de  Foranstaltninger,  der  kan  hen- 
føres til  disse  tre  Grupper,  og  om  end  disse  Indicationer  først 
da  er  fyldestgjorte,  naar  Midler  af  alle  tre  Grupper  kommer  til  An- 
vendelse, saa  vil  dog  i concrete  Tilfælde  Kravene  til  hver  enkelt 
Gruppes  Midler  kunne  frembyde  sig  med  forskj ellig  Styrke,  saa- 
ledes  at  der  snart  kan  være  mere  Anledning  til  at  vælge  Midler, 
der  sigter  mod  ét  af  de  nævnte  Maal,  snart  til  at  lægge  stærkere 
Vægt  paa  dem,  der  stræber  mod  et  andet.  I denne  Henseende  vil 
bl.  a.  Stadiet  af  Læsionen  constant  have  Betydning,  idet  der,  naar 
Læsionen  befinder  sig  paa  et  sildigt  Stadium  eller  er  sin  Afslut- 
ning nær,  i Reglen  vil  være  Anledning  til  f.  Ex.  at  lade  Immo- 
bilisationen  træde  i Baggrunden. 

Naar  Processen  er  fuldstændigt  afløben,  naar  der  som  dennes 
Resultat  foreligger  en  større  eller  mindre  Deformitet  (Kyfosis),  saa 
vil  Indicationerne  for  den  mekaniske  Behandling  skifte  Natur.  Der 
er  da  ikke  længere  Tale  om  en  fremskridende  Proces,  der  skal 
hæmmes,  ikke  om  nogen  præventiv  Foranstaltning  mod  den  sig 
udviklende  Deformitet,  eller  imod  Bevfegelser;  men  der  er  kun  det 
Hensyn  at  tage,  at  man  nu  staaer  over  for  den  faste  Deformitet, 
som  i Reglen  neppe  kan  forbedres  meget,  men  som  vel  kan  for- 
værres ved  den  stadige  Byrde  af  Kroppen.  Dette  Forhold  skal 
den  mekaniske  Behandling  møde  saaledes,  at  det  paagjældende  In- 
divid kan  gaa  Livet  igjennem  med  den  mindst  mulige  Ulempe  af 
sin  Deformitet. 

Det  combinerede  Rygleje. 

Blandt  de  Midler,  der  kan  komme  i Betragtning  ved  Løsnin- 
gen af  de  ovennævnte  Opgaver  for  den  mekaniske  Behandling,  frem- 
træder i første  Linie  Sengelejet. 

Det  vedholdende  Rygleje  har  altid  været  Hovedmidlet  i denne 
Læsion  og  er  det  den  Dag  i Dag  paa  de  fleste  chirurgiske  Servicer  og 
blandt  alle  ansete  Klinikere,  naar  netop  de  faa  undtages,  der  som 
Opfindere  er  knyttede  til  et  eller  andet  portativt  Apparat.  Det  la- 
der sig  desuden  ikke  nægte,  at  vi  i Ryglejet  besidder  et  Middel, 
der  fuldt  ud  kan  fyldestgjøre  Indicationerne  for  den  mekaniske  Be- 
handling. Da  nemlig  den  største  Del  af  de  mekaniske  Factorer, 
som  vi  ønsker  at  modvirke,  er  et  ligefremt  Udtryk  for  Legemets 
oprejste  Holdning  eller  i hvert  Tilfælde  overhovedet  kun  fremtræder 
med  nogen  Betydning,  naar  Legemet  holdes  oprejst,  saa  vil  den 
bedste  Maade  til  at  borteliminere  disse  Factorer  være  den,  ganske 
at  undgaae  den  oprejste  Holdning.  Med  andre  Ord,  den  Foran- 
staltning, der  med  størst  Energi  virker  dechargerende  paa  Golumna, 
er  den,  der  udelukker  den  oprejste  Holdning,  Ryglejet.  Kun  vil 
man  sikkerligt  give  dem  Ret,  der  mener,  at  hvad  man  kunde  kalde 
det  ucomplicerede  Sengeleje,  ikke  er  tilstrækkeligt  virksomt  ved  en 
Læsion  som  Spondylitis ; thi  det  er  ikke  til  at  modsige,  at  selv  om 
man  lægger  de  paagjældende  hen  paa  et  „ fladt  “ Leje,  saa  er  i 
hvert  Tilfælde  den  immobiliserende  Virkning,  man  derved  opnaaer, 
altfor  usikker,  ej  at  tale  om,  at  man  derved  slet  ikke  fremkalder 
nogen  Extension.  Derfor  vil  man  ikke  kunne  slaa  sig  til  Taals 
med  en  Ordination  af  Rygleje,  om  man  end  i Reglen  tilføjer:  paa 
en  haard  Madras  (Vogt);  men  man  maa  supplere  dette  med  for- 
skj ellige  Foranstaltninger,  der  med  større  Paalidelighed  kan  yde 
det,  som  vore  Indicationer  kræver. 

Den  Maade,  hvorpaa  jeg  har  forsøgt  at  opfylde  Fordringen 
om  det  combinerede  Rygleje  med  Anvendelse  af  saa  let  tilgjængelige 
Midler  som  muligt,  er  følgende:  Extension  (og  Gontraextension) 
blev  tilvejebragt  ved  at  anbringe  Patientens  Hoved  i en  Slynge 
eller  Krone,  som  blev  fastgjort  i Sengens  Hovedende  eller  paa  sæd- 
vanlig Maade  sat  i Forbindelse  med  en  Vægtextension,  og  ved  at 
løfte  samme  Ende  af  Sengen  med  et  Underlag  af  indtil  6 Tommers 
Højde.  Immobilisation  blev  iværksat  ved  en  Gouttiére,  hvortil 
oftest  anvendtes  en  paa  sædvanlig  Maade  anlagt  Gibstrøje,  opklippet 
i Midten  og  polstret  efter  Krav. 

Desuden  har  jeg  i Stedet  for  Gouttiére  ofte  anvendt  de  nyere, 
langt  virksommere  Methoder : 1)  Rygleje  paa  en  Gjord  (Rauchfuss)  *), 
som  anbringes  tværs  over  Sengen  lidt  over  dennes  Niveau,  fæstet 
til  Sengeheste  eller  Galleriet  paa  de  almindelige  Børnesenge. 

2)  Rygleje  paa  en  Pølsepude  (, Scriba )*  2),  som  er  forarbejdet  af 
faststoppet  Krølhaar  overtrukket  med  fast,  ikke  for  glat  Tøj,  og 
som  har  den  Form,  som  Navnet  angiver.  Puden  anbringes 
— ligesom  Gjorden  — saaledes,  at  Kyfosen  hviler  paa  den.  Be- 
gyndende smaat  og  prøvende  sig  frem  naaer  man  omsider  en  for  Til- 
fældet passende  Dimension,  der  hos  Børn  neppe  overstiger  IV2 — 
2 Tommer  i Diameter.  Pølsepuden  er  (i  Forbindelse  med  Exten- 
sion)  et  godt  og  virksomt  Middel  ved  højtliggende  Spondy litis,  og 
med  lidt  Taalmodighed  vænner  man  ret  hurtigt  Barnet  til  den.  Den 
Indvending,  der  fra  en  enkelt  Side  (Sonnenburg)  har  været  rejst 
imod  den,  at  den  distenderer  for  stærkt,  maa  bortfalde,  naar  man 
paaseer,  at  Puden  ikke  bliver  for  tyk. 

Hvad  enten  man  nu  vælger  en  af  disse  Methoder  eller  andre, 
saa  er  det  sikkert,  at  man  uden  stor  Vanskelighed  kan  give  Senge- 
lejet en  saadan  Form,  at  det  paa  den  fuldstændigste  Maade  op- 
fylder de  mekaniske  Krav,  som  Behandlingen  af  Spondylitis  stiller. 

Og  dog  kan  man  ikke  nøjes  med  det  combinerede  Leje  hver- 
ken i det  enkelte  Tilfælde  eller  ligeoverfor  Læsionens  hele  Behand- 
ling i Almindelighed. 

Thi  for  det  første  véd  man  jo,  at  Etableringen  af  et  saadant 
Leje  i mange,  maaske  i de  fleste  Tilfælde  (nemlig  hos  de  mindre 
Velstaaende)  støder  paa  uovervindelige  Vanskeligheder;  og  for  det 
andet  er  det  en  Overbevisning,  som  dagligt  bliver  stærkere,  at  de 
Tilstande,  som  ligger  til  Grund  for  saadanne  langvarige,  suppurative 
Processer  som  Spondylitis,  ikke  paavirkes  heldigt  ved  det  vedhol- 
dende Rygleje. 

Dette  sidste  er  en  Anskuelse,  som  i de  sidste  Decennier  mere 
og  mere  kommer  til  Gjennembrud  ligeoverfor  de  store  arthro- 
osteale  Læsioner  i Barnealderen;  den  har  fremkaldt  Gonstructionen 
af  talrige  Bandager  og  Apparater  og  hører  i det  hele  taget  til  de 
Omstændigheder,  der  har  bevirket  de  mest  gjennemgribende  For- 


J)  Beyer:  Die  Behandl,  d.  spondylit.  dorso-hunbal.  Arch.  f.  klin.  Chirur.  B. 
19.  Pg.  340. 

2)  Beitråge  zur  mechan.  Behandl,  d.  Spondylit.  Berl.  klin.  Wochenschr.  1878. 
Nr.  28—29. 

andringer  af  store  Partier  af  den  chirurgiske  Therapi,  hvilke  væ- 
sentligt adskiller  den  moderne  Chirurgi  fra  den  ældre.  Denne  Over- 
bevisning vil  sikkert  vinde  i Styrke  sammen  med  den  Opfattelse, 
at  den  Affection,  som  ligger  til  Grund  for  Spondylitis  (saavel  som 
for  de  andre  Affectioner,  hvormed  den  kan  sammenstilles),  er  en 
Tuberculosis;  thi  det  er  en  Erkjendelse,  som  nu  maa  siges  at  hvile 
paa  direkte  Iagttagelser  og  empiriske  Deductioner,  at  den  immo- 
bile  Tilstand  i indelukkede  Rum  med  relativt  ringe  Luftfornyelse 
virker  baade  fremkaldende  og  udviklende  paa  Tuberculosis  (Schiil- 
ler).  Og  den  nævnte  Formening  om  det  protraherede  Sengelejes 
muligt  deletære  Virkning  ved  disse  Processer  vil  end  yderligere 
støttes  ved  Anskuelserne  om  Tuberculosens  Afhængighed  af  en 
specifik  Bakterie,  eftersom  den  Behandling,  som  en  saadan  Op- 
fattelse indicerer,  saalænge  vi  ikke  kj ender  et  Medicament,  som  virker 
bakteriocid,  kun  vil  kunne  gaa  ud  paa  at  gjøre  Legemet  til  en 
muligst  ugunstig  Jordbund  for  Tuberkelbacillen  ved  at  hæve  den 
hele  Gonstitution,  at  fremme  alle  physiologiske  Processer;  men  til 
Opnaaelsen  af  dette  vil  det  vedholdende  Sengeleje  gjennemgaaende 
ikke  være  heldigt  for  Børn.  Dertil  vil  i Reglen  som  Grundbetingelse 
fordres  den  friest  mulige  Færden  i den  friskest  mulige  Luft. 

Af  disse  forskj ellige  Hensyn  fremgaaer  ofte  et  Krav  om  at 
løse  Opgaven  for  den  mekaniske  Behandling  af  Spondylitis  ved 
Hjælp  af 


Portative  Apparater. 

Der  gives  som  bekjendt  særdeles  mange  portative  Apparater 
til  Behandling  af  Spondylitis.  Men  de  fleste  af  disse  sigter  egentligt 
mere  paa  Opfyldelsen  af  de  Fordringer,  som  kan  stilles,  naar  den 
spondylitiske  Proces  er  afløb  en,  naar  der  som  eneste  Symtom  til 
Behandling  resterer  en  Kyfose,  naar  kort  sagt  den  mekaniske  In- 
dication  snarere  er  rent  orthopædisk  end  egentlig  chirurgisk.  Er 
den  pathologiske  Proces  endnu  i fuld  Udvikling,  vil  derimod  Tallet 
paa  anvendelige  portative  Apparater  svinde  betydeligt  ind.  I den 
nyere  Tid  er  der  saaledes  egentligt  kun  to  saadanne,  der  dels  ved 
Opfindernes  Autoritet  dels  ved  de  omfattende  Forsøg,  som  baade 
disse  selv  og  andre  har  gjort  med  dem,  har  vundet  en  større  Ud- 
bredelse og  Betydning  ved  Behandlingen  af  Spondylitis  paa  alle 

Stadier  lige  fra  Begyndelsen  til  Enden.  De  er  begge  udgaaede  fra 
Amerika  og  skyldes  de  ansete  Chirurger  Taiylor  og  Sayre. 


Taylor’s  Stativ 

bestaaer  af  to  Skinner,  som  hviier  mod  de  Muskellag,  der  fylder 
sulci  tranverso-spinosi,  og  som  opad  ender  i to  divergerende  Grene, 
der  gaaer  op  over  Skuldrene;  nedad  er  disse  Skinner  befæstede  til 
et  Staalbaand,  som,  gaaende  rundt  om  Bækkenet,  fortil  fortsættes 
i en  Rem,  der  kommer  til  at  ligge  tværs  over  den  allernederste 
Del  af  Underlivet;  fra  denne  Rem  udgaaer  et  lille  Lærreds-For- 
klæde, som  dækker  Underlivet  og  opad  er  hæftet  til  nogle  fra  Skin- 
nerne udgaaende  smaa  Tværstænger.  De  tvende  Skinner,  som  er 
Stativets  Fundament,  bliver  meget  nøjagtigt  udformede,  og  paa  det 
til  Kyfosen  svarende  Parti  er  de  hver  forsynede  med  en  lille  Pelotte 
af  Horn,  Guttapercha  el.  desl.,  som  kommer  til  at  ligge  paa  hver 
sin  Side  af  Processus  spinosi  af  de  angrebne  Hvirvler.  Dette  Sta- 
tiv er  construeret  i Overensstemmelse  med  Opfinderens  Opfattelse 
af  Spondy litis,  hvilken  gaaer  ud  paa,  at  Læsionen  altid  opstaaer  i 
Intervertebr albrusken,  og  i Overensstemmelse  med  en  mekanisk 
Doktrin,  der  analogiserer  den  syge  Rygsøjle  med  en  Stok,  som  har 
faaet  et  Knæk. 

F.  C.  Lund *)  har  varmt  fremhævet  Stativets  Fortrin  og  store 
Betydning  for  Behandlingen  af  Spondylitis,  ligesom  han  ogsaa  har 
stræbt  at  hævde  dette  ligeoverfor  vægtige  Angreb,  som  blev  rettede 
mod  hans  Meddelelse  (af  Drachmann).  Da  saaledes  selve  Stativet 
saavel  som  de  theoretiske  Opfattelser,  hvortil  dets  Gonstruction 
støtter  sig,  har  været  underkastet  en  indgaaende  Undersøgelse 
ved  en  udførlig  Diskussion,  der  for  relativt  kort  Tid  siden  er  ført 
indenfor  vor  egen  Litteratur  (af  de  tvende  nævnte  Forfattere),  vil 
det  ikke  være  nødvendigt  her  paany  at  komme  ind  paa  alt  dette. 
Men  med  Henvisning  til  den  nævnte  Diskussion,  der  findes  i „Uge- 
skrift for  Læger “ 1876,  vil  vi  indskrænke  os  til  at  tilføje,  at  Tay- 
lor’s Stativ  vel,  naar  det  forarbejdes  omhyggeligt,  kan  virke  exten- 
derende  paa  de  afficerede  Hvirvler  og  i nogen  Grad  immobiliserende ; 
men  dets  egentligt  støttende  Effect,  der  væsentligt  hviler  paa  det 


*)  Ugeskr.  f.  Læger  1876.  Nr.  9. 

lille  Forklæde,  er  neppe  af  nogen  Betydning;  og  disse  aprioriske 
Betænkeligheder  har  for  mig  fundet  Bekræftelse  ved  Iagttagelse  af 
et  Par  Tilfælde  af  Spondy litis  dorsalis,  hvor  Stativet  blev  anvendt, 
men  snart  maatte  opgives  og  give  Plads  for 


Trøjebehandlingen. 

Det  første  Fortrin,  som  træder  os  i Møde  ved  denne  Methode 
i Sammenligning  saavel  med  den  nysnævnte  som  med  andre  hidtil 
anvendte  portative  Apparater,  er,  at  ved  denne  i Modsætning  til  hine, 
Behandlingen  af  en  saa  indgribende  og  betydningsfuld  Affection 
ikke  behøver  at  overdrages  til  Mekanikerne,  men  helt  og  holdent 
kan  forblive  i Lægens  Haand.  Der  gives  neppe  nogen,  der,  om 
han  end  havde  aldrig  saamegen  Tillid  til  et  mekanisk  Apparat, 
ikke  vilde  nære  Betænkelighed  ved  at  betro  Behandlingen  af  en 
saadan  Affection  til  Mekanikerne,  og  det  ikke  blot  med  Hensyn  til 
den  første  Forfærdigelse  af  Apparatet,  men  ogsaa  ved  den  stadige 
Control  og  de  jevnlige  Forandringer,  som  nødvendiggjøres  ved,  at 
man  har  at  gjøre  med,  ikke  en  stabil  men  en  forl øbende  Proces; 
og  der  er  ved  hine  Apparater  kun  én  Udvej  til  at  undgaa  dette 
Forhold,  den  — som  Taylor  — at  have  et  Smedeværksted  i sit 
Hus,  eller  rettere  i sin  Consultationsstue. 

Det  næste,  end  vigtigere,  Fortrin  ved  Methoden  er  den 
Fuldkommenhed,  hvormed  den  fyldestgjør  de  Krav,  som  den  me- 
kaniske Behandling  af  Spondylitis  stiller.  Den  overgaaer  i denne 
Henseende  enhver  af  sine  Medbejlere.  I et  særskilt  Afsnit  har 
vi  ovenfor  udførligt  gjort  Rede  for  Methodens  mekaniske  Virknin- 
ger ; og  man  vil  dér  se,  hvorledes  disse  netop  er  de  samme,  som 
forlanges  i Behandlingen  af  Spondylitis. 

Saavel  det,  der  i nævnte  Afsnit  er  angivet  om  Trøjebehand- 
lingens Virkemaade,  som  det,  vi  i nærværende  Afsnit  har  anført 
om  Indicationerne  i Spondy  litens  mekaniske  Behandling,  staaer  sin 
Prøve  ved  direkte  Iagttagelse  af  Tilfælde  af  Spondylitis,  behandlede 
med  Methoden. 

Den  støttende  Virkning  viser  sig  haand  grib  eligt  ligeover  visse, 
hyppigt  forekommende  Symtomer.  Det  hører  til  de  alleralminde- 
ligste  Iagttagelser,  at  en  Patient  med  Spondylitis  har  Vanskelighed 
ved  at  indtage  en  oprejst  Holdning,  at  han  synker  sammen,  at 
han  søger  Støtte,  hvor  han  kan  faa  en  saadan,  ved  Møblerne, 

ved  at  anvende  sine  Arme  som  Stræbepiller  mod  sine  egne 
Laar  eller,  naar  han  sidder,  mod  Stolesædet  o.  s.  v.  Alt 
dette  er  Tegn  paa,  at  den  syge  Golumna  ikke  formaaer  at 
bære  de  med  den  oprejste  Holdning  forbundne  Byrder  og  trænger 
til  Assistance  i denne  Henseende.  I samme  Øjeblik  som  Trøjen 
er  anlagt,  formaaer  disse  Patienter  at  staa  og  gaa  uden  at  søge 
Støtte  paa  de  angivne  Maader;  Trøjen  har  overtaget  Byrden  og 
remplacerer  de  nævnte  instinctive  Bestræbelser.  I alle  mine  Jour- 
naler over  friske  Tilfælde  findes  Vidnesbyrd  om  dette ; særligt  præg- 
nant er 

I.  Karen  O.  7 Aar  gi.  — Spondylitis  dorso-lumbalis  (v.  d.  VII  — v.  1. 

II)  med  meget  betydelig  Kyfosis Hun  kan  hverken  gaa  eller  staa  uden 

Støtte  (Krykker) Gibstrøje  d.  15 Is.  78.  — Efter  at  Trøjen  er  stivnet,  kan  hun 

gaa  og  staa  uden  nogen  Støtte;  hun  gaaer  rask  omkring  i Værelset,  hvilket  op- 
liver hende  meget. — 

Idet  vi  iøvrigt  henviser  til  flere  af  efterfølgende  Journaler, 
hvor  ganske  tilsvarende  Iagttagelser  findes  refererede,  skal  vi  blot 
tilføje,  at  det  særligt  er  disse  Erfaringer,  hvilke  kan  gjøres  dag- 
ligt under  Anvendelsen  af  Trøjebehandlingen,  der  gjør  alle  Par- 
ter, Patienter,  Forældre  og  Lægen  saa  tilfredse  og  tillidsfulde  over- 
for Methoden. 

Trøjens  immobiliserende  Virkning  har  vist  sig  i en  Række 
Iagttagelser,  for  hvilke  følgende  kan  tjene  som  Paradigma: 

II.  Ernst  J.  5 Aar  gi.  — Spondylitis  dorsalis  (v.  d.  VIII  og  IX  pro- 
minerer)  — — Han  bliver  kjørt  tilKliniken  i sin  Barnevogn;  og  naar  han  kjø- 
res  over  Stenbro,  jamrer  han  og  klager  over  Smerter  i „den  daarlige  Ryg“ ; der 
maa  derfor  gjøres  store  Omveje  for  saa  meget  som  muligt  at  kunne  kjøre  ham 

paa  Jordveje. Gibstrøje  igaar;  han  er  idag  kjørt  ad  den  korteste  Vej, 

over  Stenbro,  Rendestene,  o.  s.  v. ; han  har  derved  ikke  udstødt  en  eneste  Klage - 
lyd,  men  har  hele  Vejen  været  paafaldende  livlig  og  glad.  — — — 

Ogsaa  denne  Iagttagelse  vil  kunne  suppleres  med  tilsvarende 
i de  efterfølgende  Journaler  (s.  f.  Ex.  Journal  VII,  Pag.  65). 

Trøjebehandlingens  extenderende  Virkning  er  godtgjort  ved 
talrige  Profiltegninger  af  linea  spinosa,  tagne  ved  Hjælp  af  Bly- 
lamel, hvilke  viser,  at  stundom  betydelige  Udretninger  af  Kyfosen 
(i  friske  Tilfælde)  har  vedligeholdt  sig;  saaledes  at  Tegninger,  der 
hidrører  fra  den  ophejste  Patient  umiddelbart  før  Anlæggelse  af  Trøje, 
congruerer  med  dem,  som  fremkommer  fra  den  ikke  ophejste  i det 
Øjeblik,  man  (6  Uger  efter)  fjerner  Trøjen. 

Indicationer  for  Trøjebehandlingen  ved  Spondylitis. 

Rygleje  eller  Trøjebehandling?  Saavist  som  Ryglejet  er 
den  Foranstaltning,  som  med  størst  Fuldkommenhed  løser  Opga- 
verne for  den  mekaniske  Behandling  af  Spondylitis,  saavist  vil  Spørgs- 
maalet  i concrete  Tilfælde  gaa  ud  paa  at  afveje,  om  dette  kan 
og  bør  tilvejebringes,  eller  om  man  skal  tage  sin  Tilflugt  til  Trøje- 
behandlingen, der  i mekanisk  Henseende  yder  mindre  end  dette, 
men  mere  end  et  hvilketsomhelst  andet  portativt  Apparat. 

Den  Styrke,  hvormed  Kravene  om  Behandlingen  af  selve 
Grundlæsionen  (Tuberculosen)  i foreliggende  Tilfælde  trænger  sig 
frem  til  Fyldestgjørelse,  og  Omfanget  af  de  Betingelser,  der  staaer  til 
Raadighed  til  Opfyldelsen  af  disse  Krav,  vil  være  de  Factorer,  der 
maa  faa  Indflydelse  paa  Valget  mellem  de  tvende  Methoder.  Fore- 
ligger der  Tilfælde,  som  ganske  særligt  nødvendiggjør  Instituering 
af  denne  Side  af  Behandlingen,  — der,  som  vi  har  seet,  kun  kan  være 
rent  hygieinisk , — eller  kan  man  ikke  slaa  sig  til  Taals  med  den  Maade, 
hvorpaa  denne  Behandling  kan  exekveres , naar  Patienten  skal 
holdes  liggende,  eller  anseer  man  det  overhovedet  af  en  eller  anden 
Grund  for  nødvendigt,  at  han  skal  færdes  saa  frit,  som  Omstændig- 
hederne tillader,  navnlig  i det  Frie,  — saa  vil  man  vælge  Trøje- 
behandlingen. Har  man  derimod  at  gjøre  med  Tilfælde,  hvor  den 
mekaniske  Behandlings  Krav  træder  i Forgrunden,  hvor  f.  Ex.  den 
lokale  Proces  optræder  særligt  destructivt  og  fulminant;  eller  kan 
man  etablere  Ryglejet  under  gode  hygieiniske  Vilkaar,  i luftige 
Værelser,  med  god  og  fornuftig  Pleje,  med  passende  Næring,  med 
Mulighed  for  at  kunne  skaffe  Patienten  i fri  Luft  uden  at  ophøre 
med  Ryglejet,  o.  s.  v.,  — saa  vil  det  være  naturligere  at  vælge 
dette.  Dog  vil  der  ogsaa  i saadanne  Tilfælde  kunne  indtræffe  Mo- 
menter, hvor  det,  om  end  forbigaaende,  i paatrængende  Grad  kan 
synes  ønskeligt  at  skaffe  Patienten  Fordelene  ved  en  noget  friere 
Færden,  og  derfor  Anledning  til  at  benytte  Trøjen. 

I al  Almindelighed  kan  det  vel  siges,  at  man  hos  de  bedre 
Stillede  hyppigere  vil  anvende  Ryglejet,  hos  de  mindre  velstaaende 
hyppigere  Trøjebehandlingen.  Og  skjønt  der  kun  kan  tillægges 
sidstnævnte  Methode  Rang  som  Nummer  to  i Rækken  af  mekaniske 
Behandlingsmaader,  er  der  af  hin  Grund  mangfoldige  Tilfælde, 
hvor  den  bliver  det  eneste  Hjælpemiddel,  der  staaer  til  Raadig- 
hed i hele  det  langvarige  Forløb  af  Affectionen.  Særligt  gjør  dette 
Hensyn  sig  gjældende  blandt  de  Samfundsklasser,  som  benævnes 

pauvres  honteux,  hvis  knappe  Subsistensmidler  ofte  umuliggjør  endog 
blot  Tilvejebringelsen  af  en  Seng,  som  Barnet  kan  have  for  sig 
alene,  end  sige,  naar  der  tillige  skal  skaffes  særlige  Foranstaltnin- 
ger, ej  at  tale  om  Tilsyn  og  Pleje;  medens  paa  den  anden  Side 
deres  Samfundsstilling  oftest  udelukker  dem  fra  den  Hjælp  til  Op- 
naaelsen  af  det  vedholdende  Rygleje,  som  for  de  end  lavere  Stil- 
ledes Vedkommende  kan  hentes  gjennem  Indlæggelse  i Hospital. 
Dette  faaer  en  særegen  Aktualitet  i „Samfundet,  som  antager  sig 
vanføre  og  lemlæstede  Børn  “,  der  udelukkende  rekruteres  fra  disse 
Samfundsklasser ; og  det  har  dér  vist  sig,  hvilken  overordentlig  Be- 
tydning det  har,  at  man  i Trøjebehandlingen  har  faaet  en  Me- 
thode,  ved  hvilken  Behandlingen  af  Spondy litis  kan  gjennemføres 
fra  Ende  til  anden  under  Forhold,  hvor  Ordinationen  af  vedhol- 
dende Rygleje  vilde  være  det  samme  som  aldeles  ingen  Ordina- 
tion. Alle  vore  Tilfælde  er  Vidnesbyrd  om  dette;  og  vi  vælger 
blandt  disse  til  Illustration  af  alle  ovenstaaende  Betragtninger 
følgende : 

III.  Elisabeth  G.,  f.  d.  iy/9  75,  Datter  af  Musiker. 

Indkom  til  Behandling  d.  4/io  78. 

Der  lader  sig  ikke  paavise  nogen  dyskratisk  Disposition  i hendes  Familie. 
(Medens  Barnet  har  været  til  Behandling,  har  Moderen  3 Gange  aborteret  i 
6. — 7.  Maaned  paa  Grund  af  Fosterets  Død.  Det  har  ikke  været  muligt  at  paa- 
vise noget  sikrere  Symtom  paa  Lues  hverken  hos  hende  eller  hendes  sunde  og 
kraftige  Ægtefælle).  Barnet  var  fuldstændigt  rask  Og  sund  i de  første  halvanden 
Aar  af  sit  Liv,  men  siden  da  har  hun  stadigt  været  lidende  og  skrantende ; først 
fik  hun  spredte  Eczemer  navnlig  i Hovedet,  Ophthalmie,  Otorrhoe;  senere  Kig- 
hoste. Hun  klynkede  stadigt,  klagede  navnlig  over  Smerter  i Underlivet;  blev 
behandlet  for  gastriske  Tilfælde.  For  c.  et  halvt  Aar  siden  iagttog  Moderen 
første  Gang  den  begyndende  Kyfose;  for  3 Maaneder  siden  henvendte  hun  sig 
her  i Kliniken;  der  ordineredes  permanent  Bygleje  paa  en  Krølhaars  Madras. 
Barnets  Tilstand  er  derved  ikke  forbedret,  hun  jamrer  og  klager  uforandret,  og 
Kyfosen  er  tiltagen ; Moderen  indrømmer,  at  det  ordinerede  Rygleje  slet  ikke  har 
kunnet  gjennemføres. 

Pt.  er  bleg,  fed,  gnaven,  klagende.  Gangen  skrævende,  usikker,  balan- 
cerende ; hun  falder  let  omkuld.  Naar  hun  skal  tage  noget  op  fra  Gulvet,  bøjer 
hun  sig  ned  i Knæene.  Hun  lider  af  stærke  og  hyppige  Anfald,  som  indfinder 
sig  flere  Gange  i Timen  om  Dagen,  sjeldnere  om  Natten;  hun  skriger  da  plud- 
seligt op,  stundom  midt  under  Legen,  med  Tegn  paa  voldsomme  Smerter  og  Lidel- 
ser, jamrer  og  vrider  sig,  siger,  at  hun  er  bange,  at  hun  kvæles.  Bespirationen 
stønnende  og  prustende,  naar  hun  staaer  op ; undertiden  er  der  tillige  Tegn  paa, 
at  Respirationen  er  smertefuld.  - — Hun  har  en  ringe,  buet,  ikke  øm  Kyfose, 
som  omfatter  v.  d.  XII. — v.  1.  II.  (aftegnet),  og  som  næsten  helt  udglattes  ved 
Ophejsning  i Sayres  Slynge.  — Ordination:  Behandl,  efter  Sayres  Methode; 
dagligt  i Luften;  Levertran;  reguleret  Kost;  Gibstrøje  (4/io). 

D.  23 1 10  78.  Barnets  Tilstand  er  betydeligt  forbedret ; hun  er  livlig,  løber  om 
og  leger,  gaaer  lange  Strækninger.  Respirationen  normal.  — Anfaldene  er  ef- 
terhaanden  aftagne  saaledes,  at  de  kun  indfinder  sig  et  Par  Gange  i Døgnet,  og 
de  har  ingensinde,  efter  at  hun  har  faaet  Trøje,  været  saa  stærke  som  før 
den  Tid. 

D.  13/u.  Barnet  har  atter  „tabt  sig“  noget;  hun  vil  i de  sidste  Dage  ikke 
gaa  saa  meget,  klager  atter  over  Smerter  i Underlivet.  — Trøjen  aftages,  hvor- 
ved der  iagttages  en  meget  fremtrædende  og  pludselig  Forværring  af  Barnets 
Tilstand;  hun  bliver  bleg,  slap,  lidende;  Respirationen  bliver  med  ét  Slag  kort 
og  stønnende.  Ordination:  Barnet  bades,  derefter  paany  Gibstrøje;  cont.  eet. 

D.  19/n.  Tilstanden  efter  Anlæggelsen  af  den  sidste  Trøje  atter  bedret  ; hun 
er  atter  livligere;  Anfaldene  bliver  sjeldnere  og  sjeldnere,  de  har  slet  ikke  væ- 
ret tilstede  i de  sidste  4 Dage. 

D.  3 1 2 79.  Idag  anlægges  4de  Trøje  paa  hende.  Tilstanden  uforandret  til- 
fredsstillende; Appetiten  vexlende.  I de  Par  Dage,  der  hengaaer  mellem  Af- 
tageisen af  en  Trøje  og  Anlæggelsen  af  en  ny,  er  der  stærk  Forværring  af  Til- 
standen. Alle  Symtomer  vender  da  tilbage.  Ordination:  Anlæggelse  af  Trøjen 
uden  Strækning. 

D.  28 1 3.  Hendes  Befindende  har  i den  forløbne  Maaned  været  mindre  godt; 
hun  har  ikke  villet  gaa  saa  meget,  bliver  hurtigere  træt,  spiser  mindre.  Ky- 
fosen  (aftegnet)  omtr.  som  oprindeligt.  — Ny  Trøje  uden  Strækning. 

D.  14/ 5.  Moderen  har  været  syg;  Barnets  Pleje  har  derfor  været  ufuldstæn- 
dig; hun  har  f.  Ex.  ikke  været  i Luften  i de  sidste  Uger.  Der  er  kommet  Con- 
tractur  af  højre  Hofte,  der  holdes  flecteret  i en  Vinkel  paa  c.  135°;  ved  Forsøg 
paa  Udretning  skriger  Barnet  op.  Intet  i selve  coxa;  men  der  føles  en  Udfyld- 
ning (?)  i Dybden  af  h.  fossa  iliaea. 

D.  23  le.  Hun  har.  af  og  til  Anfald  som  oprindeligt.  Tilstanden  af  h.  Under- 
extremitet  som  forleden.  Barnets  Udseende  vedblivende  noget  forpint.  — Ny 
Trøje  med  fuld  Strækning. 

D.  13  le.  Bedring.  Appetiten  tiltagen.  Gontracturen  formindsket;  kan  nu 
passivt  udrettes.  Der  føles  ingen  Udfyldning  i fossa  iliaea.  — Ingen  Smerte- 
anfald siden  2 6 le. 

D.  30/u.  Barnet  har  nu  ialt  faaet  10  Gibstrøjer.  Der  er  stadig  Fremgang  i 
hendes  Tilstand.  Gontracturen  er  forlængst  helt  forsvunden.  Hun  løber  om  og 
leger  som  andre  Børn  i hendes  Alder;  hun  klager  sjeldent.  Hun  har  af  og  til 
Hikke,  og  da  føler  hun  stærke  Smerter  i Kyfosen.  Der  er  nu  ikke  mer  saa 
fremtrædende  Forværring,  naar  Trøjens  fjernes.  Kyfosen  har  holdt  sig  temme- 
ligt uforandret,  er  kun  ringe.  Der  er  nogen  Tilbøjelighed  til  Inclination  af  Over- 
kroppen tilvenstre,  idet  der  synes  at  danne  sig  et  skarpt  lateralt  Knæk  paa 
Kyfosen. 

D.  27 le  80.  Stadig  Fremgang.  Blomstrende  Habitus.  Aldrig  Klager.  Func- 
tionerne  i Orden.  Inclinationen  uforandret.  Hun  har  nu  faaet  i Alt  19  Gibs- 
trøjer. Ordination:  Trøje  af  poroplastisk  Filt,  som  aftages  hver  Søndag  Morgen, 
medens  Ryggen  vaskes  og  frotteres.  — Slynge  til  Selvhejsning  og  til  Brug  ved 
Søndagstoilettet. 

D.  13 1 io.  Ordination:  Trøjen  fjernes  hver  Morgen  i 10  Minutter,  medens  Ryg- 
gen bades  og  masseres  (af  Moderen).  — Selvhejsning. 

D.  26/u.  Trøjen  fjernes  hver  Aften  og  tages  atter  paa  om  Morgenen  under 
Selvhejsningen. 

Januar  1881.  Fuldstændigt  Velbefindende.  Kyfosen  paavirkes  neppe  ved 
Ophejsningen ; den  er  højst  ubetydelig  (aftegnet).  Ordination:  Ophører  med 
Trøjébehandlingen.  — Almindelig  Støtteb åndage.  — Gont.  Selvhejsning. 

Maj  1881.  Hun  afrejser  til  Amerika  med  sine  Forældre.  Hun  er  et  mun- 
tert, veludseende  Barn  med  en  ringe  Deformitet. 

Medens  altsaa  Tilfældets  Natur  og  de  Forhold,  hvorunder  Pa- 
tienten lever,  danner  de  videre  Gontourer  for  Afgjørelsen  af  Spørgs- 
maalet:  Rygleje  eller  Trøje?  og  dermed  for  Trøjebehandlingens 
Omraade  i det  hele  taget,  saa  vil  de  fastere  Grænser  for  Metho- 
dens  Indicationer  fremgaa  af  Svarene  paa  mange  forskj ellige  Spørgs- 
maal,  som  fortrinsvis  angaaer  dens  Virkemaade  og  Virksomhed,  og 
som  maa  frembyde  sig,  hver  Gang  man  staaer  over  for  det  con- 
crete  Tilfælde.  For  nærmere  at  gjøre  Rede  for  saadanne  Spørgs- 
maal,  saavidt  de  har  fremstillet  sig  for  os,  og  for  deres  Besva- 
relse, saavidt  som  vore  Erfaringer  tillader  det,  vil  vi  ordne  dem  i 
Grupper,  saaledes  at  vi  kommer  til  at  bestemme  Trøjebehandlin- 
gens Omraader  i Følge  Indicationer,  som  staaer  i Forbindelse  med 
1)  dens  Teknik,  2)  Læsionens  Sæde  og  3)  Læsionens  Stadium: 

Indicationer  i Følge  Tekniken.  Henvisende  til  vor  Fremstil- 
ling i 1ste  Afsnit  af  nærværende  Afhandling,  skal  vi  her  blot  til- 
føje, at  Indicationerne  for  Methodens  Anvendelse  vil  forøges  for 
den  enkelte  proportionalt  med  hans  Færdighed  i dens  Udførelse; 
jo  lettere  Anlæggelsen  foregaaer  og  jo  bedre  den  falder  - ud,  desto 
hyppigere  vil  der  naturligvis,  ceteris  paribus,  findes  Anledning  til 
at  anvende  den.  Og  da  det  paa  den  ene  Side  er  sikkert,  at  Me- 
thoden  er  af  stor  therapeutisk  Værd  for  Spondylitis,  medens  den 
paa  den  anden  Side  rummer  visse  Vanskeligheder,  saa  kan  det  ikke 
bestemt  nok  hævdes,  baade  at  den  kræver  nogen  Taalmod  og 
Øvelse,  og  at  den  er  dette  værd. 

Indicationer  i Følge  Læsionens  Sæde.  De  Spørgsmaal,  som  i 
Henseende  til  dette  Forhold  kan  gjøres  gjældende,  finder  deres  kor- 
teste F orm  i dette  ene : virker  Methoden  lige  sikkert  i alle  Regioner 
af  Columna?  Hvis  man  søger  Svaret  paa  dette  Spørgsmaal  hos 
de  Forfattere,  der  har  skrevet  om  Methoden,  vil  det  gjennem- 
gaaende  lyde  benægtende.  Saa  godt  som  alle  er  enige  om,  at  en 
fuldt  ud  god  Virkning  af  Methoden  ikke  tør  ventes,  naar  Affec- 
tionen  har  sit  Sæde  i den  øverste  eller  — i endnu  højere  Grad  — 
i den  nederste  Del  af  Hvirvelsøjlen,  at  den  fortrinsvis,  ja  endog 
udelukkende,  passer  for  Spondylitis,  der  omfatter  nederste  Halvdel 

af  pars  thoracica  columnæ  og  de  øverste  Par  vertebræ  lumbales 
(Spondylitis  dorso-lumbalis).  En  bestemt  Form  finder  Svaret  paa 
dette  Spørgsmaal  i den  Udtalelse  af  Volkmann1),  at  ved  Spondy- 
litis i de  øverste  eller  nederste  Partier  af  Hvirvelsøjlen  vil  Metho- 
den  aldrig  være  tilstrækkelig,  men  at  man  her,  i hvert  Tilfælde  i 
Begyndelsen,  ved  rask  fremskridende  Destruction  eller  voxende  De- 
formitet maa  anvende  det  combinerede  Rygleje.  Trods  en  saa  be- 
stemt Udtalelse  af  en  Autoritet  som  Volkmann  og  trods  den  Til- 
slutning, som  den  deri  udtrykte  Anskuelse,  om  end  i mindre 
bestemte  Udtryk,  finder  hos  andre  Forfattere,  saa  troer  jeg  dog 
at  maatte  tage  til  Orde  imod  denne  Paastand,  baade  fordi  jeg  me- 
ner, at  Hvirvelsøjlens  tvende  Endepunkter  ikke  saaledes  udenvidere 
kan  slaaes  sammen  — i denne  Henseende  saa  lidet  som  i nogen- 
somhelst anden  — og  fordi  den  saaledes  fremsatte  Anskuelse  neppe 
i al  Almindelighed  holder  Stik,  men  i hvert  Tilfælde  trænger  til 
en  skarpere  Begrænsning,  en  nøjagtigere  Begrundelse  og  fremfor 
alt  altsaa  til,  at  der  gjøres  en  Sondring  imellem  Hvirvelsøjlens 
øverste  og  den  nederste  Del. 

Hvad  angaaer  Spørgsmaalet  om  Trøjebehandlingens  Virkning 
ved  Affectioner,  der  har  Sæde  i den  nederste  Del  af  columna,  ved 
spondylitis  lumbalis  altsaa,  saa  vil  det  ved  apriorisk  Raisonne- 
ment  stille  sig  som  sandsynligt,  at  Methoden  i saadanne  Tilfælde 
vil  vise  sig  virksom  og  hensigtsmæssig.  Vi  henviser  for  at  godt- 
gjøre  dette  til,  hvad  der  ovenfor  er  sagt  om  Trøjens  Virkemaade 
i al  Almindelighed.  Vi  har  søgt  at  hævde,  at  Trøjens  Betydning 
i mekanisk  Henseende  fortrinsvis  beroer  paa  den  Fuldkommenhed, 
med  hvilken  den  befrier  den  eller  de  afficerede  Hvirvler  for  „Tryk “, 
paa  den  Sikkerhed,  hvormed  den  forlægger  Byrden  af  det,  der  lig- 
ger ovenover  det  syge,  andet  Steds  hen.  I samme  Grad  som  man 
ved  Hjælp  af  Trøjen  er  i Stand  til  at  omfatte  og  i mekanisk  Hen- 
seende borteliminere  de  Partier  af  columna  og  truncus,  som  ligger 
ovenover  det  syge,  i samme  Grad  udøver  man  en  heldig  Virkning 
paa  den  pathologiske  Proces ; og  jo  længere  nede  Affectionens  Sæde 
findes,  i desto  højere  Grad  vil  man  altsaa  være  i Stand  til  at  de- 
chargere  de  syge  Partier.  Det  vil  saaledes  i Følge  den  theoretiske 
Betragtning  være  sandsynligt,  at  ved  Spondylitis  lumbalis  vil  Trøje- 
behandlingen ikke  blot  være  hensigtsmæssig,  men  være  dette  i sær- 
lig Grad,  saaledes  at  den  ved  denne  Form  af  Spondylitis  vil  have 


*)  Centralbi.  f.  Chirurgie.  1880.  Nr.  23. 

de  videste  Grænser,  den  hyppigste  Anvendelse.  Dette  vil  ogsaa 
bekræftes  ved  Forsøg;  og  Methoden  har  for  mig  gjentagende  staaet 
sin  Prøve  i Behandlingen  af  saadanne  Tilfælde.  Vi  anfører  som 
Exempel : 

IY.  Anna  Vilhelmine  H.,  f.  d.  8h  74,  Datter  af  Malersvend. 

Indk.  til  Behandling  20 i å 79. 

Barnet  er  i sit  første  Leveaar  bleven  mishandlet  paa  det  grusomste  af 
sin  (sindssyge?)  Moder.  Da  hun  var  1 Aar  gi.,  tog  Bedstemoderen  hende  til 
sig,  og  denne  mener,  at  hun  alt  da  havde  sin  Affection,  eftersom  hun  allerede 
dengang  jamrede  sig  ved  at  sidde  paa  Potten  og  ikke  formaaede  at  holde  sig 
siddende.  Hun  var  i det  Hele  altid  et  usselt  Barn,  kunde  aldeles  ikke  støtte 
paa  Benene  og  kom  først  til  at  støtte  nogenlunde,  da  hun  var  c.  3 Aar  gi.; 
hun  har  aldrig  kunnet  egentligt  gaa.  — For  lx/a  Aar  siden  havde  hun  en  glan- 
dulær  Absces  i regio  submentalis  dextra,  som  incideredes;  ellers  aldrig  noget 
egentligt  Sygeleje.  — For  1 Aar  siden  var  hun  paany  nogen  Tid  hos  Moderen, 
blev  paany  mishandlet,  hvorved  hendes  Tilstand  atter  forværredes  og  udviklede 
sig  til  det  Punkt,  den  nu  er  paa.  Hun  har  aldrig  været  under  Behandling  for 
sin  Affection. 

Hun  er  et  lidt  fjoget,  overmaade  magert  og  spinkelt  Barn;  især  er  hen- 
des Underextremiteter  tynde  og  slappe.  Hun  staaer  daarligt,  støtter  med  Hæn- 
derne paa  begge  Hofter  og  kaster  sig  op  ad  Møblerne.  Hun  kan  gaa  ganske 
kort  uden  Støtte,  men  gaaer  usikkert,  balancerende  og  giver  sig  hurtigt  til  at 
græde  over  Træthed  og  Vanskelighed  ved  Gangen.  Hendes  Appetit  og  Digestion 
ret  god.  Yandladning  og  Defækationen  foregaaer  uhindret;  men  naar  man  ikke 
er  meget  varsom,  naar  man  sætter  hende  ned  paa  Potten,  jamrer  hun  og  skri- 
ger op  af  Smerte.  Ved  Tryk  paa  Golumnas  Poler  føler  hun  ligeledes  stærke 
Smerter,  som  hun  henfører  til  Kyfosen.  Hun  kan  ikke  uden  Hjælp  eller  Støtte 
tage  noget  op  fra  Gulvet,  idet  hun  vel  selv  bøjer  sig  ned  (i  Knæene),  men  ikke 
formaar  at  rejse  sig  op  igjen  uden  Hjælp.  — Der  er  ingen  Paralyser  af  Under- 
extremiteternes  Muskler,  som  alle  reagerer  godt  for  Electricitet ; ogsaa  Hudfølelsen 
er  normal.  — I venstre  regio  iliaca  føles  en  diffus,  haard  Infiltration,  som  ligger 
meget  dybt,  helt  inde  paa  Bækkenet;  nedenfor  Plica  ingvinalis  føles  intet. 

Der  er  en  ret  betydelig,  buet  Prommens  af  samtlige  vertebr.  lumbal.  (af- 
tegnet), hvilken  udglattes  godt  ved  Ophejsningen  (ligeledes  aftegnet).  — Gibs- 
trøje  (hs  79). 

D.  3/s.  Hun  staaer  frit  uden  Støtte,  saalænge  det  skal  være;  kan  ogsaa 
rejse  sig  i Vejret  uden  Hjælp  eller  Støtte,  naar  hun  tager  noget  op  fra  Gulvet. 
Hun  har  i Dag  gaaet  ret  langt. 

D.  12/5.  Gaaer  atter  daarligere.  Trøjen  sidder  slet,  er  meget  itu,  fjernes. 
Der  føles  i Dag  en  lille,  diffus,  utydeligt  fluctuerende  Infiltration  i Mm.  adduc- 
tores  femor.  sin.,  hvilken  communicerer  med  Udfyldningen  i regio  iliaca  paa 
samme  Side.  — Ny  Trøje  (14/s). 

D.  18 1 s.  Klager  siden  igaar  over  Smerter  i „Ry  ggen“.  Smerterne  forværres 
ved  lette  Bevægelser  af  Trøjen  og  de  henføres  da  til  Prominensens  Top.  Der  er 
lidt  foetid  Lugt  ved  Barnet.  Der  skjæres  et  Fenestrum  i Trøjen  svarende  til  Ky- 
fosens  Top,  og  der  iagttages  derved  en  c.  10  Øre  stor,  overfladisk  Usur,  som  for- 
bindes med  Garbolcharpi.  Gongestionsabscessen  paa  femur  voxer  stærkt,  fluctuerer. 

D.  10 h.  Ny  (fenestreret)  Trøje.  Usuren  forlængst  helet. 

D.  22/8.  Dito.  — Gongestionsabscessen  er  næsten  helt  forsvunden;  den 
manifesterer  sig  i Dag  kun  som  en  ganske  ringe,  ubegrænset  Infiltration. 

D.  23 lu.  Har  faaet  i Alt  5 Gibstrøjer.  Gaaer  ret  godt,  noget  vraltende. 
Hun  har  Tilbøjelighed  til  at  inclinere  bagover  med  Overkroppen.  Kyfosen  (af- 
tegnet) er  mindre  end  oprindeligt;  den  er  højst  ubetydelig,  fast,  paavirkes  ikke 
ved  Ophejsningen.  Der  er  aldeles  ingen  Ømhed  ved  Tryk  eller  Smerter  ved 
Bevægelser.  Hun  løber  om  og  leger  med  jevnaldrende  Børn.  Gongestions- 
abscessen er  atter  mere  fremtrædende,  fluctuerende.  — Sep.  Trøjebehandling. 
Rp.  Støttebandage. 

D.  25 1 12  80.  Tilstanden  har  hidtil  holdt  sig  uforandret.  Hun  hargaaet  om- 
kring med  sin  Støttebandage  uden  nogensomhelst  Klage.  — Hun  har  i det  for- 
løbne Aar  været  fremstillet  hver  6te  Uge;  og  Gongestionsabscessen  har  i den 
Tid  holdt  sig  temmelig  uforandret,  maaske  overmaade  langsomt  og  lidet  voxende. 
I Dag  møder  hun,  efterat  der  (undtagelsesvis)  er  hengaaet  3 Maaneder  siden 
sidste  Besøg  i Kliniken,  og  Abscessen  findes  udviklet  til  en  stærkt  prominerende, 
Appelsin-stor,  stærkt  fluctuerende,  Huden  udspændende  Tumor,  hvis  nederste  Be- 
grænsning ligger  c.  lx/2  T.  nedenfor  Plica  ingvinal.  Indlægges  paa  Fred.  Hosp. 
til  operativ  Behandling. 

Marts  81.  Abscessen  er  incideret,  helet.  Vel.  Kyfosen  uforandret,  me- 
get ubetydelig. 

Medens  jeg  saaledes  lige  i Modsætning  til  mange  andre,  og 
vist  nok  kun  i Overensstemmelse  med  én  (Beely ; s.  o.  Pag.  33) 
tillægger  Trøjebehandlingen  en  særligt  heldig  Virkning  ved  Spondy- 
litis  i Hvirvelsøjlens  nederste  Partier,  saa  stiller  Sagen  sig  helt 
anderledes,  naar  Talen  er  om  Spondylitis  i de  øverste  Partier  af 
Hvirvelsøjlen.  Den  naturlige  Følge  af  den  Opfattelse  af  Trøjens 

Virkemaade,  som  vi  lige  ovenfor  gjentagende  har  fremsat,  er  den, 
at  dens  Virkning  vil  aftage  ganske  proportionalt  med  Højden  af 
Affectionens  Sæde,  saaledes  at  jo  højere  Spondylitis  har  Sæde, 
desto  mindre  vil  Trøjens  mekaniske  Virkning  være,  indtil  omsider 
et  Punkt  naaes,  paa  hvilket  Trøjens  Virkning  er  lig  Nul.  For  de 
Tilfælde,  som  ligger  ovenfor  dette  Punkt,  har  Sayre  foreslaaet  at 
give  Trøjen  en  særegen  Tilføjelse,  Galgen  (jury-mast;  se  Pag.  20). 
Og  det  Spørgsmaal,  som  angaaende  dette  Apparat  i denne  Sam- 
menhæng allerførst  frembyder  sig,  er  dette:  hvor  ligger  det  Punkt, 
ved  hvilket  Indicationerne  for  Galgeapparatet  begynder?  Sayre 
selv,  saavel  som  andre  Forfattere,  giver  intet  Bidrag  til  Besvarel- 
sen; der  anføres  kun  ganske  almindeligt,  at  Apparatet  kommer  til 
Anvendelse  ved  Spondylitis  „i  de  øverste  Dorsal-  eller  i Cervical- 
hvirvlerne  “ . 

Efter  en  omfattende  Række  Undersøgelser  med  det  Formaal, 
saa  nøjagtigt  som  muligt  at  finde  øverste  Grænse  for  den  sædvan- 

lige  (ucomplicerede)  Trøjes  Virkeomraade  er  jeg  kommen  til  føl- 
gende Resultat:  med  en  Trøje,  som  gaaer  godt  højt  op,  og  som, 
om  fornødent,  fortsættes  med  nogle  Spica-toure  over  og  omkring 
Skuldrene,  vil  man  i Reglen  kunne  omfatte  et  Parti,  der  ligger 
2 — 4 Tommer  over  vertbr.  dorsal.  V ; man  vil  altsaa  med  en  saa- 
dan  Trøje  være  i Stand  til  — i hvert  Tilfælde  nogenlunde  — at 
dechargere  denne  Hvirvel.  Men  vil  man  sætte  den  som  almindelig 
øverste  Grænse  for  den  ucomplicerede  Trøjes  Omraade,  maa  det 
tilføjes,  at  man  alt  paa  dette  Sted  er  paa  et  Territorium,  hvor 
Trøjens  Virkning  ikke  er  meget  energisk  og  sikker.  Derfor  maa 
man  i hvert  Tilfælde  accentuere,  at  de  Spondyliter,  der  behandles 
med  den  ucomplicerede  Trøje,  maa  helt  og  holdent  have  Sæde  un- 
der 5te  Dorsalhvirvel.  Derved  lider  imidlertid  den  Sikkerhed,  hvor- 
med denne  Hvirvel  er  sat  som  Skj elssted,  i Praxis  et  væsent- 
ligt Skaar;  thi  hvorledes  bestemme  en  Spondylitis’  Sæde  med  den 
Nøjagtighed,  som  i Følge  dette  forlanges?  hvorledes  sikre  sig,  at 
et  Tilfælde,  som  ansees  for  at  have  Sæde  under  nævnte  Hvirvel, 
og  som  man  derfor  behandler  med  Trøjen,  ikke  i det  videre  For- 
løb viser  sig  at  omfatte  Partier,  der  ligger  over?  Ingen  vil  benægte 
Umuligheden.  Og  Følgen  deraf  er,  at  det  kan  hænde,  at  man 
skrider  til  Anvendelsen  af  den  ucomplicerede  Trøje  i fuld  Fortrøst- 
ning til,  at  man  med  den  kan  mekanisk  beherske  det  foreliggende 
Tilfælde,  og  at  man  da  overraskes  ved  at  se  Kyfosen  brede  sig 
stadigt  højere  op  — enten  pludseligt  eller  næsten  umærkeligt  lang- 
somt, et  Vidnesbyrd  om,  at  Forudsætningen  var  urigtig,  og  Behand- 
lingsmaaden  uheldig.  Der  er  for  mig  Anledning  til  at  fremhæve 
dette,  eftersom  man  i tre  Tilfælde,  som  jeg  anseer  for  de  uhel- 
digste i mit  Materiale,  enten  fordi  de  har  givet  særdeles  betydelig 
Deformitet,  eller  fordi  Behandlingen  ikke  har  kunnet  gjennemføres, 
kan  henføre  Uheldet  til  det  — som  jeg  troer  — uundgaaelige  For- 
hold, at  Affectionen  havde  videre  Dimensioner  end  oprindeligt  an- 
taget. Af  disse  hidsættes  som  Illustration  det,  der  blandt  alle  de 
behandlede  Tilfælde  har  givet  den  største  Deformitet: 

V.  Jensine  P.  f.  9/i  2 74.  — Datter  af  Stabssergeant. 

Indk.  til  Behandling  d.  9/i  79. 

Hun  er  af  phthisisk  Afstamning:  en  ældre  Søster  er  brystsyg  (og  medens 
hun  har  været  til  Behandling,  er  to  ældre  Sødskende  døde  af  florid  Phthisis). 
Hun  skal  have  havt  Rachitis;  og  som  spæd  havde  hun  hyppige  og  lange  Syge- 
lejer af  Brysttilfælde,  især  Bronchitis  (aldrig  Kighoste).  Hendes  Læsion  viste  de 
første  Symptomer,  da  hun  var  2 Aar  gi.,  idet  hun  da  uden  paaviselig  direkte 

Aarsag  begyndte  at  klage  over  heftige  Smerter  i Underlivet,  hvilke  efterhaanden 
tiltog  saavel  med  Hensyn  til  Styrke  som  med  Hensyn  til  den  Hyppighed,  hvor- 
med de  indfandt  sig;  de  optraadte  i Reglen  i Anfald;  indfandt  sig  ganske  plud- 
seligt, i Reglen  naar  Rarnet  gik  omkring.  Samtidigt  blev  hun  bleg,  mat  og  syg- 
nende;  Appetiten  tabte  sig,  Aabningen  var  træg,  og  hun  vilde  helst  ligge.  Et 
Fjerdingaar  efter  disse  Tilfældes  Begyndelse  opdagede  Moderen  en  ganske  ringe 
Fremstaaenhed  af  de  midterste  Ryghvirvler;  hun  henvendte  sig  til  en  Banda- 
gist, og  Barnet  fik  en  Rygbandage,  med  hvilken  det  gik  omkring.  Kort  Tid 
efter  optraadte  de  subjektive  Symtomer  med  fornyet  Styrke;  Barnet  holdtes  lig- 
gende i lange  Tider ; kom  atter  op ; og  i et  Aars  Tid  gik  hun  om  med  sit  Sta- 
tiv og  befandt  sig  ret  vel,  uden  at  Deformiteten  voxede  synderligt.  For  3 — 4 
Maaneder  siden  vendte  alle  de  tidligere  Symtomer  paany  tilbage,  uden  at  det 
ogsaa  denne  Gang  var  muligt  at  paavise  noget  Trauma  eller  andet  foranledigende 
Moment.  Hun  indlagdes  paa  Kommunehospitalet  (1ste  Afdeling),  hvor  der  an- 
lagdes to  Gibstrøjer  med  god  Virkning,  og  hvorfra  hun  nu  henvises  til  Behand- 
ling her  i Kliniken. 

Hun  er  et  lille  usselt,  magert,  blegt  Barn.  Hun  kan  ikke  staa  oprejst 
uden  Støtte,  end  mindre  gaa.  Om  Dagen  klager  hun  ikke  meget;  men  hun  so- 
ver uroligt  og  farer  ofte  op  med  Skrig.  Appetiten  er  meget  ringe.  Ved  Tryk 
paa  Golumnas  Poler  skriger  hun  op.  Nederste  Halvdel  af  pars  dorsalis  Golumnæ 
danner  en  jevntbuet  Prominens,  hvis  Højdepunkt  dannes  af  v.  d.  VIII  og  IX, 
og  hvis  øverste  Begyndelse  falder  ved  v.  d.  V eller  VI  (aftegnet);  den  udglattes 
godt  i Slyngen,  hvor  ligeledes  Respirationen  bliver  friere  og  dybere.  Gibstrøje  (9/ 2). 

D.  20 1 2.  — Hendes  Gang  er  noget  bedre,  dog  endnu  vanskelig;  og  for  at 
komme  i fri  Luft  maa  hun  kjøres  eller  bæres.  Appetiten  vedblivende  daarlig. 
Respirationen  overfladisk.  Ordinat:  Skal  møde  daglig  til  Selvsuspension. 

D.  ?/s.  Med  meget  god  Virkning  paa  Almenbefindendet,  Respirationen  og 
især  paa  Appetiten.  Gaaer  dagligt  Vejen  frem  og  tilbage  herhen  til  Hejsning. 
Ordination:  Cont.  — Dagligt  Kjødmad.  — Levertran. 

D.  21  li.  Der  har  været  særdeles  fremtrædende  Bedring  af  Almentilstanden 
og  Holdning  efter  sidste  Trøje  (25/s).  I de  sidste  Par  Dage  klager  hun  lidt  over 
Smerter  i Ryg  og  Side.  Trøjen  fjernes,  der  findes  8 smaa  blaa,  almindelige  Glas- 
perler (hidrørende  fra  et  Halsbaand),  som  er  trykket  ind  i Huden  paa  Ryggen  og 
har  fremkaldt  8 smaa  overfladiske  Usurer  af  Størrelse  som  Knappenaalshoveder. 

D.  5A>.  Tilstanden  uforandret,  ret  tilfredsstillende.  Kyfosen  er  nu  mere  ac- 
centueret, meget  betydelig;  den  begynder  ved  v.  d.  III  og  omfatter  hele  den  ne- 
denfor liggende  Del  af  pars  dorsal.  columnæ;  den  er  stærkest  udviklet  opadtil. 

D.  21  lu  79.  Har  havt  Morbilli;  siden  da  skranter  hun  og  hoster  meget. 
Der  er  dæmpet  Percussion  og  høres  talrige  knækkende  Rallelyd  over  begge 
Lungespidser.  Ingen  Klager,  der  kan  henføres  til  Spondyliten.  Ingen  Ømhed 
eller  Smerte  nogetsteds.  Krumningen  uforandret,  betydelig.  Hun  har  faaet  i 
Alt  8 Trøjer  af  Gibs.  Rp.  Filttrøje.  — cont.  Selvhejsning. 

Marts  81.  Hun  er  vedblivende  mager,  bleg,  spinkel,  med  en  betydelig 
Deformitet.  I de  sidste  to  Maaneder  er  hendes  Gang  fuldstændigt  god  og  sikker, 
dog  endnu  ikke  ret  udholdende.  Hun  har  hele  Vinteren  faaet  varmt  Bad  1 Gang 
ugentligt;  har,  naar  Vejret  tillod  det,  dagligt  været  i Luften.  Appetiten  god. 
Sep.  Trøjebehandling.  Rp.  Støttebandage.  — Cont.  Hejsning. 

October  82.  Tilstanden  som  angivet ; hun  gaaer  om  som  ethvert  andet  Barn. 
Er  noget  gracil,  tilbøjelig  til  Forkjølelse.  Stethoscopien  viser  ingen  Tiltagen  af 
de  sygelige  Processer  i Lungespidserne.  Deformiteten  uforandret,  betydelig. 

Februar  84.  Tilstanden  som  anført.  Skuldrene  høje;  Hovedet  holdes 
nede  mellem  Skuldrene;  Sternum  noget  convex;  Kyfosen  buet,  betydelig. 

Spørges  nu  om,  hvorvidt  Galgen  altsaa  skal  anvendes  ved 
alle  Tilfælde  af  Spondylitis,  som  helt  eller  delvis  har  Sæde  over 
v.  d.  V,  maa  man  til  Besvarelse  af  dette  Spørgsmaal  først  under- 
søge, hvilke  Virkninger  dette  Apparat  overhovedet  formaaer  at  yde ; 
og  man  vil  da  let  indse  (jvfr.  Pag.  20),  at  disse  kun  kan  bestaa 
i 1)  en  extenderende  Virkning  (fremkaldt  ved  Forskydningen  af  de 
to  Halvdele  af  den  Stang,  som  gaaer  langs  Nakken  op  over  Ho- 
vedet), 2)  i en  meget  ringe  Immobilisation,  og  3)  i at  dechargere 
Hvirvelsøjlen  for  Byrden  af  Hovedet , hvis  Vægt  forlægges  fra  denne 
til  Trøjen  og  de  af  den  omsluttede  Partier.  Vægten  af  Hovedet 
vil  vel  virke  paa  den  normale  Hvirvelsøjle  i hele  dens  Udstræk- 
ning; men  jo  længere  man  kommer  ned,  desto  mindre  Rolle  spiller 
Hovedet  i rent  mekanisk  Henseende  for  den  enkelte  Hvirvel,  saa- 
ledes  at  denne  Factor  egentligt  kun  er  af  Betydning  for  de  5 første 
Halshvirvler,  men  allerede  ringe  for  6te  og  7de,  og  forsvindende 
alt  som  man  kommer  lavere.  Som  Følge  af  dette  vil  Galgen , hvis 
mekaniske  Virkning  som  sagt  fortrinsvis  bestaaer  i at  dechargere 
for  Byrden  af  Hovedet,  væsentligst  kun  være  af  Betydning  for  Af- 
fectioner,  der  har  Sæde  over  6te — 7 de  Halshvirvel,  medens  den 
ligeoverfor  Spondylitis,  som  ligger  lavere,  er  af  ringe  Værd.  Og 
da  vi  nu  tillige  har  seet,  at  5te  Dorsalhvirvel  danner  øverste 
Grænse  for  den  ucomplicerede  Trøjes  Felt,  saa  bliver  der  al(saa 
et  Parti  af  Hvirvelsøjlen,  bestaaende  af  de  4 — 5 øverste  Dorsalhvirv- 
ler  og  maaske  tillige  de  tvende  sidste  Halshvirvler,  hvor  Trøjebe- 
handlingens Virkning  i bedste  Tilfælde  er  højst  ubetydelig. 

Til  vore  ovenstaaende  Betragtninger  angaaende  Galgens  Be- 
tydning maa  endnu  føjes  andre,  som  særligt  vedrører  dens  Praktik.  Det 
kan  nemlig  ikke  lades  ude  af  Betragtning  ved  Undersøgelse  om 
Methodens  Rækkevidde,  at  dette  Apparats  Teknik  frembyder  sær- 
lige Vanskeligheder;  thi  da  det  i Overensstemmelse  med  det  Ho- 
vedfortrin, som  vindiceres  for  Methoden,  forudsættes,  at  den  kan 
og  bør  udføres  af  enhver  Læge,  som  jo  ikke  kan  ofre  et  ganske 
særligt  Studium  og  Arbejde  paa  en  Bandagering,  som  han  kun 
meget  sjeldent  kommer  til  at  anvende,  saa  vil  en  Vanskelighed,  hvis 
Overvindelse  stiller  store  Krav,  naturligvis  virke  indskrænkende  paa 

Methodens  Virkeomraade.  Dertil  kommer,  at  man  med  Galgen  i 
hvert  Tilfælde  ikke  kan  skaffe  sine  Patienter  en  saa  fri  Færden, 
som  man  i Reglen  formaaer  det  med  den  sædvanlige  Trøje;  thi 
den  er  ikke  blot  vanskelig  at  anlægge  godt  og  nøjagtigt,  men  den 
er  ogsaa  vanskelig  at  holde  i Orden,  idet  selv  lette  Bevægelser  af 
Hovedet  bringer  den  i Uorden,  end  sige  da  en  nogenlunde  fri  og 
uhindret  Bevægelse  i en  almindelig  Leg.  Og  medens  man  derfor 
med  den  almindelige  Trøje  ofte  kan  opnaa,  at  selv  Børn  med  en 
ret  alvorlig  Spondylitis  kan  lege  med  deres  Kammerater,  ja  endog 
stundom  nogenlunde  kan  passe  deres  Skolegang,  saa  er  det  uom- 
gjængeligt  nødvendigt,  at  et  Barn,  som  bærer  Galge,  stadigt  er  under 
en  Voxens  Ledsagelse  og  Opsyn,  for  at  Uheld  kan  forhindres.  Og 
dette  er  saameget  nødvendigere,  som  et  Barn,  som  bærer  dette 
vansirende  Apparat,  blandt  Jævnaldrende  bliver  behandlet  som  en 
Ugle,  der  vover  sig  ud  om  Dagen,  blandt  Fuglene,  og  ideligt  er 
udsat  for  Forulempelse,  Stød  og  Puf.  Jeg  har  faaet  Vidnesbyrd 
om  dette  ved  en  Dag  at  træffe  en  af  mine  smaa  Patienter,  der 
var  bandageret  med  Galgeapparatet,  snigende  sig  langsomt  og  ulykke- 
lig frem  ad  en  af  Smaagaderne  efterfulgt  af  en  Sværm  af  hujende 
Drenge. 

Sammenfatter  vi,  hvad  ovenfor  er  udviklet  om  den  Indfly- 
delse, som  maa  tillægges  Affectionens  Sæde  med  Hensyn  til  Trøje- 
behandlingens Betydning,  maa  vi  sige:  at  dens  Virkning  er  særligt 
gunstig  ved  Spondylitis,  som  ligger  lavt;  at  jo  mere  denne  nærmer 
sig  Højden  af  femte  Dorsalhvirvel,  desto  mindre  intensiv  bliver  Me- 
thodens Virkning;  og  at  for  Spondylitis,  som  ligger  mellem  denne 
Hvirvel  og  6te  Gervicalhvirvel,  er  den  ikke  til  at  anbefale.  Ved 
Affectioner,  der  ligger  over  sidstnævnte  Hvirvel,  har  jeg  ikke  haft 
Lejlighed  til  at  anvende  den. 

Indicationer  i Følge  Læsionens  Stadium.  De  Spørgsmaal, 
som  kan  stilles  ud  fra  Hensynet  til  Stadiet  i Sygdommen,  gaaer  ud 
paa:  hvornaar  begynde  med  Methoden?  hvornaar  høre  op? 

Flere  Forfattere  fraraader  dens  Anvendelse  i Sygdommens  Be- 
gyndelse. Vi  har  ovenfor  (Pag.  56)  citeret  en  Ytring  desangaa- 
ende  af  Volkmann.  Fisher1)  indleder  Behandlingen  af  ethvert  Til- 
fælde af  Spondylitis  med  et  kortere  Sengeleje,  og  gaaer  ingensinde 
til  Trøjebehandligen  uden  et  saadant  indledende  Rygleje.  Ved 


*)  Essays  on  the  treatment  of  deformities  of  the  body  I.  London.  79.  Pag.  27. 

denne  Foranstaltning  bliver  man  i Stand  til  saavel  kraftigt  at  be- 
kjæmpe  de  ofte  besværlige  Initialsyrntomer  som  til  at  faa  Lejlighed 
til  at  iagttage  Tilfældets  Character  og  derigjennem  at  komme  til 
Erkj endelse  om,  hvorvidt  denne  er  særligt  destructiv,  hvilket  jo, 
som  ovenfor  udviklet,  kan  faa  Betydning  for  Afgjørelsen  af  det 
Spørgsmaal,  om  Trøjebehandlingen  overhovedet  skal  komme  til  An- 
vendelse. At  indlede  en  Behandling  af  den  begyndende  Spondy- 
litis  med  et  kortere  Sengeleje  er  derfor  en  Regel,  der  kun  kan  kaldes 
priselig. 

Men  i mangfoldige  Tilfælde  vil  en  saadan  Regel  ikke  have 
nogensomhelst  praktisk  Betydning.  Thi  en  stor  Del  af  saadanne 
Patienter  kommer  slet  ikke  til  Iagttagelse  paa  et  Tidspunkt,  da 
denne  Fremgangsmaader  og'  de  Formaal,  som  med  den  stræbes 
naaet,  har  nogen  aktuel  Interesse.  Det  hører  nemlig  ingenlunde 
til  de  store  Sjeldenheder,  at  Spondy litis  først  erkj  endes,  efter  at 
der  er  dannet  en  ret  betydelig  Kyfosis,  eller  efter  at  der  har  vist 
sig  Congestionsabsces  paa  fjerntliggende  Steder,  kort  sagt,  efter  at 
der  er  haandgribeligt  Bevis  for,  at  Sygdommen  alt  har  bestaaet 
overmaade  længe,  Maaneder,  Aar.  I saadanne  Tilfælde  vil  det 
indledende  Sengeleje  og  de  Hensyn,  som  indicerer  det,  ikke  have 
nogen  Betydning,  baade  fordi  der  da  i Reglen  ikke  er  videre  stærke 
subjective  (Initial-)  Symtomer,  og  fordi  det  latente  Forløb  noksom 
har  godtgjort  Tilfældets  Natur.  Ligeoverfor  disse  Tilfælde  vil  netop 
en  hurtigt  institueret  og  energisk  gjennemført  Trøjebehandling  ofte, 
naar  Læsionens  Sæde  medgiver  det,  være  godt  paa  Plads  og 
(som  jeg  i et  Par  Tilfælde  har  havt  Lejlighed  til  at  se)  være  i 
Stand  til  at  føre  Barnet  igjennem  Affectionen,  uden  at  den  egentligt 
bliver  nogen  stor  Hindring,  end  sige  Plage  for  det,  og  uden  at  der 
behøves  at  gjøres  nogen  stor  Forandring  i dets  Forhold,  dets  Lege, 
dets  Skolegang  o.  s.  v.  Nær  op  til  saadanne  Tilfælde  grænser  de, 
der  viser  sig  under  Form  af  Recidiv  af  en  ejendommeligt  lentesce- 
rende  Spondylitis,  hvis  hele  Optræden  er  saa  snigende  eller  torpid, 
at  det  saa  at  sige  er  umuligt  at  afgjøre,  ej  blot  naar  den  er  be- 
gyndt, men  ogsaa  om  den  er  ophørt,  saa  at  Berettigelsen  til  at 
anse  et  foreliggende  Tilfælde  for  Recidiv  mangen  Gang  kan  være 
tvivlsom.  Exempler  paa  disse  sidstnævnte  Tilfælde  vil  ogsaa  op- 
lyse de  førstnævnte;  vi  anfører: 

VI.  Edgar  Louis  S.  f.  27 /'12.  71.  Søn  af  Gonditorsvend. 

Indk.  til  Behandling  5 /s.  79. 

Barnet  synes  at  være  af  sund  Afstamning.  Nogen  traumatisk  Foranled- 
ning til  hans  Læsion  lader  sig  ej  heller  paavise.  Om  Affectionens  Begyndelse 
og  første  Forløb  er  det  ikke  muligt  at  faa  nøjagtige  Oplysninger;  den  synes  slet 
ikke  at  være  erkjendt  som  saadan,  før  den  var  forløbet,  i hvert  Tilfælde  ikke 
førend  den  ret  betydelige  Kyfose  var  helt  udviklet.  — Som  spæd  skal  han  have 
havt  Bachitis ; men  var  atter  rask  og  var  begyndt  at  gaa  ene,  indtil  han  ved  l1 1 2 
Aars  Alderen  havde  et  langt  (4 — 5 Maaneders)  Sygeleje,  indledet  ved  Kramper, 
med  Brysttilfælde,  Feber  og  fortrinsvis  gastriske  Tilfælde.  Han  kunde  derefter 
ikke  støtte  paa  Benene,  slæbte  sig  krumbøjet  omkring  mellem  Møblerne.  3 
Fjerdingaar  efter  var  han  atter  vel;  og  først  for  2 Aar  siden  bemærkede  Mode- 
ren, at  hans  slette,  krumbøjede  Holdning  hidrørte  fra  Deformitet,  for  hvilken 
hun  da  søgte  Behandling.  Han  har  siden  da  baaret  Støttebandage,  med  hvilken 
han  i disse  to  Aar  er  gaaet  omkring,  (han  har  gaae#t  i Skole),  i det  væsentlige 
uhindret,  om  end  af  og  til  klagende  over  lette  Anfald  af  Smerter  i Underlivet 
og  over  nogen  Tilbøjelighed  til  hurtigt  at  blive  træt  og  til  Kortaandethed.  — 
Men  i de  sidste  14  Dag  er  hans  Tilstand  pludseligt  bleven  meget  betydeligt  for- 
værret, uden  at  der  lader  sig  paavise  nogen  Aarsag  dertil,  særligt  uden  at  det 
er  muligt  at  oplyse  noget  om  noget  Trauma.  Han  kan  saa  at  sige  hverken  staa 
eller  gaa;  han  farer  op  af  Søvnen  med  Skrig  og  ligger  og  jamrer  sig  over 
Smerter,  der  fra  cardia  straaler  om  i Ryggen,  og  som  stundom  synes  at  have 
Characteren  af  Bæltefornemmelser.  — Han  er  lidt  bleg,  spinkel.  Støtter  med  begge 
Hænder  paa  Laarene ; kan  ikke  gaa  uden  Støtte  under  begge  Arme.  Han  respi- 
rerer slet,  overfladisk,  hastigt.  Udseendet  noget  lidende;  men  han  er  dog  ganske 
livlig.  Functionerne  i Orden.  Han  kommer  let  til  at  fryse.  Temp.  normal 
(37,8).  Han  har  en  betydelig  kyfotisk  Krumning  af  vertbr.  dors  VI — XI  (aftegnet). 
Ved  Tryk  paa  Golumnas  Poler  skriger  han  op  af  Smerter  i Kyfosen.  Lige  til- 
højre for  Kyfosens  Top  findes  et  Sted,  hvor  han  ømmer  sig  for  dybt  Tryk,  og 
der  findes  dér  en  dybtliggende,  fluctuerende  Udfyldning,  som  ikke  er  ganske 
skarpt  begrænset,  men  som  i største  Diameter  er  omtr.  af  en  2-Øres  Størrelse ; 
den  ligger  over  proces,  transvers.  af  v.  d.  VIII  og  IX  samt  de  tilsvarende  Rib- 
bens vertebrale  Ender.  — løvrigt  findes  intet  abnormt.  Ved  Ophejsning  frem- 
kaldtes en  ringe  Udglatning  af  Kyfosen  samt  en  ret  betydelig  Forbedring  af  Re- 
spiration og  Udseendet.  — Gibstrøje  (6/s). 

D.  7/s.  Den  igaar  anlagte  Trøje  har  givet  ret  eclatant  Virkning. 
Hele  Habitus  er  bedre;  Blikket  livligere,  Respirationen  dybere  og  langsommere. 
— Gaaer  og  staaer  uden  Støtte. 

D.  1Ib.  Han  har  nu  faaet  i Alt  3 Gibstrøjer.  Alle  Klager  ophørte.  Gaaer 
godt  og  udholdende  (fra  Vesterbro  til  Dron.  Tvergade  og  tilbage).  Den  omtalte 
Fluctuation  forsvunden,  men  der  holder  sig  endnu  en  ringe  Ømhed.  Han  pas- 
ser sin  Skolegang.  — Rp.  Trøje  af  Filt  (poroplastic). 

D.  5 ii  80.  Filttrøjen  er  bleven  opvarmet  og  omformet  hver  5te — 6te  Uge ; 
han  har  havt  en  Slynge,  ved  Hjælp  af  hvilken  han  hver  14de  Dag  har  skiftet 
Undertrøje,  samt  vasket  og  badet  Ryggen.  — Filttrøjen  er  nu  kassabel.  — Hans 
Gang  er  udholdende,  han  klager  ikke.  Ovennævnte  Ømhed  svunden.  Kyfosen 
(aftegnet)  er  omtr.  som  d.  5/s  79.  — Sep.  Trøjebehandling.  Repet.  Støtte- 
bandagen. 

October  1882.  Han  har  siden  været  fremstillet  hver  6te  Uge.  Tilstanden 
har  holdt  sig  ganske  uforandret  god. 

I diametral  Modsætning  til  de  Tilfælde,  der  først  kommer  til 
Behandling,  naar  Affectionen  har  bestaaet  længe  og  er  vidt  frem- 
skreden, staaer  de,  der  i den  Grad  er  i deres  Begyndelse,  at  Diag- 
nosen paa  Spondylitis  endnu  ikke  med  Sikkerhed  kan  stilles,  men 
hvor  der  i det  højeste  er  en  større  eller  mindre  Mistanke  om  Til- 
stedeværelsen af  denne  Sygdom.  Under  saadanne  Forhold  kan 
Trøjebehandlingen  undertiden  hjælpe  ud  over  et  Dilemma.  Thi 
medens  paa  den  ene  Side  Muligheden  Tor  Tilstedeværelsen  af  en 
saa  alvorlig  Læsion  som  Spondylitis  opfordrer  og  berettiger  til  de 
mest  energiske  Forholdsregler,  saa  vil  paa  den  anden  Side  Mulig- 
heden for,  at  de  tilstedeværende  Symtomer  in  casu  slet  ikke  skyl- 
des Spondylitis,  men  en  anden,  mindre  relevant  Affection,  gjøre 
os  betænkelige  ved  at  træffe  en  saa  indgribende  Forholdsregel  som 
det  vedholdende  Rygleje.  (Og  jeg  fremhæver  gjentagende,  at  ved 
vedholdende  Rygleje  forstaaer  jeg  et  Rygleje,  som  gjennemføres 
consekvent  i det  mindste  i to  Maaneder).  Trøjebehandlingen  for- 
maaer  her  at  skaffe  os  ud  over  Vanskeligheden;  den  bliver  et  godt 
Grundlag  til  at  exspectere  paa,  idet  man  i saadanne  Tilfælde  kan 
være  sikker  paa,  at  hvis  man  har  at  gjøre  med  en  Spondylitis, 
saa  vil  den  i hvert  Tilfælde  neppe  endnu  være  meget  destructiv, 
saa  at  Trøjens  mekaniske  Virkning  vil  være  fyldestgjørende;  og 
hvis  det  viser  sig,  at  man  ikke  har  at  gjøre  med  en  Spondylitis, 
men  med  en  mindre  alvorlig  Affection,  f.  Ex.  en  Neurose,  saa  har 
man  i hvert  Tilfælde  ikke  sat  noget  videre  til  ved  denne  lidet  ind- 
gribende Behandling,  der  ikke  i nogen  væsentlig  Grad  kan  afficere 
Barnets  eller  dets  Omgivelsers  Forhold. 

Methodens  Betydning  i denne  Henseende  har  jeg  oftere  havt 
Lejlighed  til  at  værdsætte  baade  ligeoverfor  Tilfælde,  hvor  Frygten 
for  Spondylitis  viste  sig  ugrundet,  og  — langt  hyppigere  — hvor 
Forløbet  bekræftede  en  saadan  Formodning.  Til  Illustration  i sidst- 
nævnte Henseende  anfører  jeg  følgende  Tilfælde,  hvor  Diagnosen 
lige  i Begyndelsen  var  lidt  usikker,  og  hvor  Methoden  i det  hele 
taget  har  vist  sig  fra  en  særdeles  heldig  Side: 

YII.  Ludvig  Chr.  H.  f.  7/n  77.  S.  a.  ug.  Rullekone. 

Indk.  til  Behandling  Juni  1882. 

Barnet  er  født  udenfor  Ægteskab.  Faderen  skal  selv  være  rask,  men  har 
i Ægteskab  en  Søn,  der  lider  af  Lamheder  og  Hjernetilfælde.  Moderen  var  36 

Aar  gi.  ved  Barnets  Fødsel,  vil  altid  selv  have  været  fuldkommen  rask.  Pt.  er 
født  rettidigt  ved  Naturen;  fik  Bryst  hos  Moderen,  indtil  han  var  13  Maaneder 
gi.,  led  da  meget  af  Opstipation,  men  trivedes  og  udviklede  sig  godt;  gik  ene 
14  Mndr.  gi.  — Hvorledes  hans  nuværende  Tilstand  er  opstaaet  og  har  udviklet 
sig,  kan  ikke  tydeligt  oplyses.  Moderen  daterer  Begyndelsen  fra  et  Sygeleje  for 
c.  U/2  Aar  siden,  da  han  var  3 Aar  gi.;  han  fik  da  „gastrisk  Feber“,  som  va- 
rede i 6 Uger  og  egentligt  kun  manifesterede  sig  ved  en  febril  Tilstand  om 
Natten  med  brændende  Hede,  Uro,  Tørst  og  lette  Delirier;  om  Dagen  var  han 
rask;  Appetiten  var  lille,  Aabningen,  som  sædvanligt,  træg.  De  nævnte 
Tilfælde  tabte  sig  efterhaanden  uden  Behandling  og  afløstes  af  eller  gik  over  i 
Smerteanfald,  som  første  Gang  optraadte  i December  1881,  og  som  er  til  Stede 
endnu.  De  indfinder  sig  i Perioder  af  vexlende  Længde  og  Styrke ; de  har  Sæde 
i Lænderne;  er  kun  til  Stede,  naar  Barnet  staaer  eller  gaaer,  svinder  ved  Ryg- 
lejet; de  er  ret  stærke;  synes  kun  at  indfinde  sig,  naar  Barnet  foretager  visse 
pludselige  Bevægelser,  navnlig  naar  han  bukker  sig;  undertiden  hviner  han  op 
om  Natten,  og  det  viser  sig  da  altid,  at  han  har  vendt  sig  lidt  rask  og  følt 
Smerte  derved. 

Hans  Gang  foregaaer  saaledes,  at  man  kan  se,  at  han  instinctivt  bestræ- 
ber sig  for  at  undgaa  visse  Bevægelser,  der  volder  ham  Smerte:  han  holder 
under  Gangen  Overkroppen  noget  bagover,  ganske  stivt,  som  en  ubevægelig  To- 
talitet; han  træder  forsigtigt  til  med  Fødderne,  gaaer  med  let  bøjede  Knæ,  med  en 
noget  fjedrende  Gang.  Gangen  er  ikke  udholdende,  han  bliver  for  hurtigt  træt. 
Naar  han  kjører  i Sporvogn,  holder  han  begge  Hænder  fast  ind  i Siderne,  lige- 
som for  at  holde  Kroppen  afstivet.  Naar  han  skal  tage  noget  op  fra  Gulvet,  bøjer 
han  sig  ned  paa  normal  Maade;  men  for  atter  at  rejse  sig  maa  han  støtte  med 
den  ene  Haand  (ligegyldigt  hvilken)  paa  tilsvarende  Hofte,  og  uden  denne  Hjælp 
kan  han  ikke  komme  op.  Han  har  en  overmaade  ubetydelig  Deformitet,  dannet 
af  en  Prominens  af  v.  d.  XI  — v.  1.  III,  hvilken  neppe  er  til  at  opdage  med  Øjet, 
men  er  mere  fremtrædende  for  Følelsen;  den  er  som  nævnt  særdeles  ringe, 
buet;  og  der  er  tillige  en  lille  Sidebøjning  til  venstre  af  det  samme  Parti  af  Co- 
lumna. 

Tøvrigt  er  der  intet  abnormt  at  opdage.  Han  er  et  usædvanligt  velnæret, 
blomstrende  og  omhyggeligt  plejet  Barn.  Appetit,  Digestion,  Søvn,  Respiration 
og  Stemning  naturlige.  Efter  sædvanlig  Indøvelse  Gibstrøje  d.  25/e  82. 

D.  15/t.  Siden  Anlæggelsen  af  Trøjen  er  Smerterne  noget  aftagne.  Han 
bøjer  og  rejser  sig  frit.  Gangen  mere  udholdende.  Han  trykker  ikke  mere 
Hænderne  ind  i Siden,  naar  han  kjører  herind  i Sporvogn. 

D.  15/s.  Han  er  bleven  noget  magrere  paa  Ryggen:  Deformiteten  derfor 
fremtrædende  ogsaa  for  Øjet,  som  angivet.  — — — 

Juli  1883.  Han  har  nu  i et  Aar  baaret  i alt  7 „ faste  “ Trøjer.  Der  har 
i den  Tid  ikke  været  hørt  nogensomhelst  Klage  af  ham;  han  har  gaaet  om  og 
har  levet  og  leget  som  andre  Børn.  Udseendet  har  holdt  sig  blomstrende. 
Ryggens  Muskulatur  er  i det  hele  svag.  Deformiteten  er  i den  forløbne  Tid 
gradvis  formindsket:  Prominensen  af  de  angivne  4 — 5 processus  spinosi  er  efter- 
haanden bleven  mindre  og  mindre,  hvorimod  Deviationen  tilvenstre  har  holdt 
sig,  saa  at  Deformiteten  nu  ved  første  Øjekast  næsten  præsenterer  sig  som  en 
ubetydelig  Scoliosis  lumbalis  sinistr.,  saameget  mere  som  der  tillige  er  nogen 
Fremhvælving  af  regio  lumbal.  sin.;  det  mest  fremtrædende  differential-diagno- 

stiske  Symtom  danner  den  omtalte  (ringe)  skarpe  kyfotiske  Prominens  af  det 
hele  Parti.  Columna  er  overalt  bevægelig.  Han  springer,  løber,  bøjer  og  rejser 
sig  uhindret.  — Rp.  Løs  Trøje.  Massage  og  Yaskninger  af  Ryggen  dagligt. 

D.  26 1 10.  83.  Fremstillet  for  den  lægekyndige  Restyrelse,  der  paany  tiltræder 
Diagnosen:  Kyfosis  e spondylit. 

Januar  84.  Tilstanden  uforandret.  — Rp.  Holdningscorset.  — Cont.  eet. 

Men  til  Illustration  af  det  omvendte  Forhold,  hvor  det  videre 
Forløb  modsagde  Formodningen  om  Spondylitis,  anføres: 

VIII.  Anna  L.,  f.  27 1 12  75.  D.  a.  afd.  Sømand. 

Indk.  til  Behandling  d.  15.  Marts  1880. 

Faderen  er  død  af  Phthisis.  Barnet  har  været  i daarlig  Pleje,  fra  hun 
var  et  halvt  Aar,  indtil  hun  var  2 Aar  gammel.  Hun  har  havt  Rachitis,  hvor- 
efter endnu  resterer  Krumninger  af  Underextremiteternes  Knogler.  Ellers  rask, 
indtil  hun  i September  79  havde  Morbilli.  Derefter  atter  rask  i en  Maaneds 
Tid,  indtil  hun  for  tre  Maaneder  siden  uden  paaviselig  direkte  Aarsag  begyndte 
at  sygne;  hun  blev  bleg  og  slap;  klagede  over  Smerter,  der  udgaaende  fra  pars 
lumbalis  columnæ  straalede  om  fortil  mod  Egnen  omkring  Umbilicus,  og  som 
altid  kom  pludseligt,  hvad  enten  hun  sad,  stod  eller  laa;  de  indfandt  sig  ogsaa 
en  enkelt  Gang  under  Legen;  ophørte  i Reglen  ligesaa  pludseligt,  som  de  var 
komne,  efter  at  have  varet  2 — 10  Minuter;  de  er  jevnt  tiltagne  baade  i Styrke 
og  Hyppighed ; indfinder  sig  nu  2 — 3 Gange  i Døgnet,  varer  ikke  kortere  end  10 
Minuter.  Functionerne  har  hele  Tiden  været  i Orden.  — Gangen  er  noget 
tung,  ikke  udholdende.  Hun  er  noget  bleg;  godt  ernæret.  Holdningen  daarlig; 
Columna  holdes  in  toto  noget  sammensunken  og  slap;  den  physiologiske  Ky- 
fose  forøget;  der  er  ingen  Gibbositet,  ingen  Ømhed.  Intet  abnormt  ved  Under- 
søgelse af  Urinen  eller  af  Lunger,  Hjerte  og  øvrige  Organer.  Appetit  og  Digestion 
i Orden.  Afføringen  normal;  ingen  Oxyuri  eller  andre  Snyltere  i Tarmkanalen. 
Der  ordineredes  2 Ugers  Sengeleje  og  reguleret  Diæt.  Da  der  derved  ikke  frem- 
kaldtes nogen  Forandring  af  Smerterne  og  den  slappe  Holdning,  og  da  Appe- 
titen  aftog  stærkt,  anlagdes  efter  sædvanlig  Indøvelse  Gibstrøie  (5/4  80),  som  at- 
ter aftoges  d.  20 Is. 

Der  har  ikke  været  hørt  en  eneste  Klagelyd  fra  den  Dag,  Trøjen  anlag- 
des. Hun  har  ideligt  bedet  om  at  blive  fri  for  Trøjen,  som  var  hende  meget 
imod.  Barnet  er  fuldstændigt  rask  og  livligt.  Holdningen  nu  rank,  naturlig. 

December  83.  Tilstanden  har  siden  da  holdt  sig  uforandret,  god. 

Uden  at  komme  ind  paa  en  nærmere  Undersøgelse  af  dette 
Tilfælde  (af  Hysteria?),  fremhæver  jeg  blot,  at  Berettigelsen  til 
dets  paradigmatiske  Anvendelse  søger  jeg  i følgende  af  Symtomerne : 
i den  fra  Faderen  arvede  Disposition,  i den  slappe  Holdning,  i 
Smerternes  Sæde  og  Natur  og  i Mangelen  af  Anledning  til  at  hen- 
føre disse  Smerter  til  Liden  af  Urinvejene  eller  af  Tarmkanalen 
eller  til  Tilstedeværelsen  af  Indvoldsorme.  Mistanken  om,  at 
man  i nærværende  Tilfælde  havde  at  gjøre  med  en  begyndende 

Spondylitis,  synes  mig  saa  meget  mere  berettiget,  som  denne  Læ- 
sion sikkerligt  i mangfoldige  Tilfælde  signaliserer  sig  ved  et  Syg- 
domsbillede, som  er  fuldstændigt  congruent  med  det  ovenstaaende. 

Spørgsmaalet  om,  hvorlænge  man  skal  vedblive  med  Trøje- 
behandlingen, hvilket  kun  har  Betydning  for  de  Tilfælde,  i hvilke 
den  mekaniske  Behandling  udelukkende  bestaaer  i denne  Methode, 
besvares  let  og  bestemt  derved,  at  man  skal  vedblive  med  sin  Be- 
handling, indtil  Processen  er  afløben,  eller  i hvert  Tilfælde  til  den 
er  næsten  afløben.  Men  dette  Svar  er  vel  nemt  at  give  i theore- 
tisk  Almindelighed,  men  særdeles  vanskeligt  at  anvende  i det  en- 
kelte Tilfælde.  Thi  hvornaar  kan  en  Spondylitis  ansees  for  af- 
løben? Hvorledes  afgjøre,  naar  dette  Tidspunkt  indtræffer?  Der 
gives  neppe  et  eneste  Tegn,  som  med  Sikkerhed  angiver  dette. 
Velbefindende,  Tiltagen  af  Huld  og  Kræfter,  Ophør  af  alle  subjec- 
tive  Symtomer,  og  navnlig  den  Omstændighed,  at  Deformiteten  i 
længere  Tid  ikke  er  forøget,  er  Forhold,  som  kan  lede  til  en  For- 
modning i denne  Henseende;  men  fuld  Sikkerhed  paa  dette  Punkt 
kan  man  i et  givet  Moment  neppe  have.  Almindelige  Angivelser 
af,  hvorlænge  en  Spondylitis  gjennemsnitligt  varer,  byggede  paa  sta- 
tistiske Undersøgelser,  * hjælper  selvfølgelig  ikke  det  allermindste  i 
det  enkelte  Tilfælde;  og  der  gives  neppe  anden  Udvej  end  at  prøve 
sig  lempeligt  frem,  idet  man  følger  det  Princip,  hellere  at  blive  ved 
med  Behandlingen  nogle  Maaneder  for  længe  end  én  Dag  for  kort. 
For  en  præsum eret  Udtalelse  af  Sayre  (citeret  efter  Willet  af 
Saint-Germain),  at  Spondylitis,  behandlet  med  hans  Methode,  hel- 
bredes i ét  Aar,  har  jeg  ikke  fundet  nogen  Bekræftelse;  men  jeg 
har  Anledning  til  at  troe,  at  en  saadan  Anskuelse,  der  som  almin- 
deligt gjældende  vilde  være  ganske  urimelig,  kun  er  tillagt  Sayre 
ved  en  Misforstaaelse  af  de  Betingelser,  han  ofte  stiller  sine 
Patienter. 

Naar  det  Tidspunkt  er  kommet,  da  man  mener,  at  Proces- 
sen er  afløben,  eller  i hvert  Tilfælde  er  sin  Afslutning  nær,  vil  Be- 
handlingen have  den  Opgave  at  finde  en  passende  Afløser  for 
Trøjen.  Og  efter  at  Patienten  Aar  igjennem  har  baaret  den  faste 
Trøje,  efter  at  han  derved  saa  at  sige  er  kommen  ganske  ud  af 
Vane  med  at  bære  sig  selv  oppe,  og  efter  at  Rygmusklerne  ved 
den  lange  Uvirksomhed  er  bievne  slappe,  svage,  atrofiske,  bliver 
det  nødvendigt  at  skride  til  en  Bandagering,  der  paa  den  ene  Side 
endnu  opfylder  de  mekaniske  Indicationer,  om  end  med  mindre 


69 


Energi,  og  paa  den  anden  Side  giver  Mulighed  for  en  langsom  Af- 
vænning fra  den  faste  Støtte  og  en  gradvis  Opøven  af  Muskula- 
turen gjennem  methodiske  Bevægelser,  Frottering,  Massage,  Vask- 
ninger,  Bade  o.  s.  v.  Til  Opnaaelsen  af  disse  Formaal  vil  de  For- 
mer af  Trøjen,  som  ovenfor  (Pag.  22  o.  ff.)  er  beskrevne  under  Benæv- 
nelsen: løse  Trøjer , være  paa  Plads. 

I de  Tilfælde,  som  danner  Materialet  for  nærværende  Under- 
søgelser, har  Fremgangsmaaden  paa  dette  Punkt  været  den  (som 
illustreres  ved  flere  af  de  foranstaaende  Journaler),  at,  naar  altsa a 
Patientens  Tilstand  tydede  paa,  at  Processen  var  afløben,  blev  en- 
ten Trøjerne  umiddelbart  efter  Anlæggelsen  skaarne  op  i Midt- 
linien forpaa  og  forsynede  med  Snørehuller  og  Snørebaand,  eller  og- 
saa  gik  man  over  til  at  anvende  Trøjer  af  „poro-plastic  felt “ (se 
ovenfor,  Pag.  23).  Desuden  blev  der  da  givet  disse  Patienter  en 
Slynge  til  Afbenyttelse  i Hjemmet;  thi  som  vi  ovenfor  (Pag.  26) 
har  omtalt,  kan  de  løse  Trøjer  vel  i Reglen  tages  af  uden  videre; 
men  de  kan  kun  tages  paa,  medens  Patienten  er  ophængt,  efter- 
som de  jo  kun  kan  og  skal  passe  efter  den  ved  Ophejsningen 
fremkaldte  Form.  Der  blev  da  endvidere  ordineret  for  de  paa- 
gjældende  Patienter,  at  Trøjen  skulde  tages  af  i Begyndelsen  1—2 
Gange  ugenligt,  senere  dagligt,  og  at  der  da  skulde  gives  Barnet 
en  Afvaskning,  senere  tillige  methodisk  Massage.  Ved  at  gaa 
langsomt  og  forsigtigt  frem  med  disse  Ordinationer,  naaede  man 
da  i 1 — 3 Maaneder  saa  vidt,  at  Barnet  om  Natten  helt  kunde 
undvære  Trøjen,  og  at  man  kunde  instituere  forskj ellige  „ aktive “ 
gymnastiske  Bevægelser,  Bøjninger  og  Strækninger.  Hvis  man  da 
samtidigt  fik  sin  Formodning  om,  at  Processen  var  afsluttet,  be- 
kræftet, og  Indicationen  saaledes  fra  en  chirurgisk  var  bleven  en 
rent  orthopædisk,  ophørtes  ganske  med  Trøjebehandlingen,  og  man 
gik  over  til  den  Bandagering,  som  disse  Patienter  nu  hele  deres 
øvrige  Liv  ikke  skulde  skilles  fra,  til  Bygstativet . Idet  vi  angaaende 
dette  henviser  til  en  Afbildning  af  det,  som  findes  i Fig.  10,  PI.  IV., 
tilføjer  vi,  at  dette  som  alle  vore  Rygbandager  er  construeret  efter 
det  Princip  1)  at  drage  den  størst  mulige  Fordel  af  Bækkenringen 
som  Fundament  (derfor  altid  saa  godt  udformede  Hoftebelter  som 
muligt  af  Metal  og  Læder),  og  2)  at  overføre  til  dette  Fundament 
saa  meget  som  muligt  af  Byrden  (derfor  altid  store , nøjagtigt  pas- 
sende Corsetter). 

Contraindicationer. 

For  de  Tilfælde,  hvor  der  i Overensstemmelse  med  det  oven- 
for udviklede  i det  Hele  taget  synes  at  være  Indication  for  Anven- 
delse af  Trøjebehandling,  gives  der  Omstændigheder,  der  kan  virke 
modificerende,  ja  vel  endog  ganske  ophævende  paa  en  saadan 
Indication. 

Blandt  saadanne  Omstændigheder  har  i nogle  Tilfælde  Pedi- 
culosis  for  os  spillet  en  Rolle,  navnlig  i ét  Tilfælde,  hvor  den  viste 
sig  saa  betydelig  og  haardnakket,  at  man  maatte  afstaa  fra  An- 
vendelsen af  „fast*  Trøje  og  dermed  fra  al  Trøjebehandling,  efter- 
som Læsionens  Stadium  ikke  tillod  Anvendelsen  af  „løse*.  Vi  har, 
som  nævnt  Pag.  22,  stræbt  at  bekjæmpe  denne  Fjende  ved  at 
lægge  U^trøjerne  i Garbol-  eller  bedre  i Sublimatvand ; bedst  fore- 
kommer os  Anvendelsen  af  (Tj æders)  Insektpulver,  hvilket  vi  i den 
senere  Tid  ved  forefaldende  Lejligheder  indgnider  (ikke  indstrøer!) 
i Uldtrøjerne. 

Gontraindication  for  „fast*  Trøje  danner  endvidere  udbredte 
Eczemer  paa  de  Legemsdele,  som  omsluttes  af  denne.  Fremdeles 
Congestiohsabscesser  paa  samme  Terrain,  forsaavidt  man  ønsker  at 
aabne  dem  eller  holde  dem  antiseptisk  forbundne. 

En  vigtigere  og  betydningsfuldere  Gontraindication  danner  dog 
et  Hensyn,  der,  om  det  end  hidtil  for  mig  ikke  har  faaet  nogen 
praktisk  Betydning,  ikke  er  til  at  afvise.  Paa  den  55de  Congres 
af  tyske  Naturforskere  (Eisenach  1882)  udtalte  Steffen  (Stettin),  at 
han  for  kort  Tid  siden  havde  foretaget  Section  paa  et  Barn  med 
Spondy litis,  hvor  han  havde  fundet  Gorpora  af  tvende  Dorsal- 
hvirvler  (6te  og  7de)  destruerede  til  to  smaa,  løse  Sekvestre,  der 
laa  omskyllede  af  Pus  i en  enorm  Absces;  og  han  spurgte:  hvor- 
ledes skulde  man  in  vivo  kunne  erkjende  et  saadant  Forhold?  og 
hvorledes  vilde  det  være  gaaet,  hvis  man  havde  ophejst  dette  Barn? 

Det  sidste  Spørgsmaal  maa  besvares  derhen,  at  det  er  mu- 
ligt, at  man,  selv  om  man  havde  foretaget  Hejsningen  med  stor 
Varsomhed,  dog  derved  havde  fremkaldt  Ruptur  af  Abscessen,  at 
Pus  da  maaske  kunde  være  eff  under  et  til  canalis  spinalis  og  me- 
diastenum  som  i de  Pag.  9 omtalte  Tilfælde,  og  at  Resultatet  da 
altsaa  vilde  være  bleven  det,  som  det  nu  blev  uden  Hejsning,  nem- 
lig at  Barnet  kom  paa  Sectionsbordet.  Men  ligeoverfor  det  første 
af  disse  Spørgsmaal  maa  man  vel  erklære  sig  renonce;  og  det  er 
denne  Omstændighed,  det,  at  man  ikke  formaaer  at  erkjende  en 

Tilstand,  der  betinger  en  overmaade  stor  Fare  ved  den  Behandling, 
man  anseer  for  indiceret,  der  forekommer  mig  at  maatte  kunne 
faae  Betydning  som  Contraindication.  Dog  spiller  dette  Forhold 
maaske  i Praxis  en  mindre  Rolle  end  i Theorien.  Jeg  for  mit 
Vedkommende  har,  som  i det  foregaaende  bemærket,  aldrig  i et 
med  Hensyn  til  dette  Punkt  betydeligt  Materiale  iagttaget  noget 
Uheld,  skjøndt  jeg  har  taget  for,,  hvad  der  frembød  sig;  og  jeg  har 
kunnet  gjennemføre  Trøjebehandlingen,  hvor  den  forekom  mig  in- 
diceret, uden  at  have  fremkaldt  nogen  direkte  paaviselig  Skade. 
Jeg  troer  derfor,  at  enten  forekommer  de  ovennævnte,  Fare  brin- 
gende Forhold  kun  særdeles  sjeldent,  eller  ogsaa  beherskes  de  ved 
den  lempelige  Hejsning,  for  hvilken  jeg  gjentagende  har  taget  til 
Orde,  og  som  jeg  ufravigeligt  anvender. 


Fjerde  Afsnit. 

Scoliosis  habitualis  og  Trøjebehandlingen. 


Indledende  Bemærkninger. 


Idet  vi  gaaer  over  til  et  Forsøg  paa  at  drage  Grænserne  for 
Trøjebehandlingens  Indicationer  ved  den  habituale  Scoliosis , træder 
der  os  en  Vanskelighed  af  ejendommelig  Natur  i Møde. 

Medens  vi  nemlig  ligeoverfor  den  tilsvarende  Opgave  ved 
Spondylitis  kunde  tage  Udgangspunkt  fra  en  almindeligt  anerkjendt, 
i den  videnskabelige  Bevidsthed  fastslaaet  Opfattelse  af  denne  pa- 
thologiske  Tilstand,  til  hvilken  vi  blot  behøvede  at  henvise,  saa  er 
vi,  naar  Talen  er  om  Scoliosis  habitualis,  ganske  afskaarne  fra  at 
følge  en  saadan  Vej. 

Der  existerer  nemlig  ikke  nogen  saadan  Opfattelse  af  den 
habituale  Scoliosis.  Der  gives  ikke  nogen  Opfattelse  af  denne  Læ- 
sion, om  hvilken  man  kan  sige,  at  den  er  almindeligt  anerkjendt  og 
optaget  i den  almindelige  videnskabelige  Bevidsthed. 

Scoliosen  har  jo  nemlig  fra  den  tidligste  Tid  været  som  en 
Nordvestpassage  i vor  Videnskab.  Den  har  stadigt  fristet  Forskerne 
til  at  begive  sig  ud  paa  Undersøgelser.  Men  om  end  de  bedst 
rustede  og  de  heldigste  af  dem  har  kunnet  anvise  nye  Veje  og 
gode  Spor  for  videre  Bestræbelser,  saa  har  dog  neppe  nogen  af 
dem  endnu  kunnet  yde  en  samlet,  sikker,  forstaaelig,  almindeligt 
anerkjendt,  paa  fast  videnskabelig  Grundvold  hvilende  Angivelse  af 
Vejen  til  Maalet.  Og  om  det  end  er  hævet  over  al  Tvivl,  at  den 
nyere  Tids  Forskninger  alt  har  nærmet  os  meget  til  dette  Maal,  og 

at  det  dagligt  rykker  os  nærmere,  saa  er  det  paa  den  anden  Side 
ikke  til  at  nægte,  at  der  endnu  mangler  en  Del  i,  at  Læren  om 
Scoliosen,  dens  Ætiologi,  dens  Pathogenese,  dens  pathologiske  Ana- 
tomi og  dens  Therapi  kan  siges  at  være  helt  igjennem  opfattet  og 
behersket  med  fuld  videnskabelig  Sandhed  og  Klarhed. 

Det  er  forstaaeligt,  at  den  Omstændighed,  at  vor  Videnskab 
paa  dette  Punkt  endnu  staaer  over  for  mange  Opgaver,  som  venter 
paa  en  Løsning,  er  i Stand  til  at  fremkalde  nogen  Mismod.  Men 
naar  en  saa  anseet  Chirurg  som  Albrecht1)  i den  nyeste  Tid  har 
givet  denne  Misstemning  et  Udtryk  ved  at  betegne  Læren  om 
Scoliosen2)  som  „Chirurgiens  sande  partie  honteuse",  gjør  han  sig 
dog  vistnok  skyldig  baade  i Undervurdering  af  det,  som  alt  er 
ydet  paa  dette  Omraade,  og  i Mangel  paa  Hensyn  til  de  ejendom- 
melige Vanskeligheder,  som  Studiet  af  Scoliosen  frembyder. 

Thi  det  lader  sig  dog  vel  ikke  nægte,  at  der  til  Læren  om 
Scoliosen  er  knyttet  talrige  Arbejder  af  en  overordentlig  viden- 
skabelig Betydning.  Der  gives  neppe  mange  Kapitler  af  Patho- 
logien,  der  frembyder  mere  haandgribelige  og  veltalende  Vidnes- 
byrd om  videnskabelig  Iver,  Flid,  Indsigt  og  Arbejde  end  netop 
Læren  om  Scoliosen.  Der  gives  ikke  mange  Afsnit  af  Ghirurgien, 
hvor  ikke  bfot  grundig  og  omhyggelig  Iagttagelsesevne,  men  ogsaa 
klar  og  skarp  Kritik  saavel  som  en  fremtrædende  Dygtighed  i Gom- 
bination,  ja  i pathologisk  Experimentation  lægger  sig  tydeligere 
for  Dagen  end  netop  paa  det  Omraade,  som  her  er  paa  Tale. 
En  Litteratur,  som  formedelst  sin  Størrelse  er  uoverkommelig,  og 
som  omfatter  Bidrag  af  de  mest  fremragende  Forskere  i alle  Lande 
og  til  alle  Tider,  er  et  ganske  uimodsigeligt  Vidnesbyrd  om  dette 
og  er  tillige  en  sikker  Gjendrivelse  af  en  Opfattelse,  der  — som 
den  ovennævnte  — anseer  det,  der  hidtil  er  ydet  angaaende  Læ- 
ren om  Scoliosen  som  betydningsløs  t og  uden  Værd  i videnskabe- 
lig Henseende.  Og  den  nøjagtige  og  udtømmende  Maade,  paa 
hvilken  selve  den  scoliotiske  Deformitet  er  iagttaget  og  til  de 
mindste  Enkeltheder  beskreven,  og  som  staaer  ikke  blot  fuldstæn- 
digt uovertruffen,  men  endog  uden  Sidestykke  i den  orthopædiske 
Ghirurgi,  vilde  i og  for  sig  være  nok  til  at  sikre  disse  Undersøgel- 
ser Betydning. 


D Lehrbuch  d.  Chirurgie  und  Operationslehre.  Wien  1882 — 83. 

2)  Ved  Scoliosis  forstaaes  overalt  i det  følgende,  hvor  ikke  andet  bemærkes, 
Scoliosis  habitualis. 

Men  Grunden  til,  at  alle  de  Bestræbelser,  som  har  været 
ofrede  paa  Studiet  af  Scoliosen,  endnu  ikke  har  ført  til  en  tilfreds- 
stillende Totalopfattelse  af  denne  Læsion,  maa  søges  i de  særegne 
Vanskeligheder,  som  dette  Studium  har  havt  at  overvinde. 

Den  maa  først  og  fornemmeligst  søges  deri,  at  den  største 
Del  af  det  paagjældende  Materiale  ikke  er  kommen  under  viden- 
skabelig Iagttagelse.  Thi  Scoliosen  har  — ligesom  Deformiteterne 
i Almindelighed,  men  i langt  større  Omfang  end  nogen  anden  af 
disse  — været  i uvidenskabelige  Hænder,  fordi  de  allerfleste  Til- 
fælde af  denne  Læsion  i lange,  lange  Tider  som  Følge  af  de  or- 
thopædiske  Hjælpemidlers  Natur  og  senere  paa  Grund  af  hævdet 
Skik  og  Brug  har  søgt  Hjælp  paa  forskj ellige  Steder,  der  kun  stod 
i fjern  Forbindelse  med  eller  slet  ikke  havde  nogen  Tilknytning  til 
Videnskaben,  — og  kun  en  relativt  forsvindende  • Part  er  kommen 
under  lægekyndigt  Tilsyn  og  Behandling.  Derfor  er  en  saa  stor 
Del  af  Iagttagelserne  slet  ikke  komne  Videnskaben  til  Gode,  og 
derfor  mangler  den  paagjældende  Litteratur  i saa  høj  Grad  sam- 
menhængende Udvikling  i sig  og  Tilslutning  til  den  øvrige  Viden- 
skab. Man  mærker  Følgerne  af  dette  Forhold  paa  saa  godt  som 
alle  Punkter  af  Læren  om  Scoliosis.  Overalt  støder  man  paa  en 
eller  anden  Mangel,  en  eller  anden  Vildfarelse,  en  eller  anden  Urig- 
tighed, som  kan  henføres  til  denne  for  Læren  om  Scoliose  sær- 
egne Mangel  paa  Continuitet.  Man  tage  som  et  Exempel  paa  dette 
Forholds  mange  uheldige  Consekvenser  den  idelige  Tilbagevenden 
til  eller  Vedholden  ved  Theorier  og  Hypotheser,  som  for  længe 
siden  har  mistet  ethvert  Grundlag  og  rationel  Berettigelse.  Det 
gjælder  jo  nemlig  om  en  hvilkensomhelst  Theori  om  Scoliosis,.  at 
den  egentligt  talt  aldrig  er  overvunden  eller  forladt.  Selv  om  de 
mest  afgj ørende  Undersøgelser  har  godtgjort  dens  Uholdbarhed, 
saa  kan  man  ingensinde  være  sikker  paa,  at  den  dog  ikke  paany 
tages  op  eller  paany  „opfmdes*  af  en  eller  anden  Forfatter,  paa 
hvem  de  Argumenter,  der  beviser  dens  Umulighed,  er  gaaet  spor- 
løst over  Hovedet.  Saaledes  er  det  blandt  talrige  andre  Theorier 
f.  Ex.  gaaet  med  den  Stromeyer’ske  om  Scoliosens  Afhængighed  af 
Paralyse  af  Musculus  serratus  antic.  maj.;  den  hævdes  endnu,  ja 
opstilles  endog  paany  (Sayre),  efter  • at  denne  Muskels  Virkninger 
er  særskilt  undersøgte  baade  experimentelt  klinisk  (Duchenne)  og 
experimentelt  physiologisk  (Lewinsky),  og  efterat  det  ved  disse  Un- 
dersøgelser — som  ved  mangfoldige  andre  — er  uomstødeligt  be- 
vist, at  Virkningen  af  den  nævnte  Muskel  er  en  saadan,  at  den 

hverken  i syg  eller  sund  Tilstand  paa  nogen  tænkelig  Maade  kan 
have  nogen  Betydning  for  Dannelsen  af  den  scoliotiske  Deformitet. 
De  Forunderligheder,  som  derved  fremkommer,  medfører  den 
særegne  Vanskelighed  for  Studiet  af  Scoliosen,  at  den  enkelte  Un- 
dersøger maa  — og  altid  har  maattet  — paa  saa  mange  Punkter 
saa  at  sige  begynde  fra  nyt  af.  Og  Betydningen  af  disse  Forhold 
og  af  de  Vanskeligheder  og  Urimeligheder,  de  har  medført,  bliver 
end  mere  evident,  efter  at  en  Forbedring  i denne  Henseende  i de 
seneste  Decennier  synes  i Færd  med  at  trænge  igjennem.  Thi  det 
Opsving,  som  Studiet  af  Scoliosen  har  taget,  og  den  videnskabelige 
Gonsolidation,  som  i stadigt  tiltagende  Omfang  bliver  det  til  Del, 
efter  at  chirurgiske  . Klinikere  — særligt  af  den  nyere  tyske  Skole 
— har  taget  denne  Deformitet  i Hænde,  viser  baade  hvad  der 
forhen  har  manglet,  og  tillige  hvorledes  de  af  Manglerne  flydende 
Vanskeligheder  i Fremtiden  forhaabentlig  vil  blive  formindskede. 

En  videre  Vanskelighed  for  Studiet  af  Scoliosen  danner  Man- 
gelen af  pathologisk-anatomiske  Undersøgelser ; og  det  er  i denne 
Henseende  ideligt  gjentaget,  at  denne  Mangel  vanskeligt  lod  sig  re- 
dressere, fordi  Individer  med  en  „frisk"  Scoliose  sjeldent  kommer 
paa  Sectionsbordet.  Der  er  imidlertid  dertil  at  sige,  at  om  end 
Individer  med  Scoliose  i Udvikling  sjeldent  kommer  til  Section,  saa 
kommer  de  der  dog ; og  naar  først  Klinikerne  lader  sig  det  være  magt- 
paaliggende  at  være  opmærksomme  paa  de  tidlige  Symtomer  paa 
Scoliose,  saa  vil  Obducenterne  sikkerligt  snart  følge  efter  med  Op- 
søgelse  og  eventuelt  Paavisning  af  de  pathologisk-histologiske  For- 
hold, der  betinger  disse  Symtomer.  Men  som  Forholdene  er  den 
Dag  i Dag,  maa  det  erkj endes,  at  vi  intet  véd  om  de  pathologisk- 
anatomiske  Forandringer  i de  i Scoliosen  deformerede  Legemsdele, 
og  at  vi  saaledes  mangler  en  Viden,  som  man  i vor  Tid  med  Bette 
tillægger  stor  Betydning,  som  i stadigt  tiltagende  Omfang  danner 
Grundlaget  for  enhver  Sygdomsgruppe,  og  som  i sidste  Instans  er 
al  klinisk  Iagttagelses  „Prøve",  og  at  vi  dermed  maa  give  Afkald 
paa  den  Factor,  der  hæver  enhver  Hypothese  paa  disse  Omraader 
til  Vished.  Imidlertid  giver  ogsaa  i denne  Henseende  den  Foran- 
dring, som  er  i Færd  med  at  bryde  igjennem,  Anledning  til  at 
vente,  at  der  i Fremtiden  vil  indtræde  en  Forbedring. 

Disse  tvende  Forhold,  som  jo  altsaa  angaaer  dels  en  uviden- 
skabelig Benyttelse  af  det  kliniske  Materiale,  dels  en  mangelfuld 
Undersøgelse  af  det  pathologisk-anatomiske,  og  den  Skyld,  som 
disse  Forhold  har  i,  at  saameget  af  Scoliosens  Pathologi  endnu 

venter  paa  fuld  Opklaring,  bliver  erkjendt  af  saa  godt  som  alle 
Forfattere  baade  blandt  de  ældre  og  de  moderne.  Overalt  finder 
man  dette  omtalt  og  rigtigt  vurderet. 

Derimod  har  man  ikke  i samme  Grad  været  opmærksom  paa 
et  tredie  Forhold,  som  i Forbindelse  med  de  nævnte  bærer  sin  Del 
af  Skylden  for  de  oftnævnte  Mangler  og  Lacuner.  Jeg  sigter  til 
den  Vej,  som  man  hidtil  har  fidgt  i Studiet  af  Scoliosen. 

Som  rimeligt  og  naturligt  er,  fik  man  strax  i Videnskabens 
allertidligste  Tid  Øje  for  selve  den  scoliotiske  Deformitet ; og  denne 
blev  da  taget  som  Udgangspunkt  for  Bestræbelser  efter  at  komme 
til  Erkj endelse  om  de  Betingelser  og  Muligheder,  som  fremkaldte 
den.  Man  holdt  sig  ganske  exclusivt  til  Deformiteten,  stræbte  at 
lære  det  fænomenale  ved  den  at  kjende  saa  nøjagtigt  som  muligt 
og  construerede  saa  Mulighederne  for  dens  Etablering,  ganske  paa 
samme  Maade  som  man  bar  sig  ad  med  Studiet  af  andre  Defor- 
miteter, med  Kyfosen,  med  de  rachitiske  Krumninger  o.  s.  v.  o.  s.  v. 

Men  medens  man  for  disse  sidste  Deformiteters  Vedkommende 
for  længe  siden  er  kommen  ud  over  Standpunkter  og  Fremgangs- 
maader,  der  var  naturlige  ved  Videnskabens  Begyndelse,  medens 
man  ligeover  for  dem  har  udvidet  Grundlaget  for  Undersøgelserne 
og  ved  at  vende  Blikket  mod  de  Deformiteten  ledsagende  patho- 
logiske  Forhold  og  Omstændigheder  har  naaet  en  langt  mere  om- 
fattende Forstaaelse  og  en  langt  dybere  Indsigt  i Betingelserne  for 
deres  Tilbliven  og  Udvikling,  saa  holder  Forfatterne  sig  sikkerligt 
endnu  gjennemgaaende  for  Scoliosens  Vedkommende  paa  den  op- 
rindelige, altfor  snevre  Basis x).  Deformitetens  hele  Skikkelse,  dens 


*)  Der  er  forøvrigt  den  største  Anledning  til  Varsomhed  i almindelige  Domme 
om  Scoliosens  Litteratur;  thi  den  er  som  nævnt  uoverkommelig  formedelst 
sin  Størrelse.  Man  faaer  et  Begreb  om  dens  Dimensioner  ved  en  Litteratur- 
fortegnelse, som  findes  i en  klassisk  Afhandling  om  Scoliosis  af  Bouland 
og  Bouvier  i Encyclopédie  des  Sciences  médicales  (Artikel:  rachis),  der  om- 
fatter en  Optælling  af  ikke  mindre  end  250  større  Artikler  og  Monografier 
om  dette  Emne,  og  som  endda  i det  højeste  kun  er  nogenlunde  fuldstændig 
for  den  franske  Litteraturs  Vedkommende,  men  ganske  rhapsodisk  angaa- 
ende  den  tyske  og  anglo-amerikanske  Litteratur,  medens  den  fra  alle  andre 
Landes  Litteratur  (inclusive  de  nordiske)  ikke  nævner  et  eneste  Bidrag. 
Dertil  kommer,  at  da  Scoliosens  Litteratur  som  nævnt  i saa  høj  Grad  mang- 
ler Sammenhæng,  bliver  dens  Størrelse  dobbelt  skjæbnes vanger,  fordi  man 
af  denne  Grund  mindre  end  ved  noget  andet  Emne  kan  være  sikker  paa, 
at  ikke  det,  man  forgjæves  har  søgt,  muligvis  netop  er  at  finde  i den  Del  af 
Litteraturen,  som  man  ikke  kjender. 


Fremtræden,  dens  Uendelighed  af  Variationer  er  det,  der  endnu 
den  Dag  i Dag  strax  i altfor  høj  Grad  lægger  Beslag  paa  Opmærk- 
somheden og  holder  den  fangen,  og  kun  ganske  undtagelsesvis, 
og  det  udelukkende  i den  nyeste  Tid,  trætfer  man  paa  Bestræ- 
belser, som  sigter  ud  over  dette,  som  søger  at  se  Scoliosen,  ikke 
som  en  pathologisk  Tilstand,  der  staaer  ganske  isoleret  for  sig  selv, 
og  som  har  sine  pathologiske  Love  ganske  for  sig  selv,  men  som 
et  Udslag  af  pathologiske  Potenser,  der  kan  sammenstilles  med 
eller  sees  i Lys  af  andre  lignende. 

Hvis  man  havde  baaret  sig  ad  med  de  andre  nævnte  Deformite- 
ter som  med  Scoliosen,  vilde  disse  sagtens  nu  foreligge  ligesaa  mangel- 
fuldt opklarede  som  denne.  Hvis  man  var  gaaet  til  Værks  paa  samme 
Maade  f.  Ex.  med  de  rachitiske  Krumninger  af  Underextremiteternes 
Knogler,  hvis  man  ogsaa  for  deres  Vedkommende  var  bleven  staaende 
paa  det  oprindelige  Standpunkt,  saa  vilde  man  vel  nu  i bedste  Tilfælde 
have  opnaaet  det,  at  disse  Deformiteter  forelaa  iagttagne  og  skildrede 
paa  en  langt  mere  udførlig  og  detailleret  Maade  end  nu  (thi  der  mang- 
ler meget  i,  at  de  rachitiske  Curvaturer  kan  siges  at  være  blot  til- 
nærmelsesvis saa  udtømmende  beskrevne  som  den  scoliotiske 
Deformitet),  og  man  vilde  vel  tillige  vide  Besked  om  de  talrigste 
Muligheder , mekaniske,  physiologiske  og  somatiske  for  saadanne 
Krumningers  Udvikling.  Men  man  vilde  i saa  Tilfælde  nu  ikke 
vide  den  allermindste  Besked  om  hele  det  Sygdomsbillede,  som  vi 
nu  til  Dags  benævner  Rachitis;  man  vilde  ikke  ad  denne  Vej  kunne 
være  kommen  til  den  Indsigt,  som  vi  nu  derom  har.  Thi  naar 
vi  nu  véd,  hvad  neppe  nogen  nu  til  Dags  betvivler,  at  disse  De- 
formiteter er  et  Udtryk  for  en  constitutionel  Liden,  en  Ernærings- 
anomali, saa  er  det  netop,  fordi  man  ikke  exclusivt  har  holdt  sit 
Øje  fæstet  til  selve  Gurvaturerne,  men  ved  at  udvide  sit  Blik 
til  Syn  for  andre  sygelige  Symtomer,  som  constant  ledsager 
deres  Udvikling,  har  kunnet  iagttage,  at  disse  saavelsom  hine  hid- 
rører fra  en  og  samme  pathologisk  Kilde,  er  Udslag  af  en  og 
samme  pathologisk  Tilstand.  Den  samme  Betragtning  lader  sig 
applicere  paa  den  angulære  Kyfose,  angaaende  hvilken  man  ad  lig- 
nende Veje  i det  sidste  Aarhundrede  jo  har  naaet  den  Erkj endelse, 
at  den  er  et  Product  af  en  spondylitisk  Proces. 

Dette  Forhold,  at  man  hidtil  har  holdt  sig  paa  en 
for  snever  Basis  i Studiet  af  Scoliosen,  danner  altsaa  det 
tredie  Led  i Rækken  af  de  Omstændigheder,  som  har  virket 
hæmmende  paa  Udviklingen  af  Læren  om  denne  Deformitet;  og 


78 


ogsaa  for  dette  maa  Hjælpen  søges  dér,  hvorfra  der  skal  bødes 
paa  de  tvende  førstnævnte  Mangler,  som  hidtil  har  klæbet  ved 
Studiet  af  vor  Læsion:  hos  Klinikerne.  Thi  at  udvide  sin  Under- 
søgelses-Basis vil  i denne  Sammenhæng  indtil  videre  ikke  sige  an- 
det end  at  stræbe  efter  først  at  faa  Øje  paa  Symtomer,  der  led- 
sager Scoliosens  Udvikling,  dernæst  at  se  dem  i deres  indbyrdes 
Sammenhæng,  hvis  en  saadan  existerer,  og  endelig  at  vurdere  de- 
res mulige  Sammenhæng  med  Deformitetens  OpStaaen,  hvilket  alt 
kun  er  en  Specificering  af  de  almindelige  Opgaver  for  alt  klinisk 
Studium. 

Ligesom  en  Betragtning  af  de  Mangler  og  Svagheder,  der 
altfor  længe  har  gjort  sig  gjældende  i Læren  om  Scoliosis,  opfor- 
drer til  en  Udvikling  af  det  kliniske  Studium  af  Seoliosen, 
saaledes  vil  man  finde,  at  denne  Vej  i en  vis  Forstand  i den  nyere 
Tid  allerede  er  betraadt,  eller  rettere,  at  man  ved  at  følge  det 
Spor,  som  i nyere  Opfattelser  af  Seoliosen  antydes,  vil  komme 
samme  Steds  hen.  Jeg  sigter  med  dette  til  den  Opfattelse,  som 
bæres  frem  af  ansete  Ghirurger  i vor  Tid,  og  som  er  den  af  alle 
hidtil  kj endte,  der  hviler  paa  det  bredeste  videnskabelige  Grund- 
lag og  derfor  utvivlsomt  har  Fremtiden  for  sig  — den  Opfattelse, 
som  stiller  Seoliosen  sammen  med  andre  Deformiteter,  som  udvikler 
sig  i samme  Livsperiode  som  denne , med  genu  valgum  adolesc.  og 
med  pes  valgus  dolorosus. 

Dette,  at  man  er  begyndt  at  tage  Hensyn  til  en  Ejendomme- 
lighed, som  ligger  udenfor  selve  Deformiteten,  at  man  har  benyttet 
noget  andet  end  selve  denne  som  Udgangspunkt,  at  man  har  ladet 
den  Alder,  i hvilken  Seoliosen  udvikles,  og  ikke  noget,  der  direkte 
staaer  i Forbindelse  med  selve  Deformiteten,  være  Grundlaget  for 
en  Opfattelse  af  Scoliosens  Natur,  betegner  næsten  noget  rent  ud 
revolutionært  i Læren  om  denne  Læsion ; og  naar  man  derved,  som 
det  synes,  ligestrax  har  fundet  en  Vej,  som  viser  dybt  ind  til  selve 
Sagens  Kjerne,  saa  ligger  deri  et  Fingerpeg  om  at  gaa  videre  paa 
samme  Bane,  om  at  indsamle  flere  lignende  Data. 

Imidlertid  viser  deh  nævnte  Opfattelse  ogsaa  paa  en  mere  di- 
rekte Maade  hen  til  Udviklingen  af  det  kliniske  Studium  af  Scoli- 
osen.  Men  for  nærmere  at  godtgjøre  dette,  vil  vi  først  tage  selve 
denne  Opfattelse  noget  nærmere  i Øjesyn. 

Sammenstillingen  af  de  nævnte  trende  Deformiteter,  som  alle 
plejer  at  optræde  i samme  Livsafsnit,  Pubertetstiden,  beroer  paa 
den  Forudsætning  eller  den  Opfattelse,  at  disse  tre  Læsioner  har 

saa  at  sige  ét  Udspring,  at  de  hviler  paa  én  pathologisk  Basis.  Og 
Deductionen  er  da  denne *) : Ligesom  den  stærke  Evolution  af  Le- 
gemet særligt  af  Skelettet,  som  foregaaer  i de  første  Leveaar,  kan 
betinge  en  Almenliden,  ligesom  de  frodige  physiologiske  Processer 
i denne  Livsperiode  danner  et  Udgangspunkt  for  eller  bereder  Jord- 
bunden for  tilsvarende  pathologiske  Processer,  der  hjemsøger  for- 
skj  ellige  af  Legemets  Væv,  især  Skelettet  (Rachitis),  saaledes  ind- 
træffer der  senere  en  eller  maaske  endog  to  Perioder,  i hvilke 
ganske  paa  samme  Maade  en  stærkere  Udvikling  og  Væxt  af  Le- 
gemet, især  Skelettet,  skulde  betinge  en  ganske  tilsvarende  sygelig 
Tilstand.  Dette  indtræffer  i det  Livsafsnit,  som  betegnes  Puber- 
tetsperioden, hvilken  jo  indtræder  til  et  noget  forskj elligt  Tidspunkt 
hos  forskj  ellige  Individer  og  hos  de  tvende  Kjøn,  ligesom  dens  Va- 
righed ogsaa  er  forskj  ellig.  I denne  Livsperiode  foregaaer  jo  en 
Udvikling,  som  baade  i kvalitativ  og  kvantitativ  Henseende  er  me- 
get betydningsfuld,  idet  da  ikke  blot  den  legemlige  Individualitets 
Ejendommelighed  kommer  til  Gjennembrud,  men  tillige  alle 
Væxtprocesser  foregaaer  med  en  ganske  særegen  Frodighed.  Dette 
sidste  manifesterer  sig  paa  en  fremtrædende  Maade  ved  Epifyse- 
grænserne,  ved  den  overordentlige  Rigdom  af  physiologiske  Proces- 
ser, af  Celledannelse,  som  foregaaer  ved  Ossificationsbelterne.  Den 
universelle  energiske  Væxt  og  Udvikling  vil  da  disponere  til  Al- 
menliden, forsaavidt  der  af  en  eller  anden  Grund  ikke  tilføres  Or- 
ganismen et  tilstrækkeligt  Materiale  til  Dækning  af  det  forøgede 
Forbrug;  og  de  nævnte  Lokaliteter  af  Skelettet,  til  hvilke  Væxt- 
processerne  særligt  er  knyttede,  vil  da  i denne  Periode  frembyde 
loci  minoris  resistentiæ,  som  let  bliver  Sæde  for  sygelige  Processer, 
der  fremkalder  Deformiteterne,  — ganske  paa  samme  Maade  som 
aldeles  tilsvarende  physiologiske  Processer  ved  Livets  Begyndelse 
betinger  Udvikling  af  en  velkjendt,  hyppigt  forekommende  patho- 
logisk Tilstand  (Rachitis). 

Dette  er  i Korthed  den  nyeste  Opfattele  af  Scoliosis  habitu- 
alis.  Den  er,  som  man  seer,  fuld  af  Hypotheser,  der  maa  tages  for,  en 
for  en,  og  bevises.  Den  har  i den  korte  Tid,  den  har  været  kjendt, 
vundet  mange  Tilhængere  og  været  Gjenstand  for  tilsluttende  Un- 
dersøgelser af  nyere  fremragende  Chirurger.  Man  vil  saaledes 
finde  Volkmanns  Navn  paa  en  ganske  særlig  Maade  knyttet  til 


*)  Paul  Vogt:  Moderne  Orthopædik.  2.  TJdg.  1883.  Pag.  108.  o.  ff. 

denne  Opfattelse  som  til  saa  mangen  anden  af  vor  Tids  betydnings- 
fuldeste  Fremskridt  og  Forbedringer  paa  chirurgiske  Omraader. 

Den  er  vel  i en  vis  Forstand  ny,  forsaavidt  som  den  ingen- 
sinde forhen  har  været  fremsat  paa  samme  Maade  som  i de  sidste 
Decennier,  men  den  er  paa  den  anden  Side  ikke  ganske  uden  For- 
billede i tidligere  kj endte  Anskuelser,  særligt  dem,  som  efter  tid- 
ligst at  være  fremsatte  helt  nede  i Middelalderen  (af  Glisson)  senere 
gjennem  beslægtede  Opfattelser  blev  de  herskende  for  en  stor 
Gruppe  af  moderne  Forfattere  med  Bouvier  i Spidsen. 

Der  kan  rejses,  og  der  er  rejst  Tvivl  om,  hvorvidt  denne 
supponerede  pathologiske  Tilstand,  der  skulde  hjemsøge  Organis- 
men i Pubertetstiden  og  da  foranledige  visse  Deformiteters  Udvik- 
ling, er  — som  Volkmann  mener  — en  virkelig  Rachitis,  en  Rachi- 
tis  adolescentis  sive  pubertatis;  navnlig  lader  Argumenter,  som  an- 
gaaende  dette  Forhold  er  hentede  fra  direkte  Undersøgelser  af  genu 
valgum  (Mikulicz)  og  pes  valgus  (Henke),  sig  ikke  uden  videre  over- 
føre paa  Scoliosen.  Dét  bliver  imidlertid  nærmest  ved  Mikrosko- 
pets Hjælp,  at  man  paa  dette  Punkt  maa  indsamle  Argumenter, 
der  kan  dømme  Anskuelserne  imellem;  thi  det  er  de  mikroskopiske 
Billeder,  h »iltede  fra  Skelettets  Væxtzoner,  der  i sidste  Instans  skal 
afgjøre,  om  en  pathologisk  Proces  virkelig  er  en  Rachitis.  Men  for- 
inden man  kommer  saavidt,  forinden  man  gaaer  til  at  søge  Af- 
gjørelse  af,  hvorvidt  den  formodede  sygelige  Tilstand  er  en  Ra- 
chitis eller  ej,  er  det  naturligt,  at  man  først  har  sikret  Tilværelsen 
af  denne  Tilstand,  at  man  har  indsamlet  Data  og  Argumenter, 
iagttaget  Syrn  tomer  og  Tilstande,  der  godtgjør  Existensen  af  denne 
Ernæringsanomali  og  viser  de  nævnte  Deformiteter,  eller  — hvad 
der  her  udelukkende  interesserer  — Scoliosen  som  el  Led  i en 
saadan.  Den  hertil  hørende  Bevisrække  kan  kun  indsamles  gjen- 
nem den  kliniske  Iagttagelse,  gjennem  Sammenstilling  af  visse  Sym- 
tomer,  subjective  og  objektive,  som  for  os  er  Tegn  paa,  at  Orga- 
nismen lider,  at  Ernæringen  er  abnorm,  at  Stofvexlet  forgaaer  paa 
uregelmæssig  Maade,  kort  sagt,  at  der  mangler  Ligevægt  mellem 
Organismens  indtægt  og  Udgift.  I den  Forstand  er  det,  at  vi  har 
sagt,  at  de  moderne  Anskuelser  om  Scoliosen  direkte  opfordrer  til 
Dyrkning  af  det  kliniske  Studium  af  denne  Læsion. 

Gives  der  nu  saadanne  Symtomer , subjective  og  objective,  som 
ledsager  Udviklingen  af  Scoliosis?  Og  er  — i bekræftende  Tilfælde 
— disse  Symtomer  af  en  saadan  Natur,  at  de  maa  ansees  for  Tegn 
paa  en  universel  constitutionel  Liden? 

Dette  er  de  Spørgsmaal,  som  det  foreløbigen  i Studiet  af 
Scoliosen  kommer  an  paa  at  faa  besvarede. 

Og  i det  vi  gaaer  over  til  en  Fremstilling  af  de  Data  til  Be- 
svarelsen af  disse  Spørgsmaal,  som  den  kliniske  Undersøgelse  af 
efterstaaende  Materiale  har  givet,  kommer  vi  med  det  samme  til 
at  levere  Bidrag  til  en  klinisk-symtomatisk  Skildring  af  Scoliosen, 
en  Skildring,  som  er  saameget  mere  betimelig,  efterdi  man,  som  det 
vil  vise  sig,  ved  den  faaer  ganske  præcise  Indicationer  for  en  al- 
mindelig Therapi,  særligt  for  den  mekaniske  Behandling  af  Scoliosen, 
hvilket  jo  er  disse  Undersøgelsers  Formaal. 

Iagttagelses- Materialet  er  saa  godt  som  udelukkende  ind- 
samlet ved  en  sexaarig  Virksomhed  som  Leder  af  Kliniken  i 
„Samfundet,  som  antager  sig  vanføre  og  lemlæstede  Børn"  (1ste 
Afdeling),  i hvilken  Klinik  184  Tilfælde  af  Scoliosis,  hvilke  er  „i 
Nummer “,  samt  c.  30  Tilfælde,  som  foreløbigt  „observeres",  stadigt 
har  været  til  Iagttagelse.  Af  de  184  har  imidlertid  29  (19  = 65,5  °/o 
Drenge,  10  = 34,5  °/o  Piger)  Betegnelsen  Scoliosis  rachitica,  og  ud- 
gaaer  af  nærværende  Undersøgelses-Række.  Til  Rest  bliver  155  Til- 
fælde af  Scoliosis  habitualis  (20  = 12,9  °/o  Drenge,  135  = 87, i °/o 
Piger1).  „Observanderne"  dannes  af  en  Del  Børn,  hos  hvilke  Læ- 
sionen befinder  sig  paa  et  saa  tidligt  Stadium,  at  Diagnosen  endnu 
ikke  er  ganske  sikker,  saa  at  direkte  mekanisk  Behandling  (Banda- 
ger) for  dem  foreløbigt  ikke  ansees  fornøden,  hvorimod  Vejledning 


0 Til  Oplysning  om  Scoliosens  statistiske  Forhold  kan  endvidere  anføres  føl 
gende:  Af  840  Børn,  optagne  i 10  Aar  i ovennævnte  Samfund,  havde: 


Scoliosis  habitualis 155 

Spondylitis 120 

Hernia 106 

Deformitates  e rachit.  (incl.  genu  valg.  & scoliosis 

rachit.) 124 

Deformitat.  e paralysi 90 

Pes  varus  congen 42 

Luxat.  coxæ  congen 29 

Pes  valgus  (excl.  p.  valg.  rachit.) 24 

Deformit.  e osteo-arthroit 72 

— - resectione 14 

— - amputatione 28 

Aliæ  deformitat.  & defect 36 

Og  af  disse  840  var 

Drenge  414, 

Piger  426. 

til  Instituering  af  hensigtsmæssigt  Regimen  og  Ydelsen  af  visse  Me- 
dicamenter  (Jern,  Levertran  o.  lign.)  danner  den  Hjælp,  som  paa 
én  Gang  er  den,  der  fyldestgjør  den  tvingende  Indication,  som 
disse  Tilfælde  frembyder,  og  som  tillige  harmonerer  med  de  mate- 
rielle Krav,  som  i tiltagende  Grad  stilles  til  det  nævnte  velgj ørende 
Samfund.  Enkelte  „Observander"  har  imidlertid  i Tidernes  Løb 
maattet  overføres  i „Nummer",  fordi  den  nævnte  Behandling  viste 
sig  utilstrækkelig  for  dem  og  maatte  suppleres  med  Bandage.  Lige- 
som „Observanderne"  er  glædelige  Vidnesbyrd  om,  at  Muligheden 
for  at  faa  Hjælp  vækker  Sansen  og  Opmærksomheden  for  den 
tidlige  Iagttagelse  af  Scoliosen  i Samfundsklasser,  hvor  ellers  for- 
hen denne  Deformitet  blev  saa  overordentligt  overseet  og  forsømt, 
saaledes  har  de  ogsaa  paa  anden  Maade  Krav  paa  Opmærksomhed, 
fordi  de  frembyder  et  godt  Materiale  og  danner  gode  Illustrationer 
til  det  kliniske  Studium  af  Scoliosens  Udvikling. 

Samtlige  Tilfælde  af  Scoliosis  fremstilledes  i Kliniken  med 
2 — 6 Ugers  Mellemrum.  De  frembød  et  meget  varieret  Materiale 
af  alle  Former  af  Scoliosis  lige  fra  de  letteste  Begyndelsesformer 
til  de  stærkest  udviklede,  consoliderede  Kyfoid  ^-Scolioser.  De  var 
alle  i Alderen  7 — 18  Aar.  De  henhørte  til  de  Samfundsklasser, 
der  benævnes  pauvres  honteux ; var  altsaa  Børn  af  Haandværkere, 
mindre  Bestillingsmænd , mindre  Næringsdrivende,  Arbejdsmænd 
(udenfor  Fattigvæsenet)  o.  lign.,  kun  undtagelsesvis  af  mere  vel- 
stillede. (Dog  hører  enkelte  Tilfælde,  som  er  benyttede  i det  ef- 
terfølgende, og  som  hidrører  fra  privat  Klientel,  til  andre  Sam- 
fundsklasser.) 

Om  Scoliosens  Ætiologi  og  Pathogenese. 

Det  fremgaaer  som  Resultat  af  den  kliniske  Undersøgelse  af 
ovennævnte  Materiale,  at  Scoliosen  aldrig  opstaaer  hos  et  iøvrigt 
sundt  Individ  eller  udvikler  sig  paa  en  iøvrigt  sund  Jordbund.  De 
Scoliotiske  er  altid  paa  en  eller  anden  Maade  diathetisk  disponerede : 
enten  lider  de  under  en  medfødt  Disposition  til  Diathese,  eller  ogsaa 
har  de  akvireret  en  saaden,  der  har  nedsat  deres  vitale  Energi 
eller  physiske  Modstandsevne. 

Den  medfødte  Disposition  viser  sig  enten  derved,  at  de  fra 
Fødselen  er  svage  eller  slet  udviklede  Individer,  eller  derved,  at  de 


J)  Se  Noten  Pag.  30. 

er  af  en  Slægt,  hvor  de  store  Constitutions-Lidelser  huserer,  er 
af  stirps  tuberculosa,  scrofulosa,  syphilitica  e.  lign.  Ikke  saa  ganske 
sjeldent  har  jeg  seet,  at  der  i en  af  Phthisis  hjemsøgt  Fa- 
milie tindes  ét  eller  et  Par  Individer,  der  gaaer  fri  for  tubercu- 
løse  eller  scrofuløse  Tilfælde,  hvoraf  deres  Sødskende  lider,  men 
hos  hvem  til  Gjengjæld  Slægtens  Debilitet  ligesom  faaer  sit  Ud- 
slag i Scoliose.  Hyppigt  træffer  man  endvidere  ved  Undersøgelser 
angaaende  de  Scoliotiskes  Slægt,  at  der  i denne  findes  flere  Kvin- 
der med  denne  Deformitet;  men  det  er  tvivlsomt,  om  alle  saa- 
danne  Tilfælde  kan  ansees  som  Vidnesbyrd  om  Muligheden  af 
Nedarven  af  en  specifik  scoliotisk  Diathese.  For  enkelte  af  dem  er 
det  muligt,  at  de  snarere  er  et  Udtryk  for  denne  Deformitets  hyp- 
pige Forekomst,  fordi  disse  Tilfælde  af  Scoliosis  i én  Slægt  ofte 
forekommer  paa  en  sært  springende  Maade,  saa  at  det  snart  er  en 
Tante,  snart  en  Gousine,  snart  en  Slægtning  i en  fjernere  Sidelinie, 
der  frembyder  Deformiteten.  Om  en  sammenhængende  Familie- 
disposition, der  hjemsøger  hele  Kuld  i en  eller  flere  Generationer, 
saaledes  som  man  jo  f.  Ex.  ofte  seer  ved  Phthisis,  er  her  kun 
undtagelsesvis  Tale;  et  saadant  Tilfælde  findes  kun  én  Gang  re- 
præsenteret i mit  Materiale. 

Den  akvisite  Disposition,  som  har  nedsat  disse  Børns  vitale 
Energi  eller  deres  Modstand  mod  pathogenetiske  Faktorer,  er  hos 
de  Patienter,  som  her  er  paa  Tale,  oftest  fremgaaet  af  langvarige 
eller  indgribende  Sygdomme.  I denne  Henseende  spiller  Rachitis 
en  stor  Rolle;  men  ogsaa  de  almindelige  Børnesygdomme,  særligt 
Kighoste  synes  at  have  Betydning;  ofte  optræder  de  første  Tegn 
paa  Scoliosis  i en  langtrukken  Reconvalescens  efter  akute  Sygdomme. 
Ogsaa  den  Omstændighed,  at  de  paagjældende  i kort  Tid  er  voxede 
uforholdsmæssigt  stærkt,  er  et  Forhold,  der  maa  tillægges  Betyd- 
ning som  disponerende  Moment  af  den  Kategori,  hvorom  det  her 
drejer  sig. 

Disse  tvende  Arter  af  disponerende  eller  maaske  correctere 
talt  af  inficerende  Momenter,  en  medfødt  og  en  erhvervet,  lader 
sig  paavise  enten  hver  for  sig  eller  stundom  sammenblandede  hos 
saa  godt  som  alle  Scoliotiske.  Der  gives  i denne  Henseende  Und- 
tagelser, men  kun  ganske  faa.  Og  det,  som  paa  dette  Punkt  er 
Regelen,  tyder  paa,  at  Scoliosen  er  Udtryk  for  en  dybt  indgribende 
Affection. 

Mere  afgjørende  i denne  Henseende  er  dog  den  Omstændig- 
hed, at  Scoliosen  i.  e.  den  scoliotiske  Deformitet  aldrig  — aldrig 

6* 

nogensinde  — optræder  som  det  eneste  Symtom  paa  Sygdom ; den 
opstaaer  og  udvikler  sig  aldrig  som  et  isoleret  Sygdomstegn  eller 
hos  et  iøvrigt  fuldstændigt  sundt  Individ;  dens  Udvikling  vil  altid 
være  ledsaget  af  andre  Tegn  paa,  at  paagjældende  Individ  er  sygt. 
Men  disse  Symtomer  er  undertiden  saa  svage,  at  de  kan  over- 
sees, om  de  end  aldrig  undgaaer  den  direkte  mod  dem  rettede  Un- 
dersøgelse; de  taber  sig,  efterhaanden  som  Deformiteten  udvikler 
sig,  og  er  helt  forsvundne,  naar  denne  er  consolideret ; de  er  end- 
videre i Reglen  af  en  generel,  lidet  specifik  Character,  idet  de, 
som  det  af  Skildringen  i det  følgende  vil  fremgaa,  med  en  enkelt 
Undtagelse  falder  sammen  med  Symtomerne  for  de  hyppige  og 
velkj endte  Ernæringsanomalier:  Anæmien,  Oligocythæmien. 

I denne  Sammenhæng  vil  vi  endnu  gjøre  opmærksom  paa 
den  constaterede  Ejendommelighed  for  Scoliosen,  at  den  i saa  langt 
overvejende  Grad  hjemsøger  Kvindekjønnet ; (i  vort  Materiale  var 
Forholdet  ganske  det  samme  som  i andre  større  Rækker  af  Til- 
fælde: lidt  over  7 scoliotiske  Piger  for  1 scoliotisk  Dreng).  End- 
videre vil  vi  minde  om  den  Alder,  i hvilken  Scoliosen  constant  ud- 
vikler sig:  aldrig  før  det  7de  Aar,  aldrig  efter  det  16de,  i Reglen 
i Alderen  10 — 12  Aar.  — Disse  tvende  sidstnævnte  Forhold  er  det 
af  den  Grund  værd  at  lægge  Mærke  til,  fordi  Scoliosen  ogsaa  i 
Henseende  til  dem  frembyder  Lighedspunkter  med  de  nysnævnte 
Ernæringsanomalier.  Det  fremgaaer  jo  nemlig  af  nyere  Undersø- 
gelser om  Skolebørns  Sundhedstilstand,  at  ogsaa  hine  pathologiske 
Tilstande  i en  ganske  særlig  Grad  kommer  til  Gjennembrud  i den 
samme  Livsperiode  og  hos  Kvindekjønnet.  Man  vil  saaledes  i de 
omhyggeligt  bearbejdede,  særdeles  instructive  Iagttagelser,  som  er 
offentliggjorte  af  J.  C.  Lehmann1)  finde  ganske  tilsvarende  An- 
givelser angaaende  Blegsotens  og  Blodmangelens  Optræden. 

De  Ejendommeligheder  for  Scoliosen,  som  vi  her  paa  For- 
haand  har  uddraget  af  det  efterfølgende:  den  Omstændighed,  at 


x)  Et  Bidrag  til  Belysning  af  Sygeligheden  i Skolerne.  — Kblivn.  1882: 

— — — Af  Blegsot  og  Blodmangel  led: 

73  = 92,3  °/o  Piger, 

6 = 7,7  °/o  Drenge. 

79-  = 100  °/o  (Pag.  8.) 

Blegsot  og  Blodmangel  begyndte  hos  Pigebørn  ved  det  7de  Aar 

(8,8  °/o  af  239),  aftog  til  det  10de  (4,7  °/o),  steg  da  atter  meget  pludseligt 
og  stærkt  ved  det  Ilte  (12,7  °/o)  og  naaede  sin  Højde  ved  det  13de  (25  °/o). 

(Tab.  III.  Pag.  16). 

den  kun  udvikler  sig  hos  Individer,  der  paa  en  eller  anden  Maade 
er  »inficerede",  de  Symtomer,  der  ledsager  dens  Udvikling,  Alde- 
ren, i hvilken  den  optræder,  dens  overvejende  Forekomst  hos 
Kvirldekjønnet,  alt  dette  frembyder  gode  Argumenter  for  den  An- 
skuelse, at  Seoliosen  er  Udtryk  for  en  eonstitutionel  Liden 
(en  Ernæringsanomali?).  Dette  bliver  daSvaret  paa  det  ene  af  de 
Pag.  80  fremsatte  Spørgsmaal;  det  andet  vil  tinde  sin  Besvarelse  i 
den  følgende  Fremstilling. 


Bidrag  til  Scoliosens  kliniske  Symtomatologi. 

Hos  et  (Pige)barn  i 9 — 10  Aars  Alderen,  som  er  e stirpe 
infecta,  eller  hvis  Gonstitution  har  lidt  ved  indgribende  eller  lang- 
varige Sygdomme,  saasom  Rachitis,  eller  som  i den  senere  Tid  er 
voxet  stærkt,  iagttager  man,  at  det  uden  paaviselig  direkte  Aarsag 
begynder  at  sygne. 

I.  Det  klager  over  en  Række  Symtomer,  som  hvert  for  sig 
tyder  paa,  at  de  forskj ellige  store  Organer  fungerer  abnormt,  og 
som  i deres  Complex  er  Vidnesbyrd  om,  at  hele  Organismen  lider. 
Samtidigt  med,  at  saadanne  Individer  begynder  at  tabe  sig,  at  de- 
res Udseende  bliver  blegt,  slapt  og  uden  Energi,  hører  man  dem 
ideligt  klage  over  Træthed  og  Modløshed  ligeoverfor  Arbejde  og 
Opgaver,  som  ellers  ikke  laa  over  deres  Kræfter.  De  klager  end- 
videre over  hyppige  Anfald  af  Hovedpine,  der  ofte  er  til  Stede  lige 
fra  deres  Opvaagnen  om  Morgenen  efter  en  urolig,  drømmerig  Søvn, 
og  som  først  taber  sig  langt  op  ad  Dagen;  stundom  har  Hoved- 
pinen Gharacteren  af  virkelig  Migræne;  stundom  optræder  den  som 
Pandehovedpine  eller  vel  ogsaa  som  en  universel  „Skjørhed  af 
Hovedet",  der  indfinder  sig  ved  ubetydelige  Foranledninger,  saasom 
Støj,  Skjænd,  aandeligt  Arbejde.  De  klager  ogsaa  over  Anfald  af 
Flimren  for  Øjnene  og  Susen  for  Ørene.  Dertil  kommer  saa  Dige- 
stionsanomalier, særligt  det  mest  udprægede  og  mest  constante 
Symtom:  Aftagen  af  Appetiten.  Tungen  er  sjeldent  rén,  Smagen 
ofte  slet.  Deres  mange  Klager  gjælder  desuden  ofte  Gardialgi,  der 
dog  sjeldent  er  særligt  stærk.  A åbningen  bliver  træg  og  maa  i 
Reglen  fremhjælpes  ved  Afføringsmidler.  Kun  ganske  undtagelses- 
vis har  disse  Patienter  Tilbøjelighed  til  Diarrhoe.  Meget  ofte  er 
der  en  ret  rigelig  og  haardnakket  fluor  albus  til  Stede.  — Alk 
disse  Symtomer  har,  som  man  seer,  meget  lidet  specifikt  ved  sig; 
ingen  vil  af  dem  alene  kunne  slutte,  at  man  staaer  overfor  en  be- 

gyndende  Scoliosis.  Men  Mistanken  om,  hvor  disse  Symtomer  bæ- 
rer hen,  vil  vinde  i Styrke,  naar  de  paagjældende  Børn  tillige  klager 
over  visse  Smerter.  Disse  Smerter,  som  man  ikke  finder  omtalte  i 
den  paagjældende  Litteratur,  og  som  vi  vil  benævne:  scoliotiske 
Smerter,  fortjener  megen  Paaagtning  og  et  nærmere  Studium, 
fordi  de  frembyder  et  Symtom  af  stor  diagnostisk  Betydning,  al 
den  Stund  de  midt  i en  Række  Symtomer  af  lidet  characteristisk 
Natur  danner  et  godt  Holdepunkt  for  den  tidlige  Diagnose,  det 
centrale  Krav  for  Scoliosens  Behandling. 

Hvad  nu  først  de  scoliotiske  Smerters  Sæde  angaaer,  saa  an- 
gives de  saa  godt  som  altid  som  „Smerter  i Siden “,  undtagelses- 
vis som  „Smerter  i Ryggen";  og  ved  nærmere  Undersøgelse  vil 
man  da  finde,  at  deres  Sæde  rettest  bør  henføres  til  regio  sca- 
pularis  — og  dette  i Reglen  i de  Tilfælde,  hvor  de  er  til  Stede  i 
stærkere  Grad  — eller  [ogsaa  til  regio  lumbalis  — og  dette  da, 
hvor  de  er  mindre  intensive;  sjældnere  forekommer  de  midt  i Ryg- 
gen til  begge  Sider  af  Columna.  Deres  Retning  er  vel  i det  hele 
taget  longitudinel : men  ofte  er  de  dog  noget  udstraalende,  saa  at 
Forløbet  bliver  noget  skraat  f.  Ex.  fra  Partiet  omkring  apex  scapulæ 
op  imod  Skulderleddet  ellen  fra  Egnen  omkring  Symfysis  sacro-iliaca 
op  mod  curvatura  cos  talis.  Retningen  er  dog  neppe  nogensinde  fuld- 
stændigt trans versel  — til  Forskjel  fra  Intercostalneuralgier,  der  ogsaa 
af  og  til  forekommer  hos  Scoliotiske,  og  fra  spondylitiske  Smerter  og 
fra  Cardialgi.  Et  mere  sikkert  Holdepunkt  i denne  Henseende 
frembyder  dog  de  scoliotiske  Smerters  Art,  der  er  vidt  forskj ellig 
fra  Neur algiernes.  De  specificeres  i Reglen  paa  en  lidet  tydelig 
Maade  af  de  smaa  Patienter;  oftest  klager  disse,  som  nævnt,  sim- 
pelthen over  Smerter  i Siden  eller  „Værk"  i Siden;  Mødrene  be- 
tegner undertiden  Smerterne  som  „Gigt “smerter;  men  correctest  er 
utvivlsomt  de  ældre  og  fornuftigere  Patienter,  der  klager  over  Smer- 
ter „i  Kjødet"  eller  over  en  smertefuld  Træthed.  De  er  aldrig 
dybtliggende  eller  borende  eller  slidende;  de  optræder  ingensinde  i 
egentlige  Anfald,  allermindst  i voldsomme  Anfald.  — Men  mest 
characteristisk  for  disse  Smerter  er  dog  den  constante  Angivelse 
af  de  Forhold,  under  hvilke  de  optræder.  De  indfinder  sig  nemlig 
hun,  naar  Legemet  holdes  oprejst  længere  Tid  i samme  Stilling,  d. 
v.  s.  naar  de  paagjældende  staaer  længere  Tid  paa  samme  Plet,  el- 
ler, hvad  der  jo  langt  hyppigere  er  Tilfældet,  naar  de  sidder  længe. 
Derimod  er  de  ikke  til  Stede  under  Gangen,  og  aldrig  naar  Patien- 

len  ligger;  de  vil  tvertimod  lindres,  naar  Patienten  gaaer  lidt  om- 
kring, og  de  forsvinder,  naar  hun  lægger  sig.  Paa  Grund  af  de 
Porhold,  under  hvilke  Smerterne  constant  optræder,  kan  der  tilsyne- 
ladende vise  sig  nogen  Periodicitet  i deres  Optræden,  hvilket  dog 
ved  nærmere  Undersøgelse  vil  vise  sig  at  hidrøre  fra  den  regel- 
mæssige daglige  Tilbagevenden  af  disse  foraarsagende  Forhold. 
Man  vil  saaledes  undertiden  se,  at  de  indfinder  sig  hver  Formiddag 
omtrent  til  samme  Klokkeslet  — efterat  nemlig  Patienten  har  sid- 
det flere  Timer  paa  samme  Plet  i (Pige-)Skoler,  hvor  man  ikke 
kj ender  til  Frikvarter,  end  sige  til  daglige  Legemsøvelser;  men  i 
det  overvejende  Antal  af  Tilfælde  klages  der  over  „Smerter  i Si- 
den hver  Aften"  — naar  nemlig  de  paagjældende  sidder  ved  deres 
Haandarbejde  og,  særligt  i de  lange  Vinteraftener,  har  Lyset 
anbragt  foran  sig  paa  Bordet.  De  kan  under  disse  sidste  Forhold, 
i sværere  Tilfælde,  blive  meget  stærke  og  pinlige,  saa  at  Patienten 
har  Vanskelighed  ved  at  holde  sig  rolig  og  ideligt  skifter  Stilling 
for  at  faa  Lindring.  Denne  Uro  og  Ustadighed  vil  da  for  Om- 
givelserne, der  ofte  forholder  sig  skeptisk  ligeoverfor  Patienternes 
mange  Klager,  ansees  som  et  yderligere  Tegn  paa  Forstillelse  og 
Dovenskab,  hvilket  atter  end  mere  vil  forværre  disse  Patienters  i 
Forvejen  nedtrykte  Sind  og  vripne  Stemning,  indtil  de  i Sengen 
finder  baade  en  Tilflugt  mod  deres  Omgivelsers  Misfornøjelse  og 
Lindring  for  deres  Smerter,  der  helt  og  h<  ldent  forsvinder,  saasnart  de 
lægger  sig.  Hvad  Smerternes  Styrke  angaaer,  da  er  den  meget  va- 
rierende i de  forskj ellige  Tilfælde;  det  gjælder  for  dem,  hvad  der 
gjælder  for  alle  de  ovennævnte  Syrn  tomer : at  de  holderSkridt  med 
hinanden.  Jo  stærkere  et  enkelt  af  dem  er,  desto  stærkere  vil  ogsaa 
de  andre  være,  desto  flere  af  dem  vil  være  til  Stede,  og  — kan  vi 
tilføje  — desto  sværere  vil  Tilfældet  i det  hele  være.  Smerterne 
vil  forekomme  i næsten  alle  friske  Tilfælde,  men  særligt  stærke 
bliver  de  altsaa  i Reglen  kun  i de  sværere;  de  svinder,  alt  som 
Tilfældet  udvikler  sig,  og  naar  Deformiteten  er  consolideret,  er  de 
forlængst  ophørte. 

Om  de  scoliotiske  Smerters  semiotiske  Betydning  kan  der 
neppe  være  nogen  Tvivl;  deres  hele  Character,  men  navnlig  de 
Omstændigheder,  der  saa  constant  fremkalder  dem,  viser  noksom, 
at  de  er  et  Udtryk  for  den  Vanskelighed,  som  de  'paagjældende  In- 
divider har  ved  at  vedligeholde  den  oprejste  Holdning. 

Paa  Grund  af  Smerternes  store  Betydning  i diagnostisk  Hen- 


88 


seende,  og  efterdi  der  hidtil  ikke  er  skjænket  dem  Opmærksomhed 
i Litteraturen,  er  der  Anledning  til  at  rekapitulere  ovenstaaende 
Fremstilling,  og  vi  henviser  til  den  Ende  til  de  Sygehistorier,  som 
findes  ved  Slutningen  af  nærværende  Afsnit  (Pag.  95  o.  ff.). 

De  scoliotiske  Smerter  danner  Overgangen  til  en  Gruppe  af 
Symtomer,  der  tidligere  eller  senere  slutter  sig  til  de  ovennævnte, 
og  som  med  end  større  Bestemthed  end  hine  saa  lidet  specifike  og 
saa  meget  varierende  leder  Tanken  hen  paa  Gharacteren  af  den 
Læsion,  som  foreligger.  Disse  Symtomer,  hvis  Ejendommeligheder 
vi  nu  gaaer  over  til  at  tage  for  Øje,  kan  sammenfattes  under 
Benævnelsen 

II.  Holdningsanomalier.  Vi  forstaaer  derved  en  Række 
af  Forandringer  i den  naturlige  eller  normale  Holdning,  hvilke  fæ- 
nomenalt er  noget  vexlende,  men  som  deri  er  ens,  at  de  altid  og* 
alle  er  Udtryk  for,  at  Individet  har  vanskeligt  ved  at  holde  Lege- 
met oprejst,  eller  rettere  for  Bestræbelserne  efter  at  lette  Hvirvel- 
søjlen for  den  dermed  forbundne  Byrde.  — Medens  de  scoliotiske 
Smerter  var  det  subjective  Tegn  paa  det  Besvær,  som  den  op- 
rejste Holdning  volder  disse  Patienter,  er  Holdningsanomalierne  det 
objective.  Endvidere  er  der  ved  alle  Holdningsanomalierne  det 
Fællesmærke,  som  kommer  igjen  under  den  stadige  Vexlen  og 
Variabilitet,  at  Legemets  Rankhed  ved  dem  er  gaaet  tabt,  at  den 
hele  Holdning  — hvilket  Præg  den  end  i øvrigt  maatte  have  — 
er  bleven  mindre  fast  og  stiv,  kort  sagt:  den  er  bleven  sammen- 
sunken. Mekanisk  taget  er  alle  Holdningsanomalierne  ét  og  det 
samme,  de  er  Bestræbelser  efter  at  forstørre  Understøttelsesfladen 
for  Legemet  in  toto  og  for  hvert  enkelt  Parti  for  sig,  særligt  for 
Golumna;  de  er  Afsky  for  at  holde  Legemet  helt  og  holdent  i én, 
paa  Tyngdepunktet  vertical  Linie. 

De  er  vexlende;  ikke  blot  i Intensitet,  i hvilken  Henseende 
de  ligesom  alle  de  nævnte  Symtomer  holder  Skridt  med  den  hele 
pathologiske  Tilstands  Styrke;  men  ogsaa  i deres  hele  Apparition, 
fordi  Patienten  i sine  Bestræbelser  for  at  lette  Golumna  saa  at. 
sige  kaster  sig  fra  den  ene  abnorme  Holdning  til  den  anden,  kun 
dvælende  faa  Momenter  i hver  enkelt  af  dem  og  ideligt  skiftende  Stil- 
ling. Af  denne  Grund  er  Iagttagelsen  af  dem  forbunden  med  en 
vis  Vanskelighed.  Der  er  dog  Typer,  hvorom  de  grupperer  sig, 
hvilke  under  den  stadige  Vexlen  af  Holdning  og  Skiften  af  Stilling 
vender  tilbage  og  viser  sig  som  dem,  der  skaffer  Individet  mest 
Hvile,  i hvilken  hun  derfor  oftest  foretrækker  at  dvæle.  Disse  sta- 

digt  tilbagevendende  Stillinger  har  deres  physiologiske  Forbillede 
i dem,  som  sees  hos  den  trætte:  Nogle  af  dem,  de  mere  ud- 

prægede eller  svære,  seer  man  f.  Ex.  Soldaterne  indtage,  naar 
der  efter  anstrængende  Øvelser  eller  lange  Marscher  kommanderes: 
„Rør!“;  andre,  de  mindre  udprægede  eller  lette,  kan  derimod 
f.  Ex.  iagttages  i Forsamlinger  paa  Individer,  naar  de  har  staaet 
nogen  Tid  — ikke  for  længe  — uden  Støtte  og  hørt  paa  en  Tale, 
seet  paa  en  Forestilling  e.  desl. 

Det  er  i det  hele  taget  fyldestgj ørende  for  Skildringen  af 
Holdningsanomalierne  og  hensigtsmæssigt  af  andre  Grunde  at  sam- 
menfatte dem  i to  Grupper,  svarende  til  saadanne  to  Typer,  der 
kommer  til  at  omfatte  henholdsvis  sværere  og  lettere  Former. 

I de  lettere  Former  seer  vi  den  sammensunkne  Holdning  mani- 
festere  sig  ved,  at  Patienten  sætter  det  ene  Ben  (i  Reglen  højre) 
skrævende  til  Siden  for  og  noget  frem  for  det  andet  (venstre);  det 
holdes  let  flecteret  i Knæet.  Benene  er  dog  ikke  meget  fjernede 
fra  hinanden,  særligt  ikke  saa  meget  som  i de  sværere  Former; 
ejheller  er  Bøjningen  i Knæet  saa  stærk.  Højre  Hofte  er  skudt 
ud  til  Siden  og  fremad,  hvorved  den  nederste  Del  af  Overkroppen 
(regio  lumbalis)  bliver  trængt  over  til  den  modsatte  (venstre)  Side; 
og  til  Gjengjæld  bliver  da  de  øverste  Partier  (Skuldrene)  for  at 
contrabalancere  den  abnorme  Position  af  Lænderne  ofte  kastet  over 
i den  modsatte  Retning,  saaledes  at  den  ene  Skulder  (i  Ex  emplet 
højre)  bliver  sænket.  For  denne  Holdning  har  Franskmændene  ét 
Ord:  se  hancher  (Daily)1). 

Fra  denne  Type  for  de  lettere  Holdningsanomalier,  hvilken  i 
Pæglen  vil  være  den  dominerende  i de  Tilfælde,  hvor  ogsaa  de 
ovennævnte  Symtomer  paa  Almenliden  er  lette  og  lidet  fremtræ- 
dende, kommer  man  gjennem  en  Rigdom  af  de  forskj elligste  Nuan- 
cer af  den  oprejste  Holdning  til  Typen  for  de  svære  Tilfælde. 
Disse  Former  har  flere  characteristiske  Ejendommeligheder  fælles 
med  de  nys  skildrede;  de  er  i det  hele  taget  saa  at  sige  kun  en 
stærkere  Udvikling  af  disse.  Fælles  for  alle  Holdningsanomalier 
ver  saaledes  Mangel  paa  Rankhed,  Sammensynken;  men  ved 
den  Type,  vi  her  beskriver,  naaer  denne  Sammensynken  sine 
yderste  Grænser.  Ogsaa.  Uroligheden  i Holdning,  der,  som  vi  har 
omtalt,  er  et  Fællesmærke,  bliver  netop  for  disse  Former  sær- 


9 Se  F.  Busch:  Allgemeine  Orthopædie,  Gymnastik  u.  Massage.  Leipzig 
1882.  Pag.  160. 

deles  fremtrædende,  og  samtidigt  med  at  den  giver  Individernes 
hele  ydre  Habitus  et  meget  characteristisk  Præg,  vansk eliggj ør  den 
i concrete  Tilfælde  den  indgaaende  Undersøgelse.  Midt  i Holdnin- 
gens Uro,  midt  i den  bestandige  Skiften  Stilling,  midt  i en  idelig 
Vexlen  af  Holdning,  som  stundom  kan  stige  til  en  saadan  Grad, 
at  den  leder  Tanken  ben  paa  svære  Tilfælde  af  Ghorea,  midt  i 
alt  dette  finder  man  dog  ogsaa  i disse  Tilfælde,  og  maaske  særligt 
i dem,  én  Form  for  Holdningen,  der  stadigt  vender  tilbage,  der 
efterhaanden  bliver  den,  som  de  paagjældende  Individer  vanemæs- 
sigt indtager,  og  i hvilken  de  efterhaanden  dvæler  længere  og  læn- 
gere. Det  er  følgende: 

Patienten  staaer  med  det  ene  (i  Reglen  højre)  Ben  fjernet 
til  Siden  for  og  frem  for  det  andet,  Knæet  er  bøjet,  Bækkenkam- 
men (højre)  skudt  ud  til  Siden  — altsammen  ganske  paa  samme 
Maade,  som  vi  ovenfor  har  beskrevet,  men  altsammen  i en  langt 
højere  Grad.  Den  fremstaaende  (højre)  Bækkenkam  bruges  til 
Støtte  for  tilsvarende  (højre)  Arm,  som,  stærkt  flecteret  i Albu- 
leddet og  trykket  op  til  Kroppen,  med  Underarmens  Ulnarrand 
hviler  paa  Bækkenet  som  en  Stræbepille  mod  Underlaget;  — den 
tilsvarende  Skulder  (højre)  trykkes  i Vejret  og  fortil.  Hovedet 
holdes  ludende,  skjævt,  med  Hagespidsen  visende  til  Siden  (til- 
venstre)  for  Midten  af  manubrium  sterni. 

Dette  er  altsaa  den  Holdning,  som  de  paagjældende  Indi- 
vider i sværere  Tilfælde  oftest  indtager,  naar  de  staaer.  Men 
undertiden  kan  man  iagttage,  at  de  ligeledes,  naar  de  sidder,  har 
en  Yndlingsholdning,  som  de  indtager,  naar  deres  Opmærksomhed 
er  afledet,  f.  Ex.  af  Syge-Examinationen.  Man  vil  da  se  dem  sidde 
sammensunken  paa  Kanten  af  Stolen,  saaledes  at  det  ene  (i  Reglen 
venstre)  Ben  og  i det  mindste  en  Del  af  tilsvarende  natis  ikke  hvi- 
ler paa  Stolen,  men  hænger  udenfor  Kanten  af  denne;  Hænderne 
og  en  Del  af  Underarmene  hviler  fast  i Skjødet.  Skuldrene  hænger 
slapt  og  i ulige  Højde;  og  den  ene  (venstre)  er  skudt  længere  til- 
bage mod  Stoleryggen  end  den  anden  (højre). 

De  to  her  beskrevne  Former  for  Holdningsanomalierne  danner 
altsaa  to  Hovedformer,  to  Typer  for  henholdsvis  lette  og  svære 
Tilfælde  af  Læsionen  eller  om  man  vil  to  Yderpunkter  af  Hold- 
ningsanomaliernes lange  Række.  Mellem  dem  findes  der  som  nævnt 
en  overordentlig  Rigdom  af  Overgange,  der  hver  for  sig,  hvad 
vi  i lige  Maade  har  omtalt,  er  Udtrykket  for  hver  sin  Grad 

af  Vanskelighed  ved  oprejst  Holdning  eller  for  hver  sin  Grad  af 
Sammensynken. 

Der  er  endnu  ét  Fællesmærke.  Naar  man  iagttager  Hold- 
ningsanomalierne paa  den  afklædte  Patient,  saa  vil  man  bemærke, 
at  hvor  forskj ellige  de  end  som  sagt  i flere  Henseender  er,  og 
hvormegen  Afvexling  de  end  kan  frembyde  med  Hensyn  til  De- 
taillerne, dog  hver  enkelt  for  sig  uden  Undtagelse  danner  Pro- 
totype for  en  eller  anden  af  Scoliosens  mange  Former.  Ligesaa 
mange  Former  af  Scoliose,  ligesaa  mange  Former  af  Holdnings- 
anomalier, eller  omvendt.  I enhver  Holdningsanomali  er  alle  Scoli- 
osens Ejendommeligheder  til  Stede,  men  paa  en  blød,  lidet  udpræ- 
get, antydet  Maade,  — omtrent  som  den  hele  Gren  er  til  Stede  i 
Knoppen.  Den,  der  har  faaet  Øjet  vænnet  til  Scoliosens  mange 
forskj  ellige  Former  og  er  fortrolig  med  hver  enkelts  Ejendommelig- 
hed, vil  gjenfinde  de  samme  i hver  enkelt  af  Holdningsanomalierne : 
Golumnas  Bugtninger  i en  Rigdom  af  Variationer,  Asymmetrien  af  Ryg- 
gens tvende  Halvdele,  den  hvælvede  Ryg,  Prominensen  af  det  ene 
Skulderblad  og  af  den  anden  Lænd  o.  s.  v.,  o.  s.  v.,  kort  sagt, 
alt  det,  som  helt  eller  delvis  og  i større  eller  mindre  Grad  fore- 
findes ved  enhver  Form  af  Scoliosis.  Scoliosen  er  altsaa  i Hold- 
ningsanomalien, men  antydningsvis,  ikke  udformet,  ikke  blivende; 
Legemet  kan  endnu  aktivt  helt  og  holdent  føres  tilbage  til  det  nor- 
male — i hvert  Tilfælde  momentant;  derfor  er  Holdningsanomalien 
endnu  ikke  Scoliosen.  Det,  der  mangler  i denne  Henseende,  er, 
hvad  man  kan  sammenfatte  som  den  3die  Gruppe  af  Scoliosens 
Symtomer,  nemlig 

III.  Affection  af  Skelettet.  Det  har  som  bekjendt  været 
en  meget  omstridt  Sag,  hvorvidt  virkelig  en  Affection  af  Skelettet 
„ primært “ forefindes  i Scoliosen;  og  Dissensen  om  dette  Spørgs- 
maal  er  ingenlunde  hævet  endnu,  saalidet  som  overhovedet  nogen- 
somhelst Dissens  om  noget  Spørgsmaal,  der  vedrører  Scoliosens 
Pathologi,  er  hævet  den  Dag  i Dag.  Saalænge  Uenigheden  drejer 
sig  om,  hvorvidt  Affection  af  Skelettet  i Scoliosen  er  „ primær  “ el- 
ler „consekutiv",  gjælder  det  imidlertid  et  rent  theoretisk  Spørgs- 
maal og  tilmed  et  Spørgsmaal  af  anden  Orden,  hvilket  paa  Grund 
af  det  Værd,  der  ved  Misforstaaelse  tillægges  det,  og  paa  Grund 
af  den  Forgrundsplads,  der  med  Urette  gives  det,  har  foraarsaget 
og  vel  fremtidigt  vil  foraarsage  stor  Forvirring.  Thi  det,  som  det 
gjælder  om,  er  ikke  saameget,  hvorvidt  der  „primært"  forefindes 
Affection  af  Skelettet,  som  hvorvidt  der  overhovedet  findes  (ikke 

en  „primær",  men)  en  organisk  Forandring  af  Skelettet;  og  det  er 
dette  sidste,  som  den  moderne  Retning  for  Undersøgelserne  om 
Scoliosen  anseer  for  utvivlsomt,  og  som  den  søger  med  Dag  for 
Dag  tiltagende  Iagttagelser  at  godtgjøre. 

Spørgsmaalet  paa  dette  Punkt  gjælder  altsaa,  eller  bør  gjælde 
dette : om  den  ved  Holdningsanomalierne  fremkomne  Asymmetri  eller 
ulige,  ensidige  Belastning  af  Skelettet  i og  for  sig  fremkalder  den 
scoliotiske  Deformitet,  eller  om  en  organisk  Forandring,  der  ned- 
sætter Skelettets  Fasthed,  dets  Modstandsevne  lige  over  disse  me- 
kaniske Factorer,  er  fornøden  til  Etableringen  af  denne  Deformitet. 

Uden  at  overse  Betydningen  af  de  Argumenter y som  til  Oplys- 
ning om  dette  Spørgsmaal  kan  indhentes  fra  theoretiske  Over- 
vejelser eller,  hvad  der  er  bedre,  fra  direkte  histologiske  Un- 
dersøgelser, skal  jeg  fremhæve  nogle  kliniske  Iagttagelser,  der 
taler  for  den  sidste  af  de  tvende  modstaaende  Anskuelser.  Jeg  har 
nemlig  i „Samfundet,  som  antager  sig  vanføre  og  lemlæstede  Børn", 
ikke  saa  ganske  sjeldent  Lejlighed  til  at  se  Børn,  som  formedelst 
Forkortning  af  en  Under extremitet  paa  Grund  af  operative  Indgreb 
(Resectioner,  Amputationer  o.  lign.)  eller  efter  Ledaffectioner,  Frac- 
turer,  Luxatio  coxæ  congen.  o.  s.  v.  gaaer  om  i Aarevis  med  ganske 
de  samme  mekaniske  eller  statiske  Misforhold,  som  fremkommer 
ved  Holdningsanomalierne  — ■ ja  endog  med  langt  betydeligere  For- 
rykninger af  de  normale  Ligevægts-Forhold,  end  man  nogensinde 
ved  de  sidstnævnte  faaer  at  se.  Naar  nemlig  en  saadan  Forkort- 
ning ikke  er  ganske  ubetydelig,  og  naar  den  ikke  compenseres  ved 
en  eller  anden  forhøj  ende  Prothese,  saa  vil  Bækkenet  sænkes  til 
den  syge  Side,  Overkroppens  Understøttelsesflade  faa  Heldning,  og 
Betingelserne  for,  at  Overkroppen  (Golumna)  holdes  i én  lodret 
Linie  over  Tyngdepunktet,  være  bortfaldne.  Forholdene  vil  da  af 
rent  udvortes  (statiske)  Aarsager  være  de  samme,  som  ved  Hold- 
ningsanomalierne af  rent  indvortes  (somatiske,  pathologiske , in- 
stinctive);  thi  som  vi  ovenfor  har  udtalt,  er  Holdningsanomalierne 
at  definere  som  „Bestræbelser  efter  at  undgaa  de  Byrder,  som  er 
forbundne  med  at  holde  Overkroppen  (Golumna)  i én  lodret  Linie 
over  Tyngdepunktet."  Vi  vil  derfor  ogsaa  ved  nævnte  fra  Forkort- 
ninger hidrørende  Misforhold  se  ganske  de  samme  Ejendommelig- 
heder, som  vi  har  skildret  i Omtalen  af  Holdningsanomalierne: 
ulige  Højde  af  Hofterne  og  Skuldrene,  Bugtninger  af  Hvirvelsøjlen, 
Prominens  af  de  Partier  af  Bagfladen,  der  svarer  til  disse  Bugt- 
ningers Gonvexiteter.  o.  s.  v.  Og  hvis  nu  virkelig  disse  Holdnings- 

Ejendommeligheder  og  den  deraf  følgende  abnorme  og  asymme- 
triske Belastning  i og  for  sig  eller  alene  formaaede  at  fremkalde 
en  scoliotisk  Deformitet,  saa  maatte  ogsaa  alle  de  nævnte  Børn 
med  en  ucompenseret  Forkortning  af  en  Underextremitet  faa  Sco- 
liose  og  vel  endog  Scoliose  af  allerværste  Slags.  Men  Erfaringer^ 
har  noksom  godtgjort,  at  dette  ingenlunde  er  Tilfældet;  thi  jeg 
har  som  nævnt  kunnet  se  en  Del  Individer,  der  i 2,  3,  4 Aar 
havde  gaaet  haltende  om  med  en  saadan  ucompenseret  Forkort- 
ning; og  naar  man  iagttog  dem  afklædte,  staaende  eller  gaaende, 
saa  havde  man  for  sine  Øjne  alle  de  ovennævnte  Ejendommelig- 
heder, som  characteriserer  Holdningsanomalierne,  ofte  (ved  betyde- 
ligere Forkortninger)  i overordentlig  høj  Grad  og  paa  en  langt  mére 
udpræget  Maade.  Men  disse  Individer  havde  dog  ingen  Scoliose, 
selv  om  de,  som  sagt,  Aar  igjennem  havde  været  udsatte  for  den 
asymmetriske  Belastning.  Thi  naar  man  ved  Underlag  under  den 
forkortede  Extremitet  compenserede  Forkortningen  og  altsaa  hæ- 
vede det  statiske  Misforhold , og  navnlig  naar  man  i nogen 
Tid  lod  dem  gaa  med  en  saadan  compenserende  Forhøjelse,  saa 
svandt  al  Deformitet,  og  man  kunde  saaledes  stundom  endog 
i et  Øjeblik  føre  Formen  tilbage  til  den  normale. 

Det  indsees  let,  at  hvis  de  nævnte  Holdningsanomalier  havde 
været  i Stand  til  at  forandre  disse  Individers  sunde  Skelet  og  frem- 
kalde de  forandrede  Former  af  dette,  der  er  characteristiske  for 
Scoliosen,  saa  vilde  det  ikke  havde  været  muligt  blot  ved  et  Un- 
derlag under  den  forkortede  Extremitet  at  retablere  dette.  Og 
naar  de  paagjældende  ikke  akvirerede  Scoliose,  saa  viser  dette,  at 
Holdningsanomalierne  i og  for  sig  ikke  er  tilstrækkelige  til  at  frem- 
kalde de  scolio tiske  Formforandringer,  — men  at  der  maa  mere  til. 

Nogle  (2)  Individer  af  denne  Gruppe  har  tillige  paa  en  mere 
positiv  Maade  kunnet  give  Bidrag  til  Oplysning  af  disse  Forhold. 
Om  dem  gjaldt  det  nemlig,  at  de  , i længere  Tid  af  deres  Liv  havde 
gaaet  omkring  med  meget  betydelige  Forkortninger,  hidrørende 
henholdsvis  fra  en  luxat.  congen.  Coxæ  monolateralis  og  en  resec- 
tio  genus  foretaget  i den  tidligste  Barndom,  og  at  det  i dette  Tids- 
rum gjentagende  var  constateret,  at  de  særdeles  betydelige  For- 
rykninger af  Ligevægtsforholdene  og  de  deraf  følgende  overordent- 
ligt fremtrædende  Holdningsanomalier,  som  de  frembød,  letteligt  lod 
sig  redressere  ved  passende  compenserende  Forhøjelser  under  den 
forkortede  Extremitet.  Men  efter  at  Forholdene  havde  holdt  sig 
saaledes  uforandrede  i henholdsvis  5 og  8 Aar,  saa  viste  det  sig, 

da  disse  to  Piger,  som  nu  havde  naaet  en  Alder  af  henholdsvis, 
11  og  13  Aar,  i nogen  Tid  havde  klaget  over  forskjellige  af  de 
Symtomer  paa  Almenliden,  som  ovenfor  (Pag.  85)  er  skildrede, 
samt  over  smertefulde  Fornemmelser  af  den  Art,  som  vi  har  be- 
nævnt scoliotiske  Smerter,  at  saa  var  det  en  Dag  ikke  længere  muligt 
ved  compenserende  Underlag  at  føre  de  nævnte  Anomalier  tilbage, 
i hvert  Tilfælde  ikke  saa  fuldkomment  som  ved  tidligere  Forsøg; 
og  ved  fortsatte  Forsøg  af  den  Art  viste  en  saadan  Redressering 
sig  at  give  stedse  ugunstigere  Resultater,  — der  resterede  en  sta- 
digt tiltagende  Deformitet,  som  ikke  paavirkedes  af  Forbedringer 
af  det  statiske  Misforhold;  kort  sagt,  Skelettet  havde  undergaaet 
Forandringer,  de  to  Smaapiger  havde  faaet  Scoliose.  Og  under 
stadig  Forværrelse  af  Almentilstanden,  under  tiltagende  Klager  over 
Træthed,  Slaphed,  Appetitløshed  (compliceret  hos  den  ene  med 
Tegn  paa  begyndende  Phthisis)  samt  over  Smerter  er  nu  Defor- 
miteten tiltaget,  trods  det,  at  de  store  Forkortninger  nu  i mere 
end  et  Aar  er  holdte  fuldstændigt  compenserede. 

Med  andre  Ord:  disse  to  Patienter  har  i en  Aarrække  gaaet. 
om  med  særdeles  betydelige  Holdningsanomalier;  men  disse  havde 
ikke  fremkaldt  nogen  blivende  Deformitet,  saalænge  de  paagjæl- 
dendes  almindelige  Sundhedstilstand  var  god.  Først  da  denne 
begyndte  at  lide,  først  da  der  havde  vist  sig  Symtomer  paa  con- 
stitutionel  Liden,  først  da  begyndte  Skelettet  at  give  efter  for 
de  statiske  Misforhold,  først  da  fik  de  paagjældende  Scoliosis. 

Der  kan  være  Tvivl  og  Uenighed  angaaende  den  histologiske 
Natur  af  denne  Affection  af  Skelettet,  som  af  nogle  Forfattere 
(Lorinzer)  ansees  for  en  Betændelse,  af  andre  ( Volkmann ) for  en 
rachitisk  Proces,  hvilket  atter  bestemt  bestrides  af  andre  (F.  Busch),  der 
anseer  den  paagjældende  Proces  for  noget  for  Scoliosen  ejendom- 
meligt, uden  nærmere  Forklaring.  Men  Afgjørelsen  af  dette  Spørgs- 
maal  kan  ikke  træffes  ad  rent  klinisk  Vej  (ved  Sygesengen);  Sek- 
tionsstuerne er  det  Sted,  hvortil  det  bør  henvises,  og  Undersøgel- 
serne maa  dér  indtil  videre  særligt  rettes  mod  Epifysegrænserne  i 
Columna  og  Thorax-Skelettet. 

Der  kan  derimod  ingen  Tvivl  herske  om,  hvilke  Regioner  af 
Skelettet  der  hjemsøges  af  Affectionen.  Den  kliniske  Iagttagelse 
giver  os  til  Overflod  Oplysning  om  dette.  Det  er  Columna,  og  de 
til  denne  stødende  Skeletdele:  costæ  og  (i  sjeldne  Tilfælde)  cranium 
og  pelvis,  der  hjemsøges.  Det  Omfang,  i hvilket  disse  Partier  af- 
ficeres, varierer  overordentligt ; stundom  er  kun  ganske  faa  Hvirvler 

angrebne,  stundom  er  Affectionen  udbredt  over  den  hele  Golumna 
lige  fra  occiput  til  os  coxygis,  over  hele  Thorax,  over  Hovedets  og 
Bækkenets  Knogler.  Ligesom  Udbredelsen  varierer,  saaledes  ogsaa 
Processens  Styrke ; og  begge  er  atter  afhængige  af  den  hele  patho- 
logiske  Tilstands  Intensitet;  der  er  — som  vi  gjentagende  har 
fremhævet  — en  temmelig  nøjagtig  Proportionalitet  mellem  alle 
Scoliose-Sym tomernes  Styrke.  — I lette  Tilfælde,  hvor  tillige  de 
subjective  Syrn  tom  er  ikke  er  stærkt  fremtrædende,  og  hvor  Hold- 
ningsanomaliernes Form  lader  sig  henføre  til  de  under  første  Gruppe 
beskrevne,  vil  kun  begrænsede  Partier  af  Golumna  være  afficerede, 
og  da  vil  tillige  Affectionen  saa  godt  som  altid  have  Sæde  i ne- 
derste  Del  af  Golumna  (pars  lumbalis).  I de  sværere  Tilfælde 
(hvor  tillige  Almenbefindendet  er  stærkt  afficeret,  hvor  de  scolio- 
tiske  Smerter  er  stærke,  og  hvor  Holdningsanomalierne  svarer  til 
de  Former,  vi  ovenfor  har  beskrevet  under  anden  Gruppe)  vil 
ogsaa  denne  Affection  være  udbredt  til  større  Strækninger  af  Thorax- 
Skelettet.  Undertiden  er  de  midterste  Partier  af  Golumna  (pars 
dorso-lumbalis),  undertiden  de  højere  liggende  (pars  cervico-dor- 
salis)  Affectionens  Sæde.  Undertiden  hjemsøger  den  først  eller 
stærkest  Ribbenene,  saa  at  disse  er  relativt  stærkere  deformerede 
end  Hvirvlerne;  oftere  er  Forholdet  dog  omvendt. 

Affectionen  af  Skelettet  er  det  egentligt,  centralt  Ejendommelige 
for  Scoliosen  saavel  i pathologisk  Henseende,  — thi  den  er  det  specifike 
Symtom  for  den  specifike  Liden,  hvorom  her  er  Tale,  — som  i 
symtomatologisk  Henseende,  thi  det  er  den,  der  gjør  den  scoliotiske 
Deformitet  stabil,  idet  den  bevirker,  at  Skelettet  giver  efter  for  de 
abnorme  Belastningsforhold,  hvorved  alle  de  abnorme  Former  af 
de  afficerede  Hvirvler,  af  Intervertebralbrusk,  af  costæ  o.  s.  v.  frem- 
kommer, hvilke  i deres  Gomplex  danner  Fundamentet  for  den 
nævnte  Deformitet. 

Den  her  givne  Fremstilling  af  Scoliosens  kliniske  Symtoma- 
tologi  illustreres  ved  efterfølgende  Sygehistorier: 

IX.  Marie  Margrethe  O.  12  Aar  gi.  D.  a.  Arbejdsmand. 

Moderen  er  død  af  Phthisis.  Selv  skal  hun  altid  have  været  et  sygeligt, 
blegt,  slapt,  kræsent  Barn.  Hun  havde  Mæslinger  for  et  Par  Aar  siden;  ellers 
aldrig  sengeliggende.  Siden  Januar  82  er  hendes  Klager  tiltagne  og  bievne 
mere  accentuerede:  hun  klager  meget  over  Hovedpine,  over  Træthed  og  over 
ret  stærke  Smerter  i venstre  „Side“  (regio  infrascapularis  sin.  udstraalende  til 
regio  epigastric.  sin.),  hvilke  kun  indfinder  sig,  naar  hun  har  siddet  længe  paa 
samme  Plet,  og  ofte  kan  være  saa  stærke,  at  hun  maa  rejse  sig  og  udføre  sit 

Haandarbejde  staaende.  I samme  Tidsrum  har  (Sted-)Moderen  iagttaget,  at  hen- 
des Holdning  er  bleven  meget  sammensunken,  og  at  højre  Hofte  „ skyder  sig  ud.“ 
Hun  er  i det  sidste  halve  Aar  voxet  1 Tomme.  — Hun  er  opløben,  høj  (555/s 
T.),  spinkel,  af  et  noget  gjennemsigtigt  Udseende,  duknakket,  flad-  og  smalbry- 
stet. Klager  ret  stærkt  over  de  nævnte  Smerter.  Hun  er  „ kræsen  bruger 

jevnligt  Afføringsmidler.  Højre  Skulder  staaer  c.  lh  Tomme  lavere  end  venstre; 
højre  Skulderblad  noget  mere  fjernet  fra  linea  spinosa  end  venstre;  apex  sca- 
pulæ  fremstaaende ; ubetydelig  Krumning  tilvenstre  i pars  dorsalis  columnæ ; de 
physiologiske  Krumninger  stærkt  forøgede ; højre  Hofte  fremskudt ; Afstanden  mel- 
lem Axilen  og  crista  ilei  er  paa  højre  Side  større  end  paa  venstre.  Ved  Op- 
hejsningen  svinder  al  Deformitet,  og  linea  spinosa  bliver  lige,  som  en  Snor. 


X.  Marie  R.  14  Aar  gi.  D.  a.  Grosserer. 

Moderens  2 Søstre  er  scoliotiske;  den  ene  med  meget  betydelig  Kyfoid- 
scoliose.  Moderen  død  for  en  Maaned  siden  af  cancer  uteri,  var  velskabt.  For- 
øvrigt ingen  dyskratisk  Disposition  i Slægten  hverken  fra  Faderens  eller  Mode- 
rens Side.  Pt.  har  4 sunde,  normale  Sødskende,  ældre  og  yngre. 

Selv  har  hun  altid  været  et  fuldstændigt  rask  og  sundt  Barn,  indtil  hun 
for  noget  over  et  Aar  siden  („forrige  Sommer “),  da  hun  var  mellem  12  og  13 
Aar  gi.,  og  efter  at  hun  i nogen  Tid  var  voxet  paafaldende  stærkt,  begyndte  at 
sygne:  hun  blev  bleg,  hendes  Appetit  tabte  sig,  hun  led  meget  af  Hovedpine, 
der  saa  godt  som  altid  var  til  Stede  undtagen  netop  i de  første  Morgentimer; 
hun  led  endvidere  meget  af  Træthed  og  Vanskelighed  ved  at  finde  Hvile  i no- 
gensomhelst Stilling.  Men  særligt  led  hun  af  stærke  Smerter,  som  havde  Sæde 
„i  højre  Skulder*  (i.  e.  regio  scapularis  dextra)  og  derfra  stundom  straalede  lidt 
om  i „Siden* ; hun  benævner  dem  „Værk  i Kjødet*,  ikke  i Benet,  og  mener,  at 
de  nærmest  var  som  en  smertefuld  Træthed;  de  indfandt  sig  kun,  naar  hun 
havde  siddet  stille  i nogen  Tid,  særligt  i de  sidste  Skoletimer  eller  om  Aftenen, 
naar  hun  sad  ved  sit  Haandarbejde;  de  var  i nogen  Tid  saa  constante,  stærke 
og  vedholdende,  at  hun  hver  Dag  maatte  forlade  Skolen  i sidste  Time  (Kl.  1) 
og  gaa  en  Tur;  i Reglen  ophørte  de,  naar  hun  gik;  i hvert  Tilfælde  naar  hun 
lagde  sig.  Samtidigt  iagttoges  begyndende  Skjævhed.  Hun  behandledes  med 
Jern  og  Spadseretoure,  medens  Rejsen  her  til  Byen,  hvor  Deformiteten  skulde 
behandles,  udsattes  paa  Grund  af  Moderens  Sygdom  og  forventede  Død.  De 
subjective  Tilfælde  traadte  under  Behandlingen  efterhaanden  i Baggrunden, 
hvorimod  Deformiteten  skal  være  tiltagen  ikke  saa  lidt. 

Hun  er  høj  af  sin  Alder  (61  Tommer),  stærkt  udviklet,  af  et  ganske  sundt 
og  blomstrende  Udvortes.  Hun  har  af  og  til  de  beskrevne  Smerter,  men  i 
ringe  Grad;  iøvrigt  ingen  Klager.  — Appetit  og  Afføring  naturlige,  Søvnen  oftest 
lidt  tung  og  urolig.  — Hun  holder  sig  meget  daarligt:  Højre  Skulder  er  løftet 
eller  venstre  sænket;  højre  Hofte  fremskudt;  Lænderne  svajede;  Underlivet  frem- 
trædende ; Ryggen  særligt  i højre  Halvdel  hvælvet ; Hovedet  holdes  dukket,  skjævt, 
saa  at  Hagespidsen  er  lidt  tilvenstre  for  Midtlinien.  Hun  staaer  i Reglen  med 
Benene  fjernede  fra  hinanden;  højre  Fod  langt  foran  og  til  Siden  for  venstre; 
venstre  Knæ  holdes  sædvanligt  let  flecteret.  Hun  sidder  paa  et  Hjørne  af  Sto- 
len, saaledes  at  venstre  Underextremitet  er  næsten  fri  udover  Kanten  af  denne, 

og  at  venstre  Brysthalvdel  holdes  mere  tilbage  og  mere  sænket  end  højre.  Ef- 
ter Afklædningen  sees  den  mangelfulde  Holdning  endmere  fremtrædende;  der 
sees  tillige  nogen  Sidekrumning  tilhøjre  i den  midterste  Del  af  pars  dorsalis  af 
linea  spinosa  og  tilvenstre  af  den  underliggende  Del;  mere  udviklet  er  Defor- 
mitet og  Asymmetri  af  Bagfladens  tvende  Halvdele ; opad  er  højre  Halvdel  smal 
og  convex,  nedad  venstre.  Ved  lempelig  Ophejsning  bliver  Golumna  tilsyne- 
ladende snorlige,  hvorimod  Deformiteten  af  costæ  vel  derved  formindskes,  men 
ikke  helt  forsvinder. 


XI.  Dorthea  R.  f.  d.  29/e.  70.  D.  a.  Snedkersvend. 

Begge  Forældre  er  ældre  Folk,  raske;  der  skal  ikke  findes  Phthisis,  Scro- 
fulose,  ej  heller  Scoliosis  i den  Del  af  deres  Familie,  som  de  kjender;  de  har 
aldrig  havt  andre  Børn  end  Pt.  — Hun  selv  var  lille  ved  Fødselen,  neppe  fuld- 
baaren;  har  altid  været  et  sygeligt'  Barn;  stærk  Rachitis  som  lille,  gik  først  ene  ved  3 
Aars  Alderen.  I sin  Opvæxt  har  hun  ofte  klaget  dels  over  lettere  Brysttilfælde,  dels 
over  Digestionsforstyrrelser.  I det  sidste  Aars  Tid  er  hun  voxet  stærkt,  og  samtidigt 
er  hendes  Klager  tiltagne:  hun  bliver  let  træt  og  faaer  Palpitationer,  naar  hun 
gaaer  hurtigt;  desuden  klager  hun  i samme  Tidsrum  over  smertefulde  Fornem- 
melser i venstre  „Side“  (regio  lumbal.  sin.  og  hypochondrium  sin.),  hvilke  ind- 
finder sig,  naar  hun  sidder  længe  stille  paa  samme  Plet,  men  lindres  eller  op- 
hører, naar  hun  „retter  paa  sig“  eller  rejser  sig  op.  Hun  er  temmelig  bleg  og 
spinkel;  Appetiten  vexlende;  Afføringen  træg.  Holdningen  er  sammensunken; 
hun  staaer  i Reglen  med  højre  Fod  forrest  og  synker  ned  i venstre  Knæ.  De- 
formiteten, som  første  Gang  iagttoges  for  et  halvt  Aars  Tid  siden,  og  som  nu 
er  som  da,  er  temmelig  ubetydelig;  der  findes  nogen  Deviation  tilvenstre  i pars 
lumbalis  af  linea  spinosa;  højre  Hofteparti  noget  „udskudt“,  og  Gontourlinien 
excaveret  ligeover  højre  Bækkenkam;  ringe  Asymmetri  af  Underlivet,  idet  Um- 
bilicus  ligger  noget  tilhøjre  for  Linien  fra  cardia  til  Symfysen ; opadtil  intet. 
Deformiteten  svinder  ved  Underlag  paa  3/é  Tomme  under  venstre  Fod. 


Om  Scoliosens  Forløb  og  Diagnose. 

Den  habituale  Scoliose  er  almindeligvis  en  kronisk,  lang- 
somt forløbende,  ofte  snigende  Affection.  Den  har  ofte  et  meget 
ujevnt  Forløb,  idet  den  snart  kan  vise  sig  lidet  intens  eller  maaske 
endog  sin  Afslutning  nær,  for  derefter  atter  at  blusse  op  i kortere 
eller  længere  Tidsrum  ad  Gangen.  I Reglen  bruger  den  Rækker 
af  Aar  (2 — 10)  til  sit  Forløb.  At  afgjøre  nøjagtigt,  naar  Processen 
er  afløben,  er  lige  saa  vanskeligt,  eller  vel  rettere  lige  saa  umuligt 
som  punctuelt  at  afgjøre,  naar  den  begynder. 

Da  det  imidlertid  har  den  mest  aner kj endte  Betydning  at 
stille  Diagnosen  saa  tidligt  som  muligt,  da  det  er  saa  overordent- 
ligt vigtigt  med  Hensyn  til  Udfaldet  af  Behandlingen,  at  denne 

kommer  til  at  virke  saa  tidligt  som  muligt,  maa  vi  i denne  Under- 
■ søgelse,  der  jo  drejer  sig  om  Læsionens  Therapi  og  dennes 
Indicationer,  dvæle  lidt  ved  de  Momenter,  der  kan  komme  i Be- 
tragtning til  Fastsættelsen  af  Diagnosen  paa  et  tidligt  Stadium  af 
Læsionen.  I den  Fremstilling  af  Læsionens  Symtomatologi,  som 
ovenfor  er  givet,  er  der  — synes  det  — gode  Holdepunkter  først 
for  Formodningen  om  Læsionens  Tilstedeværelse,  senere  for  den 
større  eller  mindre  Vished  paa  dette  Punkt,  og  dette  er  jo  i prak- 
tisk Henseende  tilstrækkeligt.  — Formodningen  om  eller  Frygten 
for  Scoliose  vil  jo  efter  den  givne  Fremstilling  være  paa  sin  Plads, 
naar  et  Individ  (særligt  et  Pigebarn)  i Pubertetsaarene,  hvis  vitale 
Energi  maa  antages  at  være  nedsat  enten  ved  medfødte  Disposi- 
tioner eller  ved  akvisite  Potenser,  uden  anden  paaviselig  Aarsag 
begynder  at  sygne  og  klage  over  de  Symtomer,  som  vi  ovenfor 
har  skildret  som  Tegn  paa  en  mer  eller  mindre  omfattende  con- 
stitutionel  Liden.  Formodningen  eller  Frygten  i denne  Henseende 
vil  styrkes,  naar  tillige  den  paagjældendes  Holdning  taber  sin  Rank- 
hed og  bliver  sammensunken  og  urolig,  og  denne  Formodning 
vil  end  yderligere  befæstes,  ja  næsten  stige  til  Vished,  naar  der 
ogsaa  klages  over  de  typiske  Smerter,  som  vi  har  benævnt  de 
scoliotiske  Smerter.  Hvor  disse  er  tilstede , vil  man  ofte  være 
i Stand  til  at  stille  Diagnosen  efter  den  blotte  „subjective“  Under- 
søgelse, endnu  forinden  nogen  nærmere  Inspection  af  den  afklædte 
Patient  har  fundet  Sted.  Men  i Tilfælde,  hvor  der  ikke  foreligger 
Klager  over  disse  Smerter  — hvad  enten  de  nu  alt  atter  er  op- 
hørte, eller  de  kun  er  tilstede  i ganske  ringe  Grad  eller  aldeles 
ikke  forefindes  — , eller  i Tilfælde,  hvor  overhovedet  alle  Symto- 
merne  optræder  paa  en  lidet  udpræget  Maade,  vil  Formodningen 
for  at  stige  til  nogenlunde  Sikkerhed  kræve  en  hyppigt  gjentagen 
Inspection  af  den  afklædte  Patient. 

Naar  man  nu  altsaa  formedelst  de  anamnestiske  Forhold  og 
Patientens  Klager  nærer  Mistanke  om,  at  en  Scoliose  er  til  Stede 
eller  i Færd  med  at  udvikle  sig  — og  i det  Sagte  er  det  tilstrække- 
ligt antydet,  naar  en  saadan  Mistanke  bør  næres  — , gjælder  det 
om  at  foretage  sin  Inspection  af  den  afklædte  Patient  saaledes, 
at  man  derved  kan  skaffe  sig  Data,  der  enten  afkræfter  eller  styrker 
Mistanken.  Til  den  Ende  er  det  i al  Almindelighed  fornødent,  at 
man  gjennem  Iagttagelse  af  den  normale  Legemsform  og  dens  Va- 
riationer har  opøvet  sit  Øje  til  Blik  for  det  abnorme.  Men  ganske 
særligt  kommer  det  an  paa  at  lægge  Mærke  til,  hvorvidt  Kroppens 

(Bagfladens  og  Forfladens)  tvende  Halvdele  er  symmetrisk  formede. 
Hofternes,  Brystkassens  og  Skuldrenes  Stilling  og  Form  er  det, 
der  danner  Undersøgelsens  Maal. 

Finder  man,  at  Hofterne  er  asymmetriske,  saa  at  den  ene 
skydes  mere  ud  og  er  skarpere  i Gontourerne  end  den  anden,  finder 
man,  at  den  ene  Halvdel  af  Brystkassen,  særligt  af  Bagfladen,  er 
smallere , mere  prominerende  eller  convex  end  den  anden , 
finder  man,  at  den  ene  Skulder  staaer  højere  end  den 
anden,  finder  man;  at  Forbindelseslinien  mellem  Midten  af 
jugulum,  processus  ensiformis,  umbilicus  og  symfysis  pubis  ikke 
er  ret,  men  krummet  eller  bugtet,  og  finder  man  endelig,  at  disse 
Abnormiteter  ikke  forsvinder,  naar  Patienten  (paa  Opfordringen: 
staa  lige!)  bestræber  sig  for  at  fjerne  dem,  saa  har  Patienten 
Scoliose,  — selv  om  der  ikke  er  fremtrædende  Sidekrumninger  af 
linea  spinosa,  eller  selv  om  saadanne  Krumninger  svinder  ved  de 
nævnte  Manøvrer. 

Giver  nu  denne  Inspection  negativt  Resultat,  saa  vil  man, 
naar  Tilstedeværelsen  af  de  angivne  Symtomer  frembyder  Anled- 
ning til  at  holde  Mistanken  vaagen,  med  passende  Mellemrum 
maatte  gjentage  den.  Og  hvis  man  fortsætter  med  saadanne 
Gjentagelser  med  Mellemrum  paa  3 — 4 — 6 Uger,  alt  efter  hele  Til- 
standens Krav,  ligesaa  længe  de  nævnte  Symtomer  forefindes,  ja 
vel  endog  nogen  Tid  efter  at  de  er  ophørte,  naar  man  saaledes 
vedbliver  med  at  bolde  sig  de  paagjældende  Individer  for  Øje  om 
fornødent  flere  Aar  igjennem,  saa  vil  neppe  noget  Tilfælde  af  ha- 
bitual  Scoliose  kunne  slippe  forbi  uden  at  blive  opdaget,  inden  det 
har  naaet  de  Udviklingstrin,  der  danner  Grænserne  for  tilfredsstil- 
lende Resultater  af  Behandlingen. 

At  afgjøre  paa  et  vist  givet  Tidspunkt,  om  den  scoliotiske 
Proces  er  ophørt,  om  med  andre  Ord  en  tilstedeværende  Deformi- 
tet har  naaet  sin  Gulmination,  er  neppe  muligt.  Individets  Almen- 
befindende vil  ogsaa  i denne  Henseende  maatte  lede  Anskuelsen, 
og  den  gjentagne  Inspection  af  den  afklædte  Patient  maa  ogsaa 
her  træffe  Afgj øreisen.  Saalænge  Individets  Væxt  ikke  er  afsluttet, 
kan  man  neppe  være  sikker,  og  saa  længe  vil  man  derfor  maatte 
fortsætte  den  periodiske  Inspection , uden  alt  Hensyn  til  om  denne 
lange  Tidsrum  (Aaringer)  igjennem  stadigt  viser  os  Deformiteten 
paa  samme  Trin.  Thi  ogsaa  udenfor  de  egentlige  Væxtprocessers 
Perioder  gives  der,  som  bekjendt,  Forhold,  der  kan  virke  paa 

Scoliosen  og  gjennem  Recidiv  betinge  en  Forøgelse  af  den  i 
Forvejen  consoliderede  Deformitet,  saasom  Menstruationens  Ind- 
træden, lange  Sygelejer  af  intercurrente  Sygdomme  og  fremfor  alt 
Svangerskaber. 

Den  scoliotiske  Proces  kan  standse  paa  et  hvilketsomhelst  af 
sine  Stadier;  og  naar  den  er  standset,  har  vi  som  dens  Resultat 
den  consoliderede  scoliotiske  Deformitet ; Skelettet  har  gjenvundet  sin 
Fasthed \ men  er  omformet. 

Det  er  et  Punkt  af  den  allerstørste  praktiske  Vigtighed, 
at  man  holder  de  to  vidt  forskj  ellige  Stadier  i Scoliosen  ude 
fra  hinanden,  at  man  skj elner  imellem  a)  den  floride  (forløbende) 
Scoliose  og  b)  den  consoliderede  (forløbne)  Scoliose.  Baade  litte- 
rært og  klinisk  foretages  ideligt  en  Sammenblanding  af  disse 
to  Kategorier,  hvilket  afstedkommer  megen  Forvirring  og  sta- 
digt giver  Anledning  til  Dissens,  som  ikke  er  til  at  forlige,  fordi 
den  ene  Betegnelse  (Scoliosis)  bruges  om  to  saa  forskj  ellige  Be- 
greber. Hele  Opfattelsen,  Prognosen  og  Indicationerne  for  Behand- 
ling maa  jo  paa  en  indgribende  Maade  paavirkes  af  Hensynet  til, 
rm  man  staaer  over  for  et  Tilfælde,  hvor  Skelettet  endnu  er  blødt 
og  eftergiveligt,  og  hvor  Muligheden  for  en  Retablering  endnu  ikke 
behøver  at  udelukkes,  eller  om  man  har  at  gjøre  med  et  Skelet, 
der  har  gj enerhvervet  sin  normale  Fasthed  og  Structur  og  er  fæst- 
net i de  abnorme  Former;  og  det  kan  ikke  forundre,  at  der,  saa- 
længe  disse  to  Former  blandes  sammen,  forvoldes  Misforstaaelser, 
som  vanskeligt  lader  sig  løse. 

Naar  man  vil  prøve  og  kritisk  vurdere  en  Behandling smaade 
af  Scoliosen,  saa  er  det  af  en  ganske  speciel  Vigtighed  at  foretage 
denne  Adskillelse.  — Thi  medens  man  jo  som  sagt  tør  vente  sig 
en  Effect  af  Behandlingen,  saalænge  man  har  at  gjøre  med  en 
Læsion,  der  endnu  er  i Udvikling,  saa  bliver  dog  øjensynligt  For- 
hoMet  et  ganske  andet,  naar  de  organiske  Processer,  som  betinger 
Læsionen,  er  afløbne,  naar  Produktet  paa  en  Maade  er  at  ligne 
med  en  Gicatrice,  og  naar  tilmed  den  deformerende  Læsion  omfatter 
saa  mange  og  store  Partier  af  Legemet,  — naar  med  andre  Ord 
Formen  af  truncus  er  helt  forandret,  naar  hver  eneste  Hvirvel  er 
misformet,  saaledes  at  ikke  nogen  Del  af  denne,  hverken  corpus, 
arcus  eller  processus  har  sin  naturlige  Form,  naar  ikke  blot  selve 
Hvirvlerne  er  forandrede,  men  naar  ogsaa  alle  tilhørende  Interverte- 
bralbrusk,  Ligamenter  og  Muskler  har  mistet  den  oprindelige  Form, 
Structur,  Længde  og  Gontractionsevne,  naar  — • som  det  er  Tilfældet 

i de  højere  Grader  — Formen  af  Thorax  er  stærkt  altereret,  og 
naar  som  Følge  af  alt  dette  de  store  Indvolde:  Lunge,  Hjerte, 
aorta  descendens,  Lever  o.  s.  v.  har  været  udsatte  for  en  langvarig 
Paavirkning,  som  har  forrykket  den  naturlige  Placering,  og  som 
stedse  har  medført  meget  betydelige  Deformationer.  Naar  man  i 
saadanne  Tilfælde  vilde  af  en  Behandlingsmaade  forlange  eller  med 
den  tilstræbe  nogen  Effect  af  Betydning,  end  sige  en  Helbredelse, 
saa  vilde  man  attraa  noget,  der  af  enhver  vil  ansees . for  at  ligge 
udenfor  Grænserne  af  det  rimelige.  — En  Behandlingsmaades  Værd 
lader  sig  slet  ikke  bedømme  efter  dens  Virkning  paa  disse  sidste 
Kategorier.  Det  er  udelukkende  efter  dens  Resultater  ligeoverfor 
Tilfælde  af  første  Gruppe,  at  Dommen  over  den  skal  fældes. 


Om  Scoliosens  Therapi. 

Idet  vi  nu  gaaer  over  til  at  tage  den  habituale  Scolioses  Be- 
handling for  Øje  og  saaledes  nærmer  os  det,  der  er  nærvæ- 
rende Afhandlings  egentlige  Maal,  og  for  hvilket  foranstaaende 
Fremstilling  maa  betragtes  som  en  Forberedelse  eller  Indledning, 
vil  der  strax  møde  os  nogle  almindelige  Betragtninger,  der  direkte 
lader  sig  knytte  til  ovenstaaende  Fremstilling,  og  som  maa  paavirke 
vor  Opfattelse  af  Læsionen  paa  en  saadan  Maade,  at  de  danner 
Udgangspunktet  eller  Begrundelsen  for  visse  almene  praktiske  Reg- 
ler for  vor  Behandling. 

Vi  har  jo  saaledes  seet,  at  Scoliosen  er  en  Affection,  der 
har  et  i høj  Grad  kronisk  og  uregelmæssigt  Forløb;  at  den  snart 
kan  udvikle  sig  overordentligt  langsomt  og  snart  hurtigere,  snart 
regelmæssigt  og  snart  springende  — alt  hos  samme  Individ  til  for- 
skjellige  Tidspunkter.  Denne  Ejendommelighed  stiller  det  alminde- 
lige Krav  til  den  Behandlende,  at  han  nøje  maa  controllere  sin 
Patient,  saalænge  Affectionen  endnu  er  i Udvikling.  Med  andre 
Ord,  Patienter  med  Scoliose  maa  Aaringer  igjennem  fremstilles  med 
smaa,  efter  Omstændighederne  afpassede  Mellemrum.  Naar  Affec- 
tionen kan  formodes  at  udvikle  sig  stærkt,  altsaa  hos  Patienter, 
der  ansees  for  at  være  særligt  disponerede,  hvor  Almentilstanden 
er  meget  medtaget,  hvor  de  universelle  Symtomer  er  stærkt  frem- 
trædende, hvor  Holdningen  er  i høj  Grad  og  tiltagende  sammen- 
sunken, vil  Fremstillingen  maatte  foretages  med  mindre  Mellemrum 
(hver  3die  Uge) ; naar  Affectionen  kan  formodes  at  være  mere  god- 

artet,  eller  naar  den  har  naaet  et  mere  fredeligt  Stadium,  med 
noget  større  Mellemrum  (hver  6te  Uge);  og  naar  den  endelig  kan 
ansees  for  at  være  — i alt  Fald  for  Tiden  — afsluttet,  med  endnu 
længere  Pauser  (hver  8de — 10de  Uge). 

Af  Affectionens  langsomme,  uregelmæssige,  atypiske  Charac- 
ter fremgaaer  endvidere  et  andet  Forhold,  som  stærkt  maa  paa- 
virke Behandlingen,  eller  rettere  den  Maade,  hvorpaa  Behandlin- 
gen ledes. 

Det  er  jo  nemlig  paa  Grund  af  denne  Læsionens  Character 
saa  at  sige  umuligt  i et  givet  Øjeblik  at  spaa  noget  om  Tilfældets 
Forløb  indtil  Enden,  at  stille  én  sikker  Prognose,  at  have  fuld  Vis- 
hed for,  om  det  foreliggende  Tilfælde  vil  føre  til  svær  eller  ringe 
Deformitet.  Med  stor  Erfaring  og  Øvelse  kan  man  komme  til 
Formodning  i denne  Henseende;  men  fuld  Vished  kan  man  ingen- 
sinde have.  Da  man  nu  altsaa  ligeoverfor  hvert  enkelt  Tilfælde 
ikke  kan  vide,  om  det  ikke  vil  føre  til  Deformitetens  stærkeste  Udvik- 
lingstrin, Kyfoidet;  og  da  Kyfoidet  betegner  en  Calamitet,  der  — 
saaledes  som  nu  engang  Kvindens  Stilling  i Samfundet  er  — paa 
den  aller  eftertrykkeligste  Maade  kan  alterere  en  Kvindes  hele  Vel- 
færd, saa  følger  deraf,  at  man  gaaer  til  Behandlingen  af  Scoliose, 
selv  i tilsyneladende  lettere  Tilfælde,  med  hele  den  Alvor  og  Be- 
stemthed, som  Forvisningen  om  Læsionens  Dignitet  betinger.  Og 
dette  Hensyn  vil  paa  ethvert  Punkt  maatte  faa  Indflydelse  paa 
den  Maade,  hvorpaa  Behandlingen  ledes,  saa  meget  desto  sikrere, 
som  der  blandt  alle  Forfattere  og  Sagkyndige  hersker  den  fuld- 
stændigste Enighed  om,  at  hvor  skeptisk  man  end  vil  stille  sig 
ligeoverfor  de  Resultater,  som  Scoliosens  Behandling  kan  give,  saa 
er  dette  dog  sikkert,  at  den  forstandigt  og  consekvent  gjennemførte 
Behandling  i hvert  Tilfælde  kan  forhindre  Udvikling  af  et  Kyfoid . 

Hvilke  specielle  Indicationer  for  Behandling  giver  nu  den  Op- 
fattelse af  Scoliosen,  som  ovenfor  er  fremstillet,  og  som  i det  væsent- 
ligste falder  sammen  med  den,  som  den  nyere  Orthopædi  gjør 
gjældende? 

Opfattelsen  af  Scoliosen  som  Udtryk  for  en  constitutionel 
Liden  kræver  i første  Linie  en  Behandling  af  denne  Liden,  en  uni- 
versel Behandling,  medens  selve  Deformiteten  kræver  en  mod  denne 
rettet,  lokal  Behandling. 

Den  universelle  Behandling  vil  virke  ud  fra  den  Forudsæt- 
ning, at  de  organiske  Processer  helt  eller  i stort  Omfang  foregaaer 

paa  abnorm  Maade,  den  vil  derfor  maatte  stræbe  at  fremkalde  en 
Forandring  af  disse,  saa  at  de  baade  kommer  til  at  foregaa  med 
større  Energi,  og  at  deres  Product  i højere  Grad  kan  komme  Or- 
ganismen til  Gode.  Den  universelle  Behandling  vil  med  andre  Ord 
være  en  saadan,  som  man  i den  nyere  Tid  forstaaer  ved  hygieinisk 
Behandling. 

Den  lokale  Behandling  derimod  vil  udelukkende  kræve  An- 
vendelsen af  mekaniske  Hjælpemidler. 

Medens  disse  tvende  Sider  af  Behandlingen  theoretisk  vel 
lader  sig  holde  ude  fra  hinanden,  vil  de  i Praxis  altid  maatte 
være  paa  det  nøjeste  forbundne.  Udfaldet  af  den  hele  Behandling 
vil  netop  i mange  Tilfælde  være  ligefrem  afhængigt  af  den  Takt, 
hvormed  begge  Arter  af  Indicationer  samtidigt  bliver  fyldestgjorte, 
af  at  Fyldestgj øreisen  af  den  ene  Art  af  Indicationer  ikke  kommer 
til  at  hindre  Fyldestgjørelsen  af  den  anden,  af  den  rette  Erkj en- 
delse af,  i hvilken  Grad  hver  enkelt  af  disse  tvende  Grupper  af 
Indicationer  i et  givet  Moment  præsenterer  sig  med  større  eller 
mindre  Accentuation.  Det  vil  allerede  af  denne  Grund  være  ind- 
lysende, at  Behandlingen  af  Scoliosen  kun  lader  sig  instituere  ud 
fra  lægekyndige  Erfaringer  og  Kvalificationer ; og  den  Tid  bør 
uigjenkaldeligt  være  forbi,  da  Lægen  viste  Behandlingen  af  denne 
Læsion  fra  sig  for  helt  eller  delvis  at  lægge  den  i Mekanikernes 
Hænder.  Vi  vil  i det  Følgende  yderligere  komme  til  at  se,  i hvil- 
ken Grad  det  ikke  blot  er  muligt,  men  uomgjængeligt  nødvendigt, 
at  Lægerne  helt  og  holdent  tager  Behandlingen  af  Scoliosen  i Hænde, 
og  hvorledes  Kravet  om  en  Forandring  i denne  Henseende  Dag 
for  Dag  bliver  mere  tvingende  i Overensstemmelse  med  vor  Viden- 
skabs og  vor  Kunsts  Udvikling. 

a.  Den  hygieiniske  Behandling. 

Den  hygieiniske  Behandling  af  den  habituale  Scoliose  har  til 
Hovedhjørnesten  den  Kjendsgjerning,  at  Læsionen  i en  aldeles 
overvejende  Grad  hjemsøger  Kvindekjønnet.  Omtrent  de  syv 
Ottendedele  af  Tilfældene  falder  jo  paa  Kvinderne.  Behandlingen 
vil  derfor  i første  Linie  søge  at  r^pime  de  Omstændigheder  og 
F orhold,  der  kan  formodes  at  være  Aarsag  til,  at  Pigebørnene  sær- 
ligt er  disponerede  til  Læsionen.  Da  der  nu  ikke  foreligger  Holde- 
punkter for  en  Antagelse  om,  at  Kvindekjønnets  fysiologiske  eller 
anatomiske  Ejendommeligheder  i og  for  sig  skulde  være  tilstrække- 
lige til  at  constituere  en  saadan  Disposition,  da  det  med  andre  Ord 

er  lidet  antageligt,  at  Kvindekjønnet  i langt  højere  Grad  end  Mand- 
kjønnet  skulde  være  født  med  Dispositioner,  der  i Pubertetsaarene 
skulde  betinge  Udviklingen  af  en  Scoliose,  saa  bliver  det  naturligt 
at  opfatte  Kvindekjønnets  særlige  Disposition  paa  dette  Punkt  som 
et  Product  af  de  særlige  Forhold  og  Livsformer,  som  Pigebarnet 
underkastes  i de  Perioder  af  hendes  Liv,  der  ligger  forud  for  Pu- 
bertetsaarene. Behandlingen  af  Scoliose  vil  derfor  i første  Linie 
maatte  kræve  en  Forandring  af  disse  Yilkaar,  og  den  vil  derfor 
træde  i Række  med  alle  de  Bestræbelser,  som  i Nutiden  og  den 
nærmeste  Fremtid  vil  fremgaa  som  Resultat  af  den  neppe  tvivl- 
somme Kjendsgjerning,  at  Pigebørnenes  Livsformer,  deres  Opdra- 
gelse og  Udvikling  for  Tiden  er  saaledes  beskaffen,  at  deres 
Organisme  i mangfoldige,  maaske  de  fleste  Tilfælde  er  ude  af 
Stand  til  at  fyldestgjøre  de  Krav,  som  stilles  til  den,  naar  de  nor- 
male fysiologiske  Processer  med  Pubertetens  Indtræden  tiltager  i 
Energi;  den  vil  blive  et  Led  i de  Foranstaltninger,  som  bliver  den 
nødvendige  Gonsekvens  af  den  Erfaring,  at  over  Halvdelen  af  Pige- 
børn paa  11 — 12  A ar  er  sygelige  ( Hertel ).  Disse  Foranstaltninger,  der 
vel  indtil  videre  vil  gaa  ud  paa  at  gjøre  Smaapigers  Livsvilkaar  noget 
mere  lige  med  Smaadrengenes  uden  just  at  gjøre  dem  fuldstændigt 
ens,  vil  altsaa  maatte  tilstræbe  at  forhindre  Udvikling  af  de  Er- 
næringsanomalier (inclusive  den  habituale  Scoliose),  der  særligt 
hjemsøger  Pigebørn  i Pubertetsaarene,  og  de  vil  for  Scoliosens 
Vedkommende  nærmest  betinge  dens  almindelige  Prophylaxis. 

I det  concrete  Tilfælde  derimod  vil  de  samme  Formaal  bevirke 
en  Række  Foranstaltninger  og  Ordinationer,  der  til  Dels  gaaer  ud  paa 
at  regulere  Patientens  1)  Regimen..  Der  vil  under  fornødent  Hensyn 
til  Patientens  hele  Tilstand  og  de  øvrige  foreliggende  Omstændig- 
heder og  Krav  være  Anledning  til  at  virke  modificerende  paa  Bar- 
nets Vaner,  Tilbøjeligheder  og  Beskjæftigelser;  der  vil  være  Anled- 
ning til  at  undersøge  Forholdet  mellem  dets  legemlige  og  dets 
aandelige  Arbejde  og  til  at  fremkalde  en  Forandring  i dette  For- 
hold, hvor  den  ene  eller  anden  Art  har  været  forsømt;  der  vil 
være  Anledning  til  i denne  Henseende  at  skabe  den  Ligevægt  mel- 
lem aandelgt  og  legemligt  ^rbejde,  der  — hvad  ofte  forglem- 
mes — aldrig  er  absolut,  men  altid  individuel ; der  vil  endvidere 
være  Anledning  til  undertiden  at  træde  op  imod  Fordom  og  Mode, 
til  f.  Ex.  at  træffe  Forandringer  i dets  Klædedragt  eller  til  at 
dæmpe  paa  det  Overhaand  tagende  og  anstrængende  Klaverspil; 
der  vil  være  Anledning  til  at  undersøge,  hvorvidt  de  Omstændig- 

heder,  dér  i de  foreliggende  Tilfælde  maa  ansees  for  at  være 
pathogenetiske  Faktorer,  fornemmeligen  er  til  Stede  i Barnets  Hjem 
eller  i Skolen,  og  til  at  trætfe  Ordinationer  i Overensstemmelse  med 
disse  Undersøgelsers  Resultat.  Ordningen  af  Patientens  Regimen 
maa  in  summo  tilstræbe  at  instituere  en  regelmæssig,  fast  ordnet 
Livsførelse,  hvori  Adspredelse  og  Arbejde,  aandelig  og  legemlig  Be- 
skjæftigelse  er  passende  fordelte  under  nøjeste  Hensyn  til  det  indi- 
viduelle Krav. 

Den  hygieiniske  Behandling  af  Scoliosen  kræver  endvidere 
Agtpaagivenhed  med  Hensyn  til  Patientens  2)  Kost.  Og  paa  dette 
Punkt  gjælder  det  om  for  det  første  at  gjøre  denne  saa  nærende 
som  muligt  og  for  det  andet  at  sammensætte  og  vælge  den  saa- 
ledes,  at  den  passer  for  Patienten,  at  den  kommer  hendes  Orga- 
nisme til  Gode  i saa  stort  Omfang  som  muligt.  Den  trivielle  Or- 
dinering af  Æg,  Æg,  Æg  er  her  ingenlunde  fyldestgjørende,  ja  ram- 
mer i enkelte  Tilfælde  ved  Siden  af  Maalet.  Thi  undertiden, 
om  end  i det  hele  taget  sjeldent,  seer  man,  at  disse  Patienters 
Kost  har  været  for  nærende  (kvælstof holdig) ; til  andre  Tider  er 
deres  Digestion  og  hele  vitale  Energi  i den  Grad  medtaget,  at  de 
slet  ikke  formaaer  at  assimilere  en  Kost,  der  med  Hensyn  til  egent- 
lig Næringsværdi  ikke  overgaaer  det  normale;  og  til  atter  andre 
Tider  er  de  paagjældende  Patienter  saa  delikate,  saa  vanskelige, 
saa  forvænte,  at  udprægede  Idiosynkrasier  for  de  fleste  Retter 
og  afgjorte  Passioner  for  enkelte  bliver  det,  der  først  og  frem- 
mest maa  tages  Hensyn  til,  naar  man  ønsker  hurtigt  at  for- 
skaffe dem  en  Kost,  hvori  der  blot  er  nogen  Næring.  Et  Nærings- 
middel, der  i enkelte  saadanne  Tilfælde  er  ret  hensigtsmæssigt,  er 
raa  (ukogt)  Chocolade.  En  Ordinering  af  1 4 — Vs  Pd.  dagligt  af 
dette  vil  ofte  være  paa  sin  Plads,  idet  man  derved  opnaaer  paa 
samme  Tid  at  føje  Patienternes  Smag  og  at  forskaffe  dem  et  Føde- 
middel, der  ansees  for  at  være  af  god  Næringsværdi.  I al  Al- 
mindelighed og  hyppigst  vil  det  dog  sikkerligt  være  fornødent  at 
gjøre  disse  Patienters  Kost  særligt  nærende. 

Den  hygieiniske  Behandling  giver  fremdeles  Indication  for  3) 
Legemsbevægelser.  Men  da  disse  i Tidernes  Løb  er  komne  til  at 
spille  en  særegen  fremtrædende  Rolle  i Behandling  af  Scoliosis,  og 
da  tillige  den  anden  Side  af  Læsionens  Behandling,  den  meka- 
niske, kræver  Anvendelsen  af  Legemsbevægelser,  vil  vi  i et  særligt 
Afsnit  under  ét  give  en  Fremstilling  af  deres  Virkemaade,  Form 
og  speciellere  Indicationer. 

En  vigtig  Factor  i vor  Behandling  danner  endvidere  4)  en 
gjennemført  Hudpleje  gjennem  Vaskninger  og  Bade,  kolde  eller 
varme. 

Den  universelle  Tilstand  kræver  endeligt  saa  godt  som  altid 
Ordinering  af  5)  Medicamenter:  Jern  (Pil.  Blaudii,  Sol.  ferri  dialysat., 
pyrofosforsurt  Jernvand,  Pyrmont-Vand) ; Arsenik  (Granulæ  Diosco- 
ridis,  Mixt.  arsenic.) ; Levertran;  Bittermidler  (Tinet.  chin.  conrpos.); 
o.  s.  v. 

Det  vil  af  den  her  givne,  skizzerede  Fremstilling  af  den  hygi- 
einiske  Behandling  • af  Scoliosen  fremgaa,  at  denne  stiller  store 
Krav  til  alle  Sider ; til  Patienterne,  deres  Omgivelser  og  Paarørende 
og  ikke  mindst  til  den  behandlende  Læge,  af  hvilken  sidste  den 
ikke  blot  kræver  megen  Takt  og  psychologisk  Indsigt,  men  ogsaa 
et  saa  omfattende  Kjendskab  til  Patientens  Forhold  og  til  Mulig- 
hederne for  at  tilvejebringe  de  ofte  indgribende  Forholdsregler  og 
store  Ofre,  som  forlanges,  at  Opgaven  i mangfoldige  Tilfælde 
ikke  bedst,  men  udelukkende  kan  løses  ved  de  Forudsætninger, 
som  i Reglen  kun  Huslægen  ejer.  Men  for  yderligere  at  fremhæve 
den  Betydning,  som  denne  Side  af  Scoliosens  Behandling  maa  til- 
lægges, vil  vi  minde  om  den  fra  alle  Sider  indrømmede  Er kj en- 
delse af  den  store  Forbedring  af  Behandlingens  Resultater,  som  i 
de  senere  Tider  gjennemgaaende  er  fremkommen,  efter  at  man  i 
langt  højere  Grad  end  forhen  har  vendt  sit  Øje  mod  denne  Side 
af  Behandlingen  og  noget  mere  bort  fra  en  ensidig  mekanisk  Be- 
handling; med  andre  Ord,  efter  at  det  i tiltagende  Grad  er  er- 
kjendt,  at  Behandlingen  af  Scoliosen  rettest  bør  tages  ud  af  Me- 
kanikerens Hænder  og  lægges  i Lægens. 

Skjønt  Forholdene  i „Samfundet,  som  antager  sig  vanføre 
og  lemlæstede  Børn“,  gjennemgaaende  er  af  den  Natur,  at  den 
hygieiniske  Behandling  i det  væsentligste  maa  forbigaaes,  dg  Sco- 
liose-Therapien  i de  allerfleste  Tilfælde  indskrænkes  til  den  meka- 
niske, og  skjønt  altsaa  de  Erfaringer,  der  dér  kan  indhentes  om 
den  hygieiniske  Behandlings  Resultater,  for  største  Delen  er  nega- 
tive i den  Forstand,  at  de  viser  de  lidet  tilfredsstillende  Resultater, 
der  naaes,  naar  man  maa  give  Afkald  paa  de  therapeutiske  Hjælpe- 
midler, som  skulde  paavirke  Almentilstanden,  saa  har  vi  dog 
paa  den  anden  Side  været  i Stand  til  at  gjøre  nogle  — for  faa 
desværre  — Iagttagelser  om  den  store  Betydning  af  disse  Forhold, 
hvilke  vel  fortjener  nærmere  at  tages  i Øjesyn. 


107 


Gjennem  det  Classen’ske  Fideicommis’s  Bestyrelse  har  oft- 
nævnte  Samfund  nemlig  i flere  Aar  stadigt  kunnet  indlægge  2—3 
Børn  paa  Fideicommissets  „Plej estue " i Karleby.  Denne  er  ind- 
rettet for  Børn,  „for  hvis  Helbred.  . . det  maa  antages  at  være  af 
væsentlig  Vigtighed,  at  de  i kortere  eller  længere  Tid,  saasom  fra 
2 Maaneder  til  1 Aar,  under  kj ærligt  og  sagkyndigt  Tilsyn  erhol- 
der et  sundere  Ophold,  friskere  Luft  og  en  deres  Tilstand  tjen- 
ligere Ernæring  og  Pleje  i det  hele  taget,  end  de  kan  faa  i de- 
res Hjem". 

Det  vil  let  indsees,  at  det,  der  her  bydes,  netop  for  største 
Delen  er  det,  som  al  hygieinisk  Therapi  og  specielt  Scoliosens 
hygieiniske  Indicationer  kræver;  og  det  er  tillige  sikkert,  at  disse 
Indicationer  paa  en  særligt  effectiv  Maade  fyldestgjøres  ved  denne 
Institution.  Det  er  derfor  heller  ikke  forunderligt,  at  jeg  paa  alle 
de  Børn  (c.  30),  som  har  været  indlagte  i nævnte  Plejestue,  har 
kunnet  cons tatere  en  ofte  ganske  betydelig  Fremgang  i Almenbe- 
findendet,  et  stærkt  Opsving  i den  vitale  Energi,  en  paafaldende 
Tiltagen  af  Kræfter  og  Huld,  en  Forøgelse  af  Vægt  paa  indtil  20  °/o 
og  — hvad  der  maaske  vil  være  nyt  og  fremmed  for  nogle  — til- 
lige en  gjennemgaaende  Bedring  af  den  scoliotiske  Deformitet,  endog 
i Tilfælde,  der  i den  Henseende  var  temmelig  vidt  fremskredne. 
Der  gives  med  Hensyn  til  disse  Forhold  ingen  Undtagelse;  men 
Virkningens  Kvantitet  har,  naar  alle  Tilfælde  betragtes  under  ét, 
naturligvis  varieret  en  Del.  Med  Hensyn  til  den  scoliotiske  Defor- 
mitet har  Forholdet  i Reglen  været  det,  at  paa  de  mindst  frem- 
skredne eller  rettere  de  friskeste  Tilfælde  var  Virkningen  af  Op- 
holdet i „Plejestuen"  mest  iøjnefaldende,  og  sikkert  ogsaa  i Virke- 
ligheden stærkest;  paa  de  mere  udviklede  eller  ældre  Deformiteter 
ringere;  men  hos  alle,  som  sagt,  paaviselig. 

Et  enkelt  Tilfælde,  der  kom  helbredet  tilbage,  skal  anføres  in 
extenso,  fordi  det  danner  et  godt  Grundlag  for  Bedømmelsen  af 
den  hygieiniske  Behandlings  Betydning  for  Scoliosen  i al  Alminde- 
lighed. Det  omfatter: 

XII.  Elisabeth  R.,  18  Aør,  D.  af  afd.  Manufakturhandler. 

Hun  er  af  phthisisk  Afstamning  og  har  altid  været  et  noget  svageligt 
Barn,  der  trængte  til  særlig  Pleje  og  Omhu.  Fra  det  12te  Aar  tiltog  den  uni- 
verselle Debilitet:  Klagerne  over  Hovedpine,  Træthed,  Smerter  i „ Siden “ for- 
øgedes; hendes  Holdning  blev  mere  og  mere  sammensunken;  højre  Skulder 
holdtes  løftet,  højre  Hofte  var  fremskudt;  der  var  en  ikke  ganske  ubetydelig 
Sidekrumning  tilvenstre  i pars  lumbalis  columnæ,  og  en  mindre  tilhøjre  i pars 
dorsalis;  der  var  nogen  Asymmetri  af  Bagfladens  to  Halvdele,  stærkest  nedadtil, 

hvor  venstre  regio  lumbalis  var  mere  convex  og  prominerende  end  højre,  min- 
dre opadtil,  hvor  Forholdet  var  omvendt.  Deformiteten  i de  øverste  Partier 
svandt  ved  lempelig  Ophejsning,  hvorimod  der  ved  denne  Manøvre  resterede  en 
Del  af  Deformiteten  i de  nederste.  Der  ordineredes  „Holdningscorset“  (s.  n.)  og 
en  saa  god  hygieinisk  Behandling,  som  de  tarvelige  Forhold  i hendes  Hjem  til- 
lod det.  Derved  iagttoges  en  stadig  og  stærkt  tiltagende  Forværring.  Almen- 
tilstanden blev  siettere,  Klagerne  stærkere,  Holdningen  mere  og  mere  sammen- 
sunken, og  Slapheden  tiltog  saaledes,  at  hun  f.  Ex.  ikke  formaaede  at  gaa  med 
almindeligt  Fodtøj,  med  hvilket  hun  uafladeligt  „vippede  om“,  men  maatte  for- 
synes med  Støvler  med  „ dobbelt  “ (udv.  og  indv.)  Grus-Skinne.  Hun  oversend- 
tes til  Karleby  Plejestue  i Sommeren  1880.  — Efter  et  10-Ugers  Ophold  dér  hjem- 
kom hun  i meget  høj  Grad  bedret:  Hun  var  vel  endnu  noget  bleg,  men  hen- 
des Huld  og  Kræfter  var  tiltagne  betydeligt.  Hendes  Holdning  var  rank.  Gan- 
gen sikker  og  elastisk.  Skinnestøvlerne  var  lagte  til  Side,  og  hun  bar  alminde- 
lige, højhælede  Støvler  som  Pigebørn  i hendes  Alder.  Alle  Klager  var  ophørte. 
Hun  holdt  endnu  Hovedet  noget  ludende,  men  Deformiteten  var  iøvrigt  forsvun- 
den paa  nær  en  ganske  ringe  Asymmetri  af  Hofterne.  — (Tilstanden  holdt  sig 
ganske  uforandret  saaledes  i de  to  Aar , i hvilke  hun  derefter  var  under 
Iagttagelse). 

b.  Den  mekaniske  Behandling. 

Den  mekaniske  Behandling  af  Scoliosis  habitualis  er  som 
nævnt  en  rent  lokal  Behandling;  den  er  udelukkende  rettet  mod 
selve  den  scoliotiske  Deformitet.  De  therapeutiske  Foranstaltnin- 
ger, som  herved  kommer  i Betragtning,  har  et  dobbelt  Formaal, 
idet  de  dels  tilstræber  at  modvirke  de  Omstændigheder,  som  direkte 
betinger  Udviklingen  af  denne  Deformitet,  dels  tilstræber  at  forbedre 
eller  hæve  denne,  forsaavidt  den  alt  er  tilstede. 

Den  mekaniske  Behandlings  Maal  lader  sig  i Følge  dette  sam- 
menfatte i to  Ord;  den  skal  virke  1)  pallierende  og  2)  corrigerende 
paa  Deformiteten.  Den  Dobbelthed,  som  derved  fremkommer,  er 
imidlertid  rent  theoretisk  og  berettiges  kun  af  Hensynet  til  en 
systematisk  eller  systematiserende  Fremstilling.  I Praxis  forsvinder 
den;  thi  Midler,  som  fyldestgjør  den  ene  Side  af  Behandlingen,  la- 
der sig  ikke  helt  adskille  fra  dem,  som  fyldestgjør  den  anden. 
Paa  dette  Punkt  gjælder  det  samme,  som  vi  alt  har  fremhævet  i 
Indledningen  til  den  samlede  Scoliose-Therapi,  at  vor  Deling  af 
Indicationerne  kun  havde  Hensyn  til  Fremstillingen,  men  at  en 
saadan  Deling  i enkelte  Grupper  i Praxis  ikke  kunde  naa  videre, 
end  at  Indicationerne  af  den  ene  Gruppe  kunde  i det  concrete  Til- 
fælde trænge  sig  mere  i Forgrunden  end  de  af  den  anden. 

Vi  har  i vor  Fremstilling  af  Scoliosens  Ætiologi  og  Symtomer 
lært  de  nærmere  Betingelser  for  Deformitetens  Dannelse  at  kjende; 

vi  har  dér  vist  dens  ligefremme  Afhængighed  af  Holdningsanoma- 
lierne paa  en  saadan  Maade,  at  vi  uden  Forbehold  maa  slutte  os 
til  dem,  som  udtaler,  at  „ Scoliosen  er  Holdningsanomaliernes  Aftryk 
paa  Skelettet11  (F.  Busch *).  Vor  Behandling  maa  derfor  rettes  mod 
Holdningsanomalierne,  denne  deformerende  Factor. 

Vi  har  endvidere  seet,  at  Holdningsanomalierne  i al  deres 
Variabilitet  og  i al  deres  Rigdom  paa  Former  var  éns  i dette, 
at  de  var  et  Udtryk  for  en  Vanskelighed  ved  at  hæyde  den  op- 
rejste Holdning.  Nærmere  præciseret  bliver  det  da  den  mekaniske 
Behandlings  (specielt  den  pallierende  Behandlings)  allerførste  Op- 
gave at  virke  paa  Holdningsanomalierne  paa  en  saadan  Maade,  at 
man  letter,  eventuelt  befrier  Patienten  for  denne  Vanskelighed. 
Den  mekanisk-therapeutiske  Opgave,  som  vi  alt  ovenfor  ved  Spon- 
dylitens  Behandling  har  stiftet  Bekjendtskab  med,  og  som  vi  dér 
udførligere  har  omtalt  og  givet  Navnet:  at  dechargere , træder  os 
altsaa  her  paany  i Møde.  Og  det  vil  let  sees,  at  de  Midler,  som 
her,  hvor  det  særligt  eller  helt  kommer  an  paa  at  flytte  de  med 
selve  den  oprejste  Holdning  forbundne  Byrder,  fortrinsvis  kan 
komme  til  Anvendelse,  vil  være  dem,  som  formaaer  at  støtte  de  af- 
ficerede Partier  (jvfr.  2det  Afsnit,  Pag.  33). 

Henvisende  til  den  oftnævnte  Fremstilling  af  Holdningsano- 
maliernes Væsen  og  Form  minder  vi  fremdeles  om  deres  andet 
Fællesmærke:  at  de  alle  repræsenterer  en  Sammensynken  af  Krop- 
pen. Den,  der  vil  modvirke  en  Deformitet,  der  er  opstaaet  ved 
Sammensynken,  har  Valget  imellem  to  Veje:  han  kan  tage  sin  Til- 
flugt enten  til  mekaniske  Foranstaltninger,  som  virker  strækkende, 
udspændende,  distenderende,  extenderende,  eller  til  mekaniske  Po- 
tenser, der  ved  Tryk  søger  at  udlige  det  sammensunkne.  Valget 
mellem  disse  to  Veje  bestemmes  ikke  efter  noget  almindeligt  me- 
kanisk Princip,  men  kun  efter  snevrere  Hensyn  til  Styrken,  Hen- 
sigtsmæssigheden, Bekvemmeligheden  o.  s.  v.  af  hver  af  de  tvende 
Arter  af  Midler;  og  ofte  vil  man  gribe  begge  Methoder  ved  laade 
at  strække  og  trykke.  Dette  lader  sig  uforandret  overføre  paa  de 
mekaniske  Opgaver,  som  den  corrigerende  Behandling  af  Scoliosen 
stiller;  og  disse  kommer  altsaa  til  at  gaa  ud  paa  at  fremkalde 
henholdsvis  Strækning  af  eller  Tryk  paa  de  deformerede  Partier. 

Vi  har  nu  bestemt  de  mekaniske  Functioner,  som  vor  Behand- 


) Die  Belastungsdeformitåten.  Berlin  1880. 

ling  fordrer,  idet  vi  har  seet,  at  den  pallierende  Behandling  kræver 
Midler,  som  virker 

dechargerende  (event,  støttende ) 

paa  de  afficerede  Partier,  hvorimod  der  til  en  corrigerende  Behand- 
ling udfordres  henholdsvis 

Extension  eller  Tryk. 

Og  vi  vil  da  skride  til  en  Undersøgelse  af  de  Hjælpemidler, 
der  staaer  til  vor  Raadighed  til  Opnaaelsen  af  disse  Øjemed. 

Ryglejet. 

Det  er  naturligt,  at  Tanken  først  henledes  paa  Ryglejet,  naar 
Talen  er  om  at  finde  virksomme  Midler  til  Løsningen  af  vor  Op- 
gave. Thi  baade  er,  som  vi  ovenfor  (under  Spondylitis,  Pag.  46) 
har  gjort  Rede  for,  Ryglejet  den  paalideligste  og  virksomste  For- 
anstaltning til  at  dechargere  Kroppen;  og  tillige  er  det  for  den 
almindelige  Betragtning  naturligt,  at  naar  en  Deformitet  som  Sco- 
liosen  ligefrem  afhænger  af  den  oprejste  Holdning,  direkte  frem- 
kommer som  et  Resultat  af  de  med  denne  forbundne  mekaniske 
Byrder,  saa  maa  det  være  hensigtsmæssigt  til  Bekjæmpelsen  af 
denne  Deformitet  at  undgaa  den  oprejste  Holdning,  at  ophæve  de 
nævnte  — in  casu  for  store  — mekaniske  Byrder  og  lægge  den 
paagjældende  hen  vedholdende  og  længe. 

Ryglejet  har  desuden  i Scoliosen  ligesom  i Spondylitis  i 
umindelige  Tider  været  anvendt;  og  det  har  i omtrent  et  Aarhun- 
drede  blandt  Europas  Culturfolk  været  Hovedmidlet,  ja  næsten  et 
Universalmiddel  mod  denne  Læsion,  indtil  en  i og  for  sig  berettiget, 
men  altfor  vidtgaaende  Reaction  i Midten  af  vort  Aarhundrede 
bragte  det  ud  af  Gours.  Denne  Reactions  Berettigelse  laa  i Er- 
kj endelsen  af  de  lidet  tilfredsstillende  Resultater,  som  det  vedhol- 
dende Rygleje  gjennemgaaende  bragte,  navnlig  i Sammenligning 
med  de  dertil  fornødne  overdrevne  Ofre,  som  et  af  Moden  stadigt 
pousseret  Raffinement  havde  drevet  ud  i det  urimelige;  den  laa 
desuden  i den  vaagnende  Opfattelse  af  Scoliosen  som  en  Ernærings- 
sygdom eller  rettere  i Erkj endelsen  af  Nødvendigheden  af  en  Op- 
hjælpning af  den  hele  Gonstitution  hos  de  Scoliotiske.  Reactionens 
Overdrivelse  til  den  absolute  Forkastelse  af  Ryglejets  Anvendelse  i 
Scoliosebehandlingen  laa  derimod  i Overvurdering  af  den  Behand- 
lingsmethode,  som  udkaaredes  til  Ryglejets  Afløser,  den  „orthopæ- 
diskeu  Gymnastik. 

Mellem  disse  to  yderlige  Standpunkter : det , der  anvender  det 
vedholdende  Rygleje  ved  ethvert  Tilfælde  af  Scoliose,  hvor  der  er 
Mulighed  for  at  instituere  det,  og  det , der  ubetinget  fordømmer 
Ryglejets  Anvendelse  ved  en  hvilkensomhelst  Scoliose,  — mellem 
disse  Yderpunkter  ligger  det  rette.  Dermed  er  ikke  sagt,  at  det 
ligger  just  i Midten ; snarere  turde  det  ligge  nærmere  ved  det  sidst- 
nævnte Punkt  end  ved  det  førstnævnte;  men  det  bliver  i hvert 
Tilfælde  vor  Tids  og  den  nærmeste  Fremtids  Opgave  for  Ortho- 
pædien  at  finde  den  rette  Plads,  de  faste  Grænser,  de  sikre  Indica- 
tioner  for  det  vedholdende  Ryglejes  Anvendelse  i Scoliosen;  det 
bliver  Opgaven  at  specificere  det  alt  af  Bouvier1)  udtalte  Dogme: 
„il  convient  de  réserver  les  lits  orthopédiques  pour  les  cas  oii  les 
appareils  portatifs  ne  peuvent  conduire  au  méme  resultat,  soit  que 
l’insuffisance  de  ces  derniers  ait  été  constateé  par  un  premier  essai 
soit  qu’on  la  prévoie  d’avance  d’aprés  les  conditions  dans  les- 
quelles  se  présente  la  difformité,  “ — og  den  moderne  Orthopædi 
kommer  paa  dette  Felt,  som  paa  mange  andre,  til  at  bygge  sit 
Hus  op  saa  at  sige  fra  nyt  af. 

Regrænsningen  for  Anvendelsen  af  det  vedholdende  Rygleje 
i Scoliose-Therapien  søger  vi  for  vort  Vedkommende  i de  samme 
Betragtninger,  som  vi  har  gjort  gjældende  ligeoverfor  de  tilsvarende 
„ rationelle  “ Hensyn  ved  Spondylitens  mekaniske  Behandling. 

Vore  Betænkeligheder  og  Indvendinger  mod  det  vedholdende 
Rygleje  rammer  hér  som  dér  for  det  første  de  Vanskeligheder,  der 
er  forbundne  med  dets  gjennemførte  ’og  samvittighedsfulde  Insti- 
tuering.  For  disse  Vanskeligheder  har  vi  dér  gjort  nærmere  Rede  og 
vil  blot  her  gjentagende  fremhæve,  at  de  hos  de  fattigere  Klasser 
er  større  end  hos  de  rigere,  og  at  de  gjennemgaaende  er  størst  og 
vanskeligst  at  overvinde  hos  „pauvres  honteux“,  hvilket  er  saa  me- 
get mere  betydningsfuldt,  som  det  turde  være  sikkert,  at  netop 
denne  sidste  Samfundsklasse  leverer  det  forholdsvis  største  Contin- 
gent  til  Scolioserne. 

Begrænsningen  for  en  udstrakt  Anvendelse  af.  Ryglej  et  dannes 
for  mig  endvidere  af  et  andet  og  væsentligere  Hensyn,  — Hensynet  til  at 
man  ved  dette  vanskeligt  undgaaer  at  compromittere  den  hygieiniske 
Behandling.  Jeg  har  ligeledes  derom  nærmere  udtalt  mig  under 
Spondylitis;  men  jeg  maa  dog  her  supplerende  tilføje,  at  dette  Hen- 
syn for  Scoliosens  Vedkommende  forekommer  mig  at  have  en  langt 


) L.  c.  — Se  ovenf.  Pag.  76. 

bestemtere  og  mere  tvingende  Betydning  end  for  Spondylitens,  al 
den  Stund  de  hygieiniske  Indicationer  i Scoliosens  Behandling  for 
mig  fremtræder  meget  præcisere  og  med  meget  skarpere  Accen- 
tuation end  i Spondylitens.  Som  Støtte  for  denne  Paastand  hen- 
viser jeg  til  min  ovenfor  fremstillede  Opfattelse  af  Scoliosen,  til  de 
Erfaringer  og  Iagttagelser,  hvorpaa  denne  beroer,  til  den  Erkj endelse, 
som  jeg  overensstemmende  med  ansete  og  paalidelige  Iagttagere  i 
den  nyere  Tid  nærer  om  Scoliosens  Væsen,  hvilket  jeg  bl.  a.  har 
betegnet  som  en  „Nedsættelse  af  de  paagjældendes  vitale  Energi."  — 
Det  protraherede  Rygleje  .med  dets  fuldkomne  Uvirksomhed  er 
en  Forholdsregel,  som  kun  lidet  harmonerer  med  de  Indicationer, 
som  denne  Opfattelse  stiller. 

Dertil  kommer  endnu  de  alvorlige  Betænkeligheder,  som  en- 
hver vil  nære  ved  at  henvise  et  Individ  i Pubertetsaarene  til  et 
aarelangt  Ryglejes  daadløse  Ørkesløshed  under  relativt  Velbefin- 
dende. — Ryglejets  ivrigste  og  heftigste  Modstandere  („Gymnasterne") 
har  som  bekjendt  særligt  fremdraget  dette  Hensyn,  idet  deres  For- 
dømmelse af  Ryglejet  munder  ud  i den  Paastand,  at  selv  om  man 
ved  at  holde  de  paagjældende  i „Strækkes engen"  et,  to,  tre  Aar 
igjennem  var  i Stand  til  at  virke  heldigt  paa  Deformiteten  — hvad 
man  efter  deres  Mening  ingenlunde  er  — , saa  vilde  man  dog  i 
bedste  Tilfælde  derved  kun  opnaa  at  skaffe  Patienten  af  med  en 
legemlig  Skavank  for  til  Gjengjæld  at  forskaffe  ham  en  aandelig. 
Trods  det  overdrevne  i denne  Paastand,  vil  ingen  helt  kunne  af- 
vise de  Betænkeligheder,  hvortil  saadanne  Betragtninger  leder  ind; 
og  deres  Alvor  og  Betydning  vil  neppe  nogen  benægte,  selv  om 
det  faktiske  Bevis  umuligt  lader  sig  føre. 

Følgen  af  disse  forskj ellige  Hensyn  er  den,  at  skjønt  Ryg- 
lejet altsaa  lige  over  for  Scoliosen  utvivlsomt  er  i Stand  til  at  fyl- 
destgjøre  de  Indicationer,  som  Læsionens  Mekanik  stiller,  saa  vil 
dog  vi  for  vort  Vedkommende  føle  os  forpligtede  til  kun  med  Var- 
somhed at  skride  til  dets  Anvendelse  i Scoliosen.  I Modsætning 
til  den  Opfattelse,  som  vi  gjør  gjældende  i Behandling  af  Spondy- 
litis,  vil  vi  i Scoliosen  ikke  engang  theoretisk  kunne  give  Ryg- 
lejet den  første  Plads  blandt  de  mekaniske  Midler;  men  maa 
ganske  i Overensstemmelse  med  det  Bouvier' ske  Dogme  indskrænke 
dets  Anvendelse  til  Undtagelserne,  til  de  Undtagelser,  hvor  andre 
(portative)  Midler  ikke  slaaer  til.  Og  vi  vil  her  tilføje,  at  jo  mere 
disse  sidste  (portative)  Apparater  udvikles,  jo  forstandigere  de  con- 
strueres,  jo  nøjagtigere  de  forarbejdes,  jo  fuldkomnere  de  udføres 

1 Følge  et  sikkert  Fjendskab  til  de  pathologisk-mekaniske  Forhold, 
som  gjør  sig  gjældende  ved  den  scoliotiske  Deformitets  Udvikling, 
desto  større  Anvendelse  vil  disse  faa  og  desto  mindre  det  ved- 
holdende Rygleje. 

Hvilke  er  nn  de  (Undtagelses-) Tilfælde,  hvor  Behandlingen 
med  portative  Apparater  ikke  er  fyldestgjørende?  Besvarelsen  af 
dette  Spørgsmaal  repræsenterer,  som  nævnt,  efter  vor  Mening  det 
brændende  Punkt  for  den  moderne  Orthopædi,  og  der  vil  sikkert 
gaa  flere  Generationer  bort,  inden  det  endnu  er  blot  nogenlunde 
udtømmende  besvaret.  Hver  enkelt  af  os  formaaer  kun  at  give 
sit  lidet  Bidrag  dertil.  Fortidens  Anskuelser  paa  dette  Punkt  duer 
ikke  for  os;  de  hviler  paa  ganske  andre  Opfattelser  og  Forudsæt- 
ninger end  vore  — for  saavidt  de  overhovedet  hviler  paa  noget. 

For  mig  har  Anvendelsen  af  det  vedholdende  Rygleje  med 
dets  Ulemper  været  nødvendig  i to  Arter  af  Tilfælde: 

1.  Undertiden  sætter  den  scoliotiske  Proces  ind  med  gan- 
ske særdeles  acut  Voldsomhed.  Der  gives  Tilfælde,  navnlig  i 
stærkt  inficerede  Slægter  eller  hos  særligt  inficerede  Individer,  hvor 
Processen  enten  lige  fra  Begyndelsen  af  eller  paa  et  eller  andet 
Stadium  (f.  Ex.  ved  Menstruationens  Indtræden)  optræder  med  en 
saadan  Styrke,  at  Deformiteten  næsten  synes  at  voxe  for  vore  Øjne. 
Den  forværres  fra  den  ene  Undersøgelse  til  den  anden,  selv  om 
der  kun  ligger  2 — 3 Uger  imellem  hver.  Intet  formaaer  at  holde 
den;  Gorsetter,  Stativer,  løse  Trøjer,  faste  Trøjer,  sammen  med 
den  mest  consekvente  og  omhyggelige  hygieiniske  Behandling  — - 
alt  er  forgjæves,  Deformiteten  bliver  værre  og  værre.  I saadanne 
Tilfælde  eller  i saadanne  Perioder  maa  man  gribe  til  det  vedhol- 
dende Rygleje;  thi  de  portative  Apparater,  selv  de  mest  energisk 
virkende,  vil  jo  i Følge  vor  Forudsætning  have  vist  sig  utilstrække- 
lige. Al  Betænkelighed  med  Hensyn  til  Ryglejets  lidet  heldige  Ind- 
flydelse paa  Almentilstanden,  som  netop  i disse  Tilfælde  er  særligt 
medtaget,  maa  træde  i Skygge,  efterdi  Faren  for  Kyfoidet  er  saa 
overhængende  og  trænger  sig  saa  truende  frem,  at  Indicationen 
for  at  forhindre  dettes  Udvikling  bliver  ligefrem  tvingende;  andre 
Hensyn  maa  da  vige  og  vente  til  bedre  Tider. 

En  enkelt  Iagttagelse  fra  mit  Materiale,  som  godt  illustrerer 
disse  Betragtninger,  egner  sig  desværre  daarligt  til  Meddelelse  in 
extenso,  bl.  a.  fordi  Behandlingen  blev  afbrudt,  og  Resultaterne 
derfor  ikke  lod  sig  controllere.  Den  omfattede: 

XIII.  En  tolvaarig  Pige,  som  var  den  eneste  overlevende  af  et  Kuld  paa 
6 Børn;  de  øvrige  var  alle  døde  af  hurtigt  forløbende  Phthisis,  som  næsten  hos 
dem  alle  viste  de  første  Symtomer  i Pubertetsperioden.  Barnet  selv  syntes  i 
det  hele  i sin  tidlige  Barndom  at  have  været  ret  rask ; men  hun  var  paa  Grund 
af  den  Skjæbne,  der  havde  rammet  alle  hendes  ældre  Sødskende,  bleven  iagt- 
taget og  plejet  med  en  overdreven  ængstelig  Omhu,  der  ofte  havde  seet  Sym- 
tomer paa  Sygelighed,  hvor  en  saadan  neppe  havde  været  til  Stede.  — Sikkert 
var  det,  at  i det  sidste  Aars  Tid  havde  hun  frembudt  Tegn  paa  en  alvorlig  Al- 
menliden  om  just  ikke  paa  Phthisis.  Hendes  Udholdenhed,  Kræfter  og  navnlig 
Appetiten  havde  tabt  sig  jevnt  og  stærkt;  hun  klagede  særdeles  meget  over 
Mathed,  hyppige  Anfald  af  Hovedpine,  og  „Smerter  i Siden44;  hun  var  bleg,  slap 
af  Holdning,  med  kraftløst  Udseende.  Alt  ved  første  Undersøgelse  havde  hun 
en  alvorlig  Deformitet:  stærk  Sammensynken,  ej  ubetydelig  Sidekrumning,  og 
betydelig  Asymmetri  af  Bagfladens  tvende  Halvdele.  Institueringen  af  hensigts- 
mæssigt Begimen  og  Kost  voldte  megen  Besvær  hos  den  vanskelige,  kræsne,  for- 
kjælede  Patient;  Ordinationen  af  Chokolade  (1  Kop  om  Morgenen  og  */*  ‘ÉT 
„raat44  fordelt  paa  Besten  af  Dagen)  var  den  Del  af  Behandlingen,  som  hun  med 
størst  Beredvillighed  holdt  sig  efterrettelig.  Der  ordineredes  endvidere:  Kjød, 
Mælk,  01,  Æg  i passende  Blanding  og  nøjagtigt  fastsatte  Maaltider;  Spadsere- 
toure  1 Time  1 a 2 Gange  dagligt;  Bade;  Selvhejsning  Morgen  og  Aften;  alminde- 
lig Scoliosebandage.  — Tilstanden  forværredes.  En  Maaned  efter  noteredes,  at 
hendes  Klager  tiltog;  særligt  kunde  hun  daarligt  taale  at  sidde  i Skolen,  og  i 
de  sidste  Skoletimer  led  hun  meget  af  Smerter  i „højre  Side44.  Deformiteten 
var  øjensynligt  i alle  Henseender  tiltagen.  Ordination:  Fritagelse  for  Timerne  i 
Haandarbejde,  Skrivning  og  Tegning  ; „Skjoldcorset44  af  poro-plastic  felt.  — En  Maa- 
ned senere:  Stadig  Forværring.  Hun  nyder  saa  godt  som  Intet;  kun  Chokoladen 
om  Morgenen  smager  hende.  De  scoliotiske  Smerter  stiger.  Sammensynken 
stærkere.  Ordination:  „Fas't44  Gibstrøje.  — Der  anlagdes  i Løbet  af  6 Uger  to 
saadanne.  Skjønt  der  derved  iagttoges  en  kjendelig  Bedring  af  Smerterne, 
var  dog  Virkningen  paa  selve  Deformiteten  ikke  særligt  gunstig.  Thi  vel  kunde 
der  lige  ved  Trøjens  Fjernelse  constateres  Forbedring,  men  efter  blot  nogle 
Timers  Forløb  viste  Deformiteten  sig  end  mere  udpræget  end  forhen.  Kyfoidet 
udviklede  sig  mere  og  mere,  og  det  svandt  nu  langtfra  ikke  ved  Ophejsning. 
Der  ordineredes  derfor  Rijgleje  samt  Fortsættelse  med  Selvhejsning  Morgen  og 
Aften.  Dette  vedligeholdtes  i tre  Maaneder,  i hvilken  Tid  Madlysten,  der  var 
begyndt  at  hæve  sig,  atter  sank  ned  til  Minimum,  hvorimod  Deformiteten 
holdtes  paa  status  quo.  Patienten  unddroges  paa  dette  Punkt  Behandling 
og  er  ikke  seet  siden. 

2.  En  anden  Art  af  Tilfælde,  i hvilke  Ryglejets  Anvendelse 
har  forekommet  mig  nødvendig,  er  saadanne,  hvor  Processen  op- 
træder paa  en  just  ikke  særligt  intensiv  Maade,  men  hvor  Affectio- 
nen  rammer  højtliggende  Partier  af  Columna  og  Thorax.  Saadanne 
Tilfælde,  i hvilke  ethvert  portativt  Apparat  af  en  hvilkensomhelst 
hidtil  kjendt  Gonstruction  er  af  forsvindende  Virkning,  forekommer 

heldigvis  vistnok  kun  sjeldent.  Af  Tilfælde,  der  kan  henføres  under 
denne  Kategori,  har  jeg  neppe  seet  mere  end  to. 

XIY.  Det  ene  var  hos  en  syttenaarig  Tjenestepige,  der  havde  en  forlængst 
afløben  (consolideret)  Scoliose,  som  var  begrænset  til  den  nederste  Del  af  pars 
cervicalis  og  den  allerøverste  Del  af  pars  dorsalis,  og  som  havde  givet  en  meget 
vansirende  Deformitet  (fotograferet),  i høj  Grad  lignende  en  Kyfose  efter  Spon- 
dylitis  i samme  Region.  — Om  nogen  virksom  mekanisk  Behandling  kunde  der 
i dette  Tilfælde  ikke  være  Tale. 

Det  andet  Tilfælde  derimod  var  fuldstændigt  frisk  (forløbende), 
og  Deformiteten  udviklede  sig  for  vore  Øjne. 

XV.  Hansine  Mariane  Nicoline  P.  13  Aar.  D.  a.  Arbmd. 

Indkom  til  Behandling  Marts  1882. 

Hendes  Slægt  er  stærkt  hjemsøgt  af  Phthisis  og  Scrofulose.  Selv  har  hun 
altid  været  nogenlunde  rask,  indtil  det  sidste  Aars  Tid,  da  Moderen  har  bemær- 
ket, at  hendes  Holdning  er  bleven  slet,  særligt  er  hun  bleven  duknakket,  og 
samtidigt  er  hendes  Almenbefindende  bleven  mindre  godt. 

Hun  er  opløben,  erethisk  af  Udseende,  smalbrystet,  duknakket.  Hun  hol- 
der sig  usikkert  og  uroligt;  stiller  i Reglen  højre Underextremitet  foran  venstre; 
løfter  højre  Skulder;  dukker  Hovedet  nedad  og  fortil  med  Hagespidsen  lidt  til 
venstre  for  manubrium.  Der  er  en  ej  ubetydelig  Deformitet,  som  navnlig  sees 
somProminens  af  regio  scapularis  dext.;  naar  Armene  krydses  foran  paa  Brystet, 
og  Scapulæ  derved  føres  ud  fra  deres  Position,  sees  de  4 — 5 øverste  costce  med 
en  overordentlig  betydeligt  forøget  Krumning  ved  anguli}  hvis  Convexitet  næsten 
fremtræder  som  et  Knæk;  der  er  tillige  nogen  Sidekrumning  tilhøjre , omfattende 
de  2 nederste  v.  c.  og  de  4 — 5 øverste  v.  d.;  den  physiologiske  Kyfose  i samme 
Parti  er  særdeles  forøget.  Deformiteten  paavirkes  godt  ved  Ophejsning. 

Rp. : Selvhejsning  (M.  o.  A.). 

Holdningscorset. 

Bade.  Levertran. 

D.  6/ 3.  83.  Deformiteten  forværres.  Appetiten  er  i den  sidste  Tid  slet.  I den 
sidste  Maanedstid  har  Deformiteten  udviklet  sig  paafaldende  stærkt. 

Rp. : Permanent  Rygleje 

(i  Slyngen ; 3 Tommers  Forhøjelse  under  Sengens 
Hovedende;  kileformet  Pølsepude  “ under  Defor- 
miteten.) 

X>.  ZU.  83.  Bedring  (?).  Gont. 

— lh\  — Bedring  (?).  Ophør  med  Ryglejet. 

Ud  paa  Landet. 

Selvhejsning.  (M.  o.  A.). 

September  83.  Hjemkommen.  Almenbefindende  og  Deformitet  meget 
forbedret. 

Februar  84.  Vedblivende  Bedring.  Hovedet  holdes  endnu  noget  duk- 
kende; Sidekrumningen  neppe  saa  stærk  som  oprindeligt;  Prominensen  sikkert 
mindre. 

De  tvende  Arter  af  Tilfælde,  i hvilke  vi  for  vort  Vedkom- 
mende anseer  Ryglejet  for  nødvendigt,  danner,  som  man  vil  se,  saa 
at  sige,  Illustrationer  til  den  ovenfor  (Pag.  111)  citerede  Bouvier’ ske 
almindelige  Regel;  idet  den  førstnævnte  Art  af  Tilfælde:  de,  i 
hvilke  Processen  — den  lokale  og  universelle  — optræder  med 
ganske  særegen  Intensitet,  som  oftest  falder  sammen  med  dem,  i 
hvilke  „de  portative  Apparaters  Utilstrækkelighed  er  bleven  godt- 
gjort ved  et  første  Forsøg"  ( Bouvier );  hvorimod  den  anden  Art: 
de,  i hvilke  Processen  optræder  i højtliggende  Regioner  (Scoliosis 
cervico-dorsalis),  nærmest’  repræsenterer  dem,  i hvilke  „man  kan 
forudse  de  nævnte  Apparaters  Utilstrækkelighed  i Følge  de  For- 
hold, hvorunder  Deformiteten  optræder"  (Bouvier). 

De  Betænkeligheder,  vi  nærer  ved  Ryglejets  Anvendelse,  den 
sekundære  Rolle,  vi  tillægger  det  i Scoliosens  Behandling,  saavel 
som  de  Forhold,  hvorunder  vore  Patienter  almindeligvis  levede, 
har  medført,  at  vj  anvender  Ryglejet  i et  saa  kort  Tidsrum  som  mu- 
ligt. Medens  man  forhen  anvendte  det  Aar  igjennem,  har  der  for 
os  kun  været  Tale  om  Maaneder. 

De  samme  Hensyn  er  ogsaa  bestemmende  for  den  Form,  vi 
giver  Ryglejet,  idet  vi  her,  ligesom  ved  Spondylitis,  vælger  de 
nemmeste  og  mindst  bekostelige  Foranstaltninger  og  altid  har  kun- 
net nøjes  med  i det  væsentlige  de  samme  Methoder,  som  vi  ved 
Spondylitis  har  foreslaaet  til  Fyldestgjørelsen  af  de  samme  Indica- 
tioner.  Her  som  dér  anvender  vi  saaledes  den  som  Gouttiere  fun- 
gerende (opklippede)  Trøje.  Eller  vi  bruger  Sideleje  i det  af  F. 
Busch  angivne  Leje,  som  ikke  er  andet  end  den  Rauchfuss’ske  Gjord ; 
der  er  udspændt  mellem  tvende  Opstandere,  hver  paa  sin  Side  af 
Sengen.  Eller  vi  tager  vor  Tilflugt,  som  i det  sidste  af  vore  oven- 
staaende  Tilfælde,  til  „Pølsepuden“ , som  da  bliver  gjort  fladere, 
bredere  og  kileformet.  I alle  Tilfælde  opnaaer  vi  Extensionen, 
som  vi  tillægger  saa  stor  Betydning,  ved  at  fixere  Patientens  Hoved 
i en  „Krone"  eller  Slynge  af  Flanelsbind  eller  af  Sayres  Form  og  ved 
at  løfte  Sengens  Hovedende  ved  et  Underlag  af  indtil  sex  Tommer. 

De  combinerede  „Strækkesenge",  hvad  enten  man  vælger 
Bouvier7 s eller  Buhring’s  eller  Schildbach' s eller  hvilkensomhelst 
af  de  overmaade  talrige  existerende  Former,  er  alle  meget  com- 
plicerede,  meget  kostbare,  og  neppe  fornødne. 

Trøjebehandlingen. 

Bortseet  fra  de  faa  Lejligheder,  hvor  det  vedholdende  Rygleje 
kommer  til  Anvendelse,  bliver  der  altsaa  Brug  for  portative  Appa- 
rater; og  blandt  disse  vil  vi  først  henvende  vor  Opmærksomhed 
paa  den  i Overskriften  nævnte. 

Hvis  vi,  inden  vi  gaaer  over  til  at  tage  denne  Methodes  An- 
vendelse og  Anvendelighed  i Scoliosen  nærmere  for  Øje,  først  vil 
kaste  et  Blik  paa  de  almindelige  Domme,  som  angaaende  den  er 
fremkomne  i den  paagjældende,  omfangsrige  Litteratur,  træder 
der  os  et  meget  broget  Billede  irnøde.  De  mest  rosende  og  aner- 
kj endende  Domme  om  Methoden  staaer  særligt  for  Scoliosens  Ved- 
kommende ligeoverfor  de  stærkest  og  mest  ubetinget  forkastende; 
og  paa  begge  Sider  træffer  man  fremragende  og  anerkj endte  For- 
fattere. 

Paa  den  ene  Side  staaer,  foruden  Sayre  selv,  Forfattere  som 
Vincent1)  (Lyon),  der  „har  anvendt  Trøjebehandlingen  i et  betyde- 
ligt Antal  Tilfælde  af  Scoliose  uden  nogen  Ulempe  og  ofte  med  de 
bedste  Resultater",  og  som  anseer  den  for  „tilfredsstillende";  VolJc- 
mann 2),  der  efter  en  særdeles  omfattende  Iagttagelse  udtaler,  at 
„denne  Behandling  af  Scoliosen  i orthopædisk  Henseende  yder  no- 
get rent  ud  forbausende  (geradezu  erstaunliches),  saa  at  den  over- 
hovedet slet  ikke  kan  sammenlignes  med  nogen  hidtil  kjendt" ; 
Meyer3);  Sonnenburg 4 5) ; Coulomb3);  Fochier 6);  St.  Germain 7);  Wit- 
telshoffer  (Billroth) ; Walzberg  (Koenig) ; Mad  elung  (W.  Busch) ; 
o.  s.  v.,  o.  s.  v. ; hvilke  alle  efter  tildels  ret  talrige  Iagttagelser  ud- 
taler sig  i de  mest  rosende  Udtryk  om  de  gunstige  Virkninger,  som 
med  Methoden  opnaaes  i Scoliosens  Behandling. 

Og  paa  den  anden  Side  Forfattere  som  Adams8),  som  anseer 
Methoden  for  „skadelig  i Behandlingen  af  Scoliosis";  Daily 9),  som 


*)  s.  Baudry:  Traitement  de  la  scoliose.  Thése  d’aggrégation.  Paris  1883. 
Pg.  139. 

2)  Centralbl.  f.  Chirurgie  1880.  Nr.  30. 

3)  Die  Behandlung  d.  Scoliose.  Inaugural  Dissertation.  Bonn  1880. 

4)  Berl.  klin.  Wochenschr.  15/i  1883. 

5)  Du  traitement  .des  déviations  de  la  colonne  vertébr.  Paris  1881. 

6)  Lyon  médical.  16/3  79. 

7)  Chirurgie  orthopédique.  Paris  1883. 

8)  Brit.  med.  journal  1880.  I.  Pg.  810. 

9)  Gazette  hebdomad.  de  médecine  et  de  chirurgie  1880.  Pg.  185. 

mener,  at  den  er  „saa  fordærvelig  som  muligt “ ; Guérin1),  der 
siger,  at  „dens  Virkning  er  (farlig  i Spondylitis  og)  fuldstændigt 
illusorisk  i Scoliosen  “ ; Drachmann 2),  som  udtaler,  at  „dens  An- 
vendelse er  irrationel,  for  ikke  at  bruge  et  stærkere  Udtryk “ ; Schild- 
bach;  Heather  Bigg ; Nyrop ; o.  s.  v. 

For  at  vurdere  disse  modstridende  Domme  retteligt,  maa  man 
i hvert  Tilfælde  tage  Hensyn  til  et  Par  Omstændigheder,  der  neppe 
vil  være  uden  Indflydelse  paa  en  saadan  Værdsætning  i Alminde- 
lighed, og  som  tillige  maaske  kunde  bidrage  noget  til  en  Forklaring 
af  disse  Modsætninger. 

Det  viser  sig  nemlig  for  det  første,  at  Dommene  fra  sidst- 
nævnte Side  (den  forkastende)  gjennemgaaende  ikke  er  fremkomne 
som  et  Resultat  af  direkte  Iagttagelser,  men  at  de  hviler  paa  apri- 
oriske Betragtninger  overensstemmende  med  de  paagjældende  For- 
fatteres Opfattelser  af  Scoliosen  i det  hele  taget,  hvilke  Opfattelser 
iøvrigt  er  indbyrdes  højst  forskj ellige.  Medens  de  derfor  nærmest 
er  at  opfatte  som  Udtryk  for  en  ræsonnerende  Theoretiseren,  saa 
fremgaaer  paa  den  anden  Side  alle  de  gunstige  og  aner kj endende 
Domme  — uden  Undtagelse  — som  Gonclusioner  af  mer  eller  min- 
dre omfattende  Experimentationer,  hvis  Materiale  til  Dels  forelægges 
til  Støtte  for  Dommen;  og  dette  gjælder  baade  om  de  Forfattere,  der 
er  gaaet  til  Forsøgene  uden  Betænkeligheder,  og  om  dem,  hvem 
Erfaringerne  har  gjort  fra  afgjorte  Modstandere  af  Methoden  til 
dens  Tilhængere  (f.  Ex.  St.  Germain). 

Det  er  for  det  andet  ikke  uvigtigt  at  erindre,  at  skjønt  disse 
modstridende  Domme  tilsyneladende  gjælder  den  samme  Ting  og 
opføres  under  ét  Rubrum,  der  kan  gives  Overskriften:  Trøjebe- 
handlingen og  Scoliosis,  saa  drejer  de  sig  i Virkeligheden  om  dybt 
forskj  ellige  Ting,  baade  om  forskj  ellige  Methoder  (Modificationer) 
og,  hvad  der  er  langt  mere  betydningsfuldt,  om  forskj ellige  Læ- 
sioner, baade  om  friske  (forløbende)  og  consoliderede  (forløbne)  Af- 
f'ectioner.  I ingen  af  de  hidtil  offentliggjorte  Iagttagelser  eller 
Domme  om  Methoden  træffer  man  paa  en  Sondring  af  disse  to 
vidtforskj ellige  Læsioner. 

Den  Stilling,  som  vi  for  vort  Vedkommende  indtager  med 
Hensyn  til  Trøjebehandlingens  Værd  i Scoliosen,  er  givet  ved  det, 
som  vi  gjentagende  paa  forskj  ellige  Steder  i nærværende  Afhand- 


a)  Union  médicale  10 1 2 1880. 

2)  Hosp.  Tid.  1881.  Pg.  396. 

ling  alt  har  ytret.  Thi  yi  har  jo  paa  den  ene  Side  fremhævet,  at 
for  os  er  Opgaven  for  den  mekaniske  Behandling  af  den  forlø- 
bende Scoliose  1)  at  dechargere  de  angrebne  Partier,  hvilket  i 
første  Linie  giver  Indication  for  Midler,  der  virker  støttende } og  2) 
at  extendere  (eller  henholdsvis  øve  Tryk  paa)  disse  Partier,  og  vi 
har  paa  den  anden  Side  paa  flere  Steder  (se  Pagg.  35  og  50)  godtgjort, 
at  Trøjebehandlingen  ganske  særligt  formaaer  at  yde  de  mekaniske 
Potenser,  som  vi  saaledes  attraaer,  idet  den  baade  præsterer  en 
Støttebandage  af  uforligneligt  Værd  og  — gjennem  Hejsningen  — 
virker  extenderende  med  stor  Kraft. 

Men  vi  har  tillige  paavist,  at  der  tilkommer  Trøjen  endnu  én 
Virkning,  som  for  os  rigtignok  ikke  har  vist  sig  i samme  Omfang 
som  for  Methodens  Opfinder,  nemlig  en  immobiliserende  Virkning. 
Og  for  denne  har  vi  i Reglen  ingen  Brug  i Scoliosens  Behandling, 
ja  den  vil  jo  endog,  hvis  den  drives  for  vidt  eller  vedligeholdes 
ud  over  en  begrænset  Tid,  maatte  ansees  for  skadelig.  Det  vil  af 
denne  Grund  være  nødvendigt,  at  man  formaaer  at  modificere  Me- 
thoden  saaledes,  at  det  kommer  til  at  staa  i vor  Magt  at  undgaa 
den  immobiliserende  Virkning  eller  i hvert  Tilfælde  at  begrænse 
den  eller  bøde  paa  den.  — En  langt  alvorligere  Indvending  mod  An- 
vendelsen af  Trøjebehandlingen  i den  Form,  hvori  den  oprindeligt  fore- 
laa,  rejser  sig  dog  fra  Hensynet  til,  at  denne  Form  paa  den  eftertrykke- 
ligste Maade  compromitterer  vigtige  Sider  af  den  hygieiniske  Behand- 
ling. Den  faste,  inamovible  Trøje  forbyder  jo  saaledes  den  vigtige 
Hudpleje,  den  forhindrer  de  end  vigtigere  frie  Legemsbevægelser,  den 
slaaer  Bom  for  det  allervigtigste,  for  Aandedrætsøvelser,  og  den 
frembyder  i det  hele,  baaret  i Aaringer,  store  Ulemper  for  de  Pa- 
tienter, som  her  er  paa  Tale.  Ogsaa  ud  fra  dette  Hensyn  frem- 
træder et  Krav  om  Modification  af  Methoden. 

Taget  under  ét,  vil  det  under  den  daglige  Anvendelse  af 
Trøjebehandlingen  vise  sig  fornødent  at  fremskaffe  Modificationer, 
der  formaaer  saavidt  muligt  at  nedsætte  eller  eventuelt  bøde  paa 
Methodens  immobiliserende  Virkning,  og  at  give  Mulighed  for  god 
Hudpleje  (Badninger  og  Vaskninger),  universelle  Legemsbevægelser 
og  frie  Aandedrætsøvelser  — samtidigt  med  at  Methodens  støttende 
og  extenderende  Virkninger  vedligeholdes  i saa  stort  Omfang  som 
muligt. 

Disse  Krav  har  nu  i Virkeligheden  vist  sig  ganske  paa  samme 
Maade  for  alle  dem,  der  har  anvendt  Methoden  i Scoliosens  Be- 
handling, tilsidst  ogsaa  for  selve  Methodens  Ophavsmand  Sayre. 

Og  alle  har  stræbt  at  løse  disse  Krav  ved  forskj ellige  Variationer 
af  de  Former  af  Trøjen,  som  vi  ovenfor  (Pag.  22)  har  beskrevet 
som  „løse"  (i.  e.  amovible)  Trøjer,  og  blandt  hvilke  vi  for  vort 
Vedkommende  henleder  Opmærksomheden  paa  vor  Modification, 
„Skjoldet"  (se  Pag.  26  og  Figg.  8 og  9). 

Det  indsees  let,  at  man  ved  at  gjøre  Trøjen  amovibel  giver 
Mulighed  for  daglige  Badninger  og  Legemsøvelser  af  enhver  Art; 
og  ved  „Skjoldet"  bliver  særligt  enhver  Hæmning  af  Aandedræts- 
Excursionerne  hævet;  men  det  maa  paa  den  anden  Side  erindres, 
at  ved  en  hvilkensomhelst  Gonstruction,  der  forandrer  Trøjen  fra 
„fast"  til  „løs",  formindskes  Trøjens  støttende  Virkning. 

I det  foranstaaende  er  Indicationerne  for  Trøjebehandlingens 
forskj  ellige  Modificationer  givne.  Valget  imellem  dem  vil  være  be- 
tinget af  Hensynet  til  den  forskj ellige  Intensitet,  hvormed  de  i rent 
mekanisk-orthopædisk  Henseende  virker. 

Den  kvantitativt  betydeligste  Virkning  paa  dette  Punkt  besid- 
der den  faste  Gibstrøje;  derefter  følger  den  løse,  som  man  ved 
forskj ellig  Gonstruction  kan  give  en  gradvis  aftagende  Virkning,  ind- 
til man  ved  „Skjoldcorsettet"  naaer  den  mindste. 

Deraf  følger,  at  Indication  for  den  faste  Trøje  frembyder  de 
Tilfælde,  der  ved  en  stærk  eller  hurtig  Udvikling  af  Deformiteten 
gjør  Anvendelsen  af  et  i mekanisk  Henseende  kraftigt  virkende 
Middel  fornøden,  og  hvor  Tilfældets  Natur  eller  maaske  andre  For- 
hold opfordrer  til  at  undgaa  det  vedholdende  Rygleje.  — Paa 
Grund  af  de  med  den  faste  Trøje  følgende  Ulemper  vil  dens  An- 
vendelse altid  blive  begrænset  baade  til  faa  Tilfælde  og  til  kortere 
Tidsrum. 

Hvor  derimod  den  pathologiske  Proces  ikke  optræder  paa  en 
særligt  intensiv  Maade,  vil  man  alt  efter  Tilfældets  Krav  vælge  en 
eller  anden  løs  Trøje,  hyppigst  „Skjoldet". 

En  Illustration  til  disse  almindelige  Bemærkninger  kan  hentes 
i Sygehistorien  XIII.,  Pg.  114.  Det  vil  af  denne  fremgaa,  hvorledes 
den  stærkt  fremskridende  Udvikling  af  Deformiteten  frembød  In- 
dication for  stedse  kraftigere  mekaniske  Midler,  og  hvorledes  disse 
kom  til  Anvendelse  i stedse  stigende  Klimax  med  Ryglejet  som  Top- 
punkt. Hvis  Behandlingen  i dette  Tilfælde  var  bleven  gjennem- 
ført,  og  hvis  man  derved  var  naaet  frem  til  et  fredeligere  Stadium, 
vilde  de  anvendte  mekaniske  Apparater  rimeligvis  med  Hensyn  til 
deres  mekaniske  Effect  have  fremvist  en  Antiklim ax,  en  ganske  til- 

svarende,  men  omvendt  Rækkefølge  fra  Rygleje  gjennem  fast 
Trøje,  løs  Trøje  til  „almindelig  ScoliosebandageL  — 

Forinden  vi  gjennem  flere  Sygehistorier  søger  en  nærmere 
Illustrering  til  vore  ovenstaaende  almindelige  Remærkninger  om 
Trøjernes  Indication  i Scoliosen,  vil  vi  henlede  Opmærksomheden 
paa  nogle  Omstændigheder,  der  indtil  videre  frembyder  en  Hin- 
dring for,  at  disse  portative  Apparater  kan  fortrænge  alle  andre 
eller  gjøre  dem  overflødige. 

Skjønt  nemlig  Trøjebehandlingen,  som  vi  gjentagende  stærkt 
har  fremhævet,  løser  Opgaverne  for  Scoliosens  mekaniske  Behand- 
ling mere  fuldendt  end  noget  andet  portativt  Apparat,  og  skjønt 
de  principielle  Betænkeligheder,  som  imod  den  kan  gjøres  og  er 
gjort  gjældende,  kan  reduceres  ved  Trøjens  forskj ellige  Modaliteter, 
saa  vil  dog  en  gjennemført  Række  Forsøg  vise,  at  der  klæber  visse 
praktiske  Mangler  og  Ulemper  ved  den,  som  hindrer  dens  Op- 
højelse til  almindelig,  eneste  Scoliose-Bandage  eller  til  en  Universal- 
Bandage  for  denne  Læsion.  Disse  Ulemper  kan  korteligt  sammen- 
fattes i den  ene.  at  Trøjebehandlingen  er  for  omstændelig . Den  er 
for  omstændelig  for  en  stor  Del  Patienter,  fordi  Trøjen  ikke  holder 
længe,  men  kræver  Agtpaagivenhed  og  Fornyelse,  og  fordi  det  er 
nødvendigt,  at  Patienten  stadigt  maa  have  samvittighedsfuld 
Hjælp  af  en  Voxen,  idet,  som  vi  oftere  har  fremhævet,  den  løse 
Trøje  kun  passer  den  ophængte  Patient  og  altsaa  kun  kan  „træk- 
kes paa“  i Slyngen,  hvilket  kræver  Hjælp.  Den  er  endvidere  om- 
stændelig for  Lægen,  i.  e.  den  ikke  specialiserende  Læge,  fordi  den 
hyppige  Fornyelse  med  tilhørende  Tørring,  Tilpasning  o.  s.  v.  kræ- 
ver Tid,  navnlig  for  den,  der  ikke  har  særlig  Øvelse,  og  som  ikke 
kan  have  alt  Tilbehør  og  Assistance  ved  Haanden,  saaledes  som 
man  har  det  i en  Klinik.  Den  er  endeligt  for  omstændelig  for  Pa- 
tienter og  Læger  i deres  indbyrdes  Forhold,  fordi  ingen  af  dem 
plejer  at  have  saameget  med  hinanden  at  gjøre  ved  denne  Læsion, 
ligeoverfor  hvilken  den  store  Masse  er  vant  til  et  vist  laisser-aller, 
der  i det  højeste  kræver,  at  man  gaaer  til  en  Bandagist  og  faaer 
en  „ Maskine “ og  én  Gang  aarligt  henvender  sig  samme  Steds  for 
at  faa  denne  repareret  eller  fornyet.  Den  er  ogsaa  den  kostbareste 
af  alle  Methoder,  fordi  den  kræver  saa  meget  Lægetilsyn. 

Alle  disse  Grunde  bevirker,  at  Trøjebehandlingen  ikke  i og 
for  sig  er  tilstrækkelig  eller  alene  helt  og  holdent  kan  slaa  til  i en 
Behandling,  der  almindeligvis  maa  vare  i en  Række  Aar.  Men  det 

er  ikke  usandsynligt,  at  Forbedringer  i Tekniken,  særligt  Tilveje- 
bringelsen af  et  plastisk  Stof,  som  er  mere  durabelt  og  meget 
nemmere  at  applicere  end  de,  som  det  hidtil  er  lykkedes  at 
fremskaffe,  vil  kunne  fremkalde  Forandring  i denne  Henseende 
og  altsaa  medføre,  at  man  gjennem  hele  Behandlingen  ude- 
lukkende kan  holde  sig  til  denne  Methode.  og  de  fremtrædende  or- 
thopædisk-mekaniske  Fortrin,  den  byder.  Men  indtil  videre  vil 
man  under  alle  Omstændigheder  maatte  indskrænke  Trøjebehand- 
lingen i dens  forskj ellige  Former  til  de  Tilfælde  eller  Stadier  i 
Scoliosen,  hvor  det  stiller  sig  som  uundgaaeligt  nødvendigt  at  frem- 
skaffe de  tidtnævnte,  stærkt  virkende  mekaniske  Potenser,  som  den 
alene  besidder;  medens  man  for  øvrigt  i Reglen  vil  slaa  sig  til 
Taals  med  de  sædvanlige,  mindre  kraftigt  virkende  Bandager,  som 
forfær diges  af  Bandagisterne. 

Den  almindelige  Regel  for  Fremgangsmaaden,  som  man  i 
Overensstemmelse  med  alt  det  foregaaende  maatte  følge  med  Hen- 
syn til  Trøjebehandlingen,  vilde  da  være  følgende:  Ved  alle  Til- 
fælde af  frisk,  begyndende  (Dorsal1)  Scoliose  vil  man  indlede  den 
mekaniske  Therapi  med  Trøjebehandlingen.  Man  vil  først  ind- 
exercere  Patienten  i Selvhejsningen;  og  naar  man  ved  tilstrækkelig 
Indøvelse  har  sikret  sig  al  den  Virkning,  som  man  med  denne  fore- 
løbigt kan  opnaa,  altsaa  efter  2 — 4 Ugers  Forløb,  gaaer  man  over 
til  Applicationen  af  en  Trøje.  Ofte  er  det  heldigt  at  begynde  med 
1 eller  2 faste  Trøjer,  som  hver  beholdes  paa  nogle  Uger,  og  imel- 
lem hvis  Anlæggelse  man  lader  Patienten  have  Pause  paa  nogle 
Dage  til  Bade  o.  desl.  Derefter  gaaer  man  over  til  en  løs  Trøje, 
i Reglen  „Skjoldet",  der  fjernes  hver  Morgen,  medens  Patienten  fore- 
tager Legemsøvelser  og  universelle  (kolde)  Vaskninger;  eller,  hvor 
Omstændighederne  forhindrer  en  saadan  daglig  Omhyggelighed,  ind- 
skrænkes Trøjens  Aftagelse  til  1 å 2 Gange  ugentligt.  Naar  man 
paa  denne  Maade  under  supponeret  fremskridende  Bedring  af  den 
universelle  og  lokale  Tilstand  i Løbet  af  V2 — 2 Aar  er  naaet  frem 
til  et  Stadium,  hvor  man  anseer  det  for  tilstedeligt  at  give  Afkald 
paa  stærkt  virkende  mekaniske  Apparater,  saa  lader  man  først 
Patienten  helt  undvære  Trøjen  om  Natten,  saaledes  at  den  altsaa 
tages  af  hver  Aften  og  først  paany  tages  paa  (i  Slyngen)  om  Mor- 
genen efter  Toilet  og  Øvelser,  og  dernæst  gaaer  man  over  til  An- 
vendelsen af  den  „almindelige  Scoliosebandage". 


*)  Om  Behandlingen  af  Lurnbal- Scoliosen  se  nedenfor  Pag.  127  o.  ff. 

Til  Illustration  af  disse  almindelige  Regler  anfører  jeg: 

XVI.  Ingeborg  S.,  født  d.  4/io  69,  D.  af  ugift  Syerske. 

Indk.  til  Behandling  August  1878. 

Der  kan  intet  oplyses  om  Familiedisposition.  Hun  har  været  i høj  Grad 
rachitisk  som  lille;  kom  først  til  at  gaa  ene  3 Aar  gammel.  Siden  var  hun 
rask,  om  end  altid  noget  spinkel  og  kraftløs,  med  Tilbøjelighed  til  Træthed  og 
med  lille  Appetit.  — I det  sidste  halve  Aar  har  hun  skrantet,  har  hyppigt  kla- 
get over  Hovedpine  samt  over  Smerter  „i  Siden “,  der  navnlig  indfandt  sig  om 
Aftenen,  naar  hun  længe  havde  siddet  stille,  men  som  i Reglen  strax  ophørte, 
naar  hun  atter  rejste  sig,  og  som  aldrig  var  til  Stede  om  Natten.  Hendes  Appe- 
tit holdt  sig  vedblivende  ringe;  Afføringen  træg,  maatte  hyppigt  fremhjælpes  ved 
Laxantia.  Hendes  forhen  livlige  Stemning  tabte  sig,  og  hun  „faldt  meget  sam- 
men“.  Moderen  iagttog  første  Gang  Deformiteten  for  3 Maaneder  siden;  den 
skal  være  noget  tiltagen  siden  da. 

Barnet  er  ret  kraftigt,  klager  ikke  meget  (over  ovennævnte  Symtomer); 
Udseendet  noget  erethisk.  Overkroppen  er  betydeligt  magrere  og  spinklere  end 
Underkroppen.  Thorax  applaneret  paa  Forfladen,  lidt  usymmetrisk,  indtrukket' 
forneden.  — Der  findes  en  ikke  ubetydelig  Sidekrumning  tilhøjre  i nederste 
Halvdel  af  pars  dorsalis  af  linea  spinosa,  og  tilvenstre  af  pars  lumbalis.  Kryds- 
ningen af  de  tvende  Krumninger  er  temmelig  brat  (ved  v.  d.  XII).  Højre  Bag- 
flade  af  Thorax  prominerende  og  convex,  dog  i mindre  Grad  end  venstre  Lænde- 
region.  (Hun  fotograferes).  Deformiteten  forbedres  meget  betydeligt  ved  Op- 
hejsning,  og  den  derved  fremkaldte  Forbedring  forøges  ikke  lidet  i Løbet  af  14 
Dage,  i hvilke  hun  daglig  øver 

Selvhejsning. 

Fra  August  til  November  78  tre  „faste11  Trøjer  af  Gibs. 

D.  8/i  2 78.  Trøje  af  por  o-plastic  felt,  forskreven  fra  London  efter  Indsen- 
delse af  hendes  Maal,  tagne  under  Opliejsning.  — Trøjen  aftages  3 Gange  ugent- 
ligt under  Selvhejsning  og  Vaskning  af  Ryggen.  (Rp.  Jern  & Levertran). 

August  1881.  Behandlingen  er  (nu  i tre  Aar)  fortsat  paa  angivne  Maade. 
Hun  har  havt  i alt  3 Filttrøjer,  der  er  bleven  opvarmede  og  omformede  hver 
5te,  6te  Uge.  Deformiteten  er  betydeligt  forbedret;  lige  idet  Trøjen  fjernes,  sees 
næsten  slet  ingen  Deformitet;  men  naar  hun  har  staaet  lidt,  kommer  der  en 
ganske  flad  Sidekrumning  tilhøjre  samt  nogen  Forøgelse  af  de  fysiologiske  Krum- 
ninger af  Golumna.  Ingen  „ Torsion  “ ; ingen  Prominens  af  Thorax.  Ryggens 
Muskulatur  ret  kraftig.  Befindendet  har  været  meget  vexlende;  særligt  har 
Digestionen  af  og  til  været  mangelfuld;  i de  sidste  Maaneder  bedre.  Tilsyn  og 
Pleje  i Hjemmet  er  paa  Grund  af  Moderens  Fattigdom  meget  daarlig.  Hun 
fotograferes.  Ophører  med  Trøjebehandlingen. 

Almindelig  Scoliosebandage. 

XVII.  Frk.  R.  fra  Fyen.  I6V2  Aar  gi. 

Indk.  den  13de  Juli  1880. 

Der  er  neppe  Phthisis  eller  Scoliosis  i Patientens  Slægt.  En  Broder  er  Idiot. 
Selv  skal  hun  i det  hele  have  været  rask  indtil  det  9de  Aar,  da  under  ret  betyde- 
lig Almenliden  de  første  Symtomer  paa  Scoliose  iagttoges.  Hun  har  siden  da  baaret 
forskjellige  Bandager  af  sædvanlig  Gonstruction,  og  hendes  Deformitet  skal  i disse  Aar 

have  udviklet  sig  jevnt  og  langsomt.  Men  i det  sidste  Aars  Tid  skal  den  være  til- 
tagen meget  betydeligt,  samtidigt  med,  at  hendes  Almentilstand  har  været  meget 
angreben,  idet  hun  bl.  a.  (i  Følge  Brev  fra  hendes  Læge)  har  lidt  af  gjentagende 
Anfald  tydende  paa  Galculosis  renalis  (Nyrekolik,  Hæmaturi  o.  s.  v.).  Hun  er 
et  kraftigt  Individ,  med  slet,  sammensunken  Holdning,  duknakket.  Hendes 
Appetit  og  Madlyst  højst  ringe.  Menses,  som  for  2 Aar  siden  havde  vist  sig  et 
Par  Gange,  har  ikke  siden  været  til  Stede.  Hun  har  en  udtalt,  ret  betydelig 
Scoliose  med  ikke  ringe  Sidekrumning  tilhøjre  i pars  dorso-lumbalis.  Højre 
Bagflade  hvælvet,  prominerende.  Yenstre  Forflade  mere  convex  og  smal  end 
højre.  God  Virkning  paa  Deformiteten  ved  Ophejsning.  — Ordination: 

Reguleret  Diæt. 

Dagligt  Søbad. 

„ Gymnastik. 

Selvhejsning  Morgen  og  Aften. 

D.  25/7.  Menses  har  været  tilstede  naturligt,  smertefrit.  Appetiten  meget 
bedret.  Hejsningens  Virkning  paa  Deformiteten  nu  stærkere  end  oprindeligt; 
den  forsvinder  næsten  helt  derved. 

Løs  Filttrøje. 

Gont.  eet. 

D.  15/ s.  Hjemsendes  med  Paalæg  om  at  tage  Søbad  mindst  2 Gange 
ugentligt.  Hendes  Omgivelser  (og  Læge)  constaterer  paafaldende  Bedring  af  hen- 
des Deformitet  i den  Maaneds  Tid,  de  ikke  har  seet  hende. 

Gont. 

D.  30 1 io.  Fremstiller  sig.  Trøjen  deformeret,  itu.  Tilstanden  uforandret. 

Ny  Trøje. 

Gont. 

April  1881.  Hun  har  været  holdt  hjemme  af  Isen  i Storebelt.  Defor- 
miteten uforandret. 

Trøjen  opvarmes  og  omformes. 

D.  1h.  81.  dito. 

Septbr.  dito. 

Januar  1882.  — Hun  har  neppe  iagttaget  Forskrifterne  vedrørende  den 
hygieiniske  Behandling,  navnlig  tager  hun  aldrig  Bade  eller  universelle  Vask- 
ninger;  hvorimod  hun  angiver  at  have  passet  Selvhejsningen  nøjagtigt.  Idet 
Trøjen  fjernes,  sees  Rygmuskulaturen  kraftigt  udviklet,  og  der  er  saa  godt  som 
aldeles  ingen  Deformitet.  Naar  hun  staaer  saaledes  nogle  Minutter,  synker  Over- 
kroppen noget  sammen,  og  der  kommer  Prominens  af  højre  regio  scapularis.  — 
(Hun  har  i 274  Aar  brugt  2 Trøjer  af  poro-plastic  felt,  som  i den  Tid  er  bleven 
opvarmede  ialt  6 Gange). 

Ophører  med  Trøje. 

Rp.  Almindelig  Bandage. 

Gont.  Selvhejsning. 


XVIII.  Johanne  Marie  F.,  født  d.  8h.  67.  Datter  af  Bødker. 

Indk.  til  Behandl.  12 ih.  80. 

Forældre  og  Sødskende  raske;  en  ældre  Broder  skal  være  scoliotisk;  ellers 
ingen  Deformitet  i Familien.  — Patienten  selv  har  været  fuldstændigt  rask  og 

normal  indtil  det  sidste  Aars  Tid,  da  hun  er  bleven  noget  skrantende : klagende 
over  Mathed  og  Svaghed,  ofte  -Hovedpine,  stærk  Appetitløshed,  træg  Afføring,  — 
alt  tilstede  enten  delvis  eller  altsammen  paa  engang  og  i stærkere  eller  ringere 
Grad;  hun  har  gjennemgaaende  kunnet  passe  sin  Skolegang  og  har  kun  enkelte 
Dage  maattet  holde  Sengen.  I de  sidste  Maaneder  har  hun  klaget  meget  over 
Smerter  i Ryggen,  der  fortrinsvis  havde  Sæde  langs  Midten  af  denne,  af  og  til 
straalende  ud  i Skuldrene,  særligt  højre;  de  er  i de  sidste  Uger  bievne  mere 
vedholdende;  hun  formaaer  nu  ikke  at  sidde  længe,  navnlig  ved  Haandarbejde, 
fordi  de  da  bliver  utaalelige;  de  ophører,  naar  hun  rejser  sig  og  gaaer  lidt  om- 
kring, eller  særligt  naar  hun  lægger  sig.  Samtidigt  vil  Moderen  have  iagttaget 
Prominens  af  højre  Skulderblad  og  Løften  af  tilsvarende  Skulder.  Pt.  er  spin- 
kel, noget  bleg,  slap,  med  ludende  Hoved  og  sammensunken  Holdning.  Der  er 
en  ret  betydelig  Prominens  af  hele  højre  regio  scapular. ; højre  Skulder  er  løftet; 
højre  Hofte  fremskudt.  Linea  spinosa  er  bugtet  i 3 — 4 Krumninger;  cervical. 
sinistr.,  dorsal.  dextr.,  lumbal.  sinistr. ; men  disse  Krumninger  svinder  ved  Tryk, 
Strækning,  undertiden  ogsaa  ved  aktiv  Muskelvirkning.  Der  findes  en  haard, 
øm  Svulst  af  Muskulaturen  paa  højre  Bagflade,  særligt  af  Mm.  latissim.  og  cu- 
cular.,  maaske  ogsaa  af  de  dybere  liggende.  Behandlingen  indledes  med 

Massage  af  Ryggen,  1 Gang  dagligt. 
Selvhejsning  M.  og  A. 

Regim.  regulat.  — Jern.  — Bade. 

Med  ret  god  Virkning  paa  Almenbefindendet,  særligt  paa  Smerterne,  der 
fuldstændigt  svandt  i Løbet  af  3—4  Uger.  Hovedpinen  tabte  sig  noget.  Appe- 
titen  holdt  sig  daarlig.  Ømhed  og  Svulst  af  Muskulaturen  aftog,  hvorimod  De- 
formiteten holdt  sig  uforandret. 

D.  27/ s.  80.  Rp.  Skjoldcorset  (poro-plastic  felt). 

Sep.  Massage. 

Gont.  eet. 

D.  20h.  81.  — Skjoldet  er  opvarmet  hver  5 — 8de  Uge,  har  holdt  sig  godt. 
— Almenbefindendet  er  fuldstændigt  godt.  Hun  har  en  noget  langstrakt,  smal 
Ryg.  Naar  Trøjen  i nogle  Minuter  har  været  fjernet,  kommer  der  en  ringe  Pro- 
minens af  højre  regio  scapular.  og  Antydningen  af  en  lille  Fold  under  venstre 
Skulderblad.  Ryggens  Muskulatur  har  holdt  sig  svag.  Sidekrumningen  meget 
mindre.  Hun  skal  confirmeres  og  ud  at  tjene,  derfor 

Sep.  Skjold  og  Selvhejsning. 

Rp.  Almindelig  Scoliosebandage. 

D.  20 / u.  83.  Hun  er  nu  fuldstændigt  rask,  kraftigt  udviklet.  Saa  godt 
som  aldeles  ingen  Deformitet:  Ryggens  tvende  Halvdele  er  symmetriske;  der  er 
en  ganske  ringe,  flad  Sidekrumning  tilhøjre  i pars  dorsalis. 


Den  almindelige  Scoliosebandage. 

(Fjedertryk-Bandagen). 

Af  det  foregaaende  fremgaaer,  at  den  Bandage,  vi  benævner 
den  almindelige  Scoliosebandage,  maa  spille  en  stor  Rolle  i den 

mekaniske  Behandling  af  Scoliosen,  ikke  blot  fordi  der  gives  faa 
Tilfælde  af  denne  Deformitet,  hvor  der  ikke  paa  et  eller  andet 
Stadium  bliver  Anvendelse  for  denne  Bandage,  men  ogsaa  fordi 
den  i mangfoldige  Tilfælde  bliver  vort  eneste  Middel  til  Behand- 
ling. — Deraf  fremgaaer  et  almindeligt  Krav  om  at  anvende  megen 
Omhu  og  Accuratesse  paa  Forarbejdelse  og  Gonstruction  af  disse- 
Bandager,  saa  at  de  i hvert  enkelt  Tilfælde  kan  komme  til  at  virke 
saa  sikkert  og  kraftigt  som  muligt  og  til  at  virke  netop  paa  dø 
Punkter  og  paa  de  Maader,  som  Tilfældet  kræver. 

Der  er  som  bekjendt  i Tidernes  Løb  construeret  en  særdeles 
stor  Mængde  Scoliosebandager ; men  nu  til  Dags  og  her  til  Lands 
vil  vel  neppe  nogen  vælge  nogen  anden  af  disse  end  den  i Overskriften 
nævnte,  som  er  inventeret  af  Nyrop , og  hvis  Ejendommelighed  be- 
staaer  deri,  at  den  som  corrigerende  Factor  bruger  Tryk y fremkaldt 
af  en  omkring  Brystet  gaaende  Fjeder,  der  gjennem  en  Pelotte 
virker  paa  de  convexe  Partier  af  Thorax.  Denne  Gonstruction  har 
baaret  vor  ansete,  nys  afdøde  Bandagists  Navn  vidt  ud  over  Lan- 
dets Grænser;  den  er  den  almindeligt  anvendte  i saa  godt  som 
alle  moderne  Former  af  Scoliosebandage  baade  her  i Landet  og  i 
vore  Nabolande  mod  Nord  og  Syd;  og  alle  Vegne  betegnes  dens 
corrigerende  Virkning  som  særdeles  kraftig. 

Til  Oplysning  om  den  Maade,  hvorpaa  vi  for  vort  Vedkom- 
mende anvender  den  Nyrop’ske  Gonstruction,  henviser  jeg  til  Af- 
bildningen Fig.  7,  PI.  III,  og  tilføjer  her  gjentagende,  at  det,  som 
det  for  os  kommer  an  paa  ved  denne  som  ved  alle  Rygbandager, 
er:  1)  at  drage  al  mulig  Nytte  af  Bækkenringen  som  Fundament ; 
af  hvilken  Grund  vi,  hvor  Omstændighederne  tillader  det,  former 
det  Bælte,  som  danner  vore  Bandagers  Grundlag,  saa  nøje  som 
muligt  efter  Bækkenet;  — 2)  at  overføre  til  vort  Fundament  saa 
meget  som  muligt  af  Byrden  og  Kroppen;  af  hvilken  Grund  vi  til 
dette  knytter  for  det  første  Krykker,  som  gaaer  op  til  Axilerne,  og 
for  det  andet  store,  meget  omhyggeligt  og  nøjagtigt  tilskaarne  Cor- 
setter,  der  frembyder  en  udbredt,  samlet  Støtteconstruction  og  saa- 
ledes  paa  en  Maade  remplacerer  Trøjen;  — endelig  kommer  endnu 
hertil  3)  en  corrigerende  Kraft,  hvortil  vi  som  nævnt  benytter 
„Fjeder£n/&“,  som  vi  undertiden  supplerer  med  Strækning  ved  at 
lade  Gorsettet  være  afpasset  og  tilskaaret  efter  den  ved  Ophejs- 
ning  fremkaldte  Form.  (I  dette  sidste  Tilfælde  kan  altsaa  Banda- 
gen kun  „tages  paa“,  medens  Patienten  hænger). 

Men  ingen  Construction  er  god,  og  intet  Princip  er  nyttigt, 
naar  ikke  Udførelsen  er  nøjagtig  og  rigtigt  individualiserende.  Og 
til  Opnaaelsen  af  dette  kræves  der  af  Læger  og  Mekanikere  en 
Erkjendelse,  der  baade  gjør  en  Samvirken  mulig  og  frembyder  Be- 
tingelser for  en  naturlig  Form  for  denne:  Mekanikeren  maa  yde 
rationelt  construerede  og  omhyggeligt  udførte  Bandager,  og  Lægen 
maa  have  Indsigt  og  Autoritet  til  at  fremkalde  de  Gonstructioner, 
som  er  hensigtsmæssige,  og  de  Modificationer,  som  er  nødvendige. 


Scoliosis  lumbaiis. 

(,,Lumbarscoliosen“). 

Under  denne  Betegnelse  udskiller  vi  en  Gruppe  af  scoliotiske 
Deformiteter,  hvis  Opstillen  for  sig  og  Isolering  fra  de  almindelige 
Former,  som  i Modsætning  til  dem  betegnes  med  Scoliosis  dorsalis, 
oprindeligt  betingedes  af  en  Række  ret  ejendommelige  Iagttagelser. 
Det  er  Drachmanns *)  Fortjeneste  af  den  danske  Orthopædi  at  have 
henledet  Opmærksomheden  paa  de  Phænomener,  hvortil  her  sigtes, 
og  at  have  indført  Fjendskabet  til  dem  her  i Landet;  og  vi  følger 
ham,  idet  vi  bruger  Betegnelsen  Scoliosis  lumbaiis  („Lumbarsco- 
liose“)  for  den  Art  af  Tilfælde,  som  i det  følgende  nærmere  skal 
omtales. 

De  nævnte  Iagttagelser,  som  senere  er  bleven  bekræftede  ved 
tilsvarende  af  mangfoldige  andre  ( Bouvier , Volkmann , F.  Busch f W. 
Busch y Barwell  o.  s.  v.),  gik  ud  paa,  at  der  gaves  Tilfælde  af  Scoliosis, 
hvor  Deformiteten  var  udelukkende  eller  saa  godt  som  udelukkende 
indskrænket  til  Lænderegionen,  hvor  Deviationen  i linea  spinosa 
holdt  sig  i det  væsentlige  til  Lændehvirvlerne,  og  hvor  Asymme- 
trien fortrinsvis  var  begrænset  til  samme  Region,  saaledes  at  den 
ene  regio  lumbaiis  præsenterede  sig  mere  smal  og  convex  end  den 
anden,  medens  den  modsatte  Hofte  blev  mere  prominerende  end 
den  anden.  I de  allerfleste  Tilfælde  var  Forholdet  det,  at  Devia- 
tionen i linea  spinosa  vendte  Gonvexiteten  ti \venstre,  at  i Overens- 
stemmelse dermed  venstre  regio  lumbaiis  var  mere  hvælvet  og  pro- 
minerende (bagtil)  og  at  derimod  Hofteregionen  (crista  ilei)  var 
mest  fremspringende  paa  høire  Side.  Men  det,  som  var  det  egent- 


*)  Scoliosens  Theori:  Bibi.  f.  Læger  1861. 

Ugeskr.  f.  Læger.  III.  9.  1870.  Pg.  212  o.  ff. 

ligt  ejendommelige  ved  Iagttagelsen  var  dette,  at  den  hele  Defor- 
mitet bragtes  til  at  forsvinde  eller  i sværere  Tilfælde  til  næsten 
at  forsvinde,  naar  man  lagde  en  Bog  eller  et  andet  Legeme  af 
V2 — 1 Tommes  Højde  under  den  med  Gonvexiteten  homonyme 
Fod,  hvilket  senere  suppleredes  med  den  Tilføjelse,  at  i enkelte, 
særdeles  sjeldne  Tilfælde  maatte  man  for  at  opnaa  dette,  anbringe 
Forhøjelsen  under  den  modsatte  Fod,  og  at  man  altsaa  i hvert 
enkelt  Tilfælde  maatte  prøve  sig  frem.  Paa  Iagttagelsen  af  de 
Omstændigheder,  der  bragte  Deformiteten  til  at  forsvinde,  byggedes 
der  saa  en  mekanisk  Behandling  af  disse  Tilfælde,  bestaaende  af 
en  Forhøjelse  af  indtil  1 Tomme  under  paagjældende  Støvlehæl 
og  „et  Corset  for  Holdning “ ; senere  føjedes  dertil  en  Foranstalt- 
ning, der  kunde  fremkalde  den  fornødne  Forhøjelse,  ogsaa  naar 
Patienten  sad,  .nemlig  et  skraat  Stolesæde,  hvis  mest  eleverede 
Parti  tjente  som  Hvilepunkt  for  den  med  den  forhøjede  Hæl  ho- 
monyme natis. 

Det  har  været  forbunden  med  nogen  Vanskelighed  at  forklare 
sig  disse  Iagttagelser  og  at  forstaa,  hvorledes  de  paagjældende  For- 
mer af  Scoliosis  skulde  opfattes,  særligt  med  Hensyn  til  de  Om- 
stændigheder, der  saaledes  constant  skulde  kunne  fremkalde  saa- 
danne  bestemte  Deformiteter.  Oprindeligt  antoges  det,  at  de 
skyldtes  en  halvt  physiologisk  halvt  pathologisk  Forkortning  af  den 
ene  (venstre)  Under extremitet.  Men  denne  Antagelse  kunde  ikke  op- 
retholdes , om  ikke  af  andre  Grunde  saa  dog  ligeoverfor  den 
Kjendsgjerning,  at  overmaade  mange  af  disse  Tilfælde  af  Scoliose 
bliver  fuldstændigt  helbredede,  hvilket  jo  ikke  vilde  være  muligt, 
hvis  ikke  den  præsumerede  Forkortning  atter  var  forsvunden.  Men 
Antagelsen  af  en  saadan  forlig  aaende,  relativt  meget  betydelig  For- 
kortning af  en  (venstre)  Underextremitet  og  Bækkenhalvdel  hos 
Pigebørn  i Pubertetsaarene  vil  vel  ikke  blot  forekomme  de  fleste 
altfor  hypothetisk,  men  modsiges  desuden  direkte  ved  Maalinger  af 
selve  Skelettet,  som  jo  nu  i ret  betydeligt  Omfang  er  foretagne  paa 
Knogler  fra  Individer  af  begge  Kjøn,  af  alle  Aldersperioder. 

Mere  plausibel  vil  man  finde  den  Opfattelse  af  herhen  hø- 
rende Tilfælde,  som  er  fremsat  af  W.  Busch,  og  som,  efter  af  ham 
at  være  doceret  i mange  Aar,  blev  offentliggjort  kort  Tid  før  hans 
Død1).  Den  gaaer  ud  paa  at  sætte  den  omtalte  Deformitet  i For- 
bindelse med  den  Forandring  af  Bækkenet,  som  indtræder  hos  Pige- 


*)  Willy  Meyer:  Die  Behandlung  der  Scoliose.  Bonn  1880.  Pg.  12 — 13. 

børn  i Pubertetsaarene,  idet  den  Udvikling  i Bredden  og  den  For- 
øgelse af  dets  Heldning,  som  da  indtræffer,  skulde  begunstige 
eller  endog  fremkalde  en  Holdningsanomali,  hvorved  „Barnet  sæt- 
ter den  ene  Fod,  i Reglen  højre,  foran  den  anden  og  saaledes  ved 
Hoftens  Udskydning  (Einsattelung)  giver  sig  den  fuldstændigste 
Scoliosestilling,  saaledes  som  Afbildningerne  i Bouvier’s  Atlas  saa 
smukt  viser".  Denne  Opfattelse  er,  som  man  vil  se,  paa  den  ene 
Side  ikke  uden  Tilslutning  til  de  ældre,  forsaavidt  som  ogsaa  den 
lader  de  paagjældende  Scolioseformer  være  afhængige  af  en  skjæv 
Stilling  af  Bækkenet;  men  den  er  paa  den  anden  Side  heller  ikke 
uden  Sammenhæng  med  de  nyere  Anskuelser,  forsaavidt  som  den 
ogsaa  for  de  Formers  Vedkommende,  som  her  omhandles,  forud- 
sætter en  til  Deformiteten  svarende  Holdningsanomali. 

Naar  man  gjennemgaaer  den  Fremstilling,  som  vi  ovenfor 
(Pag.  85  o.  ff.)  har  givet  af  Scoliosens  hele  kliniske  Billede  og 
Symtomatologi,  vil  man  finde  en  gjentagende  Fremhæven  af  en 
gjennemgaaende  Goincidens  med  Hensyn  til  de  enkelte  Syrn  tomers 
Styrke;  man  vil  finde  gjentagne  Vidnesbyrd  om  den  Iagttagelse,  at 
jo  mildere  eller  svagere  en  enkelt  Gruppe  af  Symtomer,  ja  endog 
et  enkelt  Symtom  er  til  Stede,  desto  mildere  er  de  alle,  og  om- 
vendt; og  man  vil  tillige  tinde,  at  hvor  ét  og  altsaa  alle  Sym- 
tomerne  optræder  mildt  eller  svagt,  finder  man  ogsaa  en  paa  samme 
Tid  begrænset  og  ret  constant  Lokalisation  af  de  Symtomer,  som 
overhovedet  lader  sig  lokalisere.  Hvis  man  under  ét  vil  sammen- 
fatte, hvad  der  dér  er  anført  paa  forskj ellige  Steder  under  de  for- 
skj ellige  Symtoiners  Rubra,  saa  vil  der  derved  kunne  construeres 
følgende,  typiske  Sygdomsbillede:  En  ung  Pige  i Pubertets- 

aarene har  i nogen  Tid  klaget  lidt  eller  har  vist  nogle,  men  kun 
ubetydelige  Tegn  paa,  at  hendes  Befindende  ikke  er  rigtig  godt. 
Der  har  været  nogen  Træghed  i hendes  Bevægelser,  en  vis  Til- 
bøjelighed til  hurtigt  at  føle  sig  træt,  en  slentrende  Gang,  nogen 
Mangel  paa  „ Adræthed ",  hvilket  alt  opfattedes  mere  som  Magelig- 
hed end  som  egentligt  Sygdomstegn.  Naar  man  spørger  derom, 
faaer  man  ofte  frem,  at  der  tillige  har  været  visse  „Smerter  i Si- 
den", der  indfandt  sig  i de  sidste  Skoletimer  eller  i lange  Vinter- 
aftener, naar  hun  sad  ved  sit  Haandarbejde,  hvilket  end  yderligere 
bekræftede  Antagelsen  om,  at  „det  hele  er  Magelighed".  Disse 
Smerters  Sæde  viser  sig  da  næsten  altid  at  være  Lænderegionen, 
imellem  crista  ilei  og  nederste  Ribben  om  i Hypochondriet,  og  de 

optræder  da  altid  paa  venstre  Side.  Oftest  er  disse  Smerter  kun 
svage  og  sporadiske.  Maaske  har  tillige  den  lille  Patients  Appetit 
i den  senere  Tid -tabt  sig  lidt;  men  hendes  Afføring  har,  saa  vidt 
vides,  været  naturlig.  — Det  er  dog  i Reglen  slet  ikke  de  nævnte 
Symtomer,  der  har  foraarsaget,  at  man  søger  Lægen,  men  derimod 
den  Omstændighed,  at  hendes  Holdning  er  bleven  „saa  sær“,  el- 
ler maaske,  at  en  Syerske  har  erklæret,  at  der  var  noget  forkert 
ved  hendes  højre  Hofte.  Medens  dette  meddeles,  har  imidlertid  Pati- 
enten uvilkaarligt  indtaget  sin  Yndlingsstilling  og  leverer  Illustration 
til  Beskrivelsen  af  den  sammensunkne  Holdning,  hvorfor  man  søger 
R,aad.  Denne  Ploldning  viser  sig  da  i typiske  Tilfælde  at  være  den,  som 
vi  ovenfor  (Pag.  89)  detailleret  har  beskrevet  som  Ploldningsano- 
maliernes  lettere  Form,  og  som  Franskmændene  betegner  ved 
„hancher".  Undersøger  man  derpaa  den  afklædte  Patient,  seer 
man  en  Deviation  tilvenstre  i pars  lumbalis  af  linea  spinosa,  no- 
gen Asymmetri  af  de  tvende  Lænderegioner,  af  hvilke  den  venstre 
viser  sig  smallere  og  mere  convex  end  den  højre,  samt  endvidere 
en  Fremstaaen  eller  Udskyden  af  den  højre  regio  glutæa  og  en 
Fold,  Fure  eller  Indbugtning  i Contourlinien  lige  over  crista  ilei 
paa  højre  Side.  Vender  man  Patienten  om,  seer  man  altid  Under- 
livets to  Halvdele  asymmetriske,  idet  Linien  fra  cardia,  gjennem 
umbilicus  til  Symfysen  ikke  er  ret,  men  krummet  med  Convexi- 
teten  tilhøjre.  Thorax  er  ofte  slet  ikke  deformeret  hverken  paa 
For-  eller  Bagfladen;  kun  synes  undertiden  den  fysiologiske  Kyfose 
(i  pars  dorsalis)  at  være  noget  stærkere  og  mere  udbredt  end  nor- 
malt. Anbringer  man  nu  en  passende  Forhøjelse  under  venstre 
(eller  i ganske  sjeldne  Tilfælde  under  højre)  Fod,  eller  lader  man 
Patienten  sætte  sig  med  lignende  Forhøjelse  under  natis  paa  samme 
Side,  saa  forsvinder  Deformiteten ; og  det  samme  opnaaes  ved  en 
ganske  lempelig  Ophejsning  i Sayres  Slynge. 

PI  vad  har  vi  nu  for  vore  Øjne  ved  dette  Sygdomsbillede, 
hvis  Overensstemmelse  med  Virkeligheden  kan  constateres  f.  Ex. 
ved  Sygehistorien  XI,  Pag.  97?  — Vi  har  her  paa  én  Gang  en  Type 
paa  Scoliosis  lumbalis  og  paa  de  lette  Tilfælde  af  Scoliosis  i det 
hele  taget. 

Det  er  neppe  fornødent  ved  en  videregaaende  Dvælen  ved 
Enkelthederne  i denne  paradigmatiske  Skildring  eller  ved  de  paa 
sine  Steder  omtalte,  herhen  hørende  Iagttagelser,  som  udsiger  det 
samme  som  denne,  at  søge  yderligere  Argumenter  for  den  Opfat- 
telse, at  de  som  scoliosis  lumbalis  („  Lumbarscoliose 11  ) skildrede  Til- 

fælde  ikke  er  andet  end  lette  Tilfælde  af  almindelig  Scoliosis  habi- 
tualis.  Men  vi  vil  til  yderligere  Støtte  for  denne  Opfattelse  anføre 
den  ganske  almindelige  Iagttagelse,  at  en  gradvis  Overgang  fra  det 
Yderpunkt,  som  i ovenstaaende  Type  betegnes,  gjennem  ret  fine 
Nuancer  til  de  almindelige  (sværere)  Tilfælde,  lettelig  lader  sig 
paavise.  I ethvert  Materiale  paa  f.  Ex.  50  Tilfælde  af  Scoliosis, 
valgte  i Flæng  saaledes  som  de  fremstiller  sig,  vil  man  i Reglen 
kunne  tinde  et  tilstrækkeligt  Antal  Tilfælde  der  fra  den  sikre,  utvivl- 
somme Lumbarscoliose  ved  en  Forøgelse  af  saavel  universelle  som 
lokale  Symtomer  danner  en  stedse  fremadskridende  Række,  indtil 
man  naaer  op  til  saadanne  Tilfælde,  om  hvilke  det  er  umuligt  at 
afgjøre,  om  de  reltelig  skal  betegnes  som  „scoliosis  lumbalis  “ eller 
som  „scoliosis  dorsalis".  Dertil  kommer  endvidere  den  neppe  helt 
enestaaende  Erfaring,  at  nogle  Tilfælde,  der  oprindeligt  har  vist 
sig  som  en  scoliosis  lumbalis , og  som  har  holdt  sig  saaledes 
f.  Ex.  V 2 — 1 Aar,  senere  gjennem  Tiltagen  af  alle  Symtomer 
kan  udvikle  sig  til  en  almindelig  Scoliosis,  om  end  aldrig  til  nogen 
særdeles  betydelig  Deformitet. 

Vor  Opfattelse  modsiges  ingenlunde  af  den  Omstændighed,  at 
man  ved  Underlag  under  den  ene  (venstre)  Fod  eller  den  ene 
(venstre)  natis  er  i Stand  til  momentant  at  bringe  Deformiteten  til 
at  forsvinde,  og  at  man  ved  at  lade  paagjældende  stadigt  bære 
saadanne  Underlag  ofte  helbreder  disse  Tilfælde.  Thi  ved  disse 
Underlag  udliger  man  ikke  en  forkortet  Extremitet  eller  en  for- 
mindsket Bækkenhalvdel,  af  den  ligefremme  Grund,  at  saadant  ikke 
tindes  i de  Tilfælde,  som  her  er  paa  Tale;  Underextremiteterne  er 
lige  lange,  og  Bækkenets  Halvdele  er  lige  store,  hvad  enhver  Un- 
dersøger vil  kunne  iagttage,  naar  det  paasees,  at  Barnet,  mens 
Undersøgelsen  foregaaer,  staaer  med  strakte  Ben.  Men  det,  som 
man  foretager  ved  de  nævnte  Underlag,  er  dette,  at  man  derved 
løfter  den  ene  (venstre)  Bækkenhalvdel  og  bringer  Bækkenet  til  at 
inclinere  mod  den  anden  (højre)  Side;  og  i samme  Grad  som  pars 
lumbalis  columnæ  følger  denne  Bækkeninclination,  i samme  Grad 
fremkaldes  derved  en  Position  af  Hvirvlerne,  der  er  lige  modsat 
den,  der  forefandtes;  Lændehvirvlerne  kastes  ved  Underlagene  fra 
en  Scoliose,  der  vender  Gonvexiteten  mod  venstre,  over  i en  Sco- 
liose,  som  er  convex  mod  højre.  I samme  Øjeblik  vendes  de  ulige, 
asymmetriske,  énsidige  Belastningsforhold  om ; de  Dele,  som  forhen 
var  stærkest  belastede  (højre  Halvdel),  og  som  i større  eller  mindre 
Omfang  var  begyndt  at  give  efter  for  det  ulige  Tryk  og  at  blive 

deformerede,  befries  ved  Underlagene  for  dette  ulige  Tryk,  de  de- 
chargeres. 

Og  naar  saadanne  Tilfælde  helbredes  under  en  stadig  An- 
vendelse af  disse  Underlag,  vil  dette  jo  ikke  sige  andet,  end  at 
man,  idet  man  har  befriet  de  afficerede  Skeletpartier  for  det  ab- 
norme Tryk,  har  givet  Spillerum  for  0rganisme7is  retablerende 
Evne,  der  maa  forudsættes  — med  eller  uden  ledsagende  hygiei- 
nisk  Behandling  — samtidigt  at  være  forhøjet  gjennem  en  Hæven 
af  den  hele  vitale  Energi. 

Saaledes  bliver  da  de  forlængst  anerkjendte  Forhold  an- 
gaaende  Scoliosis  lumbalis  og  de  ligeledes  almindeligt  anerkjendte 
Omstændigheder,  der  fører  til  Helbredelse  af  denne  Deformitet, 
et  godt  og  kraftigt  Argument  for  Rigtigheden  af  de  almindelige 
Principer  angaaende  Scoliosen  i det  hele  taget,  som  vi  ovenfor 
har  gjort  gjældende.  Vi  seer  i dem  en  „Prøve"  paa  Gyldigheden 
af  de  Anskuelser,  vi  derom  har  fremsat. 

Berettigelsen  til  at  opstille  Tilfældene  af  Scoliosis  lumbalis  i 
en  særegen  Gruppe  ligger  i den  Omstændighed,  at  man  derved 
handler  i Overensstemmelse  med  den  af  Drachmann  skabte  Tra- 
dition og  freder  om  noget,  der  — ligesom  Ny r op’ s Fjedertrykma- 
skine  — er  ejendommeligt  for  den  danske  Orthopædi.  Endvidere 
er  der  Anledning  til  at  udsondre  disse  Tilfælde  for  sig,  fordi  den 
mekaniske  (saavelsom  den  hygieiniske)  Behandling  ved  dem  kan 
gjennemføres  ved  „lempelige"  Midler.  Den  Form,  som  vi  for  vort 
Vedkommende  dertil  benytter,  er  1)  Forhøjelse  paa  Vfe — 1 Tomme  ef- 
ter Tilfældets  Krav  under  den  ene  (venstre)  Fod,  hvilket  opnaaes 
enten  ved  en  høj  Hæl  eller  ved  et  kileformet  Indlæg  inden  i Støv- 
len eller  ved  samtidig  Anvendelse  af  begge  disse  Foranstaltninger, 
saaledes  at  Halvdelen  af  Forhøjelsen  falder  (udvendigt)  paa  Støvle- 
hælen, Halvdelen  (indvendigt)  paa  Kilen;  2)  en  Forhøjelse  af  samme 
Dimension  under  den  ene  (venstre)  natis,  hvilken  fremkaldes  ved 
en  flad,  fast  stoppet  Krølhaars  Pude,  som  for  at  sikres  i det  rette 
Leje  anbringes  til  Kanten  af  3)  et  „Holdningscorset"  (s.  Afbildning 
Figg.  5 og  6,  PI.  III.). 

Om  end  en  saadan  Behandling  maaske  kan  kaldes  „lempe- 
lig", er  det  dog  sikkert,  at  den  paagjældende  Forhøjelse  er  et  i 
mekanisk  Henseende  meget  different  Middel,  der  kræver  nøjagtig 
Individualisering  og  derfor  en  stadig  Control,  for  at  den  altid  kan 
være  netop  saa  stor,  som  Tilfældet  i ethvert  Stadium  forlanger  det. 

Iagttages  dette  ikke,  løbes  der  Fare  for  at  fremkalde  en  Deformi- 
tet, der  vender  Gonvexiteten  til  den  Side,  som  er  den  oprindelige 
modsat. 


Gymnastik. 

Kravet  om  Anvendelse  af  Gymnastik  i Scoliosens  Behandling 
træder  os  i Møde  fra  to  Sider. 

For  det  første  maa  Institueringen  af  methodiske  Legemsbevæ- 
gelser indtræde  som  et  Led  i de  Foranstaltninger,  ved  hvilke  man 
tilstræber  at  ophjælpe  den  hele  Constitution,  den  vitale  Energi  hos 
de  Scoliotiske;  den  maa  med  andre  Ord  blive  en  Factor  i den 
paa  samme  Tid  forebyggende  og  helbredende  Del  af  Behandlingen, 
som  benævnes:  hygieimsk  Behandling.  — Gymnastik  kan  for  det 
andet  anvendes  med  det  Maal  for  Øje  at  virke  direkte  paa  selve 
den  scoliotiske  Deformitet,  som  derved  søges  corrigeret;  den  kan 
altsaa  tillige  blive  et  Led  i den  mekaniske  Behandling;  og  i denne 
Henseende  kommer  den  til  at  virke  under  den  Form,  som  specielt 
benævnes:  orthopædisk  Gymnastik. 

Disse  to  Arter  Gymnastik,  vidt  forskj ellige  i deres  Maal  og 
Virkning,  vidt  forskj  ellige  i deres  Form,  har  egentligt  kun  Navnet 
Gymnastik  tilfælles. 

De  universelle  methodiske  Legemsbevægelser,  som  vi  til  For- 
skj el  fra  den  sidstnævnte  Form  af  Gymnastik  vil  kalde  alminde- 
lig Gymnastik,  gaaer  ud  paa  at  give  Legemet  ej  blot  en  har- 
monisk, men  ogsaa  en  kraftig  Udvikling.  Den  tilstræber  at  ud- 
vikle Legemet  saaledes,  at  de  enkelte  Legemsdele  ikke  alene  be- 
væges let,  hurtigt  og  sikkert,  men  at  tillige  Bevægelserne  foregaaer 
saaledes,  at  de  viser  sig  at  staa  under  Herredømme  baade  afVillie 
og  Mod.  Den  har  endvidere  det  Formaal,  gjennem  en  stadig  Op- 
øven og  stadig  Bevægelse  af  Organerne  at  fremme  alle  organiske 
Functioner,  at  paaskynde  Girculationen,  at  forbedre  Respirationen, 
at  hæve  det  hele  Stofskifte.  Til  den  Ende  benytter  den  et  over- 
maade  stort  Antal  Bevægelser,  der  gjennem  talrige  Afændringer 
paavirker  dels  de  enkelte  Legemsdele  og  Muskelgrupper  for  sig, 
dels  det  hele  Legeme  under  ét.  Den  maa  til  Opnaaelsen  af  dette 
have  en  særdeles  stor  Rigdom  af  Øvelser  og  Bevægelser,  der  snart 
foregaaer  som  saakaldte  „forberedende  Øvelser “ eller  „Smidigheds- 

Øvelser",  der  navnlig  sigter  paa  Opøvningen  af  de  enkelte  Legems- 
dele, snart  som  Springning,  Klatring  og  Løben,  der  mere  er  rettet 
mod  det  hele  Legeme,  snart  endeligt  som  Øvelser  ved  Hjælp  af 
visse  Apparater:  Trapez,  Barre,  Ræk  og  „den  svenske  Stige, " som 
samtidigt  søger  at  ramme  begge  Maal.  — Af  disse  enkelte  Bevæ- 
gelser kan  man  samle  et  for  hvert  enkelt  Barn  afpasset  Hele,  der 
kan  gives  al  den  Afvexling  og  al  den  Fremadskriden  med  Hensyn  til 
Opgavernes  Vanskelighed,  som  er  nødvendig  for  at  vedligeholde 
et  Barns  Interesse  og  for  at  sikre  sig  dets  Medvirken  ved  Opga- 
vernes Løsning;  og  Bevægelserne  maa  af  samme  Grunde  hver 
for  sig  og  i deres  Gomplex  frembyde  Opgaver,  der  kan  løses, 
selv  om  dertil  hører  nogen  Anstrængelse. 

De  Resultater,  der  opnaaes  ved  Gymnastik,  som  udføres  i 
Overensstemmelse  med  dette  Skema,  er  gjennemgaaende  betydelige; 
de  lader  sig  let  iagttage  og  controllere  ved  Forbedringen  af  de 
paagjældende  Børns  Udtryk,  Hudfarve,  Temperament  og  — frem- 
for alt  — Appetit. 

Paa  Grund  af  disse  Egenskaber  maa  den  almindelige  Gymna- 
stik faa  et  stort  Virkeomraade,  idet  den  bliver  et  Led  i alle  de 
Bestræbelser,  som  gaaer  ud  paa  at  bekjæmpe  den  hele  Række  af 
Ernæringsanomalier,  der  hjemsøger  Pigebørn  i Udviklingsaarene,  og 
for  hvilke  Scoliosen  er  ét  Udtryk.  Dens  Betydning  vil  voxe  med 
Erkjendelsen  af,  at  det  er  nødvendigt,  at  der  skeer  en  Forbedring 
af  Pigebørnenes  physiske  Opdragelse,  — en  Erkj  endelse,  som  her 
i Landet  ikke  kan  faa  nogen  mere  sikker  og  overbevisende  Støtte 
end  den  af  A.  Hertel  cons'taterede  Kjendsgjerning,  at  over  Halv- 
delen af  Pigebørn  paa  12  Aar  er  „sygelige".  Og  da  der  nu  ikke 
hersker  Uenighed  om,  at  den  almindelige  Gymnastik  bør  være  ikke 
blot  et  Led  i,  men  et  uomgjængeligt  Grundlag  for  en  saadan  For- 
bedring, saa  er  det  paa  Tide,  at  der  fra  alle  Sider  bringes  de  for- 
nødne Ofre  for,  at  den  almindelige  Gymnastik  kan  blive  en  Factor 
i hvert  eneste  Pigebarns  Undervisning  eller  Opdragelse,  saameget 
mere  som  de  Ofre,  der  kræves,  ingenlunde  er  store  i Forhold  til 
Sagens  Betydning.  Thi  det,  der  forlanges,  er  paa  den  ene 
Side  rummelige,  luftige,  lune,  støvfri  Lokaler  og  godt  uddannede 
Lærerkræfter,  og  paa  den  anden  Side  en  almindelig  Beredvillighed 
til  at  benytte  saadanne  gode  Lokaler  og  duelige  Lærere,  en  Bered- 
villighed, der  hviler  paa  en  sikker  Overbevisning,  en  urokkelig  Er- 
kjendelse,  som  maa  gribe  hele  vort  Folk  med  Forældre,  Opdragere 
og  Læger  i Spidsen,  paa  det  at  det  Maal  kan  naaes,  at  den  dag- 

lige  Gymnasticering  i Overensstemmelse  med  den  Form ; vi  ovenfor 
har  antydet , maa  blive  som  en  Part  af  ethvert  Pigebarns  Samvit- 
tighed. 

Opnaaer  man  dette,  saa  ejer  man  med  det  samme  et  Middel 
af  uforligneligt  Værd  til  at  gjøre  den  kvindelige  Organisme  skikket 
til  at  bære  de  indgribende  Processer,  som  foregaaer  i Udviklings- 
perioden, og  til  at  bekjæmpe  saavel  Scoliosen  som  de  mange  andre 
Sygeligheds-Tilstande,  der  med  tiltagende  Hyppighed  optræder  hos 
Kvinden  paa  dette  Livsstadium. 

Den  orthopædiske  Gymnastiks  Anvendelse  som  Behand- 
lingsmethode  for  Scoliosen  har  neppe  været  almindeligt  kjendt  før 
Begyndelsen  af  dette  Aarhundrede.  Det  var  den  fremragende 
franske  Orthopæd  Delpech , der  i Tyverne  først  henledede  Opmærk- 
somheden paa  den  orthopædiske  Gymnastik  og  varmt  fremhævede 
dens  Fortrin  og  Nytte.  Noget  senere  førte  den  Bevægelse,  som 
rejstes  af  den  bekjendte  svenske  Gymnast  Ling,  til  dens  Udbredelse 
i Sverige.  Her  i Landet  kjendtes  den  først  langt  senere;  den  har 
neppe  været  anvendt  her  før  i Treserne.  Dens  Indførelse  her  i 
Landet  saavel  som  den  Form,  hvori  den  anvendes,  skyldes  Paavirk- 
ninger  fra  vort  nordlige  Naboland. 

Vi  kan  ganske  se  bort  fra  den  Omstændighed,  at  den  ortho- 
pædiske Gymnastiks  Anvendelse  i Behandlingen  af  Scoliose  saavel 
som  den  store  Betydning,  der  i denne  Henseende  tillagdes  den  ved 
begge  de  Kilder,  hvorfra  den  udsprang,  egentligt  skyldtes  en  Mis- 
opfattelse; thi  dens  Anvendelse  har  vedligeholdt  sig  under  helt 
andre  Forudsætninger,  længe  efter  at  de  Opfattelser  af  Muskelvirk- 
ningers og  særligt  af  den  saakaldte  Muskelantagonismes  Betydning 
for  Udvikling  af  Scoliose,  som  oprindeligt  dannede  dens  „ rationelle  “ 
Grundlag,  har  vist  sig  uholdbare  og  er  forladte.  — Alle,  som  anvender 
den  orthopædiske  Gymnastik  mod  Scoliose,  er  enige  om,  at  dens 
Virkning  i hvert  Tilfælde  maa  gaa  ud  paa  at  fremkalde  Correction 
af  Krumningerne,  at  forhindre  disses  Stabilitet,  at  modvirke  enhver 
Forkortning  af  Muskler  og  Baand  og  at  vedligeholde  Rygsøjlens 
og  Brystkassens  naturlige  Bevægelser;  og  til  Opnaaelsen  af  dette 
benyttes  en  stor  Mængde  saakaldte  „ Bevægelser “ (bedre:  Manipu- 
lationer), hvorved  de  to  mekaniske  Factorer:  Tryk  og  Strækning 
varieres  i det  uendelige.  Den  orthopædiske  Gymnastik  stræber  alt- 
saa  i det  hele  taget  at  fremkalde  netop  de  to  mekaniske  Potenser, 
der  udelukkende  kan  komme  til  Anvendelse  ved  den  scoliotiske 
Deformitets  Correction,  og  da  den  i Reglen  (ikke  altid  og  ikke  alle- 

vegne!)  benytter  den  levende  mekaniske  Kraft,  rummer  den  Mulig- 
hed for  at  lempe  og  individualisere  paa  en  langt  mere  udtømmende 
Maade  end  de  „døde"  Maskiner  og  Apparater,  som  staaer  til  Raa- 
dighed  til  Opnaaelsen  af  samme  Øjemed.  Den  frembyder  altsaa  i 
denne  Henseende  et  Fortrin  for  disse.  Men  paa  den  anden  Side 
staaer  den  orthopædiske  Gymnastik  tilbage  for  Apparaterne,  nem- 
lig med  Hensyn  til  de  mekaniske  Virkningers  Kvantitet.  Thi  me- 
dens disse,  der  jo  bæres  stadigt,  kan  yde  deres  Virkninger  hele 
Døgnet,  eller  i hvert  Tilfælde  hele  Dagen  igjennem,  saa  kan  hin, 
der  kun  appliceres  faa  Øjeblikke  hver  eller  hveranden  Dag,  kun 
give  rent  momentane  mekaniske  Virkninger.  Af  denne  Grund  kan 
der  med  Hensyn  til  rent  mekanisk  Effect  ikke  tillægges  den  ortho- 
pædiske Gymnastik  stor  Betydning ; den  repræsenterer  i denne  Hen- 
seende det  laveste  Trin  af  den  Stige,  som  de  mekaniske  Behand- 
lingsmethoder  danner,  og  paa  hvilken  Ryglejet  er  det  øverste, 
„Trøjen"  det  næste  og  „den  almindelige  Scoliosebandage"  det 
tredie.  Dens  Betydning  for  Behandlingen  af  Scoliosis  bliver  derfor 
nærmest  den,  at  danne  Supplement  til  en  af  de  andre  Behandlings- 
methoder;  og  der  maa  i hvert  Tilfælde  stilles  den  almindelige  For- 
dring til  den,  at  den  institueres  saaledes,  at  de  mest  inten- 
sivt virkende  „Bevægelser"  vælges,  og  navnlig,  at  den  ikke  ind- 
tager en  Plads,  som  ikke  tilkommer  den,  og  at  den  ikke  lægger 
Beslag  paa  Bestræbelser,  Kræfter  og  Pengemidler,  der  vil  stifte 
langt  mere  Gavn  ved  at  anvendes  til  andre,  virksommere  Factorer 
i Scoliosens  Behandling,  saavel  den  hygieiniske  som  den  mekaniske. 

Jeg  for  mit  Vedkommende  søger  at  efterkomme  dette  ved  at 
lade  den  rent  orthopædiske  Gymnastik- Behandling  af  Scoliosen  alene 
repræsenteres  af 

Selvhejsning.  — Jeg  har  flere  Steder  i nærværende  Af- 
handling gjort  udførligt  Rede  for  denne  Manøvres  overordentligt 
betydelige  Virkning  som  corrigerende  Factor  ligeoverfor  den  scoli- 
otiske  Deformitet;  og  jeg  skal  derfor  her  ikke  gjentagende  komme 
nærmere  ind  paa  dette,  saa  lidt  som  paa  den  Maade,  hvorpaa  den 
udføres,  hvilken  jeg  har  skildret  Pag.  12  o.  f.  Men  dette  vil  jeg  her 
resumerende  tilføje,  at  Selvhejsningen  forekommer  mig  at  fyldest- 
gjøre  de  Fordringer,  som  i Følge  ovenstaaende  bør  stilles  til  al 
orthopædisk  Gymnastik : den  er  overmaade  kraftigt  virkende  i Hen- 
sende til  Fremkaldelse  af  Correction  af  Deformiteten;  den  er  nem 
at  udføre  correct  og  samvittighedsfuldt;  den  er  særdeles  billig.  Af 

disse  Grunde  er  Slyngen  et  Apparat,  som  jeg  af  al  Magt  stræber 
at  indføre  i alle  scoliotiske  Pigebørns  Sovekammer. 

Hvor  Omstændighederne  tillader  det,  supplerer  jeg  Selvhejs- 
ningen med  følgende  to  „Øvelser"  (Manipulationer). 

1)  Naar  Barnet  er  ophejst,  sætter  en  Voxen  (Moderen)  sig 
paa  en  lav  Stol  eller  Skammel  bagved  og  tilvenstre  for  den  op- 
hejste  og  anbringer  sin  venstre  Haand  fladt  imod  den  ophejstes 
venstre  Lænd,  saaledes  at  Fingerspidserne  vender  opad  og  Tom- 
melfingeren mod  Hvirvelsøjlen;  den  højre  Haand  fatter  om  den 
ophejstes  venstre  Ankel.  Medens  nu  den  venstre  Haand  trykker 
fast  ind  mod  Lænden,  som  om  den  vilde  trykke  alle  Krumninger 
tilbage,  fører  højre  Haand  den  ophejstes  venstre  Fod  langt  bagud, 
samtidigt  med  at  den  øver  et  lempeligt  Træk  paa  hele  Extremite- 
ten.  Denne  Manøvre  gjentages  tre  Gange  itræk,  medens  Barnet 
hænger. 

Øvelsen  er  let  at  udføre  correct;  den  tilstræber  at  virke  cor- 
rigerende  paa  Krumninger  (tilvenstre)  i Lænderegionen. 

2)  Naar  Barnet  er  ophejst,  stiller  en  Voxen  sig  lige  bag- 
ved den  ophejste  og  anbringer  sin  venstre  Haand  med  Finger- 
spidserne opad  fladt  mod  den  ophejstes  venstre  Brysthalvdel  og  sin 
højre  Haand  paa  samme  Maade  fladt  mod  den  ophejstes  højre 
Ryghalvdel;  medens  Barnet  hænger  frit,  trykkes  der  af  al  Magt 
med  disse  to  Hænder,  som  om  man  vilde  trykke  alle  fremstaaende 
Partier  (højre  Ryghalvdel  og  venstre  Brysthalvdel)  tilbage.  Ma- 
nøvren gjentages  tre  Gange,  medens  Barnet  hænger. 

Ogsaa  denne  Øvelse  er  let  at  udføre  correct;  den  stræber  at 
virke  corrigerende  paa  de  højere  liggende  Deformiteter. 


Resumé  af  den  habituale  Scolioses  Behandling. 

1)  Alle  Patienter  med  Scoliose  indexerceres  i Selvhejsning  og 
øver  den  Morgen  og  Aften.  Hvor  Omstændighederne  tillader 
det,  suppleres  Hejsningen  med  passende  Manipulationer  og  Øvelser. 

2)  Alle  Tilfælde  af  Scoliosis  lumbalis  behandles  desuden  med 
Pude  under  (venstre)  natis  og  Forhøjelse  af  (venstre)  Hæl. 

3)  Patienterne  med  Scoliosis  dorsalis  deles  først  i tvende  Ho- 
vedgrupper : a)  de  med  fast  (consolideret)  Deformitet  og  b)  de  med 
frisk  (forløbende). 

a)  De  under  førstnævnte  Gruppe  hørende  forsynes  alle  med 
passende  „almindelig  Scoliosebandage". 

b)  De  under  sidstnævnte  Gruppe  hørende  behandles  enten  med 
Rygleje  eller  med  fast  Gibstrøje  eller  med  løs  Trøje 
(„Skjold")  eller  med  „almindelig  Scoliosebandage".  Val- 
get mellem  disse  Bandageringer  bestemmes  af  Affectio- 
nens  Intensitet,  saaledes  at  de  overordentligt  stærkt  frem- 
skridende Tilfælde  behandles  med  det  vedholdende  Ryg- 
leje, de  mindst  intensivt  afficerede  (sædvanlige)  Tilfælde 
med  „almindelig"  Bandage,  og  de,  som  ligger  imellem,  med 
en  af  Trøjeformerne.  Ved  de  ganske  friske  (begyndende) 
Deformiteter  indledes  Behandlingen  altid  med  Trøje. 

4)  Alle  Patienter  med  Scoliose  underkastes  en  omhyggeligt 
individualiseret  kygieinisk  Behandling. 


Fortegnelse  over  Afbildningerne. 


Fig.  1 og  Fig.  2 (PI.  I og  II).  „Gyngesengen11 , Apparat,  som  bruges  i 
Stedet  for  Sayre’s  Trefod. 

(Det  bestaaer  af  en  stor,  rectangulær  Ramme,  der  er  saaledes  anbragt 
paa  et  Fodstykke,  at  den  let  lader  sig  vende  fra  det  verticale  Plan  til  det  hori- 
zontale;  midt  paa  Rammens  øverste  Side  findes  en  Krog,  i hvilken  Taljeværket 
anbringes;  og  paa  dens  nederste  Side  findes  et  Fodbrædt,  der  kan  stilles  i for- 
skjellig  Højde.  Patienten  ophejses  paa  sædvanlig  Maade  i denne  Ramme,  i 
Reglen  saaledes,  at  hans  Tyngdepunkt  kommer  til  at  ligge  i Forbindelseslinien 
mellem  Rammens  Ophængningspunkter,  og  saaledes  at  Taaspidserne  lige  berører 
Fodbrædtet.  Naar  Trøjen  er  anlagt,  ophænges  der  bagved  Patienten  i to  der- 
til bestemte  Kroge,  en  tynd  Krølhaarsmadras  forsynet  med  et  glat  Betræk,  og 
bagved  denne  forenes  de  to  Halvdele  af  en  Sort  Persienne ; — derved  er  Rammen 
bleven  omdannet  til  et  (lodret  staaende)  Leje.  Dette  lader  sig  let  bringe  fra 
den  lodrette  til  den  vandrette  Stilling;  og  ved  Hjælp  af  Skruen  (nedad  tilvenstre 
paa  Apparatet)  kan  det  fæstnes  paa  et  hvilketsomhelst  Punkt  af  denne  Bane, 
saaledes  at  man  altsaa  kan  give  det  en  hvilkensomhelst  Heldningsvinkel,  man 
ønsker.  — Overgangen  fra  den  lodrette  Stilling  til  det  vandrette  Leje  foregaaer 
ikke  pludseligt  eller  paa  engang;  men  Lejet  fæstnes  først  saaledes,  at  Afvigelsen 
fra  den  lodrette  Linie  kun  er  ganske  ringe;  og  denne  Afvigelse  bliver  da  grad- 
vis forøget,  indtil  Lejet  i Løbet  af  en  Time  staaer  vandret). 

Fig.  3.  (PI.  II):  En  Slynge,  forfærdiget  af  et  cylindrisk  Stykke  Træ  og 

„ Seglgarnsgj  ord  “ . 

Fig.  4.  (PI.  II):  En  Traadsaug  (efter  Port)  til  Gjennemsaugning  af  Gibs- 

trøjer,  forfærdiget  af  tvunden  Staaltraad  (Nr.  20 — 22)  eller  Messingtraad. 

Fig.  5.  (PI.  III):  Et  almindeligt  Holdning  scor  set  (forfra). 


Fig.  6.  (PI.  III):  Et  almindeligt  Holdning  scor  set  (bagfra),  forsynet  med 

Pude  til  Elevation  af  venstre  Bækkenhalvdel. 

Fig.  7.  (PI.  III) : Den  almindelige  Scoliosebandage  (med  Nyrops  „ Fjedertryk “).• 
Figg.  8.  og  9.  (PI.  IY) : Skjoldet  eller  Skjoldcorsettet,  dannet  af  en  alminde- 
lig plastisk  Trøje  af  Gibs  eller  poro-plastic  felt,  paa  hvilken  Forstykket  er  fjernet 
og  erstattet  af  almindeligt  Gorsettøj. 

Fig.  10.  (PI.  IV):  Rygstativ  for  Kyfosis  spondylitica. 


Fil 


%• 1 


JoH.dacdBsm  Jju  irroGR  Et*bl. 


PL.ff. 


Fig.2. 


Joh  Jacobsen  ^utosr.Etabl. 


Pl.M. 

« 


Fig.5. 


Fig.  1. 


Fig.6. 


JOH.JHCOBSZH  <%>  UT.OOR.  Erfl 8 , 


:--,v  ■■■: 


\ >;  '>/&  ^ -.t  ■#; 


■ - 


■ 


